
— Mūsų šalyje, — vis dar gaudydama dvasią žiopčiojo Alisa, — 
paprastai patenki į kokią nors kitą vietą, jei taip ilgai bėgi. 

— Lėta šalis! — atsakė Karalienė. — Čia reikia bėgti kiek įkabini, 
kad išsilaikytum toje pačioje vietoje. O jei nori patekti kur nors 


kitur, reikia bėgti mažiausiai dvigubai greičiau negu mudvi. 


— Jei nebūčiau tikra, — atšovė Alisa juokdamasi pro ašaras, nes 
viskas atrodė taip juokinga, — tai negalėčiau verkti. 

— Tik jau nelaikai šių ašarų tikromis? — su didžiausia panieka 
pasakė Dudutis. 


Levis Carroll 
„Alisa Stebuklų šalyje ir Veidrodžio karalystėje“ 


* Iš anglų kalbos vertė Kazys Grigas. 


Pirmas skyrius 


Visi ženklai rodė, kad kelionė bus sunki. 

Nuolankiai kaip azijietis tėvas Rotšildas S] pastatė 
lagaminą baro kampe ir išėjo ant denio. (Lagaminas buvo 
mažas, dirbtinės krokodilo odos. Gotiškomis raidėmis jame 
įspausti inicialai nepriklausė tėvui Rotšildui, nes lagaminą 
jis rytą pasiskolino iš viešbučio, kuriame buvo apsinakvo- 
jęs, valet-de-chambre“ . Lagamine buvo apatinių drabužių 
pamaina, šešios svarbios naujos knygos šešiomis kalbomis, 
priklijuojama barzda ir gausiai pastabų prirašinėtas mokyk- 
linis atlasas su vietovardžių sąrašu.) Stovėdamas denyje 
tėvas Rotšildas užkėlė alkūnes ant turėklų, pasirėmė delnais 
smakrą ir nužvelgė trapu atlipančių keleivių procesiją; kiek- 
vieno veide buvo matyti mandagiai slepiamas baugulys. 

Beveik visi jie buvo pažįstami jėzuitui, turinčiam palaimingą 
gebėjimą įsiminti viską, ką pavykdavo sužinoti apie visus 
svarbesnius asmenis. Jis stovėjo iškišęs liežuvio galiuką, ir jei 
keleiviai nebūtų taip susirūpinę savo bagažu ir oro sąlygomis, 
veikiausiai būtų pastebėję nepaprastą jo panašumą į gipsines 
Dievo Motinos katedros gargulių kopijas, kurių galima rasti 
dailininkams skirtų reikmenų krautuvėlių vitrinose, nudažytų 
„sendinto dramblio kaulo“ spalva, įdėmiai spoksančių iš už 


* Patarnautojas (pranc.). 

piešinių trafaretų, plastilino bei akvarelinių dažų tūtelių. 
Virš jo galvos temstančio dangaus fone siūbavo kelionėse 
nudrengtas ponios Melrouz Eip automobilis Packard, apkibęs 
trijų žemynų dulkėmis, o vedančiais į denį laiptais angelų būrio 
priešakyje žengė ponia Melrouz Eip, garsi pamokslininkė. 

— Tikyba. 

— Aš čia, ponia Eip. 

— Artimo Meile? 

— Aš čia, ponia Eip. 

— Ištverme)? 

— Aš čia, ponia Eip. 

— Skaistybe... Kur Skaistybė? 

— Skaistybei pasidarė negera, ponia Eip. Ji nulipo į 
apačią. 

— "Ta mergina — vienas vargas. Kai tik prireikia krauti 
daiktus, Skaistybei tuoj pat darosi negera. Ar kitos irgi 
čia — Kuklybė, Apdaira, Dievo Rūstybė, Malonė, Tiesa ir 
Kūrybos Pastanga? 

— Kūrybos Pastanga pametė sparnus, ponia Eip. Užsišnekėjo 
traukinyje su vienu ponu... Ak, štai ir ji. 

— Radai? — paklausė ponia Eip. 

Kūrybos Pastanga uždususi linktelėjo galva, neįstengdama 
pratarti nė žodžio. (Sparnus angelai nešiojosi nedidelėse 
juodose dėžutėse, primenančiose smuiko dėklą.) 

— Tai gerai, — pareiškė ponia Eip, — nuo šiol atidžiau juos 
saugok ir mažiau šnekėkis traukiniuose su ponais. Jūs - an- 
gelai, ne pantomimos šokėjos, ar supratai? 

Angelai nesmagiai mindžiukavo. Baisu, kai ponia Eip 
taip nusiteikusi. Na ir prižnaibys jos Skaistybę ir Kūrybos 
Pastangą, kai galiausiai liks vienos ir rengsis miegoti. Tarsi 
būtų negana, kad kelionėje visas kamuos jūros liga, tai dar 
reikia, kad ir ponia Eip imtų kabinėtis. 

Pamačiusi jų sutrikimą ponia Eip suminkštėjo ir nusi- 
šypsojo. Ne veltui ją visi vadino „charizmatiška“. 

— Na, merginos, — tarė ji, —- man jau reikia eiti. Sako, kad 
jūra audringa ir kelionė bus sunki, tačiau jūs netikėkite. Jei 
širdyje ramybė, skrandžiui nieko nenutiks; ir atminkite, kai 
pasidarys iš tiesų bloga - giedokite. Tai geriausias vaistas. 

— Iki pasimatymo, ponia Eip, labai ačiū, — atsiliepė an- 
gelai, dailiai tūptelėjo, apsisuko ir nuskubėjo į antrosios 
klasės saloną. Ponia Eip geraširdiškai žvelgė iš paskos, paskui 
išsitiesė ir tarsi tikras jūrininkas (tik tiek, kad praktiškai be 
barzdos) ryžtingai patraukė į pirmosios klasės salono barą. 


Įlipo ir daugiau įžymybių, labai nepatenkintų prastu oru; 
stengdamiesi išvengti jūros ligos, jie ėmėsi įvairiausių civilizaci- 
jos palaimintų raganysčių, kuriomis ir patys nelabai tikėjo. 


Čia buvo panelė Ransibl, Mailsas Malpraktisas ir būrelis 
Auksinio jaunimo. Rytą jie labai linksmai klijavo pleistrais 
vienas kitam pilvukus (vaje, kaip rangėsi ir kikeno panelė 


Ransibl). 


Įlipo ir gerbiamas parlamento narys Volteris Autridžas, pra- 
ėjusią savaitę buvęs ministras pirmininkas. Rytą prieš pusry- 
čius (kurie dėl to gerokai nukentėjo) ponas Autridžas išgėrė 
dvi didžiausias leistinas patentuoto chloralio dozes, o vėliau 
iš liūdesio traukinyje pabaigė buteliuką. Jis slinko visiškai 
apsvaigęs, o iš paskos sliūkino du labai oficialios išvaizdos 
sekliai. Paryžiuje jie neatsitraukdami lydėjo poną Autridžą, 
todėl žinojo viską apie jo darbelius, o jei ką ir pražiopsojo, 
tai tik niekam neįdomias (bent romano autoriaus požiūriu) 
smulkmenas. (Tarpusavyje jie vadino jį „ponu Eržilu“, bet 
veikiau šaipydamiesi iš pavardės negu kritikuodami parla- 

mentaro meilės romanus, kuriuos regzdamas jis, tiesą sakant, 
regimai drovėdavosi ir greit puldavo į paniką.) 


Ledi Trobing ir ponia Blekvoter, seserys dvynės, kurių portre- 
tas, tapytas Milė, neseniai Christie's aukcione buvo parduotas 
už rekordiškai mažą kainą, sėdėjo ant vieno iš kietmedžio 
suolelių, valgė obuolius ir gėrė „butelaitį burbulų“, kaip 
elegantiškai ir deramai vėlyvajam Viktorijos karaliavimo 
laikotarpiui sakė ledi Trobing; ponia Blekvoter gėrimą vadino 
egzotiškiau, champagne, kirčiuodama paskutinį skiemenį, 
kaip tai daro prancūzai. 

— Žiūrėk, Kite, štai ten ponas Autridžas, praėjusios savaitės 
ministras pirmininkas. | 

— Nesąmonė, Fane, kur? 

— Anava, priešais tuos du vyrus su katiliukais, greta ku- 
nigo. 

— Tikrai, panašus į savo fotografijas. Kaip jis keistai at- 
rodo. 

— Visiškai kaip vargšas Trobingas... pernai visus metus... 

— „O mes nė neįtarėme... kol galiausiai radome tuos 
buteliukus jo drabužinėje, po grindimis... vis manėm, kad 
tai nuo gėrimo... 

— Žinai, man atrodo, šiais laikais nedaug beliko tokių 
rinktinių ponų kaip ministras pirmininkas, ar ne? 

— Sako, kad poną Autridžą paveikti gali tik vienintelė 
persona... 

— Iš Japonijos ambasados... 

— Žinoma, brangioji, tik ne taip garsiai. Bet, Fane, rimtai 
man pasakyk, ar tikrai manai, kad ponas Autridžas turi 
TAI? 

— Jo figūra visai nebloga kaip tokio amžiaus vyrui. 

— "Taip, bet vis dėlto amžius... tokie į bulius panašūs tipai 


Vargingi kūnai 13 


labai dažnai nepateisina lūkesčių. Dar taurę? Kai laivas 
pajudės, man padėkosi. 

— O aš maniau, kad mes jau pajudėjome. 

— Kokius tu niekus šneki, Fane, ir vis tiek negaliu nesi- 
juokti. 

Ir abi įkaušusios senutės, įsikibusios viena kitai į parankę, 
kretėdamos iš juoko nusileido į savo kajutę. 


Kiti keleiviai kimšosi ausis vata, pora užsidėjo akinius tam- 
sintais stiklais, keletas graužė sausus kapitono džiūvėsius 
iš popierinių maišelių nelyginant indėnai, kurie, kalbama, 
valgo gyvatės mėsą, kad įgytų jos klastingumo. Ponia Hup 
karštligiškai kartojo formulę, kurią Niujorke buvo išmokusi iš 
jogo. Keli „patyrę jūrininkai“, kurių lagaminai buvo papuošti 
daugelio kelionių lipdukais, ryžtingai žingsniavo rūkydami 
mažas, dvokiančias pypkutes ir rinkdami ketvertuką bridžo 
partijai. 

Likus dviem minutėms iki paskelbto išplaukimo laiko, 
dar nenutilus įspėjamajam švilpukui ir šūksniams, nešinas 
kelionės krepšiu į laivą įlipo jaunuolis. Jo išvaizda buvo 
niekuo neišsiskirianti. Atrodė lygiai taip, kaip visi tokio 
tipo jaunuoliai, o krepšį — kuris buvo nemaloniai sunkus — 
nešė pats, kadangi nebeturėjo nė vieno Prancūzijos franko 
ir beveik visai nebeturėjo jokių kitų pinigų. Jis du mėnesius 
gyveno Paryžiuje, kur rašė knygą, o dabar keliavo namo, 
nes per tą laiką laiškais susižadėjo ir ketino tuoktis. Jis buvo 
vardu Adamas Fenvikas-Saimsas. 

Tėvas Rotšildas draugiškai jam nusišypsojo. 

— Abejoju, ar mane prisimenat, - tarė jis. — Buvome susi- 
tikę prieš penkerius metus Oksforde, pietavome su Baliolio 
kolegijos dekanu. Norėčiau perskaityti jūsų knygą, kai ją 
išleis — girdėjau, tai autobiografija? Ir gal leisite vienam iš 

pirmųjų jus pasveikinti sužadėtuvių proga? Deja, būsimas 
uošvis jums veikiausiai pasirodys gan ekscentriškas... ir 
užmaršus. Šią žiemą jis sunkiai sirgo bronchitu. Namą kiaurai 
smelkia skersvėjai — o ir pats jis mūsų laikams gerokai per 
didelis. Na, man jau laikas leistis apačion. Jūra audringa, 
o aš prastas jūrininkas. Dvyliktą dieną susitiksime pas ledi 
Metroland, o gal, tikiuosi, ir anksčiau. 

Adamui dar nespėjus atsakyti, jėzuitas dingo. Staiga jo 
galva vėl išlindo... 

— Laive yra nepaprastai pavojinga ir be galo nemaloni 
moteris — ponia Eip. 

"Tai taręs, jis vėl išnyko, ir beveik tą pačią akimirką keltas 
pajudėjo, sukdamas uosto žiočių link. 


Laivas tai pakrypdavo ant šono, tai įnirtingai siūbavo, tai 
visiškai sustodavo ir sudrebėdavo, pakibęs virš tamsios 
vandenų bedugnės; staiga, nelyginant vaizdingų maršrutu 
skubantis traukinys, puldavo į bevėję daubą ir netrukus išlėk- 
davo aukštyn, į vėtrą; kartais, virpėdamas ir vinguriuodamas, 
rausdavo vagą tarsi terjeras triušio urvą, o kartais tiesiog 
krisdavo iš didelio aukščio kaip liftas. Būtent šis judesys 
keleiviams kėlė didžiausią paniką. 

— Oi, — vaitojo Auksinis jaunimas. — Oi, ojojoi. 

— Jaučiuosi lyg atsidūręs kokteilių plaktuvėje, - tarė Mail- 
sas Malpraktisas. — Brangioji, kokia tavo veido spalva - eau 
de Nil!, kitaip nepasakysi. 

— Koks siaubas, net bloga darosi, — kaip reta tiksliais 
žodžiais atsiliepė panelė Ransibl. 


Kitė Blekvoter ir Fanė Trobing gulėjo ant gultų viena viršum 
kitos, bijodamos net pirštą pakrutinti. 
— Kažin, kaip manai, ar šampanas!.. 

— Kite. 

— Taip, brangioji Fane? 

— Kite, man atrodo, ne, aš esu tikra, kad pasiėmiau uosto- 
mosios druskos... Kite, pamaniau, kad tu... juk esi arčiau... 
man tikrai nesaugu būtų mėginti nulipti... galiu nusilaužti 
koją. 

— Tik ne po šampano, Fane, kaip manai? 

— Bet man jos labai reikia. Nors, žinoma, brangioji, jei tau 
per sunku... 

— Tikrai ne per sunku, brangioji, puikiai žinai. Bet aš, man 
regis, labai gerai prisimenu, tiesiog matyte matau prieš akis, 
kad tu neįsidėjai uostomosios druskos. 

— O, Kite, o, Kite, maldauju... juk pasigailėsi, jei aš nu- 
mirsiu... O. 

— Bet, brangioji, aš mačiau uostomąją druską ant tavo 
staliuko, kai bagažą jau nunešė į apačią. Atsimenu, dar 
pamaniau: reikia ją nunešti Fanei, bet paskui reikėjo duoti 
arbatpinigių, aš visai susipainiojau, todėl suprask... 

— Aš... pati... ją įdėjau... savo rankomis... Ten, kur... plaukų 
šepečiai... begėde tu. 

— O, Fane. 


— Oi... oi... oi. 


Tėvui Rotšildui visos kelionės jūra buvo vienodos. Jis mąstė 
apie šventųjų kančias, apie žmogaus prigimties kintamumą, 
keturis paskutinius dalykus, o kartkartėm kartodavo atgailos 
psalmių nuotrupas. 


Jos Didenybės opozicijos lyderis gulėjo nugrimzdęs gan praš- 
matnioje užmarštyje, išpuoštoje rytietiškų sapnų vaizdiniais — 
spalvotais popieriniais nameliais, aukso drakonais ir žydinčių 
migdolų sodais, auksaspalvėmis rankomis, kojomis, migdolų 

pavidalo akimis — nuolankiomis, pilnomis glamonės, migdolų 
žiedus minančiomis mažulytėmis auksaspalvėmis pėdelėmis, 
mažais spalvotais puodeliais, sklidinais aukso arbatos, auk- 
siniu balsu, dainuojančiu už spalvoto popieriaus širmos, 
nuolankiomis glamonėjančiomis auksaspalvėmis rankelėmis, 
migdolų pavidalo ir nakties spalvos akimis. 

Už durų du visiškai sugniužę seržantai sekliai savavališkai 
paliko postą. 

— Jei tas tipas įstengs privirti košės laive, plaukiančiame 
per tokią audringą jūrą, tai nusipelnys likti nenubaustas, — 
tarė jie. 


Laivas girgždėjo kiekvienu sąnariu, trinksėjo durys, nuo len- 
tynų krito lagaminai, kaukė vėjas, sraigtas skubomis plakė tai 
vandenį, tai orą, nelyginant prinokusius obuolius krėsdamas 
žemėn skrybėlių dėžes, tačiau nei riaumojimui, nei dunde- 
siams nepavyko užgožti iš antrosios klasės moterų salono 
sklindančių kupinų nevilties ponios Eip angelų balsų; dažnai 
prarasdami dermę jie karštligiškai, iš paskutiniųjų, tarsi nuo 
pastangų plyštų širdis ir netektų proto galva, traukė garsiąją 
ponios Eip giesmę „Nepuola musės Dievo avinėlio“. 


Kapitonas su pirmuoju padėjėju sėdėjo ant kapitono tiltelio 
ir susidomėjęs sprendė kryžiažodį. 

— Ko gero, gali ir audra kilti, jei vėjas nesiliaus stiprėjęs, — 
tarė jis. - Nenustebsiu, jei šiąnakt jūra įsisiūbuos. 

— Na, juk negali visą laiką būti taip ramu kaip dabar, — 
atsakė padėjėjas. — Plėšrus žinduolis, aštuonios raidės. Galva 
neišneša, kaip jie sukuria tokius dalykus. 


Adamas Fenvikas-Saimsas sėdėjo su patyrusiais jūrininkais 
rūkomajame, gėrė trečią stiklą airiško viskio ir svarstė, kada 

pagaliau pasidarys iš tiesų bloga. Viršugalvyje jau pradėjo 
justi keistą spaudimą. Dar buvo likusios trisdešimt penkios 
minutės, o gal ir daugiau, nes kelionę lėtino priešinis vėjas. 

Priešais sėdėjo daug keliavęs plepus žurnalistas ir pasakojo 
nešvankias istorijas. Adamas retsykiais įterpdavo apytikriai 
tinkamą pastabą: „O, klausyk, čia tai geras“, arba: „Šitą 
reikės įsiminti“, arba tiesiog: „Cha cha cha“, - tačiau iš tiesų 
nebuvo linkęs atidžiai jo klausytis. 

Laivas kilo, kilo, kilo, iškilęs stabtelėjo ir slystelėjęs ant 
šono ir staiga puolė žemyn. Adamas vos spėjo sugauti stik- 
linę. Paskui užsimerkė. 

— Dabar papasakosiu juoką iš aukštuomenės gyvenimo, — 
kalbėjo žurnalistas. 

Jiems už nugarų ponai prekiautojai lošė kortomis. Iš 
pradžių jie linksminosi, kartojo: „Ohoho, koks šuolis“, ir: 
„Atsargiai, atatranka“, kai kortos, taurės ir peleninė lėkdavo 
ant grindų, tačiau per pastarąsias dešimt minučių juntamai 
pritilo. Tyla atrodė visai nesmagi. 

— „keturiasdešimt švietalų ir du penkiasdešimt per pirmą 
partiją. Dalyti dar kartą ar palikti taip? 

— O jei trumpam liautumės? Pavargau, tas stalas vis 
šokinėja. 

— Kas nutiko, Arturai, nejaugi jau negera! 

— Žinoma, ne, nieko man nėra, tiesiog pavargau. 

— Na, suprantama, jei Arturui pasidarė bloga... 

— Kas galėjo pagalvoti, kad seniui -Arturui pasidarys 
bloga? 

— Man visai ne bloga, juk sakiau. Tik pavargau. Bet jei jūs, 
vyrai, norit toliau lošti, neketinu gadinti žaidimo. 

— Šaunuolis senis Arturas. Aišku, kad jam nepasidarė blo- 
ga. Atsargiai, Bilai, prilaikyk kortas, tas laivas vėl šokčioja. 

— Ką pasakysit, jei dar po vieną? "To paties? 

— To paties. 

— Už sėkmę, Arturai. 

— Už sėkmę. 

— Kaip smagu. 

— Na va, dabar žemyn. 

— Kas dalija? Paskutinis dalijot jūs, ar ne, pone Hender- 
sonai! 

— Taip, dalija Arturas. 

— Arturai, tau dalyti. Linksmiau, seni. 

— Paprašysiu atsargiau. Kas čia per mada taip trankyti 
per nugarą. 

— Atsargiai, žiūrėk kortų, Arturai. 

— Na, o ko jūs norit, šitaip trinktelėti žmogui per nugarą. 
Man jau pabodo. 

— Žiūrėkit, aš turiu penkiolika kortų. 


— Kažin, ar šitą girdėjai, — kalbėjo žurnalistas. - Kartą 
Aberdyne gyveno žmogus, jis buvo aistringas žvejys, todėl 
vedė moterį, kuri turėjo kirminų. Geras, ką? Supranti, jis 
buvo aistringas žvejys, o ji turėjo kirminų —- ar aišku? O jis 
gyveno Aberdyne. Tikrai geras, šitas tai jau geras. 

— Žinai ką, aš gal trumpam išlįsiu ant denio. Nemanai, 
kad čia tvankoka? 

— Nieko nebus. Denį nuolat užlieja. Gal nori pasakyti, 
tau negera! 

— Ne, nieko panašaus. Tik pamaniau, kad įkvėpti gryno 
oro... Viešpatie, kodėl ta velniava niekaip nesiliauja? 

— Ramiai, vaikine. Dabar tikrai nepatarčiau vaikščioti, 
kai jau taip pasijutai. Bus daug geriau, jei ramiai sėdėsi. O 
labiausiai padės lašelis viskio. 

— Man ne bloga, tu nemanyk. Tiesiog tvanku. 

— Nesijaudink, seni. Tuoj bus gerai. 

Neatrodė, kad bridžo lošėjams labai gerai sektųsi. 

— Ei, pone Hendersonai. Kodėl čia pikai? 

— Čia juk tūzas, ar nematai? 

— Matau, kad tūzas. Bet aš noriu pasakyti, kad negalima 
buvo kirsti paskutiniu ėjimu, ypač jei turėjai pikų. 

— Kaip negalima buvo kirsti? Juk paskelbė kozirį. 

— Nieko panašaus. Arturas ėjo pikais. 

— Jis ėjo koziriu, ar ne, Arturai? 

— Arturas ėjo pikais. 

— Jis negalėjo eiti pikais, nes kodėl tada būtų ėjęs čirvais 
po mano pikų karaliaus, kai aš pamaniau, kad turi damą? 
Jis neturi pikų. 

— Ką čia paistai — neturi pikų? Turiu damą. 

— Arturai, seni, tau turbūt ne juokais bloga. 

— Nebloga, sakau, aš tik pavargau. Kiekvienas jaustųsi 
pavargęs, jei jam taip trinktelėtų per nugarą... ir išvis, pabodo 
man tas lošimas... va ir vėl kortos išlakstė. 

Šį kartą niekas nebesivargino jų surinkti. Netrukus ponas 
Hendersonas ištarė: 

— Keista, kažkaip staiga ėmė svaigti galva. Tikriausiai 
ką nors netinkamo suvalgiau. Dėl maisto užsienyje niekad 
negali būti tikras — tiek jie ten visko primaišo. 

— Dabar, kai pasakei, ir aš nekaip pasijutau. Tie Lamanšo 
keltai velniškai prastai vėdinami. 

— Štai kur bėda. Vėdinimas. Gerai sakai. 

— Supranti, kažkas ne taip. Ne, aš niekad nesergu jūros 
liga, bet ne kartą esu pastebėjęs, kad laive jaučiuosi nelabai 
kaip. 

— Man irgi panašiai. 

— "Tas vėdinimas... tikra gėda. 

— Viešpatie, kaip bus gera, kai pagaliau pasieksim Doverį. 
Namai namučiai, ką? 

Adamas tvirtai įsitvėrė į žalvariu kaustytą stalo kraštą ir 
pasijuto truputį geriau. Jis neketina vemti, ir taškas - bent 
jau tos atgijusios gargulės akivaizdoje. Juk tuojau tikrai pa- 
sirodys krantas. 

Kaip tik tada, pačią sunkiausią akimirką, rūkomajame vėl 
pasirodė ponia Eip. Akimirką kitą ji stabtelėjo tarpduryje, ba- 
lansuodama tarp svyruojančių durų ir siūbuojančios staktos, o 
kai laivas trumpam atgavo pusiausvyrą, žengė prie baro plačiai 
žergdama kojas, rankas sukišusi į tvido švarko kišenes. 

— Dvigubą romo, — užsakė ji ir kerinčiai nusišypsojo pa- 
sigailėtinai kėpsančių vyrų grupelei. — Kas yra, vaikinai, — 
tarė, — atrodote labai susikrimtę? Kas nutiko? Ar tai dėl ne- 
darnos jūsų sielose, ar dėl to, kad laivą baisiai supa? Sunku? 
Žinoma, sunku. Tačiau leiskite jūsų paklausti. Jei jus taip 
išmuša iš vėžių vos valandą trunkanti jūros liga („Ne jūros 
liga, o prastas vėdinimas“, — mechaniškai pataisė ponas Hen- 
dersonas), tai kas bus, kai prireiks leistis į didžiąją mūsų visų 
laukiančią kelionę? Ar esate susitaikę su Dievu? — paklausė 
ponia Eip. — Ar pasirengę mirti? | 

— O, jūs dar klausiat? - atsiliepė Arturas. — Jau gerą pus- 
valandį negaliu galvoti apie nieką kita. 

— Nagi, vaikinai, dabar aš jums pasakysiu, ką mes pada- 
rysim. Visi drauge sugiedosime giesmę. („O Viešpatie“, — 
ištarė Adamas.) Gal jūs nesirengėte to daryti, bet taip bus. 
Pamatysite, kaip palengvės jūsų kūnui ir sielai. Tai Vilties 
giesmė. Šiais laikais mažai kas kalba apie viltį, tiesa? Daug 
girdėti apie tikėjimą, apie artimo meilę. O viltis visai pamirš- 
ta. Šiuolaikiniame pasaulyje tėra vienas didžiulis blogis. Tai 
neviltis. Aš puikiai pažįstu Angliją ir galiu tiesiai jums pa- 
sakyti, vaikinai: turiu tai, ko jums reikia. Jums reikia vilties, 
aš jums siūlau viltį. Nagi, stiuarde, išdalykite šias brošiūras. 
Gale yra giesmės žodžiai. O dabar visi kartu... pradedam. 

Penki šilingai, stiuardai, jei įstengsite mane perrėkti. Na, 
puiku, vaikinai, visi kartu. 

Sodriu, puikiai girdimu balsu ponia Eip užgiedojo pirma. 
Jos rankos kilo, leidosi ir bangavo giesmės ritmu. Baro stiu- 
ardas visiškai jai pakluso - kartais jis netiksliai perskaitydavo 
žodžius, užtat žemus tonus giedojo taip įtaigiai, kad niekas 
neįstengė jam prilygti. Netrukus prisijungė žurnalistas, paskui 
patyliukais užniūniavo Arturas. Netrukus visi traukė kiek 
išgalėdami ir, be jokios abejonės, pasijuto kur kas geriau. 


Tėvas Rotšildas juos išgirdo ir nusisuko veidu į sieną. 


Kitė Blekvoter irgi išgirdo. 

— Fane. 

— Na. 

— Fane, brangioji, ar girdi tuos balsus? 

— Taip, brangioji, ačiū. 

— Fane, brangioji, nejaugi vyksta gedulingos pamaldos? 
Klausyk, brangioji, jie, atrodo, tikrai gieda. Kaip manai, ar gali 
būti, kad mums gresia pavojus? Fane, nejaugi laivas suduš? 

— Jei taip ir būtų, aš nei nustebčiau, nei gailėčiausi. 

— Brangioji, kaip tu gali... Bet sakyk, juk būtume išgirdusios, 
jei laivas būtų į ką nors atsitrenkęs?.. Fane, brangioji, jei nori, 
aš paieškosiu tavo uostomosios druskos. 

— Nemanau, brangioji, kad iš to bus naudos, juk sakei, 
kad matei ją ant mano tualetinio staliuko. 

— Bet gal aš apsirikau. 

— Sakei, kad matei savo akimis. 


Išgirdo ir kapitonas. 
— Nuo tada, kai pradėjau eiti į jūrą, — tarė jis, - negaliu 
pakęsti misionierių. 

— Žodis iš septynių raidžių, pirmoji Z, - atsakė kapitono 
padėjėjas, — „naudojamas astronominiams skaičiavimams“. 

— Negali būti, kad Z, - kelias minutes pamąstęs, atsakė 
kapitonas. 


Išgirdo ir Auksinis jaunimas. 
— Kaip primena ankstyvos jaunystės vakarėlius, — tarė 
panelė Ransibl, — tu vemi, o kiti dainuoja. 


Išgirdo ir ponia Hup. 
„Ką gi“, — pamanė ji, —- po šios kelionės teosofijai galas. 
Gal reikėtų dar kartelį patikrinti katalikybę.“ 


Laivagalyje, kur sraigto veikimas buvo smarkiausiai junta- 
mas, giesmę išgirdo angelai. Patys jau senokai buvo liovęsi 
giedoję. 

— Vėl ji, — ištarė Dievo Rūstybė. 


Tik ponas Autridžas gulėjo ramus ir patenkintas, paskendęs 
žaviuose sapnuose apie pasaulį, pilną burkuojančių balsų, 
nuolankių ir glamonėjančių, bei tamsių, nakties spalvos, 
migdolų pavidalo akių, žvelgiančių pro spalvotas popieriaus 
širmas, smulkių auksinių kūnų, tokių lanksčių, tokių stan- 
grių, gebančių įgyti tokias stebėtinas pozas. 


Giedojimas rūkomajame dar nebuvo nutilęs, kai labai nedaug 
pavėlavęs laivas įplaukė į Doverio uostą. Ponia Eip, laiky- 
damasi nekintamos savo taisyklės, ištiesė skrybėlę ir surinko 
beveik du svarus, neskaitant savo penkių šilingų, kuriuos 
atgavo iš stiuardo. „Žmonės menkiau vertina išganymą, jei 
jį gauna už dyką“, - buvo jos mėgstamas principas. 


Antras skyrius 


— Turite ką deklaruoti? 

— Sparnus. 

— Jie dėvėti? 

— Žinoma. 

— "Tada gerai, eikite. 

— Dievo Rūstybei nuolat visi šypsosi, - pasiskundė Ištvermė 
Apdairai. — Vajetau, kaip gera vėl stovėti ant tvirtos žemės. 

Netvirtu žingsniu, tačiau su naujomis viltimis keleiviai 
lipo iš laivo. 

Tėvas Rotšildas pamojavo diplomatiniu laissez-passer“ ir 
dingo jo pasitikti atsiųstame didžiuliame automobilyje. Li- 
kusieji stumdė vienas kitą lagaminais, stengdamiesi atkreipti 
muitinės pareigūnų dėmesį ir ištroškę arbatos. 

— Turiu prislėpęs gerą pustuzinį ko reikia, - pasidalijo pa- 
slaptimi žurnalistas. - Po tokios sunkios kelionės dažniausiai 
beveik netikrina. — Ir iš tiesų netrukus jis jau sėdėjo pirmo- 
sios klasės vagono kampe (išlaidas, suprantama, mokėjo 
laikraštis), o kreida paženklintas bagažas buvo saugiai su- 
krautas tam skirtoje vietoje. 

Adamui teko ilgokai palaukti savo eilės. 

— Aš nieko daugiau neturiu, tik keletą labai senų drabužių 
ir knygų, —- pasakė jis. 


* Leidimu (pranc.). 

"Tačiau pasirodė, jog pasielgė netaktiškai, nes muitininko 
atsainumą tarsi ranka nuėmė. 

— Knygų, ar ne? - paklausė jis. — O kokios gi tos knygos, 
leiskite paklausti? 

— Pažiūrėkite pats. 

— Labai dėkoju, taip ir padarysiu. Sakote, knygų. 

Adamas vangiai atsegė lagamino diržus ir sagtį. 

— "Taigi, — grėsmingai ištarė muitinės pareigūnas, tarsi 
būtų pasitvirtinę baisiausi jo įtarimai, — kaip ir sakėte, iš 
tiesų turite knygų. 

Jis vieną po kitos išėmė knygas ir sukrovė jas į šūsnį ant 
stalelio. Ypatingo pasibjaurėjimo sulaukė Dantės tomelis. 

— Prancūziška, ar ne? - paklausė jis. — Tai jau supratau, ir 
gryniausia nešvankybė, galima neabejoti. Dabar malonėkite 
palaukti, kol aš patikrinsiu šitas knygas, - kokiu tonu buvo 
ištartas šis žodis! — pagal sąrašą. Mūsų vidaus reikalų mi- 
nistras knygų labiausiai nemėgsta. Jei literatūros nepavyks 
išrauti su šaknimis mūsų šalyje, tai reikia bent pasistengti, 
kad jos neįvežinėtų iš užsienio. Taip jis anądien pasakė par- 
lamente, ir aš visa širdimi jam pritariu... Ei, ei, o kas gi čia, 
norėčiau paklausti? | 

Labai atsargiai, tarsi sprogstamą daiktą, jis ištraukė iš laga- 
mino didelę rankraščio lapų šūsnį ir padėjo ją ant stalelio. 

— "Tai irgi knyga, - atsakė Adamas. — Ką tik ją parašiau. 
"Tai mano atsiminimai. 

— Atsiminimai, ar ne? Gerai, ją irgi paimsim, nunešiu 
parodyti viršininkui. Eikite su manimi. 

— Bet man reikia į traukinį. 

— Eime, jei sakau. Yra blogesnių dalykų negu pavėluoti į 
traukinį, — grėsmingai užsiminė jis. 

Juodu nuėjo į tolimą kabinetą, pilną lentynų su kontraban- 
dine pornografija ir keistais įtaisais, kurių paskirties Adamas 

neįstengė suvokti. Iš gretimo kabineto sklido vargšės panelės 
Ransibl klyksmai ir aikčiojimai - ją palaikė garsia papuošalų 
vagile ir perdavė nuodugniai iškrėsti dviem baugios išvaizdos 
sargybinėms. 

— Nagi, kas ten nutiko su knygom? - paklausė viršininkas. 

Pasidėję spausdintą sąrašą (prasidedantį „Aristotelis, Raš- 
tai (iliustruotas leidimas)“) jie atidžiai, po vieną peržiūrėjo 
visas Adamo knygas, kruopščiai perskaitė pavadinimus. 

Įnirtingai darbuodamasi lūpų dažais ir pudra kabinete 
pasirodė panelė Ransibl. 

— Adamai, brangusis, laive aš tavęs nė nepastebėjau, — 
tarė ji. — Klausyk, negaliu nė apsakyti, ką ten su manimi 
išdarinėjo. O kokie jų žvilgsniai... siaubas, siaubas, tikra 
gėda. Kaip kokie chirurgai, brangusis, o tokios bjaurios bo- 
bos, tikros aukštuomenės našlės, tu nė neįsivaizduoji. Kai tik 
būsiu Londone, iškart paskambinsiu kabineto ministrams ir 
visiems laikraščiams — viską jiems papasakosiu, iki paskutinės 
gėdingiausios smulkmenos. 

Viršininkas tuo metu įsigilinęs vartė Adamo memuarus, 
kartkartėm prunkštelėdamas nieko gera nežadančiu balsu, 
pergalingai ir šiek tiek niekinamai, tačiau iš esmės nuoširdžiai 
patenkintas. 

— Oho, Bertai, — tarė jis. - Pažiūrėk — na čia tai bent, ką? 

Netrukus jis surinko rankraščio lapus, perrišo juos virvele 
ir atidėjo į šalį. 

— Gerai, dabar klausykit, — pareiškė. — Galit pasiimti šitas 
knygas apie architektūrą ir žodyną, taip pat šį kartą pabūsiu 
atlaidus ir leisiu pasiimti istorijos veikalus. Bet knyga apie 
ekonomiką priskiriama ardomosios propagandos sričiai. Ją 
teks palikti. Ir dar tas jūsų Purgatorio man labai įtartinas, 
tad prašom palikti, reikės atlikti tyrimą. Užtat jūsų autobio- 
grafija — gryniausia nešvankybė, tą mes iškart sudeginsim, 
ar aišku? 

— Bet, Viešpatie, knygoje nėra nė vieno žodžio, kurį... jūs 
turbūt ne taip supratote. 

— Nepersistenkit. Ką jau ką, o nešvankybes pastebiu iš 
pirmo žvilgsnio, kitaip šiandien nebūčiau tas, kas esu. 

— Bet ar jūs suprantate, kad ši knyga — mano viso gyve- 
nimo darbas? 

— (OO mano gyvenimo darbas - stengtis, kad tokie veikalai 
nepatektų į mūsų šalį. Greičiau meskit ją lauk, jei nenorit 
atsidurti teisme. 

— Adamai, angele mano, nesiginčyk, pavėluosim į trau- 
kinį. 

Panelė Ransibl sugriebė jį už rankos ir parvedė į stoti, visą 
kelią pasakodama apie šį vakarą rengiamą nuostabiausią 
pobūvį. 


— Bloga, kam čia buvo bloga? 

— "Tau, Arturai. 

— Nieko panašaus... tik buvau pavargęs. 

— Iš tiesų, vienu metu pasidarė labai tvanku. 

— Tiesiog nuostabu, kaip ta moteriškė praskaidrino 
nuotaiką. Kitą savaitę ji rengia susirinkimą Alberto salėje. 

— Žinot, gal aš net sugalvosiu nueiti. Ką pasakysit, pone 
Hendersonai? 

— Ji turi angelų trupę, pati taip sakė. Merginos baltom 
suknelėm ir su sparnais — gražumėlis. Ir pati visai neprastai 
atrodo, atvirai sakant. 

— Kiek tu jai įmetei, Arturai? 

— Puskronę. 

— Ir aš. Keista, niekad anksčiau nesu tokia proga aukojęs 
puskronės. Atrodytų, ji tiesiog ištraukia tuos pinigus, kitaip 
nepasakysi. 

— Iš Alberto salės irgi nepavyks taip paprastai išeiti, teks 
gerokai pakratyti kišenes. 

— Na taip, bet įdomu būtų pamatyti tuos angelus baltom 
suknelėm, ką, pone Hendersonai? 


— Fane, žiūrėk čia juk Agata Ransibl, vargšės Violos Cazm 
duktė. 
atrodant. Jei ji būtų mano duktė... 

— Tavo duktė, Fane... 

— Kite, tai negražu. 

— Brangioji, aš tik norėjau pasakyti... tarp kitko, ar seniai 
gavai iš jos žinių! 

— Pastarosios naujienos buvo pačios blogiausios, Kite. 
Ji išvažiavo iš Buenos Airių. Deja, atrodo, visai nutraukė 
ryšius su ledi Metroland. Šneka, kad susidėjo su kažin kokia 
keliaujančia trupe. 

— Brangioji, kaip aš tave užjaučiu. Nereikėjo jos išvis minėti, 
bet kai tik pamatau Agatą Ransibl, iškart susimąstau... mer- 
ginos šiais laikais tiek daug išmano. Mudviem, Fane, teko 
visko išmokti pačioms, ar ne tiesa, ir tai labai ilgai užtruko. 
Jei būčiau turėjusi tokias galimybes kaip Agata Ransibl... 
Kas tas jaunuolis šalia jos? 

— Nežinau, bet, atvirai sakant, nemanau, kad... o kaip tau 
atrodo! Jis kažkoks savarankiškas. 

— Labai gražios akys. Ir grakštus. 

— Na, tikriausiai reikalui pribrendus... Ir vis tiek, žinai, jei 
aš būčiau turėjusi tokias galimybes kaip Agata Ransibl... 

— Brangioji, ko ten rausiesi? 

— Ogi supranti, brangioji, koks keistas dalykas. Štai mano 
uostomoji druska, čia ji ir buvo visą laiką, prie plaukų 
šepečių. 

— Fane, kokia aš kiaulė, jei tik būčiau žinojusi... 

— Oi, mieliausia mano, tikriausiai ant stalelio matei kitą 
buteliuką. Gal tarnaitė jį ten padėjo. Lotti viešbutyje visko 
gali atsitikti, ar ne? 

— Fane, atleisk man... 

— Bet, brangioji, ką turėčiau atleisti? Juk tu tikrai matei 
tą buteliuką, Kite, tiesa? 

— Oi, žiūrėk, štai Mailsas. 

— Mailsas? 

— Brangioji, tavo sūnus. Na, pati žinai - mano sūnėnas. 

— Ak, Mailsas. Žinai, Kite, tikrai panašu, kad čia jis. 
Nenaudėlis, kaip seniai pas mane nebuvo užėjęs. 

— Brangioji, jis atrodo klaikus tapette?. 

— Miela mano, pati žinau. Ir be galo kremtuosi. Užtat 
stengiuosi per daug apie tai negalvoti - jam ir taip juk buvo 
nelengva, o dar kai prisimeni, koks tas Trobingas. 

— Tėvų nuodėmės, Fane.... 


Kažkur netoli Meidstono ponas Autridžas galiausiai visai 
atsipeikėjo. Priešais jį kupė sėdėdami miegojo abu sekliai, 
ant kaktų užsimaukšlinę katiliukus, pražioję burnas, didžiules 
raudonas rankas glebiai sudėję ant kelių. Langus čaižė lietus, 
kupė buvo neapsakomai šalta ir dvokė senais tabako dūmais. 
Ant sienų kabojo reklaminiai paveikslai, vaizduojantys 
siaubingus tapybiškus griuvėsius; lauke lietus merkė skydus, 
reklamuojančius patentuotus vaistus ir šunų sausainius. 
„Sausainį gavęs Molasino, šuo džiaugias, uodegą vizgina“, 
perskaitė ponas Autridžas, o traukinys nesiliaudamas kar- 
tojo: „Tikrai garbingas ponas, tikrai garbingas ponas, tikrai 
garbingas ir orus, tikrai garbingas ponas...“ 

Adamas įlipo į kupė drauge su Auksinio jaunimo grupele. 
Jaunuoliai dar nebuvo visai atsipeikėję, bet stulbinamai 
pralinksmėjo išgirdę apie nepakenčiamą muitinės pareigūnų 
elgesį su panele Ransibl. 

— Nieko sau, — kartojo jie. — Nieko sau! Siaubas, tikras 
siaubas, brangiausioji Agata, — kalbėjo jie. — Visiškai ne- 
pakeliama, kokie bjaurybės tie policininkai, tikri ožiai, net 
bloga, iš tiesų, baisų baisiausia. — Ir tuojau pat sušneko apie 
šį vakarą numatytą Arčio Šverto pobūvį. 

— Kas tas Arčis Švertas? — paklausė Adamas. 

— O, jis atsirado neseniai, tu jau buvai išvažiavęs. Kažkoks 
visiškai ne toks. Mailsas pirmas jį atrado, o paskui jo šlovė 
pradėjo taip augti, žinai, kad dabar jau net mus nebe visada 
nori pažinti. Iš tiesų tai jis visai mielas, tik labai jau prastos 
kilmės, vargšelis. Gyvena Ritz viešbutyje, o tai visai praš- 
matnu, ar ne! 

— Ar ten ir rengia tą savo pobūvį? 

— O, mielas mano, žinoma, ne. Pobūvis vyks Edvardo 
Trobingo namuose. Na, žinai, Mailso brolio, to, kuris be 
galo nykus, domisi vien politika ir nepažįsta jokių žmonių. Jis 
neseniai susirgo ir išvažiavo, atrodo, į Keniją ar kitur, palikęs 
nuostabiausią avinišką' namą Hertfordo gatvėje, tai mes visi 
ten apsigyvenome. Ateik ir tu. Tarnams iš pradžių nelabai 
patiko, bet mes juos gerai pagirdėm, visko pridovanojom, 
tai dabar jie negali atsidžiaugti, tik sėdi ir karpo iš laikraščių 
„gabalus“, kuriuose rašo apie mūsų nuotykius... Blogiausia, 
kad neturim automobilio. Mailsas jį sudaužė — tai yra jis buvo 
Edvardo, —o remontui nėra pinigų, todėl, manau, teks keltis 
kitur. Be to, ten ir šiaip beveik viskas sulūžo ir susipurvino, 
na, supranti, kaip būna. Matai, iš tikrųjų ten tų tarnų kaip ir 
nėra, tik kamerdineris su žmona, bet jie dabar nuolat įkaušę. 
Nemalonu žiūrėti. Merė Maus tikras angelas, siuntinėja 

mums didžiausias pintines ikrų ir kitokių skanėstų... Žinoma, 
ji moka ir už šitą Arčio pobūvį. 

— Žinot ką, atrodo, man vėl darosi bloga. 

— O, Mailsai! 


(O, Auksinis jaunime!) 


Antrosios klasės vagone susikimšę angelai toli gražu ne iš 
karto atgavo gerą nuotaiką. 

— Ji vėl išsivežė Apdairą savo automobiliu, — tarė Dievo 
Rūstybė, kitados dvi svaigias savaites buvusi ponios Eip 
numylėtine. - Niekaip nesuprantu, ką ji joje įžvelgia. Koks 
tas Londonas, Ištverme? Buvau ten tik vieną kartą. 

— Rojus, kitaip nepasakysi. Pilnas parduotuvių ir visko. 

— O vyrai kaip, Ištverme? 

— Klausyk, Skaistybe, ar tu visad galvoji tik apie vyrus? 

— Nieko panašaus. Aš tik paklausiau. 

— Na, vyrai ne kažin kokie, ypač palyginus su parduotuvėm. 
Bet iš jų irgi būna naudos. 

— Ei, ar girdėjot? Na, tu ir juokdarė, Ištverme. Girdėjot, 
ką pasakė Ištvermė? Sako: „Iš jų irgi būna naudos.“ 

— Iš ko? Iš parduotuvių? 

— Ne, kvailute, iš vyrų. 

— Vyrų. O taip, sutinku, čia tai geras. 


Netrukus traukinys atvyko į Viktorijos stotį ir visi keleiviai 
pabiro po Londoną. 


Adamas paliko lagaminą Shepheard's viešbutyje ir nuvažiavo 
tiesiai į Henrietos gatvę pas savo leidėją. Darbo diena buvo 
beveik pasibaigusi, dauguma darbuotojų išėję namo, tačiau 
ponas Semas Beniflitas, direktoriaus pavaduotojas, su kuriuo 
visad bendraudavo Adamas, laimė, tebesėdėjo kabinete 

ir skaitė vienos savo prižiūrimos rašytojos romano korek- 
tūrą. Jis buvo dalykiškas, santūriai elegantiškos išvaizdos 
jaunuolis (stenografistė, nešdama jam arbatą, visad truputį 
virpėdavo). 

— Ne, šito niekaip negalima spausdinti, — kartojo jis, 
pritardamas visiems spaustuvininko protestams. — Ne, po 
šimts, šito tai jau tikrai negalima spausdinti. Ji mus visus į 
kalėjimą pasodins. — Mat viena iš atsakingiausių jo pareigų 
buvo „pasūdyti“ pernelyg drovius rankraščius ir „sušvelninti“ 
drąsesnius, kad visi kūriniai galų gale atitiktų to meto 
moralės standartus. 

Jis be galo draugiškai pasveikino Adamą. 

— Nagi, nagi, Adamai, kaip laikaisi? Labai malonu. Sėsk. 
Vaišinkis cigarete. Na ir orelis, kaip tik atvykti į Londoną. 
Kaip pavyko perplaukti sąsiaurį? 

— Nelabai kaip. 

— Štai kaip, na, tai gaila. Sunku sugalvoti ką nors bjau- 
riau už neramią kelionę jūra, tiesa? Gal ateitum šįvakar 
vakarienės į Vimpoulo gatvę? Pasikviečiau visai malonių 
amerikiečių. Kur apsistojai? 

— Shepheard's viešbutyje, pas Lotę Kramp. 

— A, ten visuomet smagu. Jau dešimt metų stengiuosi 
įkalbėti Lotę parašyti autobiografiją. Aha, prisiminiau. Tu 
juk mums atnešei rankraštį, tiesa? Senis Rompoulas vos 
prieš porą dienų klausė, kaip tau sekasi. Žinai, vėluoji jau 
savaitę. Tikiuosi, tau patiks išankstinė reklama, kurią jau 
išsiuntinėjom. Išleisti romaną nutarėme antrą gruodžio 
savaitę, bus likusios dar dvi savaitės iki Džonio Hupo au- 
tobiografijos pasirodymo. Tą tai turėtų gerai pirkti. Tiesa, 
vietomis jis gerokai rizikuoja. Teko šį bei tą išmesti — tu juk 
žinai, koks tas senis Rompoulas. Džoniui baisiai nepatiko. 
Bet aš nekantrauju perskaityti tavo kūrinį. 

— Žinai, Semai, nutiko gan baisus dalykas... 

— Klausyk, tik nesakyk man, kad dar nebaigei. Sutartyje 
nurodyta data, pats žinai... 

— One, viską baigiau. Bet jis sudegė. 

— Sudegė? 

— Sudegė. 

— Koks siaubas. Tikiuosi, buvai apdraudęs? 

Adamas paaiškino, kokiomis aplinkybėmis buvo sunaikinta 
jo autobiografija. Stojo ilgoka pauzė: Semas Bentlitas mąstė. 

— Labiausiai man rūpi, kaip tai įtikinamai papasakoti 
seniui Rampoului. 

— Mano manymu, istorija labai įtikinama. 

— "Tu nepažįsti senio Rampoulo. Kartais man, Adamai, 
su juo būna labai sunku. Jei būčiau pats sau šeimininkas, 
pasakyčiau tau: „Neskubėk, Adamai. Pradėk iš naujo. Nesi- 
jaudink...“ Bet tas senis Rampoulas... Žinai, jis paiso sutarčių 
kaip velnias, o tu juk žadėjai, ar ne?.. Nepaprastai keblu. 
Klausyk, man velniškai gaila, kad taip nutiko. 

— "Tu gal nustebsi, bet man irgi, - atsakė Adamas. 

— Yra dar viena problema. Tu jau gavai avansą, ar ne? 
Penkiasdešimt svarų, teisybė? Na, pats supranti, tai dar la- 
biau komplikuoja padėtį. Senis Rampoulas labai nemėgsta, 
kai jauniems rašytojams mokami tokie dideli avansai. Su- 
prask, man nemalonu tai sakyti, bet manyčiau, jog dabar 
bus geriausia, jei avansą grąžinsi - žinoma, su procentais, 
čia jau senis Rampoulas nenusileis, —- ir mes panaikinsime 
sutartį. O tada, jei sugalvosi perrašyti knygą, mes, žinoma, 
su didžiausiu malonumu tau padėsime. Tikriausiai... tai yra, 
norėjau pasakyti — na, tau nekils didesnių sunkumų, kad 
reikia grąžinti avansą, ir šiaip? 

— Ne tik sunkumų - grąžinti bus visiškai neįmanoma, — 
atsakė Adamas be jokios ypatingos intonacijos. 

Vėl stojo pauzė. 

— Perkūnas, kaip nesmagu, — ištarė Semas Benflitas. — 
Baisu, kad tiems muitininkams leidžia taip savavaliauti. Juo 
labiau, kad jie tokie neišmanėliai. Asmens laisvė, supranti, 
ir visa kita. Klausyk, štai ką padarykime. Parašysime apie 
tai į New Statesman redakciją... Po šimts, kokia nesmagi 
padėtis. Bet, man atrodo, jau radau išeitį. Tu turbūt spėsi 
parašyti savo knygą iš naujo, kol mes paskelbsime pava- 
sario naujienų sąrašą? Gerai, tada nutraukime sutartį ir 
pamirškime avansą. Ne, ne, bičiuli, nereikia man dėkoti. 
Jei viskas priklausytų tik nuo manęs, nieko kita neveikčiau. 
O dabar pasirašykime naują sutartį. Deja, ji nebus tokia 
palanki kaip ana. Senis Rampoulas to nepakęstų. Žinai, 
padarykime taip — siūlau tau mūsų standartinę sutartį 
pirmojo romano autoriams. Turiu ją išspausdinęs. Kaipmat 
užpildysi formą. Pasirašyk štai čia. 

— Gal galiu pažiūrėti, kokios sąlygos? 

— Žinoma, bičiuli. Iš pirmo žvilgsnio jos atrodo nelabai 
palankios, bet tai standartinis variantas. Suprask, padarėme 
tau didžiulę išimtį. Viskas labai paprasta. Už pirmus parduo- 
tus du tūkstančius egzempliorių honoraras tau nepriklauso, 
paskui priklauso pustrečio procento, o pardavus dešimt 
tūkstančių — penki procentai. Mes, žinoma, pasiliekame 
ištraukų spausdinimo, ekranizacijų, teatro pastatymų teises, 
taip pat leidimų Amerikoje, kolonijose ir vertimų teises. Ir, be 
abejo, pirmumo teisę tokiomis pat sąlygomis leisti dar dvylika 
tavo knygų. Tiesą sakant, sutartis labai aiški. Tikrai nekils 
jokių nesusipratimų, kurie taip apkartina rašytojų ir leidėjų 
santykius. Dauguma mūsų autorių dirba pagal tokias sutar- 
tis... Puiku. O dabar nebegalvok apie tą avansą. Puikiausiai 
tave suprantu ir pats kaip nors sutarsiu su seniu Rampoulu, 
net jei tektų sumokėti iš savo atlyginimo. 

— Griežtasis senis Rampoulas, — mąsliai pakartojo ponas 
Benflitas, Adamui lipant laiptais žemyn. Kaip gerai, pamanė 
jis, kad nė vienam rašytojui nėra tekę matyti vyresniojo par- 
tnerio, geraširdžio senuko, kartą per savaitę atvažiuojančio iš 
kaimo į valdybos posėdžius; iš visų verslo reikalų jam labiau- 
siai rūpėjo, kaip parduodama jo paties prieš dvidešimt metų 
parašyta knygelė apie bitininkystę, kuri, jam nė nežinant, 
seniai patyliukais palaidota sandėlyje. Benflitas ne kartą ne- 
rimo akimirkomis buvo svarstęs, ką reikės sakyti rašytojams, 
kai Rampoulas pasimirs. 


Apytikriai tada Adamas prisiminė, kad yra susižadėjęs. Jo 
sužadėtinė buvo vardu Nina Blaunt. Taigi jis nusileido į 
metro stotį, žengė į gan atgrasiai dvokiančią telefono būdelę 
ir paskambino. 

— Alio. 

— Alio. 

— Malonėkite pakviesti panelę Blaunt. 

— "Tuoj pažiūrėsiu, ar ji namie, — atsakė panelės Blaunt 
balsas. — Prašom pasakyti, kas skambina. - Ji laikėsi gana 
snobiškos nuostatos ir visad vaidindavo, kad telefonu atsi- 
liepia ne pati. 

— Ponas Fenvikas-Saimsas. 

— Ak. 

— Na, tu žinai — Adamas... Kaip laikaisi, Nina? 

— O, kaip tik dabar skauda galvą. 

— Vargšelė Nina. Gal man pas tave užeiti? 

— Ne, brangusis, nereikia, aš kaip tik ketinau maudytis. 
Gal geriau susitikim vakarienės. 

— Žinai, aš pakviečiau vakarienės Agatą Ransibl. 

— Kodėl? 


— Todėl, kad kažkokie jūrininkai ją išrengė beveik nuogai. 

— A, taip, žinau, šiandien apie tai rašo vakariniame laik- 
raštyje... Tada žinai ką? Susitikime Arčio Šverto pobūvyje. 
"Tu eisi? 

— Lyg ir žadėjau eiti. 

— "Tai ir gerai. Neišsipuošk. Niekas nesipuoš, išskyrus 
Arčiį. 

— A, tiesa, Nina, dar kai kas — manau, kad vis dėlto 
negalėsiu tavęs vesti. 

— O, Adamai, kas čia dabar? Kodėl? 

— Mano knygą sudegino. 

— Galvijai. Kas tai padarė? 

— Šį vakarą viską papasakosiu. 

— Aha, gerai. Tai iki, brangusis. 

— Viso, saulele. 

Jis pakabino telefono ragelį ir išėjo iš būdelės. Žmonės, 
slėpdamiesi nuo lietaus, susigrūdo metro stotyje, purtė 
šlapius skėčius ir skaitė vakarinius laikraščius. Per jų pečius 
Adamas matė antraštes: 


PERO DUKTERS KANKYNĖ DOVERYJE 
AUKŠTUOMENĖS GRAŽUOLĖ PATEIKIA RIMTUS KALTINIMUS 
PANELĖ A. RANSIBL: „BAISIAUSIA GĖDA“ 


— Vargšė mergaitė, — pasipiktinusi pareiškė greta stovinti 
moteriškė. — Tikrai gėda ir nieko daugiau, štai ką aš pasa- 
kysiu. Toks meilus, šviesus veidelis. Tik vakar mačiau jos 
nuotrauką laikraštyje. Bjaurūs, įtarimų pritvinkę pikčiurnos. 
Tikrai. Vargšas jos tėtis, ir viską. Žiūrėk, Džeine, Čia ir apie 
jį rašo: Šį vakarą Karltono klube lordas Cazmas — tai jos 
tėvukas — atsisakė pateikti konkretų klausimo įvertinimą. „Šio 
reikalo negalima taip palikti“, - pasakė jis. Ir labai teisingai, aš 
jam pritariu. Tu gi žinai, man ta mergaitė rūpi beveik kaip 

sava duktė. Taip dažnai matau jos nuotraukas laikraščiuose, 
o dar Sara antradieniais valo galinius laiptus tam name, 
kur anksčiau; gyveno jos teta — atsimeni, kuri pernai taip 
skandalingai išsiskyrė? 

Adamas nusipirko laikraštį. Jam buvo likę vos dešimt 
šilingų. Lijo taip smarkiai, kad negalėjo eiti pėsčiomis, todėl 
baisiai perpildytu traukiniu nuvažiavo iki Doverio gatvės ir 
per lietų nuskubėjo į Shepheard's viešbutį (kuris šio pasako- 
jimo patogumui bus įkurdintas Hei Hilo sankryžoje). 


"Trečias skyrius 


Lotė Kramp, Shepheard's viešbučio Doverio gatvėje šeiminin- 
kė, nuolat lydima dviejų kernterjerų, yra malonus priminimas, 
kad nuostabiuosius karaliaus Edvardo laikus įkūnija anaiptol 
ne vien tik ledi Enkoredž ar ponia Blekvoter. Tai įspūdinga 
moteris, kuriai nelaimės nedaro nė mažiausio poveikio, išdidi 
ir abejinga visuomenės permainoms, keliančioms tokį nerimą 
pastabesnėms jos amžininkėms grandes dames“. Prasidėjus 
karui ji nuėmė nuo sienos kaizerio fotografiją su autografu ir 
gana iškilmingai ją pakabino tarnų tualete: tai ir buvo visas 
jos indėlis į karo veiksmus; nuo to laiko ji patyrė daugybę 
vargų — mokesčių deklaracijos, alkoholio prekybos riboji- 
mai, jaunuolių, kurių tėvus ji kitados pažinojo, mėginimai 
susimokėti suklastotais čekiais, — bet visa tai netrukus pasken- 
do užmarštyje, dabar žmogus perdžiūvusia nuo modernybės 
gerkle gali bet kurią dieną pasirodyti Shepheard's viešbutyje, ir 
Lotė, jei jo veidas jai pasirodys simpatiškas, iki soties jį pagirdys 
vėsiais, tyrais, gydomaisiais vandenimis, pasemtais iš Edvardo 
laikų stiprybės ir stabilumo šaltinių. 

Shepheard's viešbučio fasadas neįmantrus, plytinis, dailiai 
nudažytas, durys erdvios ir paprastos. Vidus primena kai- 
mo dvarą. Lotė labai mėgsta įvairius aukcionus ir visada, 


* Aukštuomenės ponioms (pranc.). 

sužinojusi, kad išparduodami kurio nors iš jos amžininkams 
priklausiusio didingo dvaro daiktai, ką nors nusiperka senų 
laikų prisiminimui. Baldų Shepheard's viešbutyje gerokai per 
daug, vieni reti, kiti neapsakomai bjaurūs; visur pilna raudo- 
no pliušo ir raudonos tymo odos, aibės praėjusio šimtmečio 
devintojo dešimtmečio vestuvinių dovanų, ypač didžiulių 
mechanizmų, išpuoštų herbais bei monogramomis, vienu 
ar kitu būdu susijusių su cigarais. Tai vieni iš tų namų, ku- 
riuose svečias nenustebs vonioje radęs kroketo muštukų ir 
polo lazdų, kambario komodos apatiniame stalčiuje - vaikų 
žaislų, o kuriame nors iš drėgme atsiduodančių koridorių, 
jungiančių kelerias flanele apmuštas duris, - dvaro valdų 
planą, šaudymo iš lanko taikinį, iš kurio byra šiaudai, dviratį 
ir pasivaikščiojimų lazdą, kurią galima panaudoti kaip 
atramą. (Tačiau iš tiesų Lotės viešbučio kambaryje veikiau- 
siai rasite tik vieną kitą tuščią šampano butelį ir suglamžytą 
šilkinį apatinuką.) 

"Tarnai, kaip ir baldai, seni, kitados tarnavę aristokratams. 
Dožas, metrdotelis - apykurtis, pusaklis, kamuojamas podag- 
ros, — kadaise buvo Rotšildų kamerdineris. Tiesą sakant, 
senis ne kartą yra šokdinęs ant kelių dabartinį tėvą Rotšildą, 
kai šis dar vaikas ateidavo su tėvu (tuomet penkioliktu 
turtingiausių pasaulio žmonių sąraše) aplankyti kur kas 
turtingesnių pusbrolių, tačiau jis niekada neapsimetinėjo 
juntąs nors mažiausią simpatiją būsimajam jėzuitui, kuris jau 
tada buvo „pernelyg gudrus“, pratęs klausinėti keisčiausių 
dalykų ir gebėjęs be galo įžvalgiai susekti menkiausius melo 
bei apsimetinėjimo ženklus. 

Be Dožo, viešbutyje dirba aibė senų kambarinių, be palio- 
vos šmirinėjančių koridoriais su karšto vandens ąsočiais ir 
švariais rankšluosčiais. Dar yra jaunas italas, kuris nudirba 
beveik visus darbus ir yra nuolatos klaikiai įžeidinėjamas 

Lotės, kartą nutvėrusios jį besipudruojant nosį ir nuo to laiko 
neleidžiančios to pamiršti. Tai turbūt vienas iš nedaugelio 
Lotės neseniai patirtų išgyvenimų, apie kurį ji mielai visiems 
pasakoja. 

Lotės svetainėje, kurioje verda beveik visas Shepheard's 
viešbučio gyvenimas, išstatyta gausi nuotraukų su auto- 
grafais kolekcija. Čia yra beveik visų Europos karališkųjų 
šeimų vyriškosios lyties atstovai (išskyrus buvusį Vokietijos 
imperatorių, taip ir nebeatgavusį ankstesnio statuso, nors 
po antrosios santuokos simpatija jam ženkliai išaugo). Yra 
nuotraukų, kuriose jaunuoliai rungiasi žirgų lenktynėse, pagy- 
venę ponai pirmauja „senjorų“ jojimuose, kitose matyti vien 
žirgai ar vien tik jaunuoliai ankštomis baltomis apykaklėmis 
arba pasipuošę karaliaus gvardiečių uniformomis. Yra 
aukštuomenės dailininko pieštų karikatūrų, yra fotografijų, 
iškirptų iš iliustruotų laikraščių bei žurnalų, šalia daugelio — 
trumpi nekrologai, pasibaigiantys sakiniu „žuvo mūšyje“. Yra 
nuotraukų, vaizduojančių jachtas išskleistomis burėmis ir 
senolius su jachtininkų kepuraitėmis; yra kelios labai juokin- 
gos pirmųjų automobilių nuotraukos. Rašytojų ar dailininkų 
nuotraukų labai mažai, aktorių išvis nėra, nes Lotė, tvirtai 
laikydamasi patikimų senovinio snobizmo priesakų, jaučia 
pagarbą tik svarui sterlingų ir žemuogių lapams". 

Įėjęs į vestibiulį Adamas pamatė Lotę, garsiai užgauliojančią 
padavėją italą. 

— Nagi, — tarė ji, — seniai nematytas. Užeik, užeik. Kaip 
tik sumanėme ko nors išgerti. Pamatysi, čia jau yra daug 
tavo draugų. 

Ji nuvedė Adamą į svetainę, kur jis pamatė keletą visiškai 
nepažįstamų žmonių. 

— Jūs juk visi pažįstate lordą... nesvarbu, kokia jo pavar- 
dė? — paklausė Lotė. 


4() Evelyn Waugh 


— Saimsas, ir aš ne lordas, — atsakė Adamas. 

— Nataip, mielasis, aš taip ir sakiau. Pamanyk, juk pažįstu 
tave nuo tų laikų, kai dar gimęs nebuvai. Kaip laikosi tavo 
tėvas? Tik nesakyk, kad jis miręs. 

— Deja, teks pasakyti. 

— Še tai tau. Galėčiau tau šį bei tą apie jį papasakoti. Na 
gerai, leiskite jus supažindinti — štai čia ponas... nepamenu, 
bet tu juk jį atsimeni, tiesa? Ana ten, kampe, sėdi majoras, 
štai čia — na, kokia ta jo pavardė? Štai amerikietis, o va — 
Ruritanijos karalius“. 

— Deja, jau tik buvęs, — atsiliepė liūdnas barzdotas vy- 
riškis. 

— Vargšelis, — užjautė jį Lotė, nuo seno jaučianti silpnybę 
karališkojo kraujo asmenimis, net nuverstiems nuo sosto. — 
Tiesiog gėda, kad taip nutiko. Jį nuvertė po karo. Liko be 
skatiko. Nors, tiesa, niekad nebuvo turtuolis. Ir dar žmoną 
uždarė į beprotnamį. 

— Vargšė Marija Kristina. Teisybė, kaip kalba ponia Kramp. 
Jos protas visai išnyko. Visą laiką manyti, kad viskas yra 
bombos. 

— Taip ir yra, vargšelė, ji tikrai taip mano, - pasigardžiuodama 
patvirtino Lotė. — Šeštadienį nuvežiau karalių jos aplankyti... 
juk negaliu leisti, kad važiuotų traukiniu, trečiąja klase. 
Susigraudinau iki ašarų. Ji visą laiką šokčiojo, stengdamasi 
išsisukti nuo skeveldrų. Manė, kad į ją mėto bombas. 

— Ir dar vienas toks keistas dalykas, — tarė karalius. - Kiti 
mano šeimos nariai — į visus kada nors metė bombą, tik 
ne į karalienę. Vargšelį dėdę Juozapą vieną vakarą operoje 
sudraskė skuteliais, o sesuo, mano sesuo, rado lovoje trys 
bombos. Bet niekada žmona. Staiga vieną dieną kambarinė 
prieš vakarienę šukuoja jai plaukus ir sako: „Ponia, - sako, — 
virėjas buvo mokytis pas Prancūzijos atstovybės virėją“, - nes 

maistas mūsų name nebuvo, kaip čia geriau pasakyti, chic“. 
Šiandien karšta aviena, rytoj šalta aviena, paskui ta pati avie- 
na vėl karšta, tik jau mažai skani, dar mažiau chic, supran- 
tate!.. tai štai tarnaitė sako: „Jis ėjo mokytis pas prancūzų 
virėją ir šiandien vakarienei su Švedijos ministru pagamino 
didelę bombą/'.“ Tada vargšė karalienė tik sako: „Ak“, nieko 
daugiau, ir nuo tada visada jos vargšas protas išnyko. 

Buvęs Ruritanijos karalius sunkiai atsiduso ir prisidegė 
cigarą. 

— Ką gi, — prašneko Lotė, nubraukusi ašarą, — tai gal 
išgerkime? Ei, jums sakau, gerbiamas teisėjau... pamiršau 
pavardę... ką pasakysit - ar nenorit pavaišinti ponų? 

Amerikietis, kaip ir visi klausytojai, iki širdies gelmių 
sujaudintas buvusio karaliaus pasakojimo, pakilo iš krėslo, 
nusilenkė ir tarė: 

— Man bus didžiulė garbė, jei jūsų didenybė, ponia Kramp 
ir visi garbingi svečiai... 

— Štai kaip reikia, - pritarė Lotė. - Ei, alio, kur mano pa- 
sakų princas? Tikriausiai vėl kur nors pudruojasi. Eikš čia, 
grožybe, mesk tuos savo kremus ir skaistalus. 

Įėjo padavėjas. 

— Butelį vyno, - paliepė Lotė, — ir įrašyk va į šio teisėjo 
sąskaitą. 

(Jei nebūdavo kitokių nurodymų, Lotės svetainėje vynu 
vadintas šampanas. Dar ten buvo populiarus mįslingas žai- 
dimas kauliukais, visad pasibaigiantis tuo, kad kuriam nors 
žaidėjui tekdavo visus dalyvaujančius vaišinti šampanu, 
tačiau sielos gelmėse Lotė yra už lygybę ir skaičiuodama 
sąskaitas dažniausiai padaro taip, kad už viską sumokėtų 
turtingiausi.) 


* Prašmatnus (pranc.). 

Po trečio ar ketvirto butelio vyno Lotė tarė: 

— Atspėkit, kas šį vakarą pas mus vakarieniaus? Ogi mi- 
nistras pirmininkas. 

— Asmeniškai aš nemėgstu ministrų pirmininkų. Jie tik 
kalba, kalba ir vėl kalba. „Jūsų didenybe, reikia pasirašyti šį 
dokumentą“, „Jūsų didenybe, būtinai užsisekit šitą sagą, nes 
pas jus audiencijos ateina juodaodis įgaliotasis pasiuntinys 
iš Liberijos.“ Cha! Po karo tauta mane išmėto, tas taip, bet 
užtat ministrą pirmininką išgrūda pro langą, bumpt — tiesiai 
ant žemės. Cha cha. 

— Ir jis bus ne vienas, — pridūrė Lotė, nuožmiai pamerk- 
dama akim. 

— Kaip, seras Džeimsas Braunas? —- paklausė majoras, kuris 
nenorom pasijuto sukrėstas. — Netikiu. 

— Ne, jo pavardė Autridžas. 

— Bet jis ne ministras pirmininkas. 

— Ministras pirmininkas. Skaičiau laikraštyje. 

— Nieko panašaus. Prieš savaitę jį išmetė. 

— Še tai tau. Kaip jie greit keičiasi. Nebesuvaikau. Dožai! 
Dožai! Kokia ministro pirmininko pavardė? 

— Prašau, ponia? 

— Kokia ministro pirmininko pavardė? 

— Ne, ponia, nemanau; kad šį vakarą, bent jau man niekas 
nieko nepranešė. 

— Kokia ministro pirmininko pavardė, senas kvaily? 

— O, ponia, atsiprašau. Gerai nenugirdau. Seras Džeimsas 
Braunas, ponia, baronetas. Man sakė, ponia, kad tai labai 
padorus žmogus. Girdėjau, jog konservatorius. Kilęs iš Glos- 
teršyro, man atrodo. 

— Nagi, o ką aš sakiau? - pergalingai paklausė Lotė. 

— "Ta jūsų, britų, konstitucija yra labai nepaprasta, — tarė 
nuverstasis Ruritanijos karalius. - Visada, kai buvau jaunas, 

mane mokė vienintelio dalyko — britų konstitucijos. Mano 
auklėtojas anksčiau dirbo mokytoju jūsų Itono mokykloje. 
O dabar, kai atvažiuoju į Angliją, visada vis kitas ministras 
pirmininkas ir niekas nebesusigaudo, kas yra kas. 

— O, pone, - atsiliepė majoras, — tai vis liberalų partija. 

— Liberalų? Taip. Pas mus irgi buvo liberalų. Paklausykit, 
ką jums papasakosiu, aš turėjau auksinį plunksnakotį. Mano 
krikštatėvis, gerasis Austrijos erchercogas, man dovanojo 
auksinį plunksnakotį su ant jo ereliais. Kaip aš mylėjau 
savo auksinį plunksnakotį. (Karaliaus akyse sužibo ašaros. 
Šampanas jam dabar buvo retai pasitaikanti ištaiga.) Iš širdies 
mylėjau savo plunksnakotį su ant jo ereliais. Bet kartą buvo 
toks liberalas ministras pirmininkas. Grafas Tampenas, po- 
nia Kramp, nelyginamai blogas žmogus. Jis atėjo pas mane 
pasikalbėti, atsistojo prie mano sekretero ir trypiojo koja, ir 
daug kalbėjo, ko aš nieko nesupratau, o kai jis išėjo — kur 
mano auksinis plunksnakotis su ant jo ereliais? Dingo, išėjo 
su juo. 

— Vargšelis karalius, — tarė Lotė. — Klausykit, ką aš jums 
pasakysiu. Išgerkit dar. 

— „laikysiu didžiule garbe, - įsikišo amerikietis, - jei jūsų 
didenybė ir šie ponai, taip pat ponia Kramp... 

— Dožai, liepkite mano balandėliui kuo greičiau atskuosti 
čia... ei, klausyk, teisėjas prašo dar butelio vyno. 

— „laikysiu garbingai didžia... didžiule garbe, jei ponia 
didenybė ir šie ponai, taip pat jo Kramp... 

— Gerai, gerai, teisėjau. Tuoj atneš antrą butelį. 

— „laikysiu dideliu Kramp,, jei jūsų garbė ir šie didenybiai, 
taip pat ponia ponai... 

— Gerai, viskas labai gerai, teisėjau. Vaikinai, neleiskite 
jam nugriūti. Vargeli, kiek tie amerikiečiai laka. 

— ..„krampysiu didele didenybe, jei ponia garb... 

Ir garbingasis Federalinio teismo teisėjas Skimpas pradėjo 
labai garsiai ir linksmai kvatotis. (Susirinkusiųjų naudai 
reikėtų priminti, kad nė vienas iš šių žmonių dar nebuvo 
vakarieniavęs.) 


O dar ten buvo visiškai anonimiškas, dailiai apsirengęs, 
ūsuotas jaunikaitis, kuris tyliai sau gėrė kamputyje ir su 
niekuo nesikalbėjo, tik kartais palinkėdavo „į sveikatą“ 
teisėjui Skimpui. Staiga jis pakilo ir tarė: 

— Kertu lažybų, jūs taip nemokat. 

Jis numetė ant stalo tris puspensius, labai pabrėžtinai juos 
pamaišė ir išdidžiai pakėlė akis. 

— Kiekvieną puspensį stumtelėjau tik po penkis kartus, 
bet du kartus pakeičiau jų išsidėstymą, — paaiškino jis. — 
Pakartokit, kas norit. 

— Klausykit, koks sumanus jaunuolis, - tarė Lotė. - Ir kur 
gi jūs išmokote tokių dalykų? 

— Vienas vyrukas traukiny parodė, — atsakė šis. 

— Man tai nepasirodė labai sunku, - ištarė Adamas. 

— Na, pamėginkit. Galiu lažintis iš ko norit, kad nepavyks. 

— Iš ko lažinatės? — Lotė nepaprastai mėgo panašias 
kalbas. 

— Iš ko norit. Penki šimtai svarų. 

— Nagi, — paragino Lotė. —- Pamėginkit. Jis pertekęs pi- 
nigų. 

— Gerai, — sutiko Adamas. 

Jis paėmė puspensius ir pamaišė juos lygiai taip pat kaip 
anas jaunikaitis. Baigęs paklausė: 

— Na kaip? 

— Kad mane kur skradžiai, — pasakė jaunikaitis. — Dar 
nemačiau, kad kam nors būtų pavykę. Per savaitę šiuo triu-- 
ku išlošiau krūvą pinigų. Prašau. - Jis išsitraukė piniginę ir 

padavė Adamui penkių šimtų svarų banknotą. Tai padaręs, 
vėl atsisėdo į kampą. 

— Na, - pritariamai ištarė Lotė, — tai sąžininga. Dabar už 
tai turit nupirkti vaikinams išgerti. 

Ir jie visi dar išgėrė. 

Netrukus jaunikaitis vėl pakilo. 

— Mėginkite spėti, kas dažniau iškris — herbas ar skaičius, — 
pasiūlė jis, — skaičiuosim visas tris monetas. 

— Gerai, — sutiko Adamas. 

Jie metė du kartus, abu laimėjo Adamas. 

— Kad mane kur skradžiai, — pakartojo jaunuolis, tiesdamas 
antrą banknotą. - Jums labai sekasi. 

— Jis turi krūvą pinigų, — paaiškino Lotė. — Tūkstantis 
svarų jam gryniausias menkniekis. 
“(Jai patiko manyti, kad tokie yra visi jos svečiai. Tačiau 
šį kartą ji apsiriko. Jaunikaitis turėjo kišenėje tiek pinigų tik 
todėl, kad buvo ką tik pardavęs paskutinius jam dar likusius 
vertybinius popierius ir ketino įsigyti naują automobilį. Bet 
rytojaus dieną už likusius nusipirko naudotą motociklą.) 

Adamas pajuto, kad ima svaigti galva, todėl dar išgėrė. 

— Ar galiu paskambinti? — paklausė jis. 

Paskambino Ninai Blaunt. 

— Čia tu, Nina? 

— Mielas Adamai, tu jau įkaušęs. 

— Iš kur žinai)? 

— Iš balso. Kas nutiko? Turiu eiti vakarieniauti. 

— Norėjau tik pasakyti, kad viskas gerai, galim susituokti. 
"Turiu tūkstantį svarų. 

— O, kaip gerai. Kur gavai? 

— Papasakosiu, kai susitiksim. Kur vakarieniausi? 

— Ritz viešbutyje. Su Arčiu. Mielasis, kaip aš džiaugiuosi, 
kad mes tuoksimės. 

— Aš irgi. Tik nepradėkim seilėtis. 

— Nė neketinau, be to, tu įkaušęs. 

Jis grįžo į svetainę. Pasirodė panelė Ransibl, ji stovėjo 
vestibiulyje, labai išsipuošusi. 

— Kas ta kekšė? — paklausė Lotė. 

— "Tai ne kekšė, Lote, o Agata Ransibl. 

— Atrodo kaip kekšė. Sveika, brangioji, užeik. Mes kaip tik 
ketinome lašelį išgerti. Tu, be abejo, čia visus pažįsti, tiesa? 
Štai tas, su barzda, yra karalius... ne, brangute, Ruritanijos 
karalius. Juk nepyksti, kad palaikiau tave kekše, ką? Tikrai 
atrodai labai panaši, taip išsiplieskusi. Aišku, dabar puikiai 
matau, kad apsirikau. 

— Brangioji, —- prakalbo panelė Ransibl, - jei jūs būtumėte 
mane mačiusi šiandien popiet... — ir pradėjo Lotei Kramp 
pasakoti apie muitininkus. 

— Ką darytumėt, jei staiga gautumėt tūkstantį svarų? — 
paklausė Adamas. 

— Tūkstantį svarų, — pakartojo karalius, ir jo akys sudrėko 
nuo tokios neįtikėtinos vizijos. — Na, pirmiausia aš pirksiu 
namą, paskui automobilį, jachtą ir naujas pirštines, o paskui 
pradėsiu savo šalyje leisti tokį mažą laikraštėlį, kad rašytų, 
kaip aš turiu grįžti atgal ir vėl būti karalius, o paskui dar 
nežinau, ką darysiu, bet bus daug smagumo ir didybės. 

— Tačiau, pone, už tūkstantį svarų viso to padaryti ne- 
pavyks. 

— Ne!.. tikrai, ne... už tūkstantį svarų nepavyks. Na ką gi, 
tada turbūt pirksiu auksinį plunksnakotį su ant jo ereliais, 
kokį toks man pavogė liberalai. 

— Aš tai žinau, ką daryčiau, — atsiliepė majoras. — 
Pastatyčiau žirgų lenktynėse. 

— Už kokį žirgą? 

— (Galiu jums pasakyti, koks žirgas beveik tikrai laimės 
handikapo rungtį lapkričio mėnesį. Jis vardu Indijos Bėglys. 

Dabar statymai yra dvidešimt už vieną, tačiau vėliau santykis 
tikriausiai pasikeis. Žiūrėkit, jei pastatytumėt už jį tūkstantį 
svarų ir jis laimėtų, juk imtumėt ir praturtėtumėt, tiesa? 

— Taip, iš tikrųjų. Nuostabu. Klausykit, o juk aš taip ir 
pasielgsiu. Labai gera mintis. Kaip tai padaryti? 

— Duokit man tą tūkstantį, aš viską sutvarkysiu. 

— O, žinot, jūs labai malonus. 

— Nieko tokio. 

— Ne, rimtai, tai tikrai draugiška. Štai pinigai. Leiskite jus 
pavaišinti šampanu. 

— Ne, tai man leiskite jus pavaišinti. 

— Aš pirmas pasiūliau. 

— Tai pasivaišinkime abu. 

— Tik minutę luktelėkite, man reikia paskambinti. 

Jis paskambino į Ritz viešbutį ir paprašė pakviesti Niną. 

— Brangusis, tu pradėjai labai dažnai skambinti, ką? 

— Nina, turiu tau pranešti labai svarbią žinią. 

— Taip, brangusis? 

— Nina, ar tau teko girdėti apie tokį žirgą — Indijos 
Bėglį? 

— Taip, atrodo, teko. O ką! 

— Koks tai žirgas? 

— Brangusis, visiškai niekam tikęs. Jis priklauso Merės 
Maus motinai. 

— Nelabai geras žirgas? 

— Tikrai ne. 

— Vadinasi, jis veikiausiai nelaimės handikapo rungties 
lapkričio mėnesį? 

— Manau, jokių galimybių. Tikriausiai net nerungtyniaus. 
O kas yra? 

— Žinai, Nina, man atrodo, kad mudu vis dėlto negalėsime 
susituokti. 

— Kodėl gi, saulele? | 

— Matai, aš pastačiau tą tūkstantį svarų už Indijos Bėglį. 

— Kvailokai pasielgei. Negali jų atsiimti? 

— Atidaviau majorui. 

— Kokiam majorui? 

— Sakyčiau, gana girtam. Nežinau jo pavardės. 

— Na, žiūrėk, gal dar pavyks jį rasti. Gerai, man jau reikia 
grįžti prie stalo. Viso. 

"Tačiau kai jis grįžo į Lotės svetainę, majoro ten nebe- 
buvo. 

— Koks majoras? - atsiliepė Lotė, Adamui jos paklausus. — 
Nemačiau čia jokio majoro. 

— Jūs mane su juo supažindinote, sėdėjo štai čia, kampe. 

— Iš kur žinai, kad jis majoras? 

— Jūs taip sakėte. 

— Mielas berniuk, aš jį mačiau pirmą kartą gyvenime. 
Nors, kai pagalvoju, jis iš tiesų atrodė panašus į majorą, 
tiesa! Bet dabar štai ši miela mergaitė man pasakoja labai 
įdomią istoriją. Tęskite, mieloji. Vos galiu klausytis, viskas 
taip siaubinga. 

Kol panelė Ransibl baigė apsakinėti savo nuotykius 
(kurie sulig kiekvienu pakartojimu darėsi vis panašesni į 
gašlią antiturkišką propagandą), nuverstasis Ruritanijos 
karalius papasakojo Adamui apie vieną savo pažįstamą 
majorą, kadaise atvykusį iš Prūsijos pertvarkyti Ruritanijos 
kariuomenės. Netrukus jis dingo pietų kryptimi, prigriebęs 
visus karališkosios sargybos valgyklos indus, šambeliono 
žmoną ir dvi brangias žvakides iš karaliaus koplyčios. 

Panelei Ransibl nutilus, Lotė jau buvo ne juokais 
įnirtusi. 

— Jūs tik pagalvokit, — kalbėjo ji. - Nešvankėliai. O juk aš 
pažinojau jūsų vargšą tėtį, jūs tada dar nė gimusi nebuvote, 

toli gražu. Turiu apie tai pasikalbėti su ministru pirminin- 
ku, — pareiškė ji imdama telefono ragelį. —- Pakvieskite 
Autridžą, — paliepė ji telefonistui. — Jis dvyliktame kambaryje 
su japone. 

— Autridžas jau nebe ministras pirmininkas, Lote. 

— Ką jūs čia niekus šnekat. Juk Dožas sakė... Alio, ar 
čia Autridžas? Kalba Lotė. Na, žinot ką, kaip jūs čia dabar 
elgiatės? Išrengiat vargšę nekaltą mergaitę visai nuogai. 

Paskui plepėjo toliau. 

Ponas Autridžas buvo ką tik baigęs vakarieniauti ir kalti- 
nimas, išsakytas tokiais žodžiais, šiuo metu, atvirai sakant, 
visai atitiko jo nuotaiką. Tik po kurio laiko jis susivokė, kad iš 
tikrųjų kalbama apie panelę Ransibl. Lotės prakeiksmų srau- 
tas tuo metu jau buvo išsekęs, tačiau pabaigė ji įspūdingai. 

— Jei jus išmetė iš ministrų pirmininkų, vadinasi, buvo už 
ką, taip ir žinokit, — pareiškė ji ir su trenksmu padėjo ragelį. — 
Štai ką aš apie jį manau. Na, tai gal dabar lašelį išgersim? 

"Tačiau svečiai pradėjo skirstytis. Majoras jau buvo išėjęs. 
Teisėjas Skimpas miegojo, atrėmęs žilą galvą į peleninę. 
Adamas su panele Ransibl tarėsi, kur eiti vakarienės. Ne- 
trukus liko tik karalius. Jis elegantiškai pasiūlė Lotei savo 
parankę, kaip buvo išmokęs prieš daugelį metų — toli toli, 
nedideliuose saulėtuose savo rūmuose po didingu sietynu, 
spindinčiomis šviesos žvaigždėmis tarsi nutrūkusio vėrinio 
briliantais nužeriančiu raudoną kilimą su įaustais karūna 
puoštų skaičių raštais. 

"Taigi Lotė su karaliumi nuėjo vakarienės dviese. 


Viršuje, dvyliktame numeryje — prabangiausiuose viešbučio 
apartamentuose — ponas Autridžas buvo bepradedas slysti 
žemyn savikliovos taku, kuriuo ką tik taip sunkiai užsiropštė. 
Jei ne tas telefono skambutis, tikrai būtų atlikęs darbą iki 

galo, kalbėjo jis sau, bet dabar baronienė ima kalbėti, kad jis 
veikiausiai labai užsiėmęs ir turbūt nori greičiau ją išlydėti — 
ar negalėtų liepti, kad privairuotų jos automobilį. 

Viskas taip sudėtinga. Europietei iškart būtų aišku, ką 
reiškia pakvietimas vakarienės tėte-4-tėte“ privačiuose 
Shepheard's viešbučio apartamentuose. Kai ji priėmė kvietimą 
iš karto, patį pirmą jo grįžimo į Angliją vakarą, jį apėmė 
nerimastingo laukimo virpulys. Tačiau per visą vakarienę 
ji atrodė tokia santūri, taip nepriekaištingai elgėsi. Ir vis 
dėlto vieną akimirką prieš suskambant telefonui — tikrai, tą 
akimirką, kai juodu pakilo nuo stalo ir perėjo prie židinio, — 
atmosfera neabejotinai pasikeitė. Tačiau tie rytiečiai, jų 
niekada nesuprasi. Jis tvirtai suglaudė kelius ir pačiam sau 
labai keistai skambančiu balsu paklausė, ar jai tikrai taip 
reikia važiuoti, nes juk labai malonu pasimatyti po dviejų 
savaičių, o paskui visai beviltiškai pridūrė labai daug apie 
ją galvojęs Paryžiuje. (Ak, žodžiai, žodžiai! Gausūs kalbos 
lobiai, kuriuos panorėjęs galėjo kleisti į visas šalis, aukso 
sukučiais ir vilkeliais leisti lakstyti Bendruomenių rūmų 
grindimis; šlovinga, dosni iškalbos gėrybė, kurią kupinomis 
saujomis švaistė savo rinkėjams į kairę ir į dešinę!) 

Mažoji baronienė Jošivara, suspaustas auksines rankutes 
sudėjusi auksinės Paguin suknelės skreite, sėdėjo ten, kur 
buvo pasodinta, sutrikusi dar labiau už poną Autridžą, ir 
laukė nurodymų. Ko nori protingasis anglas? Jei jam reikia 
dirbti su telefonu, kodėl neišsiunčia jos laukan, kodėl nelie- 
pia ateiti kitą kartą; o jei nori būti mylimas, kodėl nepaliepia 
prieiti arčiau? Kodėl neiškelia jos iš raudonu pliušu apmušto 
krėslo ir nepasisodina ant kelių? Gal ji šį vakarą negraži? Jai 
taip neatrodė. Taip sunku suprasti, ko nori tie vakariečiai. 


* Akis į akį, kitaip - vienu du (pranc). 

Telefonas suskambo dar kartą. 
 — Gal galite luktelėti? Su jumis nori kalbėti tėvas 
Rotšildas, — ištarė balsas. — ...Čia jūs, Autridžai? Gal malo- 
nėtumėte užeiti pas mane — kuo greičiau, kai tik galėsite? 
Man reikia su jumis kai ką aptarti. 

— Klausykit, Rotšildai... Nesuprantu, ko man pas jus eiti. 
Turiu svečių. 

— Baronienei liepkite tuojau pat grįžti namo. Padavėjas, 
kuris jums atnešė kavą, turi brolį, o šis dirba Japonijos am- 
basadoje. 

— Viešpatie Dieve, tikrai? Bet jūs gal verčiau pasikabinėkite 
prie Brauno)? Juk žinote, kad jis dabar ministras pirmininkas, 
ne aš. 

— Rytoj jūs eisite šias pareigas... Prašyčiau atvykti kuo 
greičiau, mano adresas tas pats. 

— Ak, gerai. 

— Na žinoma. 


Ketvirtas skyrius 


Arčio Šverto vakarėlyje penkioliktasis Vanburgo markizas, 
grafas Vanburgas de Brendonas, baronas Brendonas, Pen- 
kių salų lordas, Konauto karalystės didžiojo sakalininko 
titulo paveldėtojas tarė aštuntajam Balkerno grafui, vikontui 
Erdingui, Balkerno baronui Kernui, Lankasterio raudonajam 
riteriui, Šventosios Romos imperijos grafui, Akvitanijos 
kunigaikštystės Šenonso heroldui: 

— O, sveikas. Sakyk, juk tikrai šlykštus vakarėlis? Ką ketini 
apie jį rašyti! | 

Mat taip jau susiklostė, kad juodu abu buvo dienraščių 
paskalų skyriaus skiltininkai. 

— Aš ką tik paskambinau ir padiktavau savo tekstą, — 
atsakė lordas Balkernas. — O dabar, ačiū Dievui, jau eisiu. 

— Niekaip nesugalvoju, ką čia parašius, — tarė lordas 
Vanburgas. — Vakar redaktorė sakė, kad jai jau bloga nuo 
tų pačių visur besikartojančių vardų — o čia štai ir vėl jie 
visi iki vieno. Tiesa, nutrūko Ninos Blaunt sužadėtuvės, 
bet iš jos laikraščiui jokios reklamos. Dažniausiai pavyksta 
sukurpti porą paragrafų apie Agatą Ransibl, tačiau rytoj 
jai bus skirtas visas pirmas puslapis — žinai, ta istorija su 
muitininkais. 

— Aš pusėtinai prasisukau, papasakojau apie Edvardą 
Trobingą, kaip jis Kanadoje vieno indėno padedamas 

susirentė trobelę ir dabar joje gyvena. Sakyčiau, visai ne- 
blogai pavyko — supranti, tinkamas kontrastas Mailsui, 
kuris šiandien atėjo apsirengęs indėnu; geras, kaip manai, 
o gal ne? 

— Klausyk, tikrai neblogas — ar galiu jį panaudoti? 

— Gerai, trobelę atiduodu, bet indėnas mano. 

— O kur jis dabar iš tikrųjų? 

— Dievas žino. Turbūt Otavoje, vyriausybės svečių na- 
muose. 

— Kas šita siaubinga moteris? Neabejoju, kad kokia nors 
garsenybė. Nejaugi ponia Melrouz Eip, ką? Girdėjau, ji ke- 
tina atvažiuoti. 

— Kas tokia? 

— Nagi ta. Kuri meilinasi Ninai. 

— Viešpatie, tikrai ne. Ji visiškas niekas. Dabar jos pavardė 
ponia Penrast. 

— Atrodo, ji tave pažįsta. 

— "Taip, pažįstu ją nuo gimimo. Tiesą sakant, tai mano 
motina. 

— O varge, kokia gėda. Ar neprieštarausi, jei paminėsiu? 

— Žinai, gal geriau nereikia. Šeima negali jos pakęsti. 
Supranti, vėliau ji dar du kartus išsiskyrė. 

— Mielas bičiuli, aišku, puikiausiai tave suprantu. 

Po penkių minučių jis jau sėdėjo prie telefono ir diktavo 
skilties tekstą: 

— „orchidėjų, taškas, nauja eilutė. Viena iš labiausiai į 
akį krintančių damų buvo ponia Penrast - Pė, e, en, er, a, 
es, tė, — ne, tė, kaip žodyje „telefonas“, — buvusi Balkerno 
grafienė. Apsirengusi griežtais vyriško kirpimo drabužiais, 
spindinti santūria elegancija, kurią taip moka demonstruoti 
amerikietės, taškas. Su ja buvo jos sūnus, kablelis, dabarti- 

nis grafas Balkernas, taškas. Lordas Balkernas yra vienas iš 
nedaugelio aukštuomenės jaunuolių... 

— „kilmingasis Mailsas Malpraktisas buvo apsirengęs 
indėno kostiumu. Šiuo metu jis gyvena pas brolį, lordą 
Trobingą, kurio namuose vakar buvo surengtas vakarėlis. 
Jo aprangą galima būtų pavadinti ypač... kaip čia pasakius? 
Aha —ypač pikantiška, kursyvas, nes, jei tikėsime naujausio 
mis žiniomis, lordas Trobingas šiuo metu gyvena Kanadoje, 
rąstų trobelėje, kurią susirentė savo rankomis, padedamas 
vienintelio tarno indėno, taškas... 


Suprantate, toks jau buvo tas Arčio Sverto pobūvis. 


Panelė Maus (pasipuošusi labai išmoningo kirpimo Cheruit 
suknele) išsproginusi akis sėdėjo ant krėslo. Niekada, nie- 
kada ji neįstengs priprasti prie tokios daugybės jaudinamų 
įvykių. Šįvakar ji atsivedė savo bičiulę, panelę Braun, nes 
juk daug smagiau, kai turi su kuo pasišnekučiuoti. Net kvapą 
gniaužia stebint, kaip nuobodūs, gausūs jos tėvo sukaupti 
turtai virsta akinamu spindesiu ir kurtinamu triukšmu, o 
aplink šmėsčioja šitiek jaunų, nuobodulio kupinų veidų. 
Arčis Švertas, eidamas pro šalį su šampano buteliu rankoje, 
stabtelėjo ir paklausė: 

— Na, kaip tu, mieloji Mere? Viskas gerai? 

— Tai Arčis Švertas, — paaiškino panelė Maus panelei 
Braun. — Matai, koks jis sumanus? 

— Tikrai? — atsiliepė panelė Braun, kuri būtų mielai ko 
nors išgėrusi, tačiau nežinojo, kaip ir ko paprašyti. - Miela 
Mere, kaip tau pasisekė, kad pažįsti tokių įdomių žmonių. 
Aš beveik niekur nevaikštau. 

— O koks įmantrus buvo kvietimas? Tai Džonio Hupo“ 
darbas. 

— O, taip, tikriausiai. Bet žinai, man net gėda prisipažinti, 
nė vieno iš vardų anksčiau nebuvau girdėjusi. 

— Brangioji, tai netiesa, taip negali būti, — atsakė panelė 
Maus, sielos gelmėse — niekad netyrinėtose tamsybėse — pa- 
jutusi sukirbant silpnutį viršenybės džiugesį, nes prieš kelias 
dienas ji, pasiėmusi kvietimą, atsisėdo tėvo bibliotekoje, su- 
sirado enciklopedijoje visus žodžius ir dabar kuo puikiausiai 
viską suprato. 

Apimta tokio neiprasto džiugesio nuotaikos ji beveik 
pasigailėjo neatėjusi į vakarėlį su karnavaliniu kostiumu. 
Vakarėlis buvo skirtas laukinių žmonių temai: tai yra Džonis 
Hupas kvietimuose įrašė, jog svečiai privalo ateiti apsirengę 
laukiniais. Daugelis taip ir padarė, pats Džonis su kauke ir 
juodomis pirštinėmis vaizdavo Pukaporo maharini ir tuo 
šiek tiek suerzino atsitiktinai užsukusį maharadžą. Tikrieji 
aristokratai, jauniausi dviejų ar trijų Londone karaliaujančių 
garsių aludarių šeimų“ nariai, į kvietimus nekreipė dėmesio. 
Jie atėjo tiesiai iš šokių ir stovėjo atokiau, susibūrę grupele, 
žvelgdami į kitus iš aukšto, linksmi, tačiau nieko daugiau 
nelinksmindami. Tuk tuk, tuk tuk, plakė panelės Maus 
širdis. Kaip ji troško persiplėšti savo spindinčią suknelę 
iki pat apačios ir nelyginant bakchantė leistis šokti jų visų 


* Turbūt reikėtų paaiškinti, kad tais laikais egzistavo trijų rūšių kvietimai: 
pirmieji — paprasti, dailūs, pagal pavyzdį spausdinti kvietimai su kvietėjo pa- 
varde, užrašu „Namie“, ranka įrašyta data, vakarėlio pradžios laiku ir adresu; 
antrieji, mėgstami Čelsio gyventojų, su įrašu „Šeštadienį vakare Noelis ir Odrė 
norėtų pasilinksminti, prašom ateiti, jei galit, atsineškite butelį“, ir galiausiai 
tretieji, sukurti Džonio Hupo, pasinaudojus Marinečio „Futurizmo manifesto“ 
motyvais. Juose dviem stulpeliais išspausdintas tekstas smulkiu šriftu: viename 
stulpelyje - sąrašas visko, ko Džonis negali pakęsti, o kitame - to, ką jis manė 
mėgstąs. Beveik visų panelės Maus finansuojamų vakarėlių kvietimus kūrė 
Džonis Hupas (aut. past.). 

akivaizdoje. Vieną gražią dieną aš dar jus visus nustebinsiu, 
pamanė sau panelė Maus. 


Buvo garsus aktorius, kuris nuolat juokavo (bet žmonės 
juokėsi — tie, kurie išvis juokėsi, — ne tiek iš jo pokštų, o iš 
to, kaip jis juos sakė). 

— Aš atėjau į vakarėlį persirengęs sulaukėjusiu našliu, — 
sakė jis. Visi jo pokštai buvo tokie, nors jis, žinoma, stengėsi 
juos tarti linksma veido išraiška. 

Panelė Ransibl persirengė havajietišku kostiumu ir buvo 
viso pobūvio siela. 

Ji nugirdo kažką kalbant apie Nepriklausomų leiboristų 
susitikimą ir baisiai įtūžo, kad nebuvo į jį pakviesta. 

Du vyriškiai, apsiginklavę sprogstamais šviesos užtaisais, 
gretimame kambaryje fotografavo. Jų aparatų blykstės ir 
drioksėjimai kėlė vakarėlio dalyviams nerimą ir įtampą, nes 
visi stengėsi rodytis atsainūs ir kartojo, kaip viską gadina 
tie laikraščiai, kaip Arčis tiesiog nenustygsta neįsileidęs 
žurnalistų į vakarėlį, nors iš tiesų dauguma susirinkusiųjų 
karštai troško patekti į nuotraukas, o likusius stingdė gry- 
niausias siaubas, kad bus nufotografuoti iš netyčių ir mamos 
sužinos, kur jie buvo iš tikrųjų, nors sakėsi einą į šokius pas 
Bisterius, ir tada vėl kils baisūs skandalai, kurie jau įkyrėjo 
iki gyvo kaulo, jei ne blogiau. 

Adamą ir Niną užvaldė jausmai. 

— Žinai, - tarė ji, traukdama jam iš plaukų kažkokį gumulą, — 
kažkodėl buvau įsitikinusi, kad tu tamsiaplaukis. | 

Arčis Švertas, stabtelėjęs šalia su šampano buteliu rankoje, 
įspėjo Niną: 

— Nina, nebūk sadistė. 

— Eik šalin, kiaulės pasturgali, - Londono prastuomenės 
tarme pasiuntė jį Adamas ir švelnesniu balsu paklausė Ni- 
nos: — Ar nusivylei? 

— Lyg ir ne, bet vis tiek gana keista — susižadi su žmo- 
gum, kurio plaukai tamsūs, o paskui pastebi, kad jis šviesia- 
plaukis. 

— Na, bet juk mes nebesame susižadėję, ką — o gal esam? 

— Nežinau, kažin, ar nebesam. Adamai, kiek tu iš tikryjų 
turi pinigų? 

— Tiesiogine prasme - nė grašio, brangioji. Vargšei Agatai 
jau ir taip teko mokėti už vakarienę, o kaip sumokėsiu Lotės 
Kramp sąskaitą, vienas Dievas žino. 

— Žinai, aš pagalvojau — Adamai, nemiegok, — kad dar 
galima kreiptis į mano tėtį. Spėju, jis gerokai turtingesnis 
negu atrodo. Gal duos mums truputį pinigų, kol tu pradėsi 
ką nors uždirbti už savo knygas. 

- Žinai, jei parašyčiau kas mėnesį po knygą, jau po metų 
įstengčiau išsivaduoti iš šios sutarties... anksčiau tai man 
neatėjo į galvą. Gerai pagalvojus, kodėl negalėčiau taip ir 
padaryti, kaip manai? Ar vis dėlto negalėčiau? 

— Žinoma, ne, brangusis. Klausyk, padarykim štai ką. 
Važiuojam rytoj pas tėtį? 

— Gerai, brangioji, tai būtų tiesiog pasaka. 

— Adamai, nemiegok. 

— Atsiprašau, brangioji, norėjau pasakyti, kad tai būtų 
tiesiog pasaka. 

Ir jis trumpam užsnūdo, pasidėjęs galvą jai į skreitą. 

— Dailiausias abrozdėlis, - Londono prastuomenės tar- 
me mestelėjo Arčis, eidamas pro šalį su šampano buteliu 
rankoje. 


— Adamai, pabusk, - paliepė Nina, išraudama dar vieną 
jo plaukų sruogą. — Metas eiti. 

— "Tai būtų tiesiog pasaka... Klausyk, nejau buvau už- 
migęs! 

— "Taip, miegojai valandų valandas. Atrodei labai mielas. 

— O tu sėdėjai... Žinai ką, Nina, tu pradėjai pasiduoti 
sentimentams... Kur eisim? 

Vakarėlyje liko gal tuzinas svečių: kietas, niekad nesu- 
traiškomas linksmybės branduolys. Buvo trečia valanda. 

— Eime pas Lotę Kramp, išgersim, — pasiūlė Adamas. 

Visi sulipo į kelis taksi automobilius ir per Berklio aikštę 
nuvažiavo iki Doverio gatvės. Tačiau Shepheard's viešbučio 
naktinis portjė pranešė, kad ponia Kramp ką tik nuėjusi 
miegoti. Atrodo, teisėjas Skimpas ir jo draugai dar nemiega — 
gal atvykėliai norėtų prie jų prisidėti? Visi sugužėjo į teisėjo 
Skimpo kambarius, tačiau ten ką tik buvo nelaimė ištikusi 
sietyną, nes ant jo viena iš merginų įsigeidė pasisūpuoti. 
Dabar jai ant kaktos dėjo šampano kompresus, o dvi kitos 
merginos miegojo. 

"Tad Adamas su bičiuliais vėl išėjo laukan, į lietų. 

— Žinoma, dar galima eiti į Ritz, - pasakė Arčis. - Girdėjau, 
ten naktinis portjė visada randa ko išgerti. — Tačiau jo bal- 
so tonas buvo toks, kad likusieji svečiai norom nenorom 
atsakė — ne, Ritz tokiu metu yra gryniausia nuobodybė. 

Nuėjo pas Agatą Ransibl, kurios namai buvo visai netoli, 
tačiau ji susivokė pametusi raktą, tad nieko gero neišėjo. 
Netrukus kas nors ištars lemtinguosius žodžius: „Na, 
man jau tikriausiai metas miegoti. Gal ką nors pavežti iki 
Naitsbridžo?“, ir vakarėlis bus baigtas. 

"Tačiau netikėtai pasigirdo susijaudinęs balselis: 

— O gal norite užeiti pas mane? 

"Tai buvo panelė Braun. 

Visi vėl sulipo į taksi ir nuvažiavo pas panelę Braun; ke- 
lias atrodė gana tolimas. Ji iškilmingoje svetainėje uždegė 
šviesas ir visus pavaišino viskiu su sodos vandeniu. (Pasirodė, 
jog ji visai nebloga šeimininkė, tik perdėm uoli.) Mailsas 

pareiškė, jog norėtų ko nors užkąsti, visi nusileido apačion į 
didžiulę virtuvę, pilną įvairiausių puodų bei keptuvių, rado 
kiaušinių bei šoninės ir panelė Braun iškepė kiaušinienės. 
Paskui viršuje dar išgėrė viskio, Adamas vėl užmigo. Netru- 
kus Vanbergas paklausė: „Galima paskambinti? Man reikia 
nusiųsti laikraščiui likusį tekstą.“ Panelė Braun nuvedė jį į 
studiją, labai primenančią tikrą darbo kabinetą, jis telefonu 
padiktavo skiltį, grįžo ir išgėrė dar viskio. 

Panelei Braun vakaras pasirodė labai malonus. Iškaitusi 
nuo malonumo priimti svečius ji tripinėjo nuo vieno prie 
kito, siūlydama tai degtukų, tai cigarą, tai vaisių iš milžiniškų 
ant komodos stovinčių auksuotų vazų. Tik pagalvokite - šios 
spindinčios garsenybės, apie kurias ji su tokiu pavydu buvo 
prisiklausiusi iš panelės Maus, sėdi čia, jos tėčio svetainėje, 
ir vadina ją „miela mano“ bei „brangute“. Kai galiausiai jie 
pareiškė jau einą, panelė Ransibl tarė: 

— Bet aš tai negaliu niekur eiti, nes pamečiau raktą. Ar 
labai supyksit, jei paprašysiu leisti čia pernakvoti? 

Panelė Braun, dusdama iš laimės, beveik normaliu balsu 
įstengė ištarti: 

— Žinoma, ne, brangioji Agata, tai būtų tiesiog pasaka. 

O panelė Ransibl atsakė: 

— Ak, brangute, tai jūs tikra pasaka. 

Rojus! 


Kitą rytą pusę dešimtos Braunų šeima susirinko valgomajame 
pusryčiauti. 

Šeimą sudarė keturios tylios merginos (jauniausia iš jų 
buvo panelė Braun, vakar pasikvietusi svečių), o brolis, 
dirbantis automobilių parduotuvėje, turėjo išeiti anksčiau. 
Įėjus mamai, visos jau sėdėjo prie stalo. 

— Na, mergaitės, — tarė ji, — nepamirškite per pusryčius 
pakalbinti tėvo. Vakar jis labai įsižeidė. Pasijuto atstumtas. Jį 
visai nesunku įtraukti į pokalbį, reikia tik truputį pasistengti, 
be to, jis taip mėgsta klausytis jūsų pasakojimų. 

— Taip, mama, — atsakė visos. — Juk žinai, mes tikrai 
stengiamės. 

— Na, ir kaip šokiai pas Bisterius, Džeine? — paklausė ji, 
pildamasi kavos. - Ar smagūs? 

— Tikra pasaka, mama, — atsakė jauniausioji panelė 
Braun. 

— Kas tokia, Džeine? 

— Norėjau pasakyti, kad buvo labai smagu, mama. 

— Nė kiek neabejoju. Jums, merginoms, dabar vieni malo- 
numai. Kai aš buvau jūsų metų, tikrai nerengdavo tiek daug 
šokių. Na, žinot, gal porą kartų per savaitę sezono metu, bet 
jau tikrai ne prieš Kalėdas. 

— Mama! 

— Klausau, Džeine. 

— Mama, aš pasikviečiau draugę pernakvoti. 

— Aišku, brangioji. Kada? Juk žinai, pas mus ne per dau- 
giausia vietos. 

— Vakar vakare, mama. 

— Nieko sau. Ir ji sutiko? 

— "Taip, ji dabar čia. 

— Štai kaip... Embrouzai, pasakykite poniai Sperou, kad 
išvirtų dar vieną kiaušinį. 

— Labai atsiprašau, miledi, ponia Sperou pati nesupranta, 
kaip tai galėjo nutikti, tačiau šį rytą kiaušinių visai nebus. Ji 
spėja, kad į virtuvę buvo įsibrovę plėšikai. 

— Nesąmonė, Embrouzai, kur tai girdėta, kad plėšikai 
brautųsi į namus vogti kiaušinių? 

— Visos grindys nusėtos kiaušinių lukštais, miledi. 

— Aišku. Gerai, Embrouzai, galite eiti. Ką pasakysi, Džeine, 
gal tavo viešnia suvalgė visus mūsų kiaušinius? 

— Na taip, deja, taip ir... tai yra... norėjau pasakyti... 

Tą akimirką Agata Ransibl atėjo pusryčiauti. Ryto šviesoje 
ji atrodė toli gražu ne per geriausiai. 

— Labryt visiem, — pasisveikino ji Londono prastuomenės 
tarme. — Galiausiai radau reikalingą kambarį. Įsivaizduojat, 
ką tik įsibroviau į kažkieno darbo kabinetą. Prie stalo sėdėjo 
toks simpatiškas seniukas. Tiesą pasakius, mane pamatęs, 
regis, gerokai nustebo. Tavo tėtis? 

— Čia mano mama, - supažindino Džeinė. 

— Labas rytas, — pasisveikino panelė Ransibl. — Žinot, 
esu jums labai dėkinga, kad leidote ateiti pusryčių taip ap- 
sirengus. (Derėtų prisiminti, kad ji tebevilkėjo havajietišką 
kostiumą.) Tikrai nesiuntate ant manęs? Tiesą sakant, man 
dar nesmagiau negu jums, teisybė?.. ar ne? 

— Jums arbatos ar kavos? — vargais negalais galiausiai ištarė 
Džeinės motina. - Džeine, mieloji, pasiūlyk draugei ką nors 
užkąsti. — Mat ilgas gyvenimas visuomenės akivaizdoje buvo 
ją išmokęs, kad tinkamą akimirką pasiūlius maisto pavyksta 
įveikti daugumą sudėtingų situacijų. 

Įėjo Džeinės tėvas. 

— Marta, tu nepatikėsi, kai papasakosiu... Tikriausiai 
aš pradedu kraustytiš iš proto. Ką tik sėdėjau darbo kabi- 
nete, norėjau peržiūrėti kalbą, kurią turėsiu sakyti popiet, 
tik staiga atsidaro durys ir šokio žingsniu įlekia pusnuogė 
hotentotė. Ištaria: „O, kokia gėda“, apsisuka ir dingsta, ir... 
eee... — jis staiga pastebėjo panelę Ransibl, — eee... labas 
rytas. Kaip?.. 

— Jūs tikriausiai nepažįstate mano vyro? 

— Mačiau jį gal vieną sekundę, — atsakė panelė Ransibl. 

— Tikiuosi, gerai išsimiegojote, — kupinas nevilties ištarė 
Džeinės tėvas. — Marta man nesakė, kad turime svečių. 
Atsiprašau, jei pasielgiau nesvetingai... Aš... eee... Ak, kodėl 
jūs visi tylite? 

Panelė Ransibl irgi pasijuto nesmagiai. Ji paėmė nuo stalo 
rytinį laikraštį. 

- Žiūrėkit, kaip juokinga, - tarsi tęsdama pokalbį pareiškė 
ji. - Norite, perskaitysiu? Vidurnakčio orgijos Dauningo gatvės 
dešimtajame name. Sakykite, juk tai nuostabu? Paklausykit: 
"Turbūt keisčiausias šio sezono pobūvis įvyko šiandien paryčiais 
Dauningo gatvės dešimtajame name. Apie ketvirtą valandą ryto 
policininkai, nuolat budintys prie ministro pirmininko rezidenci- 
jos, nustebę pamatė — na, juk tikrai linksma? - privažiuojant 
kelis taksi automobilius, iš kurių išlipo būrys įsilinksminusių jau- 
nuolių egzotiškais karnavaliniais kostiumais. Kaip norėčiau tai 
pamatyti savo akimis. Jūs įsivaizduojat, kaip jie atrodė? Visus 
šiuos svečius į turbūt patį smagiausią Auksinio jaunimo iki šiol 
surengtą pobūvį pasikvietė ne kas kitas, o panelė Džeinė Braun, 
jauniausioji iš keturių žavių ministro pirmininko dukterų. Panelė 
Agata... Nieko sau, kas gi čia dabar? O Dieve mano... 

Staiga panelės Ransibl protą užliejo šviesa, lygiai kaip tą 
kartą, kai ji, dar būdama debiutantė, per labdaros dieninį 
spektaklį nuėjo į užkulisius, grįždama supainiojo duris ir 
įpusėjus paskutiniam „Otelo“ veiksmui staiga atsidūrė sce- 
noje, skaisčiai nuplieksta prožektorių. 

— O Dieve mano, - pakartojo ji, apžvelgdama Braunų 
šeimos pusryčių stalą. — Bet koks kiaulė tas Vanbergas. Jis 
amžinai taip elgiasi. Tikrai būtų gerai, jei mes pasiskųstume ir 
jis netektų darbo, kaip manote, sere Džeimsai... ar... gal ne? 

Panelė Ransibl nutilo ir dar kartą pažvelgė į visų Braunų 
šeimos narių akis. 

— O varge, - ištarė ji, — tikrai, kokia nesąmonė. 

Paskui apsisuko ir puolė lauk iš kambario, vilkdama iš 
paskos egzotiškų gėlių girliandas, savo pasirodymu prie namo 
sukeldama didžiulį džiaugsmą ir atnešdama finansinę naudą 
reporterių bei spaudos fotografų miniai, jau susibūrusiai prie 
istorinės reikšmės pastato durų. 


Penktas skyrius 


Pabudęs Adamas jautėsi baisiai prastai. Porą kartų paskambi- 
no, bet niekas neatėjo. Vėliau, pamiegojęs, vėl paskambino. 
Pasirodė italas padavėjas ir atsargiai rangydamasis sustojo 
tarpduryje. Adamas užsisakė pusryčių. Įėjo Lotė ir atsisėdo 
ant jo lovos. 

— Skanūs buvo pusryčiai, mielasis? — paklausė ji. 

— Dar nepusryčiavau, — atsakė Adamas. - Ką tik pabudau. 

— Teisingai, — pritarė Lotė, — nieko nėra geriau už sočius 
pusryčius. Tau skambino kažkokia mergina, bet dabar ne- 
bepamenu, ką prašė perduoti. Šįryt mes visi kaip be galvų. 
Visiška suirutė. Atėjo policininkai, ar gali įsivaizduoti — net 
neatsimenu, kada paskutinį kartą jie čia lankėsi, —- dabar 
sėdi, geria mano vyną, visus kamantinėja ir kaišioja nosis 
kur nereikia. Ir tik dėl to, kad Flosei staiga šovė į galvą 
pasisūpuoti ant sietyno. Tai Flosei visad trūko proto. Na, 
dabar jai, vargšei, bus pamoka. Kur tai girdėta — sūpuotis 
ant sietyno. Vargšelis teisėjas, nebepamenu pavardės, visai 
paklaikęs. Aš jam ir sakau — sakau, čia svarbi ne sietyno 
kaina. Kas už pinigus nupirkta, pinigais gali būti ir pataisyta, 
sakau, ir juk nemeluoju, tiesa, mielasis? Bet jau ko tikrai 
nemėgstu, sakau, tai lavonų namuose ir dar sąmyšio. Niekam 
nepatinka, kai kas nors mirtinai užsimuša, kaip vargšė Flosė. 
O ko gi tau čia prireikė, italų žigole? — pasiteiravo Lotė, kai 

į kambarį įėjo padavėjas su padėklu, nuo kurio sklindantis 
keptos žuvies kvapas anaiptol nederėjo su kvepalų nuit de 
Noėl aromatu. 

— Atnešiau ponui pusryčius, - atsakė padavėjas. 

— Kaip tu manai, kiek kartų jis ketina valgyti pusryčius, 
norėčiau sužinoti! Papusryčiavo jau senų seniausiai, kol tu 
apačioje pudravaisi nosį — tiesa, mielasis? 

— Ne, - atsakė Adamas, - tiesą sakant, ne. 

— Na va, girdėjai, ką ponas sakė? Jam tikrai nereikia antrų 
pusryčių. Ir nestovėk čia prieš mane, vizgindamas pasturgalį. 
Greičiau nešk viską lauk, o jei ne, taip užvošiu... Taip jau 
būna - kai namuose policija, visi pradeda kvailioti. Štai tau 
tas piemuo atneša antrus pusryčius, o kur nors kitame kam- 
baryje veikiausiai kas nors laukia nesulaukia, kol jam atneš 
bent vienus. Gerai nepapusryčiavus diena kaip ir prapuola. 
Pusė jaunikaičių, kurie čia apsistoja, pusryčiams prašo tik 
cachet Faivre? ir apelsinų sulčių. Taip negalima, — kalbėjo 
Lotė, — be to, jau mažiausiai dvidešimt kartų esu liepusi tam 
jaunuoliui nesikvėpinti. 

Vėl išniro padavėjo galva, o drauge ūžtelėjo naujas nuit 
de Noėl gūsis. 

— Atsiprašau, ponia, inspektorius laukia apačioje, nori su 
jumis pasikalbėti, ponia. 

— Gerai, mano rojaus paukšteli, tuojau ateisiu. 

Lotė nulipo laiptais, o padavėjas šonu įslinko atgal į 
kambarį, nešdamas padėklą su žuvimi ir šiepdamasis Adamui 
šiurpaus intymumo kupina šypsena. 

— Malonėkite prileisti man vonią, - paprašė Adamas. 

— Deja, vonioje miega vienas ponas. Pažadinti? 

— Ne, nereikia. 

— Daugiau nieko nenorėsite, pone? 


— Ne, dėkui. 

Padavėjas stovėjo, pirštais sukiodamas žalvarinį lovos 
kojūgalio bumbulą, ir įteikliai šypsojosi. Netrukus iš po švarko 
ištraukė gardenijos žiedą truputį parudavusiais žiedlapiais. 
(Buvo jį radęs kilpelėje frako, kurį neseniai valė.) 

— Gal sinjoras norėtų gėlytės į švarko kilpelę?.. Ponia 
Kramp tokia atšiauri... kartais juk labai malonu pasikalbėti 
su simpatiškais ponais... 

— Ne, - atkirto Adamas. — Eik lauk. - Jam skaudėjo galvą. 

Padavėjas giliai atsiduso ir smulkiais įsižeidusio žmogaus 
žingsniukais nucipeno prie durų; atsidusęs dar kartą, nutarė 
pasiūlyti gardeniją vonioje miegančiam ponui. 

Adamas pavalgė pusryčius. Kepta žuvis, pamanė jis, niekada 
nebūna tokia skani, kokią žada jos kvapas: perdėm žemiškas 
susidūrimas su mėsa ir ašakomis sugadina lūkesčio pilną 
palaimą — o, jei būtų galima gyventi taip, kaip esą gyvenąs 
Jehova, uodžiant deginamų aukų kvapą. Adamas dar truputį 
pagulėjo, mąstydamas apie maisto kvapus, apie siaubingą riebią 
tešloje keptą žuvį ir neapsakomai jaudinamą jos skleidžiamą 
aromatą, apie svaigius kepyklų kvapus ir blankias prėskas 
bandeles... Mintyse sukūrė vakarienę iš kerinčių aromatingų 
patiekalų, kurie būtų atnešami, padedami pauostyti ir paskui 
išmetami šunims... begalės valgių rinkinius, nuo saulėlydžio iki 
saulėtekio pilnus vienas kitą keičiančių nuostabių aromatų, ir 
pabaigai atnešamus godžiai įkvėpti seno brendžio garus... O, 
jei turėčiau balandžio sparnus!?, pamanė Adamas, šiek tiek 
nutoldamas nuo pradinės temos, ir vėl užsnūdo (ankstų rytą 
po ilgo pobūvio ši devyniasdešimtmečio žmogaus savijauta 
pažįstama kiekvienam). 


Netrukus prie Adamo lovos suskambo telefonas. 
— Alio, klausau? 


— Ponia nori su jumis kalbėti... Alio, čia tu, Adamai? 

— Tu, Nina! 

— Kaip laikaisi, brangusis? 

— Ak, Nina... 

— Vargšeli mano mielas, aš irgi taip pat jaučiuosi. Klau- 
syk, mano angele. Tu juk nepamiršai, kad šiandien važiuoji 
aplankyti mano tėčio, tiesa?.. ar pamiršai? Aš ką tik jam 
nusiunčiau telegramą, kad atvyksi pas jį pietauti. Žinai, kur 
jis gyvena! 

— Bet tu juk irgi važiuosi? 

— Žinai, gal ne, jei neprieštarausi, tai turbūt nevažiuosiu... 
Man taip skauda... 

— Mieloji, jei tik tu žinotum, kaip man skauda... 

— Taip, bet tai juk visai kas kita, brangusis. Be to, nėra nė 
mažiausios prasmės mums važiuoti abiem. 

— Bet ką aš jam pasakysiu? 

— Brangusis, tik jau nepradėk. Puikiausiai viską žinai. 
Tiesiog paprašyk, kad duotų pinigų. 

— Manai, jam tai patiks? 

— Taip, brangusis, žinoma, patiks. Kam dabar užsisuki? 
Gerai, man jau reikia keltis. Viso. Laikykis, sėkmės... Kai 
griši, paskambink, papasakosi, ką tau sakė tėtis. Tiesa, ar 
matei šios dienos rytinius laikraščius? Rašo kažkokius juokus 
apie vakar naktį. Tas Vanas tikras kiaulė. Na, viso. 

Rengdamasis Adamas staiga susivokė nežinąs, kur reikės 
važiuoti. Vėl paskambino. 

— Tarp kitko, Nina, o kur gyvena tavo tėtis? 

— Ar aš tau nepasakiau? Dvare, kuris vadinasi Dautingas 
ir yra beveik visai sugriuvęs. Iki Eilsberio važiuoti traukiniu, 
o iš ten paimti taksi. Tiesa, taksi ten patys brangiausi pasau- 
lyje... Ar turi pinigų? 

Adamas žvilgtelėjo į staliuką prie veidrodžio. 

— (Gal septynis šilingus, — atsakė jis. 

— Mielasis, tiek neužteks. Turėsi priversti vargšą tėtį 
sumokėti tau už taksi. 

— Manai, jam tai patiks? 

— Žinoma, patiks, jis tikras angelas. 

— Gal geriau būtų, Nina, jei ir tu važiuotum drauge. 

— Brangusis, aš juk tau sakiau. Man baisiai skauda 
galvą. 


Apačioje, kaip Lotė ir sakė, viskas buvo aukštyn kojom. Kitaip 
tariant, visuose viešbučio kampuose knibždėjo policininkų 
bei reporterių su šampano buteliais ir taurėmis rankose. Lotė, 
teisėjas Skimpas, inspektorius, keturi vyrai civiliais drabužiais 
ir lavonas buvo teisėjo Skimpo kambariuose. 

— Vis dėlto niekaip negaliu suprasti, pone, — kalbėjo 
inspektorius, —- kas paskatino panelę sūpuotis ant sietyno? 
Nenoriu pasirodyti įžūlus, pone, ir nenoriu nieko įžeisti, 
tačiau privalau paklausti, ar ji nebuvo... 

— Taip, —- atsakė teisėjas Skimpas, - buvo. 

— Suprantama, — atsakė inspektorius. — Gryniausias ne- 
laimingas atsitikimas, ar ne tiesa, ponia Kramp? Žinoma, 
be apklausos neapsieisime, bet, man atrodo, galiu pažadėti, 
kad jūsų pavardė, pone, nebus minima šioje byloje... o taip, 
ponia Kramp, jūs labai maloni, iš tiesų, gal dar taurę. 

— Lote, — kreipėsi Adamas, — ar galite man paskolinti 
pinigų? 

— Pinigų, mielasis? Žinoma. Dožai, turi pinigų? 

— Aš pats tuo metu miegojau, ponia, ir net nebuvau 
informuotas apie įvykius, sužinojau tik šį rytą, kai buvau 
iškviestas. Kadangi esu priekurtis, tai nelaimės garsai... 

— Teisėjau, neprisimenu pavardės, ar turit pinigų? 

— Man bus didžiulė garbė, jei galėsiu kuo nors pasitar- 
nauti... 

— Labai gerai, tai duokit jų štai šitam jaunuoliui. Ir 
viskas, mielasis, daugiau tau nieko nereikia? Nepabėk. 
Kaip tik svarstėme, kad reikėtų truputį išgerti... Ne, ne to 
vyno, mielasis, tą aš laikau policininkams. Ką tik liepiau 
atnešti geresnio vyno butelį, jei tik mano jaunasis plaštakės 
įsikūnijimas teiksis paklusti. 

Adamas išgėrė taurę šampano, tikėdamasis, kad nuo jo 
pasijus geriau. Pasijuto daug blogiau. 

Paskui išėjo į Merilebouną. Buvo Paliaubų diena, gatvėse 
visur pardavinėjo dirbtines aguonas. Jam priėjus stotį, kaip 
tik išmušė vienuolika, ir dvi minutes visą šalį apgaubė tyla 
bei rimtis. Tada jis nuvažiavo į Eilsberį, pakeliui perskaitė, 
ką Belkernas rašė apie Arčio Šverto pobūvį. Patenkintas 
pastebėjo, kad jis pats pavadintas „talentingu jaunu rašyto- 
ju“, pasvarstė, ar Ninos tėtis skaito paskalų skiltis, ir nutarė, 
jog veikiausiai ne. Tačiau dvi moterys, sėdinčios kupė priešais 
ji, jas tikrai skaitė. 

— Vos atsiverčiau laikraštį, — tarė viena, — iškart puoliau 
prie telefono skambinti visoms komiteto ponioms, dar prieš 
pirmą valandą pasiuntėme telegramą savo parlamentarui. 
Mes, Bua gyventojai, niekada nesnaudžiame. Štai, turiu 
tekstą, kurį pasiuntėme. Klausyk. Češam Bua moterų konser- 
vatorių asociacijos komiteto narės reiškia nepasitenkinimą šį rytą 
laikraščiuose pasirodžiusiais pranešimais apie Dauningo gatvės 
dešimtajame name surengtą naktinį bobūvį. Jos ragina kapitoną 
Krutvelą — tai mūsų parlamento narys, labai solidus ir pati- 
kimas žmogus, - kuo atkakliau susilaikyti ir nereikšti paramos 
ministrui pirmininkui. Kainavo beveik keturis šilingus, bet 
kaip aš sakau, pagailėsi kibiro deguto — gali paskęsti visas 
laivas. Ar sutinkate su manimi, ponia Aitevait? 

— Iš visos širdies sutinku, ponia Oravėj-Smit. Visiškai 
aišku, jog tai vienas iš tų atvejų, kai rinkėjai privalo išreikšti 

savo nuomonę. Aš pasikalbėsiu su mūsų komiteto pirminin- 
ke Vendoveryje. 

— Būtinai pasikalbėkite, ponia Aitevait. Tokiais atvejais 
moterų balsas gali pasirodyti labai svarbus. 

— Jei teks rinktis, ar išreikšti savo moralinę nuostatą, ar 
pritarti bankininkystės nacionalizavimui, verčiau jau pritar- 
siu nacionalizavimui — suprantate? 

— Iš visos širdies jums pritariu. Koks baisus pavyzdys 
žemesniosioms klasėms, o apie visa kita aš jau nė nekalbu. 

— Ir aš taip sakau. Štai, pavyzdžiui, mūsų Agnesė. Kaip 
aš jai uždrausiu priiminėti gerbėjus virtuvėje, jei ji žinos, 
kad sero Džeimso Brauno namuose naktimis vyksta tokie 
pobūviai... 

Abi dėvėjo tiesiog neįsivaizduojamas skrybėlaites, kurios 
moterims kalbant linksėjo ir krūpčiojo. 


Eilsberyje Adamas įlipo į taksisto Fordą ir paprašė nuvežti į 
dvarą, kuris vadinasi Dautingas. 

— Dauting Holą? 

— Na, turbūt taip. Ar jis apgriuvęs? 

— Padažyti nepakenktų, - sutiko vairuotojas, spuoguotas 
jaunikaitis. — Ten gyvena Blauntas? 

— Taip. 

— Iki Dauting Holo tolimas kelias. Kainuos penkiolika 
šilingų. 

— Gerai. 

— Jeigu jūs prekiautojas, iškart galiu įspėti, kad be reikalo 
važiuojat. Šį rytą vienas vaikinas klausinėjo, kaip ten patekti. 
Važiavo Morris automobiliu. Norėjo parduoti šeimininkui 
dulkių siurblį. Senis paskambino pagal skelbimą, užsakė 
parodomąjį valymą. Bet kai pardavėjas nuvažiavo, net vidun 
jo neįsileido. Įsivaizduojat? 

— Ne, aš nesirengiu jam nieko pardavinėti — tai yra ne 
visai. 

— Turbūt važiuojat asmeniniais reikalais. 

— Taip. 

— Aha. 

Patenkintas, kad keleivis turi rimtą kelionės tikslą, taksi 
vairuotojas užsimetė keletą lietpalčių — mat smarkiai lijo, — 
išlipo iš automobilio ir rankena užvedė variklį. Netrukus 
pajudėjo. 

Mylią ar dvi važiavę palei vienaaukščius namelius, vilas 
ir medines aludes, pasiekė kaimą, kurį sudarė, regis, vien tik 
automobilių remonto dirbtuvės ir degalinės. Ten išsuko iš 
pagrindinio kelio ir Adamui pasidarė visiškai nesmagu. 

Galiausiai privažiavo du aštuonkampius sargo namelius, 
heraldiškos išvaizdos vartų stulpus ir didžiulius kaltinės 
geležies vartus, už kurių galėjai įžiūrėti plataus, apleisto 
kelio vingį. 

— Dauting Holas, — pranešė vairuotojas. 

Jis porą kartų pasignalizavo, tačiau iš sargo namelio ne- 
pasirodė raudonskruostė sargienė su prijuoste, pasirengusi 
įleisti juos vidun. Vairuotojas išlipo ir priekaištingai papurtė 
vartus. 

— Užrakinta ir dar grandinė uždėta, - tarė jis. - Mėginsim 
kitur. 

Jie pavažiavo gerą mylią; kelią dvaro pusėje užstojo var- 
vantys medžiai ir apgriuvusi akmenų siena, tačiau netrukus 
pavyko pasiekti kažkokius namelius ir baltus vartus. Atidarę 
pastaruosius, pasuko duobėtu keliuku, kurį nuo parko skyrė 
žemi kaltiniai pinučiai. Abipus keliuko ganėsi avys. Viena 
atklydusi slampinėjo keliu. Pamačiusi juos, ėmė paklaikusi 
kicenti, kartais stabtelėdama ir apsisukusi dirstelėdama pro 
purviną savo uodegą, o paskui vėl įsibėgėdama, kol galiausiai 
nerimas nuginė ją į šalikelę, kur ją pavyko apvažiuoti. 

Keliukas vedė pro arklides, paskui palei eilę šiltnamių, 
pašiūrių ir permirkusių lapų krūvų, pro kažkokius neaiškius 
pastatus, kuriuose kitados buvo skalbykla, kepykla bei alaus 
darykla, pro milžiniškas šunides (ten kadaise laikytas lokys), 
tik staiga prie guobų, vinkšnų bei lauro krūmų guoto išsuko į 
erdvų plotą, senų senovėje nubarstytą žvyru. Prieš juos atsivėrė 
didingas Paladiumą primenantis pastato fasadas ir priešais jį 
stovinti raitelio skulptūra, įsakmiai rodanti lazdele į kelią. 

— Atvažiavom, — tarė vairuotojas. 

Adamas jam sumokėjo ir laipteliais užlipo prie pagrindinių 
durų. Paskambino ir ėmė laukti. Nieko. Netrukus paskam- 
bino dar kartą. Durys tą pačią akimirką atsivėrė. 

— Neskambinėkit čia, — paliepė labai piktas senis. — Ko 
norit? 

— Ar ponas Blauntas namie? 

— Čia nėra jokio pono Blaunto. Namas priklauso pulki- 
ninkui Blauntui. 

— Atsiprašau... Manau, pulkininkas Blauntas manęs lau- 
kia, aš atvykau pietų. 

— Nesąmonė. Pulkininkas Blauntas — tai aš, — tarė jis ir 
užtrenkė duris. 

Fordas jau buvo dingęs. Tebelijo, ir labai smarkiai. Adamas 
vėl paskambino. 

— Taip? — paklausė pulkininkas Blauntas, akimoju atidaręs 
duris. 

— Sakykite, gal galėčiau paskambinti į stotį ir pasikviesti 
taksi? 

— Neturiu telefono... Lyja. Gal norit užeiti vidun? Būtų 
absurdas tokiu oru eiti į stotį. Ar atvežėt dulkių siurblį? 

— Ne. 

— Keista, visą rytą laukiu pardavėjo, kuris man žadėjo atvežti 
dulkių siurblį. Bet užeikit, užeikit. Gal pasiliksite pietų? 

— Su malonumu. 

— Nuostabu. Pastaruoju metu mane mažai kas aplanko. 
Prašau atleisti, kad pats atidariau duris. Mano kamerdineris 
šiandien nesikelia iš lovos. Nuo drėgmės jam baisiai skauda 
kojas. Abu liokajai žuvo kare... Skrybėlę ir paltą palikite 
čia. Tikiuosi, nepermįrkote... Kaip gaila, kad neatvežėte 
dulkių siurblio... na, bet nieko tokio. Kaip laikotės? — staiga 
paklausė jis, ištiesęs ranką. 

Juodu paspaudė vienas kitam rankas ir pulkininkas Blaun- 
tas ilgu koridoriumi, apstatytu marmuro biustais ant gelsvų 
postamentų, nuvedė svečią į erdvų pilną baldų kambarį, 
kur dailiame rokoko stiliaus židinyje degė ugnis. Prie lango, 
atsiveriančio į terasą, stovėjo didelis riešutmedžio rašomasis 
stalas odos viršumi. Pulkininkas Blauntas paėmė nuo jo 
telegramą ir perskaitė. 

— Visai pamiršau, — šiek tiek sumišęs pratarė jis, - turbūt 
pasirodysiu jums siaubingai nemandagus, tačiau, pasirodo, 
negaliu jūsų pakviesti pietauti. Laukiu svečio, su kuriuo 
ketiname svarstyti labai asmeniškus šeimos reikalus. Jūs juk 
mane suprantate, tiesa!?.. Atvirai pasakius, turi atvažiuoti 
kažkoks jaunas pašlemėkas, kuris nori vesti mano dukterį. 
Reikia pasikalbėti su juo akis į akį, viską aptarti. 

— Na, aš irgi noriu vesti jūsų dukterį, - atsakė Adamas. 

— Koks neįtikėtinas sutapimas. Tikrai norite? 

— Gal ta telegrama praneša apie mane? Ką ten rašo? 

— Susižadėjau Adamu Saimsu. Atvažiuos pietauti. Nina. Jūs 
Adamas Saimsas? 

— Taip. 

— Mielasis, tai ko anksčiau nesakėte, kam tos šnekos apie 
dulkių siurblius? Kaip laikotės? 

Jie vėl paspaudė vienas kitam rankas. 

— Jei neprieštarausite, — tarė pulkininkas Blauntas, — 
per pietus apie reikalus nešnekėsime. Deja, šiuo metu 

negaliu pasiūlyti įspūdingų vaizdų. Atvažiuokite vasarą, 
pasivaikščiosite po sodą. Pernai labai gražiai žydėjo horten- 
zijos. Manau, kitą žiemą čia nebegyvensiu. Senam žmogui 
toks namas per didelis. Apžiūrinėjau namus, kuriuos dabar 
stato prie Eilsberio. Turbūt juos matėt, kai čia važiavot? 
"Tokie gražučiai, raudoni. Su kanalizacija, su viskuo. Be to, 
visai nebrangūs, ir kinematografas netoli. Tikiuosi, jūs irgi 
mėgstate kinematografą? Mudu su pastorium dažnai ten 
lankomės. Tikiuosi, pastorius jums patiks. Šiaip jis gana 
prastas žmogelis. Bet turi automobilį, o tai labai pravartu. 
Ar ilgam atvykote? 

— Žadėjau Ninai šį vakarą grįžti. 

— Kaip gaila. „Elektros rūmuose“ šiandien pradeda rodyti 
naują filmą. Būtume nuėję. 

Įėjo pagyvenusi tarnaitė ir pranešė, kad pietūs patiekti. 

— Ponia Florin, gal žinote, ką rodo „Elektros rūmuose“? 

— Man atrodo, pone, „Venecijos bučinius“ su Greta Gar- 
bo. 

— O aš vis dėlto nemėgstu Gretos Garbo. Stengiausi 
pamėgti, — tarė pulkininkas Blauntas, — bet kažkodėl nesi- 
seka. 

Jie nuėjo pietauti į milžinišką valgomąjį, kurio sienos buvo 
tirštai nukabinėtos protėvių portretais. 

— Gal nejįsižeisite, — pareiškė pulkininkas Blauntas, — bet 
aš valgydamas nemėgstu kalbėti. 

Jis atrėmė tymo oda įrištą žurnalų Punch rinkinį į šalia 
lėkštės stovintį didžiulį sidabro puodą, kuriame augo mažytis 
ricinmedis. 

— Duokit ir ponui Saimsui knygą, - paliepė jis. 

Ponia Florin padėjo priešais Adamą kitą Punch rinkinį. 

— Jei rasite ką nors tikrai juokinga, perskaitykite garsiai, — 
paprašė pulkininkas Blauntas. 

"Tada atnešė pietus. 

Juos valgė beveik valandą. Stulbinamai gausūs patiekalai 
keitė vienas kitą, pulkininkas Blauntas, versdamas žurnalų 
puslapius ir dažnai sukikendamas, nesustodamas kramtė. 
Jie valgė kiškienos sriubos, virto oto, troškintų veršienos 
smegenų, tamsaus rūkyto Breidenhamo kumpio su madeiros 
„padažu, kepto fazano, omletą su romu, kepto sūrio ir vaisių. 
Iš pradžių gėrė cheresą, paskui bordo vyną, tada portveiną. 
Galiausiai pulkininkas Blauntas plačiu rankos mostu užvertė 
knygą, panašiai kaip Adamo privačios mokyklos direkto- 
rius po vakarinių pamaldų užversdavo bibliją, kruopščiai 
sulankstė servetėlę, įkišo ją į sunkų sidabro žiedą, sumurmėjo 
trumpą padėkos maldą ir atsistojęs tarė: 

— Na, nežinau, kaip jūs, bet aš ketinu valandžiukę 
nusnūsti, — ir iškurnėjo iš kambario. 

— Bibliotekoje irgi pakūrėme, pone, — tarė ponia Flo- 
rin. — Kavos jums atnešiu ten. Pulkininkas kavos negeria, 
sako, kad nuo jos blogai miega po pietų. Kada jums paduoti 
arbatos, pone? 

— Man reikėtų grįžti į Londoną. Kaip manote, kada pul- 
kininkas vėl pasirodys? | 

— Na, visaip būna, pone. Dažniausiai pasirodo tik apie 
penktą, pusę šeštos. Skaito iki vakarienės, kuri būna septintą, 
O po vakarienės pastorius jį veža į kiną. Sakyčiau, labai ramus 
gyvenimas. 

Ji nuvedė Adamą į biblioteką ir pastatė prie jo sidabrinį 
kavinuką. 

— Arbatos atnešiu ketvirtą, — pažadėjo. 

Adamas įsitaisė giliame krėsle priešais ugnį. Lauke lietus 
barbeno į dvigubus lango stiklus. Bibliotekoje ant stalo gulėjo 
keletas žurnalų — daugiausia pigūs savaitraščiai, skirti kinui. 
Dar buvo pelėdos iškamša, lentyna su senovės Britanijos ar- 

cheologiniais radiniais —- kauliniais segtukais, puodų šukėmis 
ir kaukole — juos prieš daugelį metų iškasė parke, o Ninos 
guvernantė dailiai sukatalogavo. Vitrinoje buvo matyti 
kelių Ninos kolekcionavimo karštligių likučiai — peteliškių, 
vienas kitas vabalas, pora fosilijų, paukščių kaušinių, keli 
pašto ženklai. Stovėjo kelios lentynos visiškai nepaskaitomų 
knygų, medžioklinis šautuvas, sietelis peteliškėms gaudyti, 
kampe glaudėsi alpinisto lazda. Gulėjo žemės ūkio mašinų, 
dirbtinių augalų, žoliapjovių ir „sporto reikmenų“ katalogai. 
Židinį dengė herbu puošta širma. Ant židinio atbrailos kabojo 
balno reikmenys, siuvinėti pulkininko Blaunto ulonų pulko 
ženklais. Kabojo graviūra, vaizduojanti visus karališkojo 
jachtų eskadrono narius, o kampe buvo įdėtas mažytis pla- 
nelis su siluetais, kad būtų galima nustatyti, kas yra kas. Dar 
buvo daugybė ne mažiau įdomių objektų, tačiau Adamas, 
nespėjęs visų apžiūrėti, netrukus kietai užmigo. 


Ketvirtą valandą jį pažadino ponia Florin. Kava buvo din- 
gusi, vietoje jos pastatė sidabro padėklą, uždengtą nerta 
servetėle. Ant jo stovėjo sidabro arbatinukas, sidabrinis 
karšto vandens indas su spirito lempele apačioje, sidabrinis 
grietinėlės ąsotėlis ir dengta sidabro lėkštė su keksiukais. Dar 
buvo karštų skrebučių su sviestu, medaus, aštraus užtepo, 
šokoladinis pyragas, vyšnių, kmynų ir vaisių pyragų, keli 
sumuštiniai su pomidorais, druskos, pipirų, bandelių su 
serbentais ir sviesto. 

— Gal pageidaujate virto minkšto kiaušinio, pone? Pulki- 
ninkas pabudęs dažniausiai jį valgo. 

— Ne, ačiū, — atsisakė Adamas. 

Pailsėjęs jautėsi tūkstantį kartų geriau. Kai juodu su Nina 
susituoks, pamanė jis, dažnai atvažiuos čia pailsėti po itin 
varginančių pobūvių. Tik dabar jis pastebėjo ant kilimėlio 

prie židinio gulintį nutukusį spanielį rusvomis ir baltomis 
dėmėmis, jis irgi neseniai pabudo. 

— Būkite geras, neduokite jai keksiukų, — paprašė ponia 
Florin, — jų jai niekaip negalima, bet pulkininkas nuolat 
šeria. Jis taip myli tą šunį, — patikliai paaiškino ji. — Vaka- 
rais vežasi kartu į kiną. O juk ji nieko ten nesupranta, kaip 
žmogus kad suprastų. 

Adamas švelniai stumtelėjo ją koja — kalę, ne ponią Flo- 
rin — ir davė gabalėlį cukraus. Kalė labai draugiškai palaižė 
jo batą. Adamas anaiptol nesipriešino progai pasidžiaugti 
šuns palankumu. 

Jis baigė gerti arbatą ir kaip tik kimšosi pypkę, kai į 
biblioteką įėjo pulkininkas Blauntas. 

— Kas jūs per vienas, po šimts? — paklausė šeimininkas. 

— Adamas Saimsas, — atsakė Adamas. 

— Nieko nesu apie jus girdėjęs. Kaip čia patekote? Kas 
jums atnešė arbatos? Ko jums reikia? 

— Jūs mane pakvietėte pietų, - atsakė Adamas. - Atvykau 
pas jus, nes ketinu vesti Niną. 

— Na, žinoma, mielas berniuk. Kaip aš taip pamiršau. Visai 
nebeprisimenu vardų. Tai dėl to, kad beveik nebendrauju 
su žmonėmis. Kaip laikotės? 

Juodu vėl paspaudė vienas kitam rankas. 

— "Tai jūs tas jaunuolis, kuris susižadėjo su Nina, - ištarė 
pulkininkas, pirmą kartą nužvelgdamas jį taip, kaip įprasta 
nužvelgti būsimą žentą. — Ir kodėl jums šovė į galvą vesti? 
Aš tikrai taip nesielgčiau, žinokit, garbės žodis, ne. Jūs 
turtingas? 

— Ne, šiuo metu, deja, ne, apie tai ir norėjau su jumis 
pasikalbėti. 

— Kiek turite pinigų? 

— Žinote, pone, šiuo metu nė kiek. 

— O kada turėjote? 

— Vakar vakare turėjau tūkstantį svarų, bet atidaviau 
girtam majorui. 

— Kodėl taip padarėte? 

— Na, tikėjausi, kad jis pastatys juos už Indijos Bėglį 
lapkričio handikapo lenktynėse. 

— Gyvenime nesu girdėjęs apie tokį žirgą. Ir jis pastatė? 

— Ne, nemanau, kad būtų pastatęs. 

— Kada vėl turėsite pinigų? 

— Kai parašysiu keletą knygų. 

— Kiek? 

— Dvylika. 

— Ir kiek tada turėsite? 

— Tikriausiai penkiasdešimt svarų, avansą už tryliktą 
knygą. 

— O per kiek laiko ketinate parašyti dvylika knygų? 

— Per kokius metus. 

— Per kiek laiko dauguma žmonių jas parašytų? 

— Gal per dvidešimt metų. Aišku, taip viską išdėsčius 
padėtis iš tiesų atrodo gana beviltiška... bet supraskite, 
mudu su Nina tikėjomės, kad jūs... na, tai yra bent kelerius 
metus, kol aš parašysiu tas dvylika knygų, gal jūs galėtumėte 
mums padėti? 

— Kuo galėčiau jums padėti? Gyvenime nesu rašęs knygų. 

— Ne, pamanėme, gal duotumėte mums pinigų. 

— Taip pamanėte, ar ne? 

— Taip, mes taip pamanėme.... 

Pulkininkas Blauntas rimtai žvelgė į jį. Netrukus tarė: 

— Man atrodo, tai labai pagirtinas sumanymas. Nematau 
jokių kliūčių, kodėl negalėčiau taip ir pasielgti. Kiek jums 
reikia? 

— Pone, jūs tikrai labai dosnus... Na, žinote, apytikriai 
tiek, kad užtektų kurį laiką kukliai pragyventi. Tiksliai 
nežinau... 

— Gerai, tūkstančio svarų pakaks? 

— "Taip, žinoma, pakaks. Mudu būtume labai dėkingi. 

— Nereikia, nereikia, mielas berniuk. Nėra už ką dėkoti. 
Kokia, sakėte, jūsų pavardė? 

— Adamas Saimsas. 

Pulkininkas Blauntas nuėjo prie stalo ir išrašė čekį. 

— Štai, prašau, — tarė jis. — Tik vėl neatiduokite jo kokiam 
nors girtam majorui. 

— Garbės žodis, pone. Net nežinau, kaip jums dėkoti. 
Nina... 

— Daugiau nė žodžio. Dabar tikriausiai jau norėsite grįžti 
į Londoną? Nusiųsime ponią Florin į pastoriaus namus, kad 
įkalbėtų jį pavėžėti jus iki stoties. Kaimynas su automobiliu 
labai praverčia. Autobuso bilietas nuo čia iki Eilsberio kai- 
nuoja penkis pensus. Plėšikai. 


Nedaugeliui jaunuolių pasiseka du vakarus iš eilės gauti po 
tūkstantį svarų iš visiškai nepažįstamų žmonių. Vežamas į 
stotį Adamas pastoriaus automobilyje garsiai susijuokė. Pas- 
torius, kaip tik prisėdęs ruoštis pamokslui ir šiaip kasdien vis 
labiau piktinęsis kaimyno įpročiu naudotis jo automobiliu 
kaip savu, o juo — kaip vairuotoju, atkakliai spoksojo pro 
lietaus čaižomą priekinį stiklą ir apsimetė nieko nepastebis. 
Adamas juokėsi visą kelią iki pat Eilsberio, apsikabinęs 
kelius, visas purtydamasis. Prie stoties, atėjus laikui atsis- 
veikinti, pastorius vos prisivertė ištarti: „Viso gero.“ 
"Traukinio teko laukti pusę valandos, ir varvantis sto- 
ties stogas bei šlapi geležinkelio bėgiai Adamą gerokai 
prablaivė. Jis nusipirko vakarinį laikraštį. Pirmame puslapyje 

puikavosi subtili ir juokinga nuotrauka, kurioje panelė 
Ransibl havajietės kostiumu klupdama bėgo Dauningo 
gatvės dešimtojo namo laiptais. Jis perskaitė, kad popiet, 
neįstengusi deramai paaiškinti parlamento nariams, kaip 
čia atsitiko, kad muitinės pareigūnai leido sau taip elgtis 
su panele Ransibl, atsistatydino vyriausybė. Parlamentarų 
aplinkoje vyravo nuomonė, kad šį įvykį lėmė liberalų ir 
nekonformistų maištas, kilęs šiems sužinojus apie tai, kas 
vyksta Dauningo gatvės dešimtajame name, jame apsigy- 
venus serui Džeimsui Braunui. Evening Mail redakciniame 
straipsnyje buvo subtiliai palyginti tokie dalykai kaip viešasis 
padorumas ir doras privatus gyvenimas, šeimos blaivybė ir 
valstybės patvarumas. 
Adamą sudomino dar vienas trumpas straipsnelis. 


TRAGEDIJA VEST ENDO VIEŠBUTYJE 
Privačiame Doverio gatvės viešbutyje šiandien ankstų rytą 
po nelaimingo atsitikimo mirė panelė Floransa Dukein, 
savarankiškai dirbanti mergina; panelė Dukein nukrito 
nuo sietyno, kurį buvo susirengusi pataisyti. Rytoj įvyks 
liudytojų apklausa, paskui kūnas bus kremuotas Golders 
Gryne. Panelė Dukein, anksčiau dirbusi pramogų versle, 
buvo gerai žinoma verslo aplinkoje. 


Ir tai tik įrodo, pamanė Adamas, kad Lotė Kramp daug 
geriau moka išvengti nereikalingo viešumo negu seras 
Džeimsas Braunas. 


Adamui pasiekus Londoną lietus liovėsi, tačiau gatvėse 
drūžėmis pleveno skystas rūkas, sklaidomas drėgno vėjo. 
Stotyje buvo pilna įstaigų tarnautojų su portfeliais ir vakari- 
niais laikraščiais, skubančių į namo vežančius traukinius, 

pakeliui čiaudančių ir kosinčių. Atlapuose jie dar segėjo 
aguonas. Adamas susirado telefono būdelę ir paskambino 
Ninai. Ši buvo palikusi jam žinutę, kad išėjo gerti kokteilių 
pas Margo Metroland. Jis parvažiavo į Doverio gatvę. 

— Lote, - pranešė įėjęs, — aš turiu tūkstantį svarų. 

— Matai kaip, — abejingai atsiliepė Lotė. Ji tvirtai laikėsi 
prielaidos, kad visi jos pažįstami turi mažiausiai po kelis 
tūkstančius svarų. Ne mažiau sėkmingai Adamas būtų 
galėjęs pasakyti: „Lote, aš turiu cilindrą.“ 

— Ar galite man paskolinti truputį pinigų iki rytojaus, kol 
išsigryninsiu čekį? 

— Kaip tu mėgsti skolintis. Lygiai kaip tavo vargšas tėtis. 
Nagi, jūs ten, kampe, paskolinkit ponui, nebeatsimenu 
pavardės, keletą svarų. 

Aukštas gvardietis papurtė plinkančią galvą ir pasiraitė 
ūsus. 

— Iš manęs nieko nepeši, Lote, — atsakė jis įsakinėti pra- 
tusiu balsu. | 

- Šykštuolis, - atsiliepė Lotė. — Kur tas amerikietis? 

"Teisėjas Skimpas, po šios dienos įvykių tapęs karštu an- 
glofilu, išsitraukė du dešimties svarų banknotus. 

— Man bus didžiulė garbė ir laimė... — ištarė jis. 

— Šaunuolis, teisėjau, nebeatsimenu pavardės, — pagyrė 
Lotė. — Ileisingai. 

Adamas išskubėjo į vestibiulį kaip tik tą akimirką, kai 
svetainėje iššovė dar vieno šampano butelio kamštis. 

— Dožai, paskambinkite Daimler automobilių nuomos 
bendrovei ir užsakykite mano vardu automobilį. Liepkite 
važiuoti pas ledi Metroland — Pastmasterio namas, Hilo 
gatvė, - paliepė jis. Tada užsidėjo skrybėlę ir pėsčias patraukė 
į Hilo gatvę, plačiai mosuodamas skėčiu ir vėl pats sau juok- 
damasis, tik jau tyliau. 

Atvykęs pas ledi Metroland jis nenusiėmė palto ir liko 
laukti prieškambaryje. 

— Malonėkite pranešti panelei Blaunt, kad aš atvažiavau 
pas ją. Ne, ačiū, palauksiu čia. 

Jis nužvelgė ant stalo sukrautas skrybėles. Aiškiai matyti, 
kad žmonių susirinkę daug. Du ar trys cilindrai, priklausan- 
tys žmonėms, kurie jau nuo pietų persirengdavo vakariniais 
drabužiais, kitos skrybėlės minkštos, juodos, kaip ir jo paties. 
Paskui pradėjo šokti, tyliai strykčiodamas iš džiaugsmo. 

Netrukus plačiais Eidamo!* projektuotais laiptais nusileido 
Nina. 

— Brangusis, ko neužėjai? Baisiai nemandagu. Margo labai 
trokšta tave pamatyti. 

— Atsiprašau, Nina, vakarėlio aš neištversiu. Labai jau- 
dinuosi. 

— Kodėl, kas atsitiko? 

— Visokiausių dalykų. Papasakosiu automobilyje. 

— Automobilyje? 

— Taip, jį netrukus pristatys. Važiuosime vakarienės į 
užmiestį. Neįmanoma apsakyti, kaip aš gudriai viską su- 
tvarkiau. 

— Bet ką gi tu sutvarkei, brangusis? Na, liaukis šokčiojęs. 

— Negaliu. Net neįsivaizduoji, koks aš sumanus. 

— Adamai. Tu vėl įkaušęs? 

— Pažvelk pro langą ir pasakyk man, ar matai laukiantį 
Daimlerį? | 

— Adamai, ko tu pridirbai? Tuoj pat papasakok. 

— Žiūrėk, — ištarė Adamas, išsitraukdamas čekį. — Ir ką da- 
bar pasakysi? — pridūrė jis Londono prastuomenės tarme. 

— Vajetau, tūkstantis svarų. Ar tėtis tau jį davė? 

— Aš juos uždirbau, — atsakė Adamas. - O, ir dar kaip 
uždirbau. Kad būtum mačiusi, kokius pietus suvalgiau, kokių 

juokų prisiskaičiau. Rytoj mudu susituoksime. Ak, Nina, ar 
Margo labai supyks, jei uždainuosiu jos prieškambaryje? 

— Baisiausiai supyks, brangusis, ir aš taip pat. Duok man 
tą čekį. Pameni, kas nutiko aną kartą, kai gavai tūkstantį 
svarų! 

— Tą patį pasakė ir tavo tėtis. 

— Tu jam papasakojai? 

— Aš jam viską papasakojau, o jis man davė tūkstantį 
svarų. 

— ..„Vargšas Adamas... — staiga ištarė Nina. 

— Kodėl tu tai pasakei? | 

— Nežinau... Regis, tai tavo automobilis... 

— Nina, kodėl tu pasakei „vargšas Adamas“? 

— „Aš taip pasakiau?.. Ak, pati nežinau... O, aš tave 
tiesiog dievinu. 

— Rytoj susituoksime. Gerai? 

— "Taip, tikriausiai, brangusis. 

Vairuotojui gerokai įkyrėjo jų derybos, kur geriausia 
važiuoti pavalgyti. Kas kartą jam ką nors pasiūlius, keleiviai 
suvaitodavo. „Bet ten bus pilna siaubingų pažįstamų“, — 
kartojo jie. Meidenhedas, Temsas, Braitonas — siūlė jis. 
Galiausiai buvo nutarta važiuoti į Arundelį. 

— Kol nuvažiuosim, bus jau beveik devynios, - įspėjo vai- 
ruotojas. — O štai Brėjuje yra labai puikus viešbutis... 

Bet jie nuvažiavo į Arundelį. 

— Rytoj susituoksime, — automobilyje kalbėjo Adamas. - Ir 
į vestuves ničnieko nekviesime. Iškart važiuosim į užsienį ir 
grišim tik tada, kai aš būsiu parašęs tas knygas. Nina, argi 
tai ne dieviška? Kur važiuosim? 

— Kur tik norėsi, brangusis, tik geriau, kad ten būtų šilta, 
kaip manai? 

— Man neatrodo, kad tu tikrai tiki, jog mes rytoj susituok- 
sim, Nina, — tiki ar ne? 

— Nežinau... tiesiog aš netikiu, kad gyvenime išvis išsipildo 
tokie dieviški norai... Nežinau, kodėl... Ak, tu man šįvakar 
taip patinki. Jei žinotum, koks atrodei mielas, kai pats vienas 
šokinėjai Margo prieškambaryje. Prieš nulipdama žemyn 
valandų valandas tave stebėjau. 


— Automobilį nusiųsiu atgal, — tarė Adamas, jiems važiuo- 
jant per Pulborou. — Galėsim grįžti traukiniu. 

— Jei jie dar važinės. 

— Tikriausiai, - atsakė Adamas. Tačiau abiem kilo klausi 
mas, iki tol neįkyriai formavęsis galvose visą kelią. Nė vienas 
nieko daugiau šia tema nepasakė, tačiau nuo Pulborou iki 
pat kelionės pabaigos Daimleryje tvyrojo juntama įtampa. 

Klausimas buvo išspręstas, privažiavus viešbutį Arunde- 
lyje. 

— Mes norėtume pavalgyti, — tarė Adamas, - ir pernak- 
voti.' 

— Brangusis, nejau aš būsiu suviliota? 

— Deja, taip. Ar labai nenori? 

— Na, ne taip jau labai, - atsakė Nina ir Londono 
prastuomenės tarme pridūrė: — Oi ačiū, kaip miela. 


Visi jau buvo baigę valgyti. Jie dviese tebesėdėjo restorano 
kampe, o aplink padavėjai, priekaištingai dėbčiodami, 
dengė stalus pusryčiams. Vakarienė buvo tipiška angliška, 
pati atgrasiausia. Po jos restorane pasidarė klaiku: keletas 
golfo žaidėjų su smokingais lošė bridžą, sėdiniavo pora senų 
ponių. Adamas su Nina per arklidžių kiemą nuėjo į aludę 
ir iki pat uždarymo sėdėjo, paskendę šiltuose tabako dūmų 
debesyse, klausydamiesi nenutrūkstamų miestelėnų apkalbų. 
Nesidrovėdami laikėsi už rankų — po minutės niekas į juos 
nebekreipė dėmesio. Prieš pat uždarant Adamas visiems 
nupirko išgerti. Svečiai sakė: 

— Į sveikatą, pone. Pagarba, ponia, — o barmenas tyčia 
nutaisytu dainingu balsu ištarė: — Nagi, labai prašom. Malo- 
nėkite pabaigti gėrimus. 

Jiems einant per kiemą ėmė mušti laikrodis, o kauštelėjęs 
ūkininkas mėgino užvesti automobilį. Ąžuoliniais laiptais, 
nukabinėtais muškietomis ir karietas vaizduojančiomis 
graviūromis, jie užlipo į savo kambarį. 

Bagažo jie neturėjo (kitą rytą kambarinė apie tai užsiminė 
jaunuoliui, dirbančiam radijo prekių parduotuvėje, guos- 
damasi, kad dėl to jai taip ir nepatinka dirbti prie kelio 
stovinčiame viešbutyje. Niekad nežinai, kokie žmonės 
sumanys apsinakvoti). 

Adamas labai greit nusirengė ir šoko į lovą. Nina kur 
kas lėčiau dėliojo drabužius ant kėdės ir netekusi įprasto 
pasitikėjimo savimi čiupinėjo puošmenas ant židinio atbrai- 
los. Galiausiai ji išjungė šviesą. 

- Žinai ką, - ilipusi į lovą, ištarė kiek virpėdama, - man 
tai pirmas kartas. 

— Labai smagu, — atsakė Adamas. — Tikrai, pamatysi. 

— Aš tikiu, — rimtai atsakė Nina, - nieko bloga ir nenorėjau 
pasakyti. Tik pasakiau, kad niekad to nesu dariusi... Ak, 
Adamai... 


— O tu sakei, kad tikrai dieviški norai gyvenime neišsipil- 
do, — vidury nakties pasakė Adamas. 

— Man tai nė iš tolo neatrodo dieviška, - atsiliepė Nina. — 
Viską skauda. Ir dar... brangusis, prisiminiau. Rytoj rytą 
turėsiu pasakyti tau kai ką siaubingai svarbaus. 

— Ką! 

— Ne dabar, brangusis. Gal pamiegokim truputėlį, kaip 
manai? 

Ninai dar kaip reikiant neatsibudus, Adamas apsirengė ir išėjo 
į lietų nusiskusti. Grįžo nešinas dviem dantų šepetukais ir 
ryškiai raudonomis celiulioido šukomis. Nina atsisėdo lovoje 
ir susišukavo plaukus. Ant pečių užsimetė Adamo paltą. 

— Brangioji, tu atrodai kaip iš La Vie Parisienne iliustra- 
cijos, — atsisukęs nuo dubens, prie kurio valėsi dantis, tarė 
Adamas. 

Ji nusimetė paltą, iššoko iš lovos, o jis pasakė, kad ji atrodo 
kaip madų žurnalo iliustracija, tik be drabužių. Ninai tai 
visai patiko, tačiau ji vis tiek atsakė, kad labai šalta ir kad 
jai tebeskauda, nors nebe taip smarkiai. Tada apsirengė ir 
jie nulipo žemyn. 

Visi jau buvo papusryčiavę, padavėjai dengė stalus pie- 
tums. 

— Tarp kitko, — prisiminė Adamas, — minėjai, kad nori 
man kažką pasakyti. 

— Ak taip, iš tiesų. Brangusis, tai tikrai siaubinga žinia. 

— Nagi, sakyk. 

— Na, dėl to čekio, kurį tau davė tėtis. Deja, iš jo nebus 
tiek naudos, kiek tikėjomės. 

— Brangioji, bet jis juk tūkstančio svarų sumai, ar ne? 

— Mielasis, tu tik pažiūrėk į jį. — Ji išsitraukė iš rankinės 
čekį ir ištiesė jam virš stalo. 

— Nematau nieko bloga, — atsakė Adamas. 

— O parašas? 

— O Viešpatie, tas senas idiotas pasirašė Čarliu Caplinu. 

— "Tai ir norėjau tau pasakyti, brangusis. 

— Ir mums nepavyks jo įkalbėti, kad pakeistų parašą! 
Jis tikriausiai išsikraustė iš proto. Šiandien pat dar kartą 
važiuoju pas jį. 

— Brangusis, manau, kad neverta... supranti... Žinoma, 
jis visai nusenęs, o tu... tikriausiai šiek tiek keistokai viską 

nupasakojai... ar nemanai, brangusis, kad jam galėjo pasi- 
rodyti, jog tai tu išsikraustei iš proto? Tai yra... galbūt... na, 
tas čekis buvo lyg ir pokštas? 

— Kad mane kur skradžiai... kaip negerai. O jau atrodė, kad 
viskas pradėjo sektis. Kada tu pastebėjai tą parašą, Nina? 

— Kai tik man jį parodei, pas Margo. Bet tu buvai toks 
laimingas, kad nenorėjau nieko sakyti... Žinok, Adamai, 
tikrai atrodei laimingas ir toks mielas. Man rodos, iš tiesų 
tave įsimylėjau tik tada, kai pamačiau, kaip vienas sau šoki 
prieškambaryje. 

— O, prakeikimas, — ištarė Adamas. — Senas velnias. 

— Na, bet tau vis tiek juk buvo smagu, tiesa... gal ne? 

— O tau? 

— Brangusis, nieko klaikesnio gyvenime nebuvau patyru- 
si... na, bet jei tau patiko, tai jau neblogai. 

— Klausyk, Nina, — po kurio laiko tarė Adamas, — mes vis 
dėlto negalėsime susituokti. 

— Ne, deja, ne. 

— Nieko gero, tiesa? 

Vėliau jis pridūrė: 

— Turbūt tas kunigas irgi palaikė mane pamišėliu. 

O dar vėliau: 

— Bet iš esmės pokštas visai neblogas, kaip manai? 

— Manau, tiesiog dieviškas. 

Traukinyje Nina tarė: 

— Baisu net pagalvoti, kad tikriausiai jau niekada gyvenime 
nebepamatysiu, kaip šoki pats sau vienas. 


Seštas skyrius 


Vakare ledi Metroland rengė pobūvį ponios Melrouz Eip 
garbei. Grįžęs į Shepheard's viešbutį, Adamas rado laukiančią 
telegramą su kvietimu. (Lotė jau buvo spėjusi pasinau- 
doti iš anksto apmokėtu atsakymu: pasiuntė statymą už 
žirgą. Kažkas jai pakuždėjo apie būsimą lapkričio mėnesio 
handikapo lenktynių laimėtoją, ir ji norėjo išsiųsti statymą, 
kol nepamiršo žirgo vardo.) Dar jis rado Saimono Belkerno 
kvietimą drauge papietauti. 

Shepheard's viešbutyje svečiams dažniausiai patiekiamas 
pyragas su laukinių paukščių mėsa — jo įdaras beveik visai 
juodas, pilnas snapelių, šratų ir nesuprantamų slankstelių, — 
todėl Adamas visai apsidžiaugė proga pietauti su Saimonu 
Belkernu, nors ir spėjo, kad tokį netikėtą svetingumą bus 
lėmę pavojingi motyvai. 

Juodu pietavo Chez Espinosa, antrame brangiausiame 
Londono restorane, gausiai išpuoštame vaškuote ir Laligue!! 
stiklo dirbiniais; žmonės, kuriems patinka tokie dalykai, 
nuolat ten eidavo ir nesiliaudami baisėjosi. 

— Tikiuosi, nesupykai, kad pakviečiau į šitą baisų resto- 
raną, - pasisveikino Belkernas. - Mat galiu čia valgyti už dyką, 
jei kartais paminiu laikraštyje. Deja, už gėrimus reikia mokėti. 
Kas jau atėjo, Alfonsai? — paklausė jis metrdotelio. 

Alfonsas padavė mašinėle atspausdintą sąrašą, specialiai 
sudarytą paskalų skiltininkams. 

— Hm, taip. Sąrašas šį rytą visai neprastas, Alfonsai. 
Pažiūrėsiu, ką pavyks padaryti. 

— Dėkoju, pone. Stalelį dviem? Kokteilių? 

— Ne, manau, kokteilio nenorėsiu. Neturiu laiko. O tu 
gersi kokteilį, Adamai?.Čia jie nelabai kokie. 

— Ačiū, ne, — atsakė Adamas. 

— Tikrai? — paklausė Belkernas, jau pasisukęs eiti prie 
staliuko. 

Padavėjas atnešė ikrų, o juodu atsivertė vynų sąrašą. 

— Čia visai geras alus, - pasakė Belkernas. - O ką tu 
gersi! 

— Tą pati, ką ir tu... Manyčiau, alus tiks. 

— Prašyčiau du mažus alaus... Tu tikrai šito labiausiai 
norėjai! 

— Taip, dėkoju, tikrai. 

Saimonas Belkernas niūriai apsidairė aplink, stengdamasis 
įsiminti naujų lankytojų vardus, kuriais ketino papildyti 
sąrašą. (Kaip vis dėlto slogu yra dirbti darbą, kuris visus 
pokalbius paverčia „profesiniais“.) 

Galiausiai jis paklausė, iš paskutiniųjų apsimesdamas 
atsainus: 

— Margo Metroland šiandien rengia pobūvį, ar ne? Tu 
eisi! 

— Manau, eisiu. Aš mėgstu Margo pobūvius, o tu? 

— Taip... Adamai — tai labai keista. Šį kartą ji man 
neatsiuntė kvietimo. 

— Tikriausiai dar atsiųs. Aš gavau tik šį rytą. 

— Taip... kas ta moteris su kailiniais, ką tik įėjo? Ji man 
labai matyta. 

— Ar ne ledi Evrimen? 

— O taip, žinoma. — Sąrašas buvo papildytas dar vienu 
vardu. Belkernas, niūrus kaip debesis, trumpam nutilo ir 

užvalgė salotų. — Matai, kaip yra... ji sakė Agatai Ransibl, 
kad neketina manęs kviesti. 

— Kodėl? 

— Na, sako, kad niršta ant manęs už tai, ką aš pasakiau 
apie tai, ką ji pasakė apie Mailsą. 

— Žmonės kartais pernelyg rimtai reaguoja į visokias smul- 
kmenas, - paguodė jį Adamas. 

— Man tai reikštų neabejotiną galą, — atsakė lordas Bel- 
kernas. - Ar ten Pamela Popem)? 

— Neturiu nė mažiausio supratimo. 

— "Taip, tikrai ji... Grįžus reiks pažiūrėti veislyno vadove, 
kaip rašoma jos pavardė. Neseniai turėjau baisių nemalo- 
numų, kai neteisingai parašiau pavardę... Man galas... Ji 
pakvietė Vanbergą. 

— Na, jis kažkoks jos pusbrolis, ar ne? 

— Po velnių, kokia neteisybė. Visi mano pusbroliai uždaryti 
beprotnamiuose arba gyvena gūdžiuose kaimuose ir išdarinėja 
visokias nešvankybes su laukiniais žvėrimis... išskyrus mamą, 
bet ji dar blogesnė... Redakcijoje ant manęs tiesiog įsiuto, 
kai Vanas pirmas parašė apie pokštus Dauningo gatvėje. Jei 
nepateksiu į šitą pobūvį, galėsiu visai atsisveikinti su Flito 
gatve... Verčiau jau iškart kišti galvą į dujų viryklės orkaitę 
ir viską baigti... Neabejoju, jei Margo žinotų, kaip man tai 
svarbu, mielai mane pakviestų. 

Jo akyse sužvilgo didžiulės ašaros, kurios grėsė nusiristi 
skruostais. 

— Šią savaitę, — ištarė jis, — taip žemai nusiritau, kad 
pradėjau kurti tekstus paskalų skilčiai, imdamas pavardes iš 
Rūmų cirkuliaro ir Debreto žinyno... Manęs niekas niekur 
nebekviečia... | 

— Paklausyk, — tarė Adamas, - aš neblogai pažįstu Mar- 
go. Jei nori, paskambinsiu jai ir paklausiu, ar galiu tave 
atsivesti. 

— Tikrai? Tu tai padarysi, Adamai? O, kaip būtų gerai. 
Užsiimkime tuo kuo greičiau. Nėra laiko gerti kavą ar 
brendį. Paskubėk, galėsim paskambinti iš redakcijos... taip, 
šita skrybėlė, mano skėtis, ne, numerėlį pamečiau... šitas, ne 
tas, ak, paskubėkit... taip, taksi. 

Adamui dar nespėjus žodžio pratarti, jie išlėkė į gatvę 
ir sėdo į taksi. Netrukus įstrigo spūstyje Strende, o paskui 
privažiavo Belkerno redakciją Flito gatvėje. 

Juodu nuėjo į mažiuką kambarėlį, ant kurio durų stiklo 
buvo užrašyta „Visuomenė“. Kambario apstatymas pavadini- 
mo nepateisino. Jame buvo viena kėdė, rašomoji mašinėlė, 
telefonas ir keli žinynai, visur kūpsojo daugybė fotografijų. 
Ant kėdės sėdėjo tiesioginė Balkerno viršininkė. 

— Labas, — pasisveikino ji. — Tai jau grįžai. Kur buvai? 

— Pas Espinozą. Štai sąrašas. 

Visuomenės temų skyriaus redaktorė peržvelgė sąrašą. 

— Kitės Blekvoter negalim minėti, — pasakė ji. - Apie ją 
rašėm vakar. Kiti tiks. Sudėk juos į porą pastraipų. Tikriausiai 
nepastebėjai, kaip buvo apsirengę? 

— Pastebėjau, — žvaliai atsiliepė Belkernas, — visus iki 
vieno. 

— Na, vis tiek nebus vietos aprašymams. Teks palikti vie- 
tos ledi M. pobūviui. Aš jau išmečiau viską apie Devonšyro 
hercogą. Tarp kitko, toje nuotraukoje kurią atnešei vakar, 
buvo ne dabartinė grafienė Evrimen, o senoji, našlė. Šiandien 
abi dėl to skambino ir siautėjo kaip harpijos. Vėl tavo darbas. 
Gavai šiam vakarui kvietimą? 

— Dar ne. 

— "Tai paskubėk. Man reikia dalyvio komentarų prieš 
išleidžiant laikraštį į spaustuvę, supratai? Tarp kitko, štai 
ką šįryt atsiuntė ledi R. tarnaitė — žinai ką nors daugiau? — 
Ji paėmė nuo stalo popierių. — Kalbama, jog sužadėtuves 

nutraukė Adamas Fenvikas-Saimsas, vienintelis velionio profeso- 
riaus Oliverio Fenviko-Saimso sūnus, ir Nina Blaunt iš Dauting 
Holo Eilsberyje. Nė apie vieną iš jų nieko nesu girdėjusi. Kiek 
žinau, apie sužadėtuves nebuvo net paskelbta. 

— Geriau paklausk jo. Tai Adamas Saimsas. 

— Labas, nenorėjau įžeisti... Tai kaip? 

— Sužadėtuvės nebuvo nei paskelbtos, nei nutrauktos. 

— Naujiena neįvyko, ar ne? Aišku, tada metam čia. - Ji pa- 
leido popierių į šiukšlių dėžę. —- Ta mergiotė pastaruoju metu 
mums siuntinėja visokius niekus. Na gerai, einu užkąsti. Jei 
kas nors skubaus, būsiu Sodo klube. Iki. 

“Redaktorė išėjo, trinktelėdama durimis su užrašu „Visuo- 
menė“, ir švilpaudama nužingsniavo koridoriumi. 

— Tu matai, kaip jie su manim elgiasi? — paklausė lordas 
Belkernas. — Kai pradėjau čia dirbti, keliais prieš mane 
šliaužiojo. Garbės žodis, kaip aš norėčiau numirti. 

— Neverk, — ištarė Adamas, - klausyk, kokia gėda. 

— Negaliu susivaldyti... et, prašau įeiti. 

Durys su užrašu „Visuomenė“ atsidarė ir pasirodė berniu- 
kas. 

— Apačioje laukia lordo Sirkamferenso liokajus, atnešė 
pranešimų apie keletą sužadėtuvių ir skyrybas. 

— Pasakyk, kad paliktų. 

— Gerai, milorde. 

— Tai vienintelis žmogus redakcijoje, kuris mandagiai su 
manimi elgiasi, — pasakė lordas Belkernas, pasiuntinukui 
išėjus. — Norėčiau bent ką nors turėti, tada galėčiau jam 
palikti testamentu... Skambink Margo. Bent jau žinosiu 
blogiausia... Užeikit. 

— Apačioje laukia ponas, vardu generolas Straperis. Sakė, 
kad nori asmeniškai su jumis pasikalbėti. 

— Apie ką? 

— Nežinau, milorde, bet jis turi rimbą. Ir atrodo kažko 
labai įširdęs. 

— Pasakyk, kad visuomenės temų skyriaus redaktorė išėjo 
pietauti... Klausyk, skambink Margo. 

Adamas tarė: 

— Margo, ar galima šį vakarą atsivesti draugą? 

— Žinai, Adamai, tikrai nežinau, bet manau, kad ne. Jau 
ir taip neįsivaizduoju, kur visi sutilps. Man baisiai gaila, o 
kas jis toks? 

— Saimonas Belkernas. Jis labai nori ateiti. 

— Nė kiek neabejoju. Man šitas jaunuolis nepatinka. Jis 
prirašė laikraščiuose apie mane visokių niekų. 

— Margo, labai prašau. 

— Jokiu būdu ne. Nė kojos jo nebus mano namuose. Ir 
Vaną pakviečiau tik tada, kai jis tvirtai pažadėjo ničnieko 
nerašyti. Nenoriu su Saimonu Belkernu daugiau turėti nieko 
bendra. 

— Brangioji, tu prakalbai kaip tikra turtuolė. 

— Kai kalbame apie šitą jaunikaitį, aš staiga prisimenu 
visas savo pajamas. Viso. Pasimatysim vakare. 

— Gali nesakyti, — atsiliepė Belkernas. — Žinau, ką ji sakė... 
nieko gera, tiesa? 

— Deja, ne. 

— Tai ir viskas... — ištarė Belkernas. — ...Liepto galas... — 
Jis nervingai pavartė kažkokius popiergalius. — Gal tau bus 
įdomu sužinoti, kad Agata ir Arčis susižadėjo? 

— Aš tuo netikiu. 

— Aširgi. Šitą žinią ką tik atsiuntė mūsų bendradarbis. Taip 
nuolat — arba jie meluoja, arba siunčia faktus, už kuriuos 
gresia šmeižto bylos... štai ilga istorija apie tai, kad Mailsas 
ir Pamela Popem vakar drauge praleido naktį Arundelyje... 
"Tačiau negalėtume jos išspausdinti, net jei tai būtų tiesa, o 


, 

juk taip nėra — mes pažįstam Mailsą. Ačiū, kad padarei, ką 
galėjai... viso gero. 


Apačioje, redakcijos priimamajame, vyko ginčas. Stambus 
kariškio išvaizdos vyras niršiai drebėjo ir trypė kojomis, stovė- 
damas priešais vidutinio amžiaus moterį. Adamas pažino 
visuomenės temų skyriaus redaktorę. 

— Atsakykite, taip ar ne, — kamantinėjo stambusis vy- 
ras. — Jūs ar ne jūs atsakinga už tą prakeiktą melą apie mano 
dukterį? 

(Saimono Belkerno skiltyje jis perskaitė, kad jo dukterį 
matė naktiniame klube. Visiems artimesniems panelės Stra- 
per pažįstamiems pasirodė, kad jos gyvenimo būdas skiltyje 
aprašytas neįprastai santūriai.) 

— "Taip ar ne, — rėkė generolas, — atsakykite, arba taip 
papurtysiu, kad kvapą išleisit. 

— Ne. 

— Tada kas? Parodykite man pašlemėką, kuris tai parašė. 
Kur jis? — suriaumojo generolas. 

— Viršuje, — vargais negalais ištarė visuomenės temų sky- 
riaus redaktorė. 

„Dar vienas nemalonumas Saimonui“, = pamanė Ada- 
mas. 


Adamas užėjo pas Niną jos pasiimti. Jie buvo sutarę eiti į 
kiną. Ji pasakė: 

— Tu labai vėluoji. Kokia nuobodybė vėluoti į kiną. 

Jis atsakė: 

— Kinas ir šiaip nuobodybė. 

Po praėjusios nakties jų elgesys vienas su kitu labai 
pasikeitė. Adamas paniro į savanaudišką liūdesį; Nina 
rodėsi labai subrendusi, praradusi iliuzijas ir irzli. Adamas 

ėmė skųstis, kad jam, atrodo, teks visą gyvenimą — ar bent 
jau kol Lotė bus gyva - praleisti Shepheard's viešbutyje, nes 
pabėgti neužsimokėjus būtų nepadoru. 

Nina tarė: 

— Adamai, pralinksmėk. Negaliu pakęsti, kai tu susi- 
krimtęs. 

Adamas pradėjo jai pasakoti apie Saimoną Belkerną ir 
Margo pobūvį. Apsakė, kaip redakcijoje Saimonui karšė 
kailį. 

Nina atsiliepė: 

— Taip, čia jau linksmiau. Papasakok dar. 

Pasakojimo apie karšiamą Saimono kailį jiems pakako iki 
pat kino teatro. Pavėlavo į filmą, kurį Nina norėjo pamatyti, 
todėl ir vėl susipyko. Ilgai nesikalbėjo. Paskui Nina, turėdama 
galvoje filmą, tarė: 

— Kaip visiems svarbu, kas su kuo miega. Asmeniškai aš 
veikiau eičiau pas dantistą, jei jau nebegalėčiau tverti be 
kūniškų malonumų. 

Adamas atsakė: 

— Kitą kartą tau labiau patiks. 

Nina pasipiktino: 

— Kitą kartą? — ir pridūrė, kad jis per gerai apie save 
mano. 

Adamas pasakė, kad taip kalba tik prostitutės. 

Tuo prasidėjo rimtas kivirčas, kuris truko jiems žiūrint 
filmą, einant pas Niną ir nesibaigė jai pjaustant citrinas 
bei plakant kokteilius; galiausiai Adamas pareiškė, jog jei 
ji tuojau pat nesiliaus, jis užkariaus ją čia pat, ant patiesalo 
prie židinio. 

Nina nesiliovė. 

Bet kai Adamas išėjo apsirengti, ji nusileido ir pripažino, 
kad gal meilė yra vienas iš tų dalykų, prie kurių ilgainiui gali- 

ma priprasti, panašiai kaip įprantama rūkyti pypkę. Tačiau ji 
vis tiek tvirtino, jog iš pradžių būna baisiai bloga, ir abejojo, 
ar išvis verta pratintis. 

Paskui, išėję laukti lifto, jie ėmė kivirčytis dėl to, ar verta 
pratintis prie to, kas reikalauja pripratimo. Adamas sakė, kad 
tai mėgdžiojimas, o žmogus iš prigimties linkęs pamėgdžioti, 
todėl tai, prie ko priprantama, yra lyg ir prigimta. 

"Tačiau greta stovintis liftininkas sutrukdė išspręsti šį 
kivirčą taip, kaip buvo išspręstas ankstesnysis. 


— Oho, čia tai klasė, — ištarė Dievo Rūstybė. 

— Normalu, - pasaulio mačiusio žmogaus balsu atsiliepė 
Skaistybė. — Nėra dėl ko kelti triukšmo. 

— Kas kelia triukšmą? Tik pasakiau, kad tai tikra klasė — 
juk taip ir yra, gal ne? 

— Na, matyt, yra žmonių, kuriems viskas atrodo tikra 
klasė. 

— Nagi, judvi, - sudraudė Blaivybė, šį vakarą paskirta an- 
gelų vyresniąja, — nepradėkit čia dabar, juk jau esat su spar- 
nais. Ponia Eip ne kartą sakė, kad nemėgintume kivirčytis, 
kai užsidedam sparnus, juk puikiai žinot. 

— Kas pradeda? 

— Kaip kas — tu ir pradedi. 

— Ak, su ta Skaistybe nesusikalbėsi. Dabar jai jau per pras- 
ta būti angelu. Pasivažinėjo Rolls-Royce su ponia Penrast, — 
tarė Ištvermė. - Pati mačiau. Ak, kaip gaila, kad visą laiką 
lijo — jei ne, juk būtų buvę taip smagu, tiesa, Skaistybe? 

— "Tu tai turėtum tik džiaugtis, Ištverme. Tau daugiau vyrų 
liks. Tik kažkodėl neatrodo, kad jie labai skubėtų naudotis 
proga, ką? 

Paskui jos šiek tiek pasikalbėjo apie vyrus. Dievo Rūstybės 
manymu, antrojo liokajaus visai gražios akys. 

— Jis pats tai žino, — pridūrė Blaivybė. 

Jos visos drauge vakarieniavo pas ledi Metroland, 
kambaryje, iki šiol vadinamame klase. Pro langą buvo 
matyti, kaip į pobūvį renkasi svečiai. Nepaisant lietaus, 
abipus įėjimą gaubiančio stogelio susirinko nemaža minia 
žioplių, vertinančių besirenkančiųjų apsiaustus pritariamais 
ūkčiojimais arba kritišku purškimu. Prie namo vienas paskui 
kitą važiavo privatūs automobiliai ir taksi. Ledi Sirkamferens 
nupleškeno per gatvę su kaliošais, languotu skėčiu prisiden- 
gusi deimantais papuoštą galvą. Auksinis jaunimas atvyko 
vieninga grupele, pabiro iš kažkam priklausančio elektrinio 
automobilio tarsi paršelių vada ir kvykdami užlėkė laiptais. 
Buvo aptikti keli norintys įsibrauti nekviesti svečiai, per 
klaidą apsirengę Viktorijos laikų karnavalo kostiumais, ir 
išmesti lauk. Jie nuskubėjo namo persirengti ir mėginti dar 
kartą. Niekas nenorėjo praleisti ponios Eip debiuto. 

"Tačiau angelai jautėsi nesmagiai. Merginos dar septintą 
valandą persirengė baltomis ilgomis sukniomis, susijuosė 
aukso juostomis, prisitaisė sparnus. Dabar jau buvo po 
dešimtos ir visos gerokai pavargo, nes su sparnais neįmanoma 
patogiai atsisėsti. 

— Ak, galėtų ir paskubėti, greičiau baigtume, — tarė 
Kūrybos Pastanga. — Ponia Eip sakė, kad jei gražiai pagie- 
dosim, galėsim paskui gauti šampano. 

— Galėčiau lažintis, kad ji pati ten apačioje tikrai nesi- 
kankina. 

— Skaistybe! 

— Oi, na gerai jau, gerai. 

Gražiaakis liokajus atėjo nurinkti stalo. Uždarydamas du- 
ris, jis draugiškai joms pamerkė. „Dailios mergytės, - pamanė 
jis. — Velniškai apmaudu, kad tokios religingos... niekais 
leidžia geriausius gyvenimo metus.“ 

(Tarnų pusėje prieš tai įvyko rimta diskusija apie an- 
gelų statusą namuose. Net ponas Blenkinsopas, kamer- 
dineris, negalėjo tiksliai jo apibrėžti. „Angelai tikrai nėra 
svečiai, — svarstė jis, — pasiuntiniais jų irgi nepavadinsi. Ne 
guvernantės, Bažnyčios atstovams irgi, griežtai kalbant, jų 
nepriskirsi; tikrai ne pramogų verslo atstovės — šiais laikais, 
kad ir kaip būtų apmaudu, pramogų verslo atstovus kviečia 
pietų.“ 

„Man atrodo, kad tai bus interjero specialistai, — išreiškė 
nuomonę ponia Bluz, — arba gal labdaros organizacijų dar- 
buotojai.“ 

„Labdaros organizacijų darbuotojai — tas pats, kas 
guvernantės, ponia Bluz. Nėra reikalo be galo dauginti 
visuomenės sluoksnių. Interjero specialistai irgi yra arba 
svečiai, arba darbininkai.“ 

Po ilgų diskusijų galiausiai buvo nutarta, kad angelai - tai 
slaugės, ir šios taisyklės prisakyta oficialiai laikytis!?. Tačiau 
antrasis liokajus manė, jog tai viso labo „jaunimas“, ir dar 
„labai simpatiškas“, nes slaugėms beveik niekada, išskyrus 
itin retus atvejus, nesinorėjo merkti akies, o angelams — 
norėjosi, ir dar kaip.) 

— O štai papasakok mums, Skaistybe, — paragino Kūrybos 
Pastanga, — kaip tu išvis susidėjai su ponia Penrast. 

— "Taip, — sušneko angelai, — taip. Tai juk visai ne tavo 
stilius, Skaistybe, — važinėtis automobiliu su moterimi. — 
Grėsmingai sušnarėjo sparnų plunksnos. — Pritaikykime jai 
trečio laipsnio metodus, — gan nemaloniai piktdžiugiaudama, 
pasiūlė Kuklybė. 

(Angelai laikėsi improvizuotos teisingumo ir bausmių 
vykdymo sistemos, apimančios priemones nuo klastingų 
užuominų iki kryžminės apklausos, žnaibymo bei plekšnojimų 
ir dažniausiai pasibaigiančios ašaromis bei bučiniais.) 


Vargingi kūnai 99 


Pamačiusi, jog ją supa negandingi, aureolėmis vainikuoti 
veidai, Skaistybė ėmė prarasti pasitikėjimą savimi. 

— Ką, gal man negalima pasivažinėti su drauge, — pasi- 
skundė ji, —- ko dabar jūs, merginos, mane užsipuolėt? 

— Drauge? — pakartojo Kūrybos Pastanga. — Tu ją 
šiandien pirmąkart pamatei, — ir skaudžiai įžnybo tiesiai 
virš alkūnės. | 

— Oooi, — suvaitojo Skaistybė. — Ooooi, baik... bjaurybe. 

"Tada jau visos ėmėsi ją žnaibyti, tačiau apdairiai ir tiksliai 
numatytose vietose, nenorėdamos sugadinti nei sparnų, nei 
aureolės, nes tai buvo anaiptol ne orgija (kartais, likusios 
miegamajame vienos, jos leisdavo sau įsidūkti, tačiau tik 
ne čia —- ledi Metroland namų klasėje, prieš labai svarbią 
premjerą.) 

— Oooi, — kartojo Skaistybė. — Oi, ajajai, oo0, oi. Labai 
prašau, jūs bjaurybės, kiaulės, begėdės... maldauju... oooi... 
na gerai, gerai, iš tikrųjų aš ją palaikiau vyru. 

— Palaikei ją vyru, Skaistybe? Kažkodėl man sunku tuo 
patikėti! 

— Na, ji juk panaši į vyrą ir... ir elgiasi kaip vyras. Pamačiau 
ją arbatinėje, sėdinčią prie stalo. Buvo be skrybėlės, aš 
nepastebėjau sijono... oooi, kaip aš galiu ką nors papasakoti, 
jei jūs mane vis žnaibot... ji nusišypsojo, tai aš, na, išgėriau 
su ja arbatos, o ji paklausė, ar nenoriu pasivažinėti jos au- 
tomobiliu, aš atsakiau, kad noriu, oooi, varge, kaip dabar 
gailiuosi. 

— Ką ji tau kalbėjo automobilyje, Skaistybe? 

— Pamiršau — nieko ypatinga. 

— O, pasakyk, ką? - Nagi, pasakyk. - Jei pasakysi, niekada 
daugiau tavęs nežnaibysim. — Skaistybe, labai atsiprašau, kad 
skaudžiai įžnybau, būk gerutė, pasakyk man? — Tavim dėta, 
geriau jau pasakyčiau. 

— Ne, aš tikrai negaliu... juk sakiau, neprisimenu. 

— Nagi, mergaitės, žnybtelkim jai dar kartelį. 

— Oooi, oooi, oooi, baikit. Viską pasakysiu. 

Merginos suglaudė galvas ir taip atidžiai klausėsi pasako- 
jimo, kad neišgirdo įeinant ponios Eip. 

— Vėl nešvankybės, — nugriaudėjo šiurpus balsas. —- Mer- 
ginos, aš dėl jūsų raustu iš gėdos. 

Ponia Eip, apsivilkusi sunkaus auksinio brokato suknią, 
siuvinėtą tekstais, atrodė kaip didybės įsikūnijimas. 

— Aš dėl jūsų raustu iš gėdos, — pakartojo ponia Eip, — ir 
dar pravirkdėte Skaistybę, o mums tuoj reikės pasirodyti. Jei 
jau būtinai norit ką nors kankinti, kodėl amžinai pasirenkat 
Skaistybę? Juk puikiai žinote, kad jai nuo verksmo parausta 
nosis. Ar įsivaizduojate, kaip aš atrodysiu, stovėdama priešais 
pulką angelų raudonomis nosimis? Niekad negalvojate 
apie kitus, tik kad jums būtų smagu. Apsileidėlės. — Pas- 
tarasis žodis buvo ištartas taip nuoširdžiai ir raiškiai, kad 
angelai sudrebėjo. — Šį vakarą nė viena negausit šampano, 
pamatysit. O jei giedodamos bent kartelį suklysit, galit būti 
ramios, iškaršiu jums kailį. Na gerai, baikit jau, baikit, o 
tu, Skaistybe, tepadeda tau Avinėlis, kaip nors susitvarkyk 
nosį. Antraip tave pamatę visi pamanys, kad tai blaivybės 
draugijos susirinkimas. 


Pobūvis, pas kurio dalyvius po poros minučių patraukė 
nuliūdę angelai, spindėte spindėjo. Margo Metroland, sto- 
vėdama laiptų apačioje, vieną po kitos už rankos sveikino 
nulipančias merginas, prieš tai kiekvieną permetusi verti- 
namu žvilgsniu. 

— Brangute, tu atrodai nuliūdusi, — nutaikiusi akimirką 
tarė ji Skaistybei, vesdama angelus per šokių salę prie toli- 
miausiame gale įrengtos pakylos, papuoštos orchidėjomis. — 

Jei sugalvosi pakeisti veiklą, vėliau pasakyk man, galėsiu tau 
rasti darbą Pietų Amerikoje. Rimtai sakau. | 

— O, labai ačiū, — atsakė Skaistybė, — bet aš niekaip 
negalėčiau palikti ponios Eip. 

— Na, vaikeli, dar pagalvok. Tu tokia daili, gaila būtų 
iššvaistyti jaunystę giedant giesmes. Ir pasakyk tai rudaplau- 
kei mergaitei, kad jai irgi galėčiau rasti darbą. 

— Kam, Kuklybei? Neprasidėkite su ja. Ji tikra pabaisa. 

— Na, yra vyrų, kuriems patinka nesutramdomos mer- 
ginos, bet man nereikia tokių, kurios pradėtų kivirčytis su 
kitomis. 

— Ji nuolat kivirčijasi. Žiūrėkit, kokią mėlynę man įstatė. 

— Brangute! 

Margo Metroland su ponia Eip užvedė angelus orchidėjomis 
puoštais laiptais ir sustatė pakylos gale veidais į salę. Skais- 
tybei pasitaikė atsistoti greta Kūrybos Pastangos. 

— Atsiprašau, Skaistybe, labai gailiuosi, kad tave taip 
įskaudinome, — tarė Kūrybos Pastanga. — Aš juk nelabai 
skaudžiai tau žnybau, tiesa? 

— Netiesa, — atkirto Skaistybė. — Neskaudžiai, nieko sau. 

Lipnus delnas pamėgino suimti jos ranką, tačiau ji prie- 
šindamasi sugniaužė kumštį. Ji išvažiuos į Pietų Ameriką 
dirbti pas ledi Metroland... ir nieko nesakys Kuklybei. 
Įsmeigė žvilgsnį tiesiai prieš save, pamatė ponią Penrast ir 
nuleido akis. 


Į pobūvių salę prinešė nedidelių auksuotų kėdžių, ant kurių 
susėdo svečiai. Lordas Vanbergas, patogiai įsitaisęs netoli 
durų, pro kurias lengvai galėjo išslysti prireikus paskambinti, 
apžvelgė susirinkusiuosius. Beveik kiekvienas iš jų buvo kuo 
nors garsus. Margo Metroland antrąją santuoką lėmė gana 
migloti, tačiau neabejotinai socialiniai motyvai; vienas iš 


102 Evelyn Waugh 


pagrindinių buvo siekis atkurti šiek tiek pašlijusią padėtį 
visuomenėje, ir šio vakaro pobūvis liudijo jį išsipildžius: yra 
daug tokių, kurie gali pasikviesti į svečius ministrą pirmininką, 
Steilo hercogienę ir ledi Sirkamferens, dar daugiau tokių, 
kurie gali pasikviesti į svečius Mailsą Malpraktisą ir Agatą 
Ransibl (ar sulaukti jų atvykus be jokio kvietimo), tačiau 
tik labai patyrusi šeimininkė pakvies į vieną pobūvį abi šias 
grupes, kurių elgesio principai ir požiūris į pramogas iš esmės 
skiriasi. Šalia Vanbergo netoli durų stovėjo žmogus, kurio 
išvaizda, regis, įkūnijo pokyčius Pastmasterių namuose nuo 
to laiko, kai Margo Best-Cetvind tapo ledi Metroland: į akį 
nekrintantis, žemesnio nei vidutinio ūgio žmogelis, kurio 
juoda, stangriomis garbanėlėmis susivijusi barzda beveik visai 
slėpė ant kaklo kabantį Šv. Mykolo ir šv. Jurgio ordiną; ant 
mažojo balta pirštine apmautos kairiosios rankos pirštelio 
jis mūvėjo didžiulį žiedą su antspaudu, o frako kilpelę puošė 
orchidėja. Jaunyvos, tačiau rimtos akys klaidžiojo po minią; 
kartais jis grakščiai, ryžtingai kam nors nusilenkdavo. Keletas 
žmonių ėmė klausinėti, kas čia toks. 

— Matai tą bebrą su medaliu? — paklausė Kuklybė Išti- 
kimybės. 

— Kas šis jaunuolis, jis toks rimtas? — paklausė ponia Blek- 
voter ledi Trobing. 

— Nežinau, brangioji. Jis nusilenkė tau. 

— Ne, jis nusilenkė tau, brangioji. 

— Kaip miela... O aš sudvejojau... Jis man truputį primena 
mieląjį kunigaikštį Anrepą. 

— Brangioji, bet kaip malonu šiais laikais pamatyti žmogų, 
kuris iš tiesų atrodo... ar ne tiesa? 

— Tu kalbi apie barzdą? 

— Be kita ko, ir apie barzdą, brangioji. 

Tėvas Rotšildas su ponu Autridžu ir lordu Metrolandu rezgė 
sąmokslą. Staiga jis, nebaigęs sakinio, nutilo. 

— Atleiskite, — ištarė, — tačiau mus supa šnipai. Anava tas 
barzdočius - jūs jį pažįstate? 

Lordas Metrolandas pareiškė manąs, jog jis veikiausiai 
kaip nors susijęs su Užsienio reikalų ministerija; ponas 
Autridžas lyg ir prisiminė kadaise jį kažkur jau matęs. 

— Būtent, — pabrėžė tėvas Rotšildas. —- Manau, geriau bus 
pokalbį tęsti privačiai. Aš jį stebėjau. Jis linkčioja tuščioms 
kėdėms kitame kambario gale, taip pat žmonėms, kurie nusisukę 
nugara. - Įtakingieji Žmonės pasitraukė į lordo Metrolando 
kabinetą. Tėvas Rotšildas tyliai uždarė duris ir patikrino, ar 
ko nėra už užuolaidų. 

— Užrakinti duris? — paklausė lordas Metrolandas. 

— Ne, - atsakė jėzuitas. — Užraktas šnipui nesutrukdys 
klausytis, tačiau mums, esantiems viduje, gali tapti kliūtimi 
jį sučiupti. 

— Nieko sau, aš niekada nebūčiau apie tai pagalvojęs, — 
neslėpdamas susižavėjimo ištarė ponas Autridžas. 


— Kokia gražutė ta Nina Blaunt, — tarė ledi Trobing, 
sėdėdama pirmoje eilėje ir atidžiai visus apžiūrinėdama pro 
lornetą, — bet ar tau neatrodo, kad ji šiek tiek pasikeitusi, 
beveik, galima sakyti, tarsi būtų... 

— Brangioji, tu pastebi kiekvieną smulkmeną. 

— Sulaukus mūsų metų, brangioji, tiek mažai belieka, bet 
aš tikrai manau, kad panelė Blaunt bus patyrusi tai... ji sėdi 
greta Mailso. Žinai, šį vakarą gavau žinią nuo Edvardo. Jis 
grįžta. Mailsui bus didžiulis smūgis, juk jis iki šiol gyvena 
Edvardo namuose. Atvirai sakant, aš beveik tuo džiaugiuosi, 
nes iš to, ką pasakojo Ana Opeltorp, jų kaimynė priešais, ten 
vyksta tokie dalykai... dabar pas jį apsistojęs draugas. Labai 

keistas žmogus... lenktyninių automobilių vairuotojas. Nors, 
aišku, nėra jokios prasmės mėginti slėpti, ar ne... O štai ponia 
Penrast... ne, brangioji, tu ją tikrai pažįsti, ji anksčiau buvo 
Elinora Belkern... bet kaip tu manai, kodėl mieloji Margo 
išvis kviečiasi tokius žmones? Juk tikrai nepasakysi, kad pati 
Margo būtų kokia naivuolė... o štai ir lordas Monomarkas... 
taip, tai jam priklauso tie įdomieji laikraščiai... kalba, kad 
juodu su Margo, tik, aišku, prieš jai ištekant (turiu galvoje, 
antrą kartą ištekant), nors juk niekada negalima numatyti, 
kaip viskas pasisuks?.. Kažin, o kur Piteris Pastmasteris?.. Jis 
niekad neužsibūna Margo pobūviuose... vakarienės buvo 
atėjęs, žinoma, bet, brangioji, kaip gėrė... Juk jam ne daugiau 
kaip dvidešimt vieneri... Ak, tai štai kokia toji ponia Eip. 
Labai šiurkštus veidas... ne, brangioji, žinoma, ji negirdi... 
panaši į procureuse“... bet gal čia ne vieta sakyti tokius da- 
lykus, ar ne! 


Adamas priėjo ir atsisėdo greta Ninos. 

— Labas, - pasisveikino juodu vienas su kitu. 

— Brangusis, tu tik pažiūrėk į naują Merės Maus draugą, — 
tarė Nina. 

Adamas žvilgtelėjo ir pamatė, kad Merė sėdi greta Puka- 
poro maharadžos. 

— Sakyčiau, labai graži pora, — ištarė jis. 

— Viešpatie, kaip man nuobodu, - atsiliepė Nina. 


Ponas Benflitas kalbėjosi su dviem poetais. Jie sakė: 

— ...0 aš parašiau Viljamui, kad straipsnis ne mano, nors, 
tiesa, Tonis man jį perskaitė telefonu prieš išsiųsdamas, 
bet aš tada jau beveik miegojau. Pamaniau, bus geriausia, 

jei pasakysiu teisybę, nes Tonis vis tiek viską išplepės. Tik 
pasakiau, kad patariau Toniui jo nespausdinti, lygiai kaip 
anksčiau patariau pačiam Viljamui nespausdinti knygos. Tai 
štai, Tonis paskambino Maiklui ir pasakė jam, esą aš sakiau, 
neva Viljamas mano, kad straipsnį parašė Maiklas, užtat kad 
pernai lapkritį aš parašiau apie Maiklo knygą, nors iš tikrųjų 
tai juk pats Tonis jį parašė... 

— Kaip apmaudu, — ištarė ponas Benflitas, - kaip ap- 
maudu. 

— „tačiau net jei aš jį parašiau, ar dėl to Maiklui derėjo 
sakyti Toniui, kad aš iš Viljamo pavogiau penkis svarus? 

— Žinoma, ne, - atsakė ponas Benflitas. - Kaip apmaudu. 

— Suprantama, jie abu paprasčiausiai ne džentelmenai. Ir 
tiek, tuo viskas pasakyta, tik šiais laikais beveik drovu apie 
tai užsiminti. 

Ponas Benflitas užjausdamas liūdnai palingavo galva. 


Paskui pakilo kalbėti ponia Melrouz Eip. Auksuota pobūvių 
salė pamažu nutilo — pirmiausia nuščiuvo galinės eilės, paskui 
tyla apėmė kitas kėdes ir galiausiai bebuvo girdėti tik ponios 
Blekvoter balsas, itin raiškiai dėstantis kai kurias ledi Met- 
roland gyvenimo smulkmenas. Pagaliau nutilo ir ji, o ponia 
Eip pradėjo sakyti kalbą apie viltį. 

— Broliai ir seserys, — ištarė ji kimiu, nerimą keliančiu 
balsu. Tai tarusi, nutilo ir žvilgsniu, apie kurio įtaigą sklido 
kalbos trijuose žemynuose, apmetė auksu puoštas kėdes. (Tai 
buvo vienas iš jos mėgstamiausių įžangos variantų.) — Tik 
pažvelkite į save, - paliepė ji. 

Abejonės ir savikritika pasklido kėdžių eilėmis tarsi bur- 
tai. Ponia Penrast nesmagiai pasimuistė — nejaugi ta paika 
mergiūkštė bus prasitarusi, klausė savęs ji. 

— Brangusis, - pašnibždomis paklausė panelė Ransibl, — ar 
mano nosis taip prastai atrodo? 

Nina prisiminė, kaip kadaise, vos prieš dvidešimt keturias 
valandas, ji buvo įsimylėjusi. Ponas Benflitas svarstė, ar 
nereikėjo nuo dešimties tūkstančių egzempliorių pasiūlyti 
tris procentus. Nekviestieji svečiai svarstė, ar ne geriau 
būtų buvę pasilikti namie. (Kartą Kanzas Sityje ponia Eip 
teištarė viso labo šiuos keturis įžanginius žodžius: beregint 
kilo emocijų viesulas ir visos kėdės salėje buvo sulaužytos 
į šipulius. Būtent tada Kuklybė įstojo į angelų chorą.) Ledi 
Trobing praeityje iškilo tūkstančiai smulkmenų... Kiekviena 
širdis ką nors apraudojo. 

— Ji ir vėl juos pričiupo, - sušnibždėjo Kūrybos Pastanga. — 
Niekur neištrūks. 

Lordas Vanbergas nemačiomis pasišalino iš salės, 
norėdamas telefonu padiktuoti keletą kandžių pastabų apie 
šių laikų maldingumą. 

Merė Maus išliejo dvi ašarėles ir apgraibomis suėmė rudą, 
žiedais apmaustytą maharadžos ranką. 

Tik staiga tyloje, virpėte virpančioje viduje tariamais 
kaltinimais, nuaidėjo Anglijos vargonų gausmas, ancien 
rėgime“ medžioklės šūksnis. Ledi Sirkamferens griausmingai, 
niekinamai sušnarpštė: 

— Po šimts, na ir akiplėša moteriškė. 

Adamas, Nina ir panelė Ransibl ėmė kikenti, o Margo 
Metroland pirmą kartą po daugelio surengtų pobūvių 
pasijuto patenkinta suvokusi, kad šį kartą vakaro viešnios 
pasirodymas žlugs. Tai buvo nesmagi akimirka. 


Kabinete tėvas Rotšildas ir ponas Autridžas su įkarščiu rezgė 
sąmokslą. Lordas Metrolandas rūkė cigarą ir svarstė, ar grei- 

tai bus galima iš čia ištrūkti. Jis norėjo pasiklausyti ponios 
Eip ir dar kartą dirstelėti į tą jos angelų chorą. Jame buvo 
viena rudaplaukė... Be to, jis nuo seno bodėjosi valstybės 
reikalais ir užsienio politika. Ilgus metus posėdžiaudamas 
Bendruomenių rūmuose pamėgo viešus kivirčus ir dabar 
neretai ilgesingai prisimindavo anas iki orgijų išaugančias 
veidmainiavimo rungtynes, kuriose jam pavyko iškilti į 
aukštumas. Dar dabar, kai būdavo svarstoma kokia nors 
aiški, visiems suprantama tema — pavyzdžiui, neturtingųjų 
darbo užmokestis arba menas viešosiose erdvėse - jis kartais 
su malonumu pasakydavo pompastišką kalbą Aukštutiniuose 
rūmuose. Tačiau sąmokslavimo nemėgo. 

Staiga tėvas Rotšildas išjungė šviesą. 

— Koridoriumi kažkas ateina, - tarė jis. - Greičiau, lįskite 
už užuolaidų. 

— Na žinote, Rotšildai... — ištarė ponas Autridžas. 

— Paklausykit... — tarė lordas Metrolandas. 

— Skubėkit, — paragino tėvas Rotšildas. 

Trys valstybės vyrai pasislėpė. Lordas Metrolandas 
nesiliovė rūkęs — stovėjo, atmetęs galvą, atkišęs cigarą. Jie 
išgirdo, kaip atsidarė durys. Užsidegė šviesa. Įžiebtas degtu- 
kas. Paskui pasigirdo silpnas telefono dzingtelėjimas - kažkas 
nukėlė ragelį. 

— Centrinė, dešimt nulis nulis nulis, — ištarė prislopintas 
balsas. 

— Eime, — sukomandavo tėvas Rotšildas ir žengė iš už 
užuolaidos. 

Jiems įtarimus sukėlęs barzdotas nepažįstamasis stovėjo 
prie stalo su telefono rageliu rankoje ir rūkė lordo Metro- 
lando cigarą. 

— O, sveiki, — tarė jis. —- Nežinojau, kad čia esate. Pama- 
niau, užeisiu paskambinti. Labai atsiprašau. Netrukdysiu. 
Smagus pobūvis, ką? Na, viso. 

— Nesijudinkite iš vietos, — įsakė tėvas Rotšildas, — ir 
nusiimkite barzdą. 

— Ne, po velnių, — suirzęs atkirto nepažįstamasis. — Ir 
prašyčiau su manim nekalbėti kaip su kokiu nors berniūkščiu 
iš savo choro... senas akiplėša. 

— Nusiimkit barzdą, — pakartojo tėvas Rotšildas. 

— Nusiimkit barzdą, — paliepė lordas Metrolandas ir mi- 
nistras pirmininkas, staiga išnirę iš už užuolaidų. 

Tokio Bažnyčios ir valstybės vieningumo, netikėtai 
užbaigusio ilgą, labai komplikuotą vakarą, Saimonui pasirodė 
per daug. 

— Et, gerai, — atsakė jis, — jei jums taip labai reikia... tik 
žinokit, baisiai skauda... pirma reikėtų gerai pamirkyti karš- 
tame vandenyje... oooi... ak. 

Jis kelis kartus timptelėjo juodas barzdos garbanas, ir jos 
viena po kitos nuplyšo. 

— Na štai, — ištarė jis. — Dabar, jumis dėtas, eičiau ir 
priversčiau ledi Trobing nusiimti peruką... Ir išvis, taip gerai 
pradėjus, siūlyčiau į valias pasilinksminti. 

— Aš, regis, būsiu pervertinęs pavojų, — pripažino tėvas 
Rotšildas. 

— Bet kas gi čia pagaliau toks? — paklausė ponas Aut- 
ridžas. — Kur dingo sekliai? Ką tai reiškia? 

— Tai, — karčiai ištarė tėvas Rotšildas, - yra Ponas Plepys. 

— Gyvenime nesu apie jį girdėjęs. Netikiu, kad toks asmuo 
išvis egzistuoja... Nieko sau, Plepys... liepiate mums slėptis 
už užuolaidų, o paskui pareiškiate, kad kažkoks jaunuolis 
priklijuota barzda yra vardu Plepys. Žinot ką, Rotšildai... 

— Lorde Belkernai, — prakalbo lordas Metrolandas, — 
malonėkite tuojau pat apleisti mano namus. 

— "Tai šio jaunuolio pavardė Plepys ar ne Plepys?.. Garbės 
žodis, jau imu manyti, kad jūs visi iš proto išsikraustėte. 

— O, žinoma, aš išeisiu, — atsakė Saimonas. — Juk nema- 
note, kad taip atrodydamas galiu grįžti į pobūvį — tikrai 
nemanote! — Ir iš tiesų jis atrodė labai keistai su vietomis 
dar prilipusiais prie smakro ir skruostų kuokšteliais juodų 
plaukų. 

— Šį vakarą pas mus vieši lordas Monomarkas. Aš jam 
būtinai pranešiu apie jūsų elgesi... 

— Jis rašo į laikraščius, —- ministrui pirmininkui pamėgino 
paaiškinti tėvas Rotšildas. 

— Po velnių, aš irgi rašau, bet juk neprisiklijuoju netikros 
barzdos ir nesivadinu Plepiu... Tiesiog nesuprantu, kas 
atsitiko... Kur sekliai?.. Ar kas nors gali man paaiškinti? 
Elgiatės su manimi kaip su vaiku, — kalbėjo jis. Jautėsi lygiai 
taip pat, kaip ministrų kabineto susirinkime, kur visi nuolat 
įsišnekėdavo apie jam nesuprantamus dalykus ir nekreipdavo 
į jį jokio dėmesio. 

Tėvas Rotšildas pasivėdėjo jį nuošaliau ir pasitelkęs kone 
žeminamą kantrybę bei taktą pamėgino išaiškinti sudėtingus 
šiuolaikinės žurnalistikos principus. 

— Netikiu nė vienu jūsų žodžiu, - kartojo ministras pirmi- 
ninkas. — Paistalai. Jūs nuo manęs kažką slepiate... Plepys, 
tik pamanykit... 

Saimonui Belkernui buvo atneštas paltas, skrybėlė ir pa- 
rodytos durys. Minia, kuri anksčiau būriavosi prie įėjimo, 
buvo išsisklaidžiusi. Jis pėsčias parėjo į savo butuką Burdono 
gatvėje. Lietus nuplovė nuo veido kelias užsilikusias barzdos 
garbanas, lašai varvėjo už apykaklės. 

Prie jo namo durų kažkas plovė automobilį. Jis prasispraudė 
pro plyšį tarp automobilio ir šiukšlių dėžės, atsirakino spyną 
savo raktu ir užlipo viršun. Jo butas priminė restoraną Chez 
Espinosa — visur vaškuotės ir Laligue stiklai; dar buvo kelios 
drąsios Deivido Lenokso fotografijos, gramofonas (įsigytas 

išsimokėtinai), ant židinio atbrailos — nesuskaičiuojama 
daugybė kvietimų. Rankšluostis tebegulėjo ant lovos, kur 
išeidamas buvo jį numetęs. 

Saimonas nuėjo į virtuvę ir išsiėmė iš šaldytuvo šiek tiek 
ledo. Susiplakė kokteilį. Tada priėjo prie telefono. 

— Centrinė, dešimt tūkstančių... — tarė jis, — sujunkite 
mane su ponia Breis. Labas, čia Belkernas. 

— Na kaip... turi istoriją? 

— O taip, turiu istoriją, bet ji ne paskalų skilčiai, o naujienų 
skyriui — verta pirmo puslapio. Į Plepio skiltį turėsite sudėti 
medžiagą iš Espinozos restorano. 

— Velniava! 

— Palaukit, jūs dar negirdėjot istorijos... Alio, būkit gera, 
sujunkite mane su naujienų skyriumi... Čia Belkernas. Liep- 
kite kam nors iš vaikinų viską užrašinėti, gerai? Pasiruošę? 
Pradedam. 

Sėdėdamas prie staliuko stiklo viršumi, gurkšnodamas 
kokteilį, Saimonas Belkernas padiktavo paskutinę savo 
medžiagą. 

Nežaboto religinio įkarščio pliūpsniai, kablelis, primenantys 
negrų susirinkimus Pietų Amerikoje, kablelis, vakar prasiveržė 
pobūvyje, kablelis, kurį garsios Amerikos atgimimo sąjūdžio 
pamokslininkės ponios Eip garbei surengė vikontienė Metroland, 
kablelis, buvusi ponia Best-Cetvind, kablelis, savo istorinę vertę 
turinčiuose namuose, kablelis, Pastmasteryje, taškas. Prabangioje 
pobūvių salėje dar niekada nebuvo susirinkusi prašmatnesnių 
svečių draugija... 

"Tai buvo jo gulbės giesmė. Galvoje viena po kito pūtėsi ir 
veržėsi į lauką pasibaisėtinos melagystės. 

„„panelė Agata Ransibl užlipo pas ponią Eip ant orchidėjomis 
puoštos pakylos ir užgiedojo giesmę, o jos veidu sruvo ašaros... 

Redakciją apėmė jaudulys. Sustabdė spausdinimo mašinas. 
Naktinės pamainos reporteriai, kaip visada tokiu metu, 
lengvai įkaušę stovėjo palinkę prie stenografo ir skaitė, ką 
jis spausdina. Rinkėjai plėšė vienas kitam iš rankų ką tik 
išspausdintus puslapius. Skyrių redaktoriai ėmė negailestin- 
gai karpyti ir trumpinti savo medžiagas; nutarę nepranešti 
svarbių politikos naujienų, sumaitoti parodymus, duotus 
žmogžudystės byloje, iš dramos kritiko recenzijos palikti 
vienintelę kandžią pastraipą, jie atlaisvino vietos Saimono 
pranešimui. 

Medžiaga pasirodė „karšta ir stipri, tarsi mamos virta“, 
kaip pasakė vienas iš jų. 

— Pagaliau bent viena gera mažojo lordo Fontlerojaus 
medžiaga, — pritarė kitas. 

— Čia tai bent, — pagyrė trečias. 

„vos baigus kalbėti ledi Evrimen, nuodėmių išpažinti paki- 
lo grafienė Trobing ir dusdama nuo emocijų atskleidė iki šiol 
nežinomas dabartinio grafo kilmės ir įpėdinystės smulkmenas... 

— Liepkit ponui Edvardsui rasti visų trijų nuotraukas, — 
nurodė naujienų skyriaus redaktoriaus pavaduotojas. 


„„Vanbergo markizas, draskomas atgailos kūkčiojimų... karšt- 


ligiškai giedojo ponia Penrast... ledi Enkoridž, nudelbusi akis... 


„.. lada Kenterberio arkivyskupas, iki tol išlikęs abejingas aplink 
siautėjančioms emocijoms, pagaliau patvirtino, jog praėjusio 
šimtmečio devintąjį dešimtmetį Itone juodu su seru Džeimsu 
Braunu... 


„paskui Steilo hercogienė nusitraukė nuo galvos smaragdais ir 
deimantais puoštą tiarą, sviedė ją ant grindų ir sušuko: „Išpirka 

už kaltes!; jos pavyzdžiu netruko pasekti grafienė Sirkamferens ir 
ledi Braun, ir netrukus ant parketo pasipylė tikras brangakmenių 
lietus — tarp Tecla dirbtinių perlų ir Chanel deimantų ridinėjosi 
neįkainojamos šeimos brangenybės. Iš Pukaporo maharadžos 
rankų atpleveno čekis, kuriame nebuvo įrašyta suma... 


Medžiaga vos tilpo į dvi skiltis, ir kai Saimonas išklausęs 
kolegų sveikinimų galiausiai padėjo ragelį, pirmą kartą per 
visą savo žurnalisto karjerą pasijuto visiškai patenkintas 
atliktu darbu. Subaigė kokteilių plaktuve likusius pavandeni- 
jusius likučius ir nuėjo į virtuvę. Uždarė duris, langą ir atvėrė 
dujinės orkaitės dureles. Orkaitė buvo nešvari, įjuodusi ir 
atsidavė mėsa. Saimonas patiesė ant jos dugno laikraštį, 
atsigulė ir padėjo ant jo galvą. Staiga pastebėjo, kad per 
nelaimę pasirinko „Ryto žinių“ lakštą su Vanbergo paskalų 
skiltimi. Pakeitė laikraštį. (Orkaitėje buvo trupinių.) Tada 
atsuko dujas. Jos pasklido, netikėtai garsiai sušnypštusios; 
dujų srovė kedeno plaukus ir dar likusius barzdos kuokšte- 
lius. Iš pradžių gulėjo sulaikęs kvapą. Paskui pamanė, jog 
tai kvaila, ir pauostė. Įkvėpęs dujų užsikosėjo, kosėdamas 
kelis kartus giliai įkvėpė, įkvėpus pasidarė labai silpna, bet 
netrukus jį ištiko koma, o paskui ir mirtis. 

"Taip paskutinis Belkerno grafas, kaip sakoma, iškeliavo 
pas protėvius (žuvusius įvairiose šalyse dėl įvairių priežasčių, 
kurių susirasti paskatino ekscentriška Britanijos užsienio 
politika ir jų pačių polinkis klajoti - Akre, Ažinkūre, Ki- 
lekranke, Egipte ir Amerikoje. Vieno iš jų kaulus švariai 
nuknaibė žuvys, potvynio bangoms juos raičiojant povan- 
deninio miško medžių viršūnėmis; keleto griaučiai pajuodo 
ir beveik subyrėjo kepinami atogrąžų saulės, daugybės kūnai 
ilsėjosi po įmantriai puoštais marmuro antkapiais). 

Pastmasteryje ledi Metroland ir lordas Monomarkas kalbėjosi 
apie jį. Lordas Monomarkas plyšo juokais it berniūkštis. 

— Čia tai bent vaikinas, - pratarė jis. - Sakai, prisiklijavo 
barzdą? Sumanus. Koks, sakei, jo vardas? Rytoj pat pakelsiu 
jam atlyginimą. 

Ir pasisukęs padiktavo Saimono vardą greta stovinčiam 
sekretoriui. 

O kai ledi Metroland ėmė piktintis, gana nemandagiai 
ją nutildė. 

— Baik, Margo, — pareiškė. - Kam jau kam, o tau tikrai 
nėra ko čia prieš mane vaidinti. 


Septintas skyrius 


Taip Adamas tapo Ponu Plepiu. 


Juodviem su Nina pietaujant pas Espinozą ir atsainiai kivirči- 
jantis, prie jų staliuko priėjo dalykiškos išvaizdos trumpai 
apsikirpusi moteris; Adamas pažino, jog tai „Kasdienio 
pertekliaus“ socialinių temų skyriaus redaktorė. 

— Klausykit, — kreipėsi ji, — ar ne jūs buvote užėjęs į 
redakciją su Belkernu tą dieną, kai jis pasidarė galą? 

— Aš. 

— Na ir košę jis mums užvirė. Jau dabar pateikti 
šešiasdešimt du šmeižto bylų ieškiniai, o bus dar daugiau. 
Bet ne tai blogiausia. Man dabar reikia dirbti ir už jį, ir už 
save. Pamaniau, gal galėtumėte man pasakyti čia esančių 
svečių vardus ir ką nors apie juos papasakoti? 

Adamas parodė keletą gerai pažįstamų veidų. 

„— Ne, šitie netinka. Jie juodajame sąraše. Suprantat, Mo- 
nomarkas klaikiai įsiuto dėl tos Belkerno medžiagos apie ledi 
Metroland pobūvį ir paskelbė įsaką niekada nebeminėti nė 
vieno iš žmonių, kurie pateikė laikraščiui ieškinius. Na, bet 
pasakykit, ką man daryti? Sukuosi tuščioje vietoje. Klausykit, 
negalima užsiminti net apie ministrą pirmininką ir Kenter- 
berio arkivyskupą. Gal kartais jūs žinot, kas norėtų imtis šito 
darbo? Toks žmogus mane tiesiog išgelbėtų. 

— Kiek už tai moka? 

— Dešimt svarų per savaitę ir išlaidas. Ką nors sugalvojot? 

— Už tokį atlyginimą sutinku dirbti pats. 

— Jūs? — socialinių temų skyriaus redaktorė skeptiškai jį 
nužvelgė. — Bet ar jūs sugebėsit? 

— Porą savaičių galėčiau pamėginti. 

— Apytikriai tiek pas mus žmonės ir ištveria. Gerai, kai 
baigsit pietauti, eime su manim į redakciją. Tikrai neprisi- 
dirbsit tiek, kiek Belkernas, o jis iš pirmo žvilgsnio atrodė 
labai patikimas. 

— Dabar jau galėsime susituokti, — tarė Nina. 


Šmeižto bylos, iškeltos paskutinės Saimono Belkerno pateik- 
tos medžiagos autoriams, spaustuvininkams ir leidėjams, 
praktiškai paralyžiavo šalies teisinę sistemą. Senoji gvardija, 
vadovaujama ponios Blekvoter, su dideliu įkvėpimu pasinėrė į 
teisinių nagrinėjimų orgiją, nes nieko panašaus nebuvo patyrę 
nuo pat karo laikų (ypatingą ledi Trobing susižavėjimą kėlė 
vienas iš jaunesnių teisės patarėjų... „Rimtai, brangioji, aš 
pastebėjau, kad sulaukus mano metų perukas ima atrodyti la- 
bai sympatigue, ar ne?..“). Beveik visi jaunosios kartos atstovai 
susitarė dėl kompensacijų dar iki teismo ir vėliau už gautus 
pinigus iškėlė prie žemės prirakintame dirižablyje labai smagų 
pokylį. Panelė Ransibl, neturėjusi gero patarėjo, pririnko du 
albumus spaudos iškarpų ir nuotraukų iš savo pasirodymų 
teismo posėdžiuose — tai kaip ieškovė, tai kaip liudytoja, o 
kartais (su skrybėlaite, pasiskolinta iš panelės Maus) kaip 
viena iš „madingai apsitaisiusių ponių, laukiančių prie durų, 
kol prasidės teismo posėdis“, kartą kaip įsibrovėlė, tvarkdario 
jėga išvesdinta iš spaudos atstovams skirtos galerijos, ir galiau- 
siai kaip teisiamoji, klausanti nuosprendžio — dešimties svarų 
bauda arba septynios dienos įkalinimo už teismo įžeidimą. 

"Teismo procesus labai komplikavo ponios Eip elgesys: 
ji davė interviu, kuriame be jokių išlygų patvirtino viską, 
ką rašė Saimonas Belkernas. Maža to, įsakė savo spaudos 
atstovui išsiuntinėti įvykių aprašymą po visą pasaulį. Tai 
padariusi, su angelų choru išvyko iš šalies, staiga pakviesta 
atgaivinti Oberamergau!* religinį gyvenimą. 

Kartais ją pasiekdavo laiškai iš Buenos Airių, kuriuose 
Skaistybė ir Dievo Rūstybė gana kritiškai vertino Lotynų 
Amerikos pramogų pasaulį. 

— Nesuprato, kad pas mane joms buvo geriausia, — sakė 
ponia Eip. 

— Neatrodo, kad ten būtų kitaip negu pas mus, - pavydžiai 
ištarė Kūrybos Pastanga. 

— Kai jos numirs, nepraeis nė penkios minutės, kaip pa- 
matys skirtumą, —- atsakė ponia Eip. 

Edvardas Trobingas su dviem sekretoriais grįžo į Hertford 
Parką, sukeldamas šiokių tokių nepatogumų Mailsui ir jo 
lenktynininkui, kurie buvo priversti persikelti į Shepheard's 
viešbutį. Mailsas kalbėjo, kad brolio grįžimas jam keliąs 
apmaudą ne tiek dėl nepatogumų, kiek dėl papildomų 
išlaidų. Keletą savaičių Trobingui teko pasikankinti, nes 
sekretoriai visuose namų kampeliuose atrasdavo keistų, 
kompromituojančių daiktelių; kamerdineris, ir tas atrodė 
kaip nesavas. Jis garsiai žagsėjo per pietus patarnaudamas 
dviem valstybės sekretoriams, skundėsi, kad vonią apniko 
vorai, o namie groja muzikos instrumentai, kol galiausiai, 
ištiktas siaubo priepuolio, saikingai pasiautėjo virtuvės 
podėlyje su židinio žarstekliu ir turėjo būti išgabentas iš 
namų uždarame furgone. Dar ilgai po to, kai buvo pašalintos 
tiesioginės nesmagumų priežastys, Trobingo sekretoriams 
periodiškai gadino gyvenimą abejotini telefono skambučiai 
ir netikėtai apsilankantys grėsmingos išvaizdos jaunikaičiai, 

reikalaujantys naujo kostiumo, bilieto į Ameriką ar tiesiog 
keleto svarų „tam kartui“. 

"Tačiau šie įvykiai, nors ir labai įdomūs plačiajai visuo- 
menei, neišvengiamai liko paslaptimi Pono Plepio skilties 
skaitytojams. 

Lordo Monomarko juodasis sąrašas pragaištingai paveikė 
„Kasdienio pertekliaus“ paskalų skilties veikėjus. Pono Plepio 
skilties skaitytojai vienu smūgiu buvo nublokšti į drumstą 
niekam neįidomių personažų pasaulį. Jiems buvo rodomos 
nuotraukos, kuriose kreivašonės užkampiuose gyvenančių 
aristokratų dukterys kibirais neša lesalą tėvo auginamoms 
vištoms; pranešinėti apie Čertsio vyskupo jaunesniosios 
sesers sužadėtuves ir iškilmingus pietus, kuriuos Elm Parko 
sode surengė aukščiausiojo šalies įgaliotinio našlė kolo- 
nijose įgytiems bičiuliams. Jiems smulkiai pasakota apie 
nepriekaištingą moterų rašytojų gyvenimą, jos fotografuotos 
su spanieliais prie rožėmis apsodintų kaimo namelių; jiems 
kište kišti pasakojimai apie studentų „išdaigas“ ir karininkų 
rengiamas pulko vakarienes, anekdotai iš Harlio gatvės ir 
teisininkų kolegijų, linksmos nuobiros iš kokteilių vakarėlių, 
kuriuos savo pirmo aukšto butuose rengdavo spuoguoti BBC 
pranešėjai, ataskaitos apie arbatėles su šokiais Glosterio 
aikštės rajone ir kolegijose vakarieniaujančių mokslininkų 
ištartus sąmojus. 

Socialinių temų skyriaus redaktorės įkvėptas, Ada- 
mas suteikė šiai pasigailėtinai skilčiai naujos gaivos ir 
žmogiškumo. Jis sukūrė „Garsiųjų ligonių“ seriją, iškart 
sulaukusią neregėto populiarumo. Pradėjo ją paprastai: 
Anądien per vakarienę mudu su stalo kaimynu pradėjome 
sudarinėti populiariausių kurčių aristokračių sąrašą. Pirmuoju 
numeriu, žinoma, įtraukėme ledi... | 

Rytojaus dieną jis prirašė visą puslapį apie kurčius aris- 
tokratus ir valstybės vyrus; paskui ėmėsi vienakojų, aklų 
ir nuplikusių. Iš visos šalies ėmė plaukti pritarimo kupini 
atvirlaiškiai. 

Jau daug metų skaitau jūsų skiltį, — rašė korespondentas 
iš Bado, — tačiau tik dabar ją skaitydamas patyriau tikrą 
malonumą. Pats jau seniai esu kurčias, tad man didelę baguodą 
teikia žinojimas, jog ši negalia kamuoja tokią daugybe garsių 
vyrų ir moterų. Ačiū jums, Pone Plepy, linkiu kuo didžiausios 
sėkmės. 

Kitas rašė: Nuo vaikystės kenčiu dėl to, kad turiu nepapras- 
tai dideles ausis, dėl kurių nuolat tapdavau pajuokos objektu ir 
neįstengiau padaryti karjeros (esu mailiaus veisėjas). Būtų labai 
malonu sužinoti, ar kas nors iš garsenybių kentėjo nuo panašios 
nelaimės. 

Galiausiai jis išnaršė visus šalies beprotnamius bei nervų 
ligų sanatorijas ir beveik savaitę rašė itin populiarią seriją, 
pavadintą „Tituluoti ekscentrikai“. 

Ne visi žino, kad ... grafas, kuris gyvena visiškai atsiskyręs nuo 
žmonių, turi nedažnai sutinkamą silpnybę: rengiasi Napoleono 
laikų drabužiais. Tiesą sakant, jis taip nekenčia šiuolaikiškos 
aprangos, kad vieną kartą... 

Lordas ..., pastaruoju metu, deja, retai pasirodantis viešumoje, 
labai domisi pasaulio religijomis. Pasakojama įdomi istorija, kaip 
jis, pietaudamas su tuometiniu Vestminsterio katedros klebonu, 
lordu ..., apstulbino šeimininką pareikšdamas, jog dešimt Dievo 
įsakymų anaiptol nesą Viešpaties priesakai — juos neva sukūręs 
jis pats ir įteikęs Mozei ant Sinajaus kalno... 

Ledi ..., taip talentingai gebanti mėgdžioti gyvūnų balsus, kad 
pastaruoju metu retai kalbanti kaip nors kitaip... 

Ir taip toliau. 

Maža to, Adamas, tvirtindamas, jog žmonėms visai nesvar- 
bu, apie ką skaityti, kad tik gautų smalsauti apie svetimus 
gyvenimus, pradėjo išgalvoti naujus asmenis. 

Jis išgalvojo skulptorių, pavarde Provna, lenkų didiko 
sūnų, gyvenantį Grovner Hauso viršutiniame aukšte, savo 
studijoje. Jo darbai (beveik visi privačiose kolekcijose) 
pagaminti iš kamštmedžio, vulkaninių uolienų ir plieno. 
Ponui Plepiui pavyko sužinoti, kad Niujorko Metropolitano 
muziejus jau senokai derasi, siekdamas įsigyti skulptoriaus 
darbą, tačiau kol kas jam nepavyko pasiūlyti aukštesnės 
kainos negu kolekcininkams. 

Spauda yra galingas įrankis, todėl netrukus iš Varšuvos į 
Bondo gatvę, o iš jos — į Kaliforniją nenutrūkstamu srautu 
paplūdo Provnos jaunystės kūriniai, o ponia Hup draugams 
paskelbė, jog šiuo metu Provna kuria Džonio biustą, kurį ji 
ketinanti padovanoti tautai (Adamas negalėjo informuoti 
apie šį faktą, nes ponios Hup pavardė buvo juodajame sąraše, 
tačiau jį mielai paskelbė konkurentas, markizas Vanbergas, 
savo skiltyje, papuoštoje Džonio nuotrauka). 

Sėkmės padrąsintas, Adamas pamažu supažindino skaity- 
tojus su žavia ir įdomia draugija. Iš pradžių tarsi probėgomis 
paminėdavo išgalvotus asmenis tarp tikrai egzistuojančių. 
Pavyzdžiui, populiarų jauną Italijos ambasados atašė, grafą 
Cincinatį. Jis buvo kilęs iš garsiojo Romos konsulo Cincinato 
ir turėjo herbą, puoštą plūgu. Grafas Cincinatis garsėjo kaip 
geriausias Londono violončelininkas mėgėjas. Vieną vakarą 
Adamas jį matė šokantį Cafė de la Paix. Po kelių dienų lor- 
das Vanbergas jį pastebėjo Kovent Gardene ir pridūrė, jog 
jo sukaupta originalių rusų baleto scenografijos piešinių 
kolekcija neturinti lygių Europoje. Po dviejų dienų Adamas 
keletui dienų išsiuntė jį į Monte Karlą pailsėti, o Vanbergas 
užsiminė, jog ši kelionė anaiptol nėra tokia betikslė, kokia 

galėtų pasirodyti, ir paminėjo garsios rengiamais priėmimais 
amerikietės dukterį, šiuo metu ten viešinčią tetos viloje. 

Dar buvo kapitonas Angusas Stiuartas-Keras, kurio 
reti apsilankymai Anglijoje tapdavo tikromis šventėmis jo 
bičiuliams; priešingai negu daugelis garsių iaukinių žvėrių 
medžiotojų, jis buvo puikus ir nepavargstantis šokėjas. Ne- 
trukus Adamas pasipiktinęs pamatė, kad kapitoną Stiuartą- 
Kerą pasiglemžė nežinomas pigaus iliustruoto savaitraščio 
paskalų skiltininkas, regėjęs jį jojikų susitikime ir pranešęs, 
jog kapitonas esąs ištvermingiausias raitelis visose Hebri- 
dų salose. Jau kitą dieną Adamas ryžtingai užbaigė tokius 
triukus. 

Esama žmonių, — rašė jis, - manančių, jog kapitonas Angusas 
Stiuartas -Keras, kurį neseniai minėjau šioje skiltyje, yra karštas 
jojikas. Veikiausiai jie painioja jį su labai tolimu giminaičiu, 
Alesteru Keru-Stiuartu iš Inverochčio. Kapitonas Stiuartas- 
Keras niekada nesėda ant žirgo, ir tai lemia nepaprastai įdomi 
priežastis. Jo klano atstovai nuo seno kartoja iš amžių glūdumos 
mus pasiekusį eiliuotą gėlų posakį, kuris, apytikriai išvertus, 
reiškia: „Lordui dera joti ant dviejų kojų.“ Tradicijos puoselėtojai 
tiki, kad kai klano galva sės ant žirgo, visas klanas išsisklaidys 
ir žlugs". 

"Tačiau svarbiausias Adamo kūrinys buvo ponia Endriu 
Kvest. Įterpti į skiltį išgalvotus anglus visad būdavo nelen- 
gva, nes skaitytojai galėdavo pasitikrinti pateiktą informaciją 
Debreto žinyne (jis buvo tai patyręs savo kailiu, nes kartą, 
parašęs apie trečios, jauniausios, vieno Velso baroneto duk- 
ters sužadėtuves, sulaukė šešių atvirlaiškių, aštuoniolikos 


* Šis pasakojimas su nežymiais pakeitimais vėliau buvo įtrauktas į Škotijos 
kalniečių legendų rinkinį, pavadintą „Miglos pasakojimai“ ir, be kita ko, skirtą 
pradinių mokyklų moksleiviams. Tai įrodo skirtumą tarp vadinamosios „gyvosios“ 
ir „mirusios“ folkloro tradicijos (aut. past.). 

telefono skambučių, telegramos ir asmeniško pasipiktinusio 
skaitytojo apsilankymo, kurio tikslas buvo pranešti, jog 
dukterys, abi vienodai gražios, yra dvi, tačiau dar mokosi 
mokykloje. Socialinių temų skyriaus redaktorė už tai jam 
negailestingai iškaršė kailį). Vis dėlto vieną gražią dieną jis 
ramiai, ryžtingai užsiminė apie Imodženą Kvest, gražiausią 
ir populiariausią iš jaunų ištekėjusių damų. Iš karto buvo 
matyti, jog tai ryški asmenybė. Adamas apdairiai išvengė 
užuominų įjos kilmę, tačiau skaitytojai tarsi susitarę netruko 
parūpinti jai įspūdingą, nors ir ekstravagantišką genealogiją. 
Visomis kitomis gėrybėmis ją su kaupu apdovanojo Ada- 
mas. Ji buvo kiek aukštesnio negu vidutinio ūgio, tamsių 
akių ir plaukų, liekna, didžiulėmis akimis, primenančiomis 
Lorensin paveikslų herojes, atsainiai grakšti kaip patyru- 
si sportininkė (kiekvieną rytą prieš pusryčius ji po pusę 
valandos fechtuodavosi su špaga). Net Provna, garsėjęs 
abejingumu standartinėms grožio apraiškoms, pavadino ją 
„savojo šimtmečio pateisinimu“. 

Jos drabužiai visad būdavo neprilygstami, vos pastebimai 
ekscentriški ir dėl to begalę kartų pranašesni už paprastą 
modelio prabangą. 

Jos charakteryje derėjo viena kitą pranokstančios dory- 
bės — ji buvo sąmojinga ir geros širdies, aistringa ir rami, 
juslinga ir nuosaiki, impulsyvi ir subtili. 

Jos mėgstamiausia draugija, pašmatniausia ir nuoširdžiausia 
Europoje, užėmė tobulą padėtį tarp dviejų pabaisų - ledi Sir- 
kamferens ir ledi Metroland - vadovaujamų būrelių. 

Netrukus Imodženos Kvest vardas virto socialinės tobuly- 
bės simboliu —-trokštamiausiu visų prasimušėlių tikslu. 

Vieną dieną Adamas su Nina, ketinusia nusipirkti kelias 
skrybėlaites, užėjo į parduotuvę Hanoverio aikštėje ir patyrė 
didelių nepatogumų, nes ant kėdžių ir komodų regimiausiose 


122 Evelyn Waugh 


vietose buvo prikrauta dėžių, ryškiomis raidėmis adresuotų 
poniai Endriu Kvest. Kokteilių klubuose jis ne kartą girdėjo 
pagarbiai tariamą jos vardą ir neva netyčiomis mestelėtus 
tokius posakius kaip: „Mieloji, pastaruoju metu visai nebe- 
matau Piterio. Jis visą laiką būna su Imodžena Kvest“, arba: 
„Kaip pasakytų Imodžena...“, arba: „Man atrodo, Kvestai 
turi panašų. Reikės paklausti, kur jie jį gavo.“ Atrodė, jog 
ši pažintis su nepagaunamaisiais Kvestų draugais, galimybė 
prisiliesti prie neapsakomo jų prakilnumo, saldino ir gyvino 
Pono Plepio skilties skaitytojų gyvenimą. 

Vieną dieną Imodžena surengė pobūvį, kurio pasirengi- 
mams aprašyti buvo skirtos kelios pastraipos. Rytojaus dieną 
Adamas ant stalo rado milžinišką krūvą skundų, kuriuos 
parašė nekviesti svečiai, išsiruošę į pobūvį ir aptikę, kad 
nurodytas namas Simoro aikštėje negyvenamas. 

Galiausiai iš aukštybių atėjo žinia, kad lordas Monomar- 
kas susidomėjo ponia Kvest: gal Ponas Plepys galėtų juos 
supažindinti? Tą pačią dieną Kvestai išplaukė į Jamaiką. 

Dar Adamas stengėsi neįkyriai paveikti savo skaity- 
tojų aprangos stilių. Vakar vakare Cafė de la Paix, — rašė 
jis, — pastebėjau, kad du elegantiškiausi ten buvę vyriškiai 
prie vakarinių kostiumų avėjo juodus zomšos batus — vienas iš 
jų, kurio vardo neminėsime, buvo tikrai Itin Svarbus Asmuo. 
Girdėjau, jog ši mada, - kuri, kaip įprasta, atkeliavo pas mus 
iš Niujorko, — šį sezoną turėtų išplisti visur. Po kelių dienų jis 
užsiminė, kad kapitonas Stiuartas-Keras lankėsi ambasado- 
je, be abejo, avėdamas šį sezoną madingiausius juodus zomšos 
batus. Po savaitės Adamas su pasitenkinimu pastebėjo, kad 
ir Džonis Hupas, ir Arčis Švertas netruko pasekti kapitono 
Stiuarto-Kero pavyzdžiu, o po dviejų savaičių didžiosios ga- 
tavų drabužių parduotuvės Regento gatvėje išstatė vitrinose 
naujus apdarus; ant sidabro spalvos pakylos buvo eilėmis 

sustatyti juodi zomšos batai, o apačioje parašyta: „Skirta 
vakarui.“ 

"Tačiau mėginimas paskatinti skaitytojus pamėgti tamsiai 
žalios spalvos katiliukus, deja, nebuvo sėkmingas; jei atvirai, 
tai vienas „garsus Šv. Jokūbo gatvės skrybėlių meistras“, šia 
tema duodamas interviu vakariniam laikraščiui, pasakė 
niekada nieko panašaus nematęs, nieko apie tai negirdėjęs, 
ir nors pats, seno kliento paprašytas, sutiktų tokį daiktą 
pagaminti, vis dėlto yra linkęs tikėtis, kad nė vienas senas jo 
klientas to neužsigeis (nors, tiesa, yra pasitaikęs atvejis, kai 
nuskurdęs senas gražuolis pamėgino nudažyti pilką skrybėlę 
žaliu rašalu, lygiai kaip kitados, jaunystės laikais, žaliai 
dažydavo gvazdiką!?, skirtą įsisegti į švarko atlapą). 

Ilgainiui Pono Plepio skiltis tapo beveik visiškai mela- 
ginga. Tarsi užgaidos pagautas sultonas, Adamas imdavo 
suokti skaitytojams apie nuošalias valgyklas, staiga tapu- 
sias madingiausiomis užeigomis, arba versdavo juos vykti 
į šokius, neva rengiamus Blumsberio blaivybės draugijos 
viešbučiuose. Skiltyje, pavadintoje „Belgreivijos Monpar- 
nasas“, jis pranešė, jog Slouno aikštės metro stoties bufetas 
virtęs moderniausių menininkų susibūrimo vieta (ponas 
Benflitas nuskubėjo ten iškart, kai tik atrado laisvą vakarą, 
bet pamatė tik ponią Hup, lordą Vanbergą ir girtuoklį plebėją 
celiulioidine apykakle). 

O kai jau visai nebelikdavo už ko užsikabinti, nevilties 
kupinomis popietėmis, išsekus vaizduotei ir artinantis juodai 
mizantropijai, vienodai tykančiai ir paskalų skiltininkų, ir 
rašytojų, paguodą Adamui suteikdavo galimybė pasičiupti 
kokį nors romų, niekam į akis nelendantiį pilietį ir, apgaubus 
skandalo šydu, iš esmės jį perkeisti. 

"Taip jis pasielgė su žmogumi, vardu Rudis. 

Vykdydamas pareigas, kurios dažnai jį nuvesdavo į ne- 
tikėčiausias vietas, Adamas su Nina nuvažiavo į Mančesterį 
žiūrėti lapkričio mėnesio handikapo lenktynių. Čia jie 
nusivylę stebėjo, kaip rungtį lengvai laimi Indijos Bėglys, 
o totalizatoriuje išmokami statymai santykiu trisdešimt 
penki už vieną. Kaip tik vyko tamsiai žalios spalvos katiliu- 
kų kampanija, Adamas bergždžiai dairėsi aplinkui, ieško- 
damas savo įtakos ženklų, tik staiga minioje pamatė smagų 
įraudusį veidą — tai buvo girtas majoras, kuriam pas:Lotę 
Adamas patikėjo tūkstantį svarų. Kad ir kaip būtų keista, 
tokį apkūnų žmogų pasirodė labai sunku pagauti. Adamas 
nebuvo tikras, ar majoras jį pastebėjo, tačiau kažin kokiu 
paslaptingu būdu, vos pradėjus majoro ieškoti, pastarasis 
visiškai dingo iš akių. Minia sutankėjo, žmonės laikė rankose 
gertuvės ir sumuštinius. Pasiekęs vietą, kurioje ką tik stovėjo 
majoras, Adamas rado du policininkus, kaip tik suimančius 
kišenvagį. 

— Alio, ko čia stumdaisi? — paklausė stebėtojai. 

— Gal matėte kur nors girtą.majorą? — pasiteiravo Ada- 
mas. 

"Tačiau niekas negalėjo jam padėti, tad teko nieko nepešus 
grįžti pas Niną, besišnekučiuojančią su jaunuoliu riestais 
rudais ūsais. 

Jaunuolis pareiškė, jog žirgų lenktynės jam įgrisusios iki 
gyvo kaulo, Adamas jam pritarė; tada jaunuolis paklausė, 
ar jie nenorėtų drauge grįžti į Londoną jo mašina, Adamas 
su Nina mielai sutiko. Pasirodė, jog „mašina“ — tai didžiulis, 
naujutėlaitis lenktyninis automobilis, ir į Londoną jie spėjo 
parvykti iki vakarienės. Nina paaiškino, kad jaunuolis 
vaikystėje buvo jos žaidimų draugas, o pastaruosius penkerius 
metus dirbo kažkokius karinius darbus Ceilone. Jaunuolis 
buvo vardu Edis Litldžonas, tačiau vakarieniaujant jis 

pasiūlė - klausykit, gal vadinkit mane Rudžiu, mane visi taip 
vadina. Taigi jie pradėjo jį vadinti Rudžiu, o jis pareiškė, jog 
turbūt būtų neblogai paimti dar buteliuką burbulų, Nina su 
Adamu atsakė, jog iš tiesų būtų neblogai, tad jie užsisakė 
magnumą šampano ir labai susidraugavo. 

— Žinot, — kalbėjo Rudis, — man baisiai pasisekė, kad 
šiandien judu sutikau. Londonas jau taip įkyrėjo. Čia visi to- 
kie apkiautę. Grįžau pasirengęs kaip reikiant pasilinksminti, 
na, žinot, ten pasiautėti ar šiaip ką. Tai va, anądien skaitau 
laikraštį, o ten parašyta, kad prašmatniausia vietelė pasišokti 
dabar yra viešbutis „Kazanova“ Blumsberyje. Na, man tai 
pasirodė lyg ir įtartina — žinot, tos vietos gyvenime nebu- 
vau girdėjęs, — bet ko nebūna, juk ilgokai buvau išvažiavęs, 
viskas keičiasi ir taip toliau, tad įšokau į savo išeiginius 
drabužėlius ir nukulniavau, kur lieptas, tikėdamasis gražiai 
pasilinksminti. Bet jūs neįsivaizduojat —- nieko panašaus dar 
nebuvau matęs. Šokančių buvo gal kokie trys žmonės, tai aš 
klausiu: „O kur baras?“ Man apstulbę atsako: „Koks baras?“ 
Aš aiškinu: „Kaip koks, kur parduoda išgerti.“ O jie pasiūlo 
man išvirti kavos. Aš atsakau: „Ne, ne kavos.“ Ir girdžiu, kad 
jie neturi licencijos, kaip patys sako, alkoholio prekybai. Na 
žinot, jei tai geriausia vietelė Londone, aš jau verčiau grįšiu 
į Kolombą. Įdomu, kas tokius dalykus rašinėja? 

— Tiesą sakant, aš. 

— Nieko sau, nejaugi tikrai? Tikriausiai esi baisiai protin- 
gas. Ar tai tu parašei apie tuos žalius katiliukus? 

— Aš. 

— Na, tu žinai, norėjau pasakyti... kam ateitų į galvą — 
žalias katiliukas, ką? Štai ką tau pasakysiu — man atrodo, 
tai tik akių dūmimas. Ir žinai, manyčiau, jog tai velniškai 
juokinga. Įsivaizduoji, tikriausiai daugybė visokių asilų įsigijo 
žalius katiliukus. 

Paskui jie nuėjo į Cafė de la Paix, ten sutiko Džonį Hupą, 
o šis pakvietė juos į po keleto dienų rengiamą vakarėlį 
pririštame oro balione. 

Bet Rudis nesileido antrą kartą apkvailinamas. 

— O, žinai, gal ne, - atsakė jis, — tik ne oro balione. Ir vėl 
mėginat mane apmulkint. Kas tai matė — pobūvis oro balio- 
ne? Ne, paklausykit, o kas bus, jei kas nors iškris? 

Adamas paskambino į redakciją ir padiktavo skilties 
tekstą, netrukus scenoje pasirodė juodaodis dainininkas 
ir ėmė rampos šviesose trypti juodais zomšos batais, kurie 
sukėlė Rudžio pasipiktinimą. Negalima sakyti, kad jis nie- 
kintų negrus, pareiškė Rudis ir labai pagrįstai pridūrė, jog 
negrai yra geri, kol laikosi savo vietoje, bet kai pagalvoji, tai 
jis atvyko iš Kolombo į Londoną ne vien negrų pamatyti. 
Tad jie išėjo iš Cafė de la Paix ir patraukė pas Lotę, ten Rudis 
nuliūdo, pasiskundė, jog Londone nebesijaučia kaip namie 
ir kad viskas labai pasikeitė. 

— Žinot, - kalbėjo Rudis, - būdamas Ceilone visą laiką 
sau kartojau: „Kai tik senis pakratys kojas ir man atiteks 
šeimos dublonai bei aukso skrynios, grįšiu į Angliją ir kaip 
reikiant pasilinksminsiu.“ O dabar, kai viskas taip ir įvyko, 
nebesugalvoju, ką norėčiau veikti. 

— Gal šiek tiek išgerkim? — pasiūlė Lotė. 

"Taigi Rudis išgėrė ir drauge su amerikiečiu kelis kartus 
padainavo Itono irkluotojų dainą. Vakarui baigiantis jis 
pripažino, kad senojoje imperijos sostinėje vis dėlto dar liko 
šiek tiek parako. 

Rytojaus dieną Pono Plepio skilties skaitytojai sužinojo, 
kad: Kapitonas Litldžonas, arba Rudis, kaip jį vadina artimiausi 
bičiuliai, buvo viena iš garsiausių sporto pasaulio asmenybių, 
lapkričio mėnesio handikapo lenktynėse dėvėjusių naują tamsiai 
žalios spalvos katiliuką. Kapitonas Litldžonas yra vienas geriau- 

siai žinomų ir labiausiai pasiturinčių aukštuomenės viengungių, 
ir man neseniai teko nugirsti, jog jo vardas siejamas su vieno 
garsaus hercogo dukters, pranašaujant vedybas. Vakar į lenktynes 
jis atvyko vienas, savo automobiliu, kurį pats ir vairuoja... 

Keletą dienų Rudžio vardas, didžiam šio jaunuolio sutriki- 
mui, gausiai mirgėjo Adamo skiltyje. Jam buvo kelis kartus 
pranašaujamos sužadėtuvės, sklido kalbos apie jo sutartį su 
filmų gamybos bendrove, šnekėta, jog jis įsigijo nedidelę salą 
Bristolio kanale ir ketina ten pastatyti užmiesčio klubą, o jo 
netrukus pasirodysiančiame romane iš šiuolaikinio Ceilono 
gyvenimo bus galima rasti daug beveik neužmaskuotų Lon- 
dono aukštuomenės garsenybių paveikslų. 

"Tačiau tamsiai žalio katiliuko pokštas nuėjo per toli. 
Adamą išsikvietė lordas Monomarkas. 

— Paklausykit, Saimsai, — tarė didysis žmogus, — man pa- 
tinka jūsų skiltis. Ji pulsuoja gyvybe, joje daug naujų vardų, 
ir dar man patinka paprastas jūsų stilius. Kasdien ją skaitau, 
mano dukra irgi. Varykit taip toliau, ir viskas bus gerai. Bet 
kas čia per istorija su tamsiai žaliais katiliukais? 

— Na, pone, suprantama, juos kol kas dar labai mažai kas 
dėvi, bet... 

— Jūs tokį turit? Parodykit man bent vieną žalią kati- 
liuką. 

— Deja, aš jo nedėviu. 

— Gerai, tai kur jūs juos matėt? Aš dar nė vieno nemačiau. 
Mano dukra irgi. Kas juos dėvi? Kur perka? Štai ką noriu 
žinoti. Žodžiu, paklausykit, Saimsai, aš nenoriu pasakyti, 
kad pasaulyje išvis nėra tokio daikto kaip tamsiai žalias 
katiliukas — gal yra, o gal ir nėra. Bet nuo šios dienos mano 
laikraštyje apie tamsiai žalius katiliukus nebus nė žodžio. 
Aišku? Ir dar štai kas. Tas grafas Cincinatis. Nesakau, kad 
tokio žmogaus išvis nėra. Gal yra, o gal ir ne. Bet Italijos am- 

basadorius apie jį nieko nežino ir Gotos almanache!“ apie jį 
taip pat nerašo. Todėl mano laikraštyje apie jį irgi nerašysim. 
Ir dar prašau nebeminėti Espinozos restorano. Vakar jie 
man pateikė klaidingą sąskaitą. Ar jums viskas aišku? Trys 
punktai — taip ir sudėliokite juos mintyse, vienas, du ir trys, 
tada tikrai nepamiršite. Sudėliokit. Na gerai, dabar galit eiti, 
pasakykit vidaus reikalų ministrui, kad gali užeiti. Pamatysit, 
jis laukia koridoriuje — toks atgrasus žmogelis su pensnė. 


Aštuntas skyrius 


Porytojaus vakarą Adamas su Nina nusivedė Rudį į pobūvį 
prie žemės pritvirtintame dirižablyje. Vakaras nelabai 
nusisekė. Ilgai važiavę Rudžio automobiliu į apgriuvusius 
priemiesčius, kur buvo pritvirtintas orlaivis, keleiviai atvyko 
sušalę ir prislėgti, iššvaistę linksmybes, per vakarienę su 
Rudžiu protarpiais spingčiojusias tarsi žarijos. 

Atrodė, kad dirižablis, pritvirtintas kelių pėdų aukštyje 
nesuskaičiuojama daugybe lynų, už kurių lipdami trapu visi 
skausmingai kliuvinėjo, vienas užima visą oro uostą. Trapo 
pakopas kažkoks etiketą išmanantis pobūvių rengėjas buvo 
išklojęs raudono kilimo atraiža. 

Dirižablio viduje buvo ankšta ir tvanku, atskirus salonus 
vieną su kitu jungė sraigtiniai laiptai ir metaliniai liepteliai. 
Kiekviename kampe kas nors kyšojo, ir panelė Ransibl jau 
per pirmą pusvalandį įsistatė daugel mėlynių. Grojo orkes- 
tras, veikė baras, šmėsčiojo visi tie patys veidai. Pirmą kartą 
pobūvis buvo surengtas orlaivyje. 

Adamas išlindo į kažkokią terasą. Dangų užstojo ilgiausi 
pripūsto šilko debesys, vos pastebimai judantys nuo vėjelio. 
Nelygią žolę apšvietė privažiuojančių automobilių šviesos. 
Prie vartų garsiai rėkavo keletas bukagalvių. Čia pat, tera- 
soje, įsitaisiusi ant krūvos pagalvių mylavosi porelė. Adamui 
nepažįstama mergina stovėjo tvirtai įsitvėrusi į vieną iš 


130 Evelyn Waugh 


sijų ir giliai alsavo: buvo matyti, kad jai negera. Vienas iš 
besimeilinančiųjų prisidegė cigarą ir Adamas pažino, jog tai 
Merė Maus su Pukaporo maharadža. 

Netrukus prie jo priėjo Nina. 

— Man atrodo taip beprasmiška, — ištarė ji, turėdama 
galvoje Merę ir maharadžą, - kai du labai turtingi žmonės 
įsimyli vienas kitą. 

— Nina, - atsiliepė Adamas, - susituokime greičiau, kaip 
manai! 

— Gerai, man jau pabodo nesusituokus. 

Mergina, kurią buvo ištikęs blogumas, netvirtai praėjo pro 
juos, ketindama susirasti savo paltą bei vaikiną ir važiuoti 
namo. 

— „Nežinau, gal tau tai pasirodys absurdiška, — tarė 
Adamas, — bet aš manau, kad santuoka turėtų būti patva- 
Ti — tai yra trukti kiek galima ilgiau. Kažin, ar tu su manim 
sutiksi? 

— Taip, aš būtent taip ir suprantu santuoką! 

— Džiaugiuosi. Nebuvau tikras, kad tu taip manai. Kitaip 
juk būtų gryniausia apgaulė, tiesa? 

— Man atrodo, tau reikėtų dar kartą aplankyti tėti, - atsakė 
Nina. - Laiškais nieko nepasieksi. Nuvažiuok, pasakyk jam, 
kad gavai darbą, esi baisiai turtingas ir mes ketiname susi- 
tuokti dar prieš Kalėdas! 

— Gerai, taip ir padarysiu. 

— ..„Atsimeni, kaip mes prieš mėnesį pirmą kartą susitarėm, 
kad nuvažiuosi pas jį?.. lygiai taip pat kaip dabar... pobūvyje 
pas Arčį Švertą... 

— Ak, Nina, amžinai tie pobūviai! 

(...Kaukių baliai, laukinių puotos, Viktorijos laikų sti- 
liaus pobūviai, graikiški pobūviai, Laukinių Vakarų stiliaus 
pobūviai, rusiškos puotos, cirko puotos, pobūviai, į kuriuos 

reikėdavo ateiti apsirengus kitu žmogumi, beveik tikri nuo- 
galių pobūviai Sent Džons Vude, vakarėliai butuose, studijo- 
se, privačiuose namuose, laivuose, viešbučiuose, naktiniuose 
klubuose, vandens malūnuose ir baseinuose, mokyklos 
arbatėlės, per kurias būdavo valgomi keksiukai, oriniai 
pyragaičiai ir sumuštiniai su krabais, pobūviai Oksforde, kur 
buvo geriamas rudas cheresas ir rūkomos turkiškos cigaretės, 
nuobodūs šokių vakarai Londone, komiški šokiai Škotijoje, 
pasibjaurėtini šokiai Paryžiuje — be paliovos besibūriuojantys 
nuolat tie patys žmonės... Tie vargingi kūnai!'...) ; 

Jis atrėmė kaktą į Ninos ranką, norėdamas atsivėsinti, ir 
pabučiavo jo alkūnės linkį. 

— Suprantu, brangusis, — ištarė ji ir delnu palietė jo plau- 
kus. 

Žvaliai įžengė Rudis, sunertas rankas susidėjęs už nugaros, 
po frako skvernais. 

— Sveiki abu, — pasisveikino jis. - Neblogas vakarėlis, ką? 

— "Tau čia smagu, Rudi? 

— Labai. Klausykit, sutikau fantastiškai puikų tipą, vardu 
Mailsas. Aukščiausia klasė. Žinot, toks draugiškas. Už ką 
aš labiausiai mėgstu padorius pobūvius — kad juose galima 
susipažinti su nuostabiais žmonėmis. Suprantat, yra žmonių, 
su kuriais susidraugauti pavyksta gal tik po šimto metų, bet 
su šituo Mailsu iškart tapom geriausi bičiuliai. 


Netrukus automobiliai pradėjo važiuoti iš pobūvio. Panelė 
Ransibl pasakė girdėjusi apie dievišką naktinį klubą kažkur 
netoli Lesterio aikštės, kur visą naktį galima gauti išgerti. Jis 
vadinasi „Šventojo Kristoforo bičiulių klubas“. 

Visi sėdo į Rudžio automobilį ir nuvažiavo ten. 

Pakeliui Rudis tarė: 

— O žinot, tas tipelis Mailsas vis dėlto baisiai keistas... 

„Šventojo Kristoforo bičiulių klubą“ pavyko rasti toli 
gražu ne iš karto. 

Į jį vedė mažos durelės šoninėje parduotuvės sienoje; jas 
atidaręs vyriškis prilaikė duris koja ir pirmiausia iškišęs galvą 
gerai apsidairė. 

Visi sumokėjo po dešimt šilingų ir išgalvotais vardais 
pasirašė lankytojų knygoje. Paskui nusileido laiptais į labai 
tvankią patalpą, pilną cigarečių dūmų; palei sienas stovėjo 
klibantys staliukai bambuko kojomis, o ant blizgančio grindų 
linoleumo šoko keletas žmonių vienais marškiniais. 

Viena moteris geltona karoliukais siuvinėta suknele skam- 
bino pianinu, kita, raudona suknele, - griežė smuiku. | 

Užsisakė viskio. Padavėjas atsiprašė ir pareiškė negalįs jo 
atnešti — tik ne šiandien. Ką tik paskambino policininkai ir 
pranešė, kad bet kurią akimirką gali prasidėti reidas. Tačiau, 
jei svečiai pageidautų, yra labai skanios keptos žuvies. 

Panelė Ransibl atsakė, kad nuo žuvies labai nepasigersi ir 
kad išvis šitas klubas jai atrodo kažkoks ne toks. 

Rudis tarė, kad vis dėlto, jei jau čia atvyko, tai galima 
suvalgyti ir žuvies. Paskui pakvietė Niną šokti, ji atsisakė. 
"Tada jis pakvietė panelę Ransibl, ši irgi atsisakė. 

Paskui visi pavalgė žuvies. 

Netrukus vienas iš vienmarškinių šokėjų (buvo aiškiai 
matyti, kad jis spėjo gerokai išgerti prieš „Šventojo Kristo- 
foro bičiulių klubui“ sužinant policijos planus) priėjo prie jų 
staliuko ir kreipėsi į Adamą: 

— Tu manęs nepažįsti. Aš Gilmoras. Nenorėčiau prie damų 
pradėti kivirčo, bet kai pamatau paskutinį pašlemėką, esu 
pratęs jam tai pasakyti tiesiai į akis. 

Adamas pasakė: 

— Kodėl tu kalbėdamas spjaudaisi? 

Gilmoras atsakė: 


Vargingi kūnai 133 


— "Tai skaudi fizinė negalia, ir faktas, kad tu ją paminėjai, 
tik dar kartą įrodo, jog esi paskutinis pašlemėkas. 

"Tada įsiterpė Rudis: 

— "Tas pats galioja ir tau, bičiuli, tik dar labiau. 

Gilmoras atsakė: 

— O, sveikas, Rudi, seniai tavęs nemačiau. 

Rudis atsiliepė: 

— Klausykit, čia juk Bilas. Nekreipkit į jį dėmesio. Labai 
teisingas vyrukas. Susipažinom laive. 

Gilmoras atsakė: 

— Rudžio draugai — ir mano draugai. 

Adamas su Gilmoru paspaudė vienas kitam rankas. 

Gilmoras tarė: 

— Vis dėlto šita skylė visai niekam tikusi. Eime pas mane, 
bičiuliai, išgersim. 

Jie patraukė pas Gilmorą. 

Gilmoras gyveno vieno kambario bute Raiderio gatvėje. 

Atėję pas Gilmorą, susėdo ant jo lovos ir gėrė viskį, o 
Gilmoras už durų vėmė. 

Galiausiai Rudis tarė: 

— Žinot, vis dėlto Londonui niekas neprilygs. 


Tą patį vakarą, kai Adamas su Nina sėdėjo dirižablyje, En- 
koredžo rūmuose vyko visai kitoks pobūvis. Paskutiniam 
kilniųjų Londono miesto rezidencijų pavyzdžiui kitados 
buvo būdingos valdingos, karališkos proporcijos, ir net 
dabar, virtęs viso labo „vaizdingu pastatu“, prisiglaudusiu 
betoninių dangoraižių sukurtoje dauboje, stovinčiu atokiai 
nuo gatvės, užstojamu pinučių ir susivijusių medžių šakų, jis 
spindėjo tokiu grakščiu orumu ir taip aiškiai priminė kitokį 
pasaulį, kad įvažiavus į pagrindinį kiemą ponios Hup širdis 
ne kartą suplazdėjo. 

— Nejau jūs nematote vaiduoklių? — ant laiptų paklausė 
ji ledi Sirkamferens. — Pitas, Foksas, ledi Hamilton ir Bo 
Brumelis, ir daktaras Džonsonas (verta pastebėti, jog su- 
sirinkus tokiam įžymybių būreliui tikrai turėjo įvykti kas 
nors nepaprasta). Nejau nematote, kaip jie čia eina, apsiavę 
batais su sagtimis? | 

Ledi Sirkamferens pakėlė prie akių lornetą ir nužvelgė 
svečių srautą, plūstantį iš drabužinių nelyginant Sičio tar- 
nautojai iš metro stočių. Ji pamatė poną Autridžą ir lordą 
Metrolandą, aptariančius cenzūros įstatymą (valstybišką, 
nepaprastai reikalingą priemonę, suteikiančią penkių ateis- 
tų komisijai galią naikinti visas knygas, paveikslus ir filmus, 
kurie jiems pasirodys netinkami, nesivarginant dėl tokių 
niekų kaip gynyba ar apeliacijos). Ji išvydo abu arkivysku- 
pus, Steilo hercogą ir hercogienę. Lordą Vanbergą ir ledi 
Metroland, ledi Trobing, Edvardą Trobingą ir ponią Blekvo- 
ter, ponią Maus, lordą Monomarką ir prašmatnų levantietį, 
oužjų bei aplink juos - didžią daugybę pamaldžių, garbingų 
žmonių (daugeliui jų priėmimas Enkoredžo rūmuose buvo 
vienintelis per visus metus išėjimas į žmones): moterys 
apsitaisiusios dailiomis, sodrių spalvų ir tvirto audeklo suk- 
niomis, vyrai švyti ordinais — tai žmonės, kurie atstovavo 
savo šaliai tolimuose kraštuose, siuntė savo sūnus mirti už 
ją mūšiuose, padoraus ir nuosaikaus gyvenimo, nepaliesti 
kultūros, be pretenzijų, nieko nesidrovintys, nieko ypatinga 
nesitikintys, be didesnių ambicijų, savarankiški ir gerokai 
ekscentriški, geraširdžiai, linkę rūpintis gyvūnais ir dorai 
gyvenančiais vargšais, drąsūs, šiek tiek neracionalūs žmonės, 
šaunusis priešakinis nykstančios gyvenimo tvarkos būrys, 
artėjantis prie laiptų viršaus pasisveikinti su ledi Enkoredž, 
lygiai kaip nuskambėjus Paskutinio teismo trimitui viltingai 
eis pasitikti savo Kūrėjo. Tai matydama, ledi Sirkamferens 

giliai įkvėpė saviškių artumos aromatą. Tačiau vaiduoklių 
ji nematė. 

— Kaltos mano akys, - tarė ji. 

Vis dėlto ponia Hup laiptelis po laiptelio kopė aukštyn 
neaiškios, bet labai šlovingos XVIII a. elegancija dvelkiančios 
svajonės apsupty. 


Karališkosios šeimos atstovų dalyvavimas pokylyje buvo 
juntamas salėje nelyginant artėjantis griaustinis. 

Baronienė Jošivara vėl susitiko ministrą pirmininką. 

— Šią savaitę du kartus mėginau su jumis susitikti, — tarė 
ji, — bet jūs vis buvote užsiėmęs. Mes išvažiuojame iš Lon- 
dono. Gal girdėjote? Mano vyrą perkelia į Vašingtoną. Jis 
pats norėjo išvykti... 

— Ne. Klausykite, baroniene... Net neįtariau. Kokia liūdna 
žinia. Mes jūsų labai pasigesime. 

— Pamaniau, gal užeičiau pas jus atsisveikinti. Kada nors 
kitą savaitę. 

— O, žinoma, būtų puiku. Būtinai abu ateikite vakarienės. 
Liepsiu sekretoriui rytoj ką nors sutarti. 

— Londone man labai patiko... jūs buvote toks malonus. 

— Ką jūs. Net sunku įsivaizduoti, koks būtų Londonas be 
mūsų užsienio svečių. 

— O, tebūnie dvidešimt kartų prakeiktas jūsų nelemtas 
kiaulės snukis, — staiga ištarė baronienė ir nusisuko. 

Ponas Autridžas apstulbęs žiūrėjo jai įkandin. Galiausiai 
ištarė: „Nes Rytai — tai Rytai, Vakarai — Vakarai, ir jie niekad 
nesusitiks.“!? (Niekam tikusi išvada žmogui, kuris kitados 
buvo užsienio reikalų ministras.) 


Edvardas Trobingas stovėdamas kalbėjosi su vyriausia Steilo 
hercogienės dukterimi. Ji buvo keletu colių už jį aukštesnė ir 

stovėjo truputį palinkusi, kad gaudžiančiame pokalbių mur- 
mesyje nepraleistų kokios nors jo pasakojimų apie gyvenimą 
kolonijose smulkmenos. Vilkėjo viena iš tų suknelių, kurias 
tik hercogienės įstengia rasti savo vyriausioms dukterims — 
apdaras atrodė keistai išsipūtęs, vietomis susiraukšlėjęs, 
protu nesuvokiamose vietose papuoštas senoviniais nėri- 
niais: jis gaubė blyškų merginos grožį nelyginant atžagariom 
rankom sumestas ryšulys. Puošdamasi ji nesinaudojo nei 
pudra, nei skaistalais, nei lūpų dažais, o bespalvius ilgus 
plaukus buvo susukusi į ilgą, virš kaktos sukeltą sruogą. 
Ausyse kabojo ilgi lašo pavidalo perlų auskarai, kaklą juosė 
stangrus perlų vėrinys. Visur sklido kalbos, kad dabar, kai 
Edvardas Trobingas pagaliau grįžo, juodu turėtų netrukus 
susižadėti. 

Ledi Ursula tam neprieštaravo, nors didelio įkarščio irgi 
nerodė. Jei kada išvis pamąstydavo apie santuoką (gana 
retai, nes labiausiai jai rūpėjo merginų klubas Kening 
Taune ir jaunesnysis brolis, išsiųstas į mokyklą), tai tik 
apgailestaudama, kad turėti vaikų yra taip kenksminga 
sveikatai. Jos ištekėjusios draugės kalbėdavo apie tai kone 
su pasigardžiavimu, o motina — pagarbiai nuščiuvusi. 

Edvardas vis dar jai nepasipiršo veikiau skatinamas įgimto 
pomėgio viską atidėlioti, o ne dėl to, kad būtų abejojęs klausi- 
mo baigtimi. Jis nusprendė viską baigti iki Kalėdų, ir to buvo 
gana. Nė kiek neabejojo, jog netrukus bus sukurta patogi 
proga. Visiems aišku, kad jam būtų pravartu susituokti, 
nes jau artėja trisdešimtmetis. Retkarčiais, būnant Ursulos 
draugijoje, jos trapus atsietumas sukeldavo jam miglotą 
savininko pasitenkinimą; skaitant kokį nors drąsų romaną 
ar žiūrint į meilės scenas teatre pasitaikydavo trumpam 
įsivaizduoti ledi Ursulą herojės vietoje (kuri dažniausiai jai 
visiškai netikdavo). Jis nė kiek neabejojo, jog yra įsimylėjęs. 

Gal geriausia būtų pasipiršti šįvakar ir vieną kartą baigti tą 
reikalą. Tačiau progą turėtų suteikti ledi Ursula. O kol kas 
jis toliau pasakojo apie užimtumo problemas Monrealyje, nes 
buvo sukaupęs apie jas daug tikslios informacijos. 

— Koks malonus, tvarkingas jaunuolis, — tarė hercogienė, — 
be to, tiesiog širdis džiaugiasi šiais laikais matant jaunus 
žmones, kurie nuoširdžiai myli vienas kitą. Aišku, dėl nieko 
dar nesutarta, bet aš vakar kalbėjau su Fane Trobing, ir 
man atrodo, jog Edvardas jau yra aptaręs su ja šį klausimą. 
Manyčiau, iki Kalėdų viskas turėtų išsispręsti. Žinoma, 
pinigų ne per daugiausia, bet šiais laikais to nė nebeverta 
tikėtis, o ponas Autridžas labai vertina jo gebėjimus. Partijoje 
jo laukia didi ateitis. 

— Na, - atsakė ledi Sirkamferens, — tu žinai, ką kalbi, bet 
asmeniškai aš nieku gyvu nenorėčiau išleisti dukters už šitos 
šeimos nario. Jie visi niekam tikę. Prisimink tėvą, prisimink 
seserį, o brolis, kiek esu girdėjusi, tiesiog kiaurai sugedęs. 

— Aš juk nesakau, kad būtent šitą jaunikį pati būčiau jai 
parinkusi. Malpraktisai tikrai nekokia giminė... bet tu juk 
žinai, kokie dabar užsispyrę vaikai, be to, jie, atrodo, taip 
myli vienas kitą... o jaunikių nėra tiek daug, kad galėtum 
rinktis. Bent jau aš jų niekur nematau. 

— Pajodžargos jie visi, kitaip nepasakysi, — atrėžė ledi 
Sirkamferens. 

— Dar tie baisūs pobūviai, kuriuos jie, sako, nuolat rengia. 
Nežinau, ką būčiau dariusi, jei Ursula būtų užsimaniusi juose 
lankytis... vargšai Čazmai... 

- Jei aš būčiau Viola Čazm, kaip reikiant iškarščiau kailį 
tai mergiščiai. 


Pokalbio tema „jaunoji karta“ išplito draugijoje tarsi žiovulys. 
Karališkosios šeimos nariai užsiminė, kad jaunimo pobūvyje 

nematyti, o laimingos motinos, lydimos bent vienos klusnios 
dukters, vos nesprogo iš pasididžiavimo ir užuojautos. 

— Girdėjau, jie vėl rengia pobūvį, - tarė ponia Maus, - šį 
kartą orlaivyje. 

— Orlaivyje? Kas galėtų pamanyti. 

— Aišku, iš Merės man nesiseka nė žodžio išpešti, bet jos 
tarnaitė papasakojo manajai... 

— Kite, brangioji, tu žinai, aš seniai laužau galvą - kaip 
manai, ką jie iš tiesų veikia tuose pobūviuose? Tai yra ar jie 
tikrai... 

— Brangioji, iš to, ką esu girdėjusi, spręsčiau, jog taip. 

— Ak, Kite, pagalvok, jei vėl būtume jaunos. Kai prisime- 
nu, kiek reikėjo vargo ir pastangų, jei norėdavome padaryti 
ką nors bent šiek tiek nepadoresnio... pameni, kaip tyliai 
tipendavom anksti rytą, kol mama miegodavo gretimame 
kambaryje... 

—Ir vis dėlto, brangioji, aš labai abejoju, ar jie tikrai visu tuo 
taip džiaugiasi, kaip būtume džiaugęsi mes... jaunimas mano, 
kad viskas jiems ir taip priklauso. Si la jeunesse savait. 

— Si la vieillesse bouwvait", Kite. 


Vakarui įpusėjus ponas Autridžas beveik vienas stovėjo 
valgomajame ir gėrė taurę šampano. Baigėsi dar vienas jo 
gyvenimo epizodas, iš jo užgaidžiai atimta dar viena erzina- 
mai artima laimės galimybė. Vargšas ponas Autridžas, galvojo 
ponas Autridžas; vargšas, vargšas senis Autridžas, nuolat 
pasirengęs naujam apreiškimui, neprilygstamam, viską 
perkeičiančiam išgyvenimui, ir nuolat apviliamas... Paprastas 
ministras pirmininkas, daugiau nieko, bendradarbių patyčių 
objektas, niekingų karikatūristų kasdienė duona. Ar ponas 


* Jei jaunystė žinotų, jei senatvė galėtų (pranc.). 

Autridžas yra nemirtinga siela, svarstė ponas Autridžas: ar 
jis turi sparnus, ar gali laisvai ir nevaržomai sklęsti, ar gimęs 
amžinybei? Jis gurkštelėjo šampano, pačiupinėjo Garbės 
ordino kaspinėlį ir susitaikė su tuo, kad yra dulkė. 

Netrukus prie jo priėjo lordas Metrolandas ir tėvas 
Rotšildas. 

— Margo išėjo — patraukė į kažkokį pobūvį orlaivyje. Gerą 
valandą kalbėjausi su ledi Enkoredž apie jaunąją kartą. 

— Atrodo, šį vakarą visi tik ir kalba apie jaunąją kartą. 
Neįsivaizduoju nuobodesnės temos. 

— Na, bet vis dėlto kokia gi viso to prasmė, jei niekas 
neketina tęsti mūsų darbų? 

— Viso ko? — ponas Autridžas apžvelgė valgomąjį, beveik 
tuščią, išskyrus du liokajus, kurie stovėjo atsirėmę į sienas ir 
atrodė tokie pat išblyškę kaip gėlių puokštės, rytą atsiųstos 
iš kaimo šiltnamių. — Kokia viso ko prasmė? 

— Viso to, kas susiję su valstybės valdymu. 

— Jei jums įdomu, ką aš manau, tai pasakyčiau, jog tai 
šuniškas darbas, už kurį niekas nepadėkos. Jeigu jaunoji karta 
sugalvos, kaip apsieiti be šito, jiems patiems bus tik geriau. 

— Aš sutinku su Metrolandu, - tarė tėvas Rotšildas. 

— O aš ne. Bet pats neturiu vaikų ir tuo džiaugiuosi. Aš 
jų nesuprantu ir nenoriu suprasti. Po karo jiems atsivėrė 
tokios galimybės, kokių neturėjo dar nė vienos kartos atsto- 
vai. Buvo galima išgelbėti ir perkurti visą civilizaciją — bet 
jiems, atrodo, rūpi tik kvailioti. Ne, aš pats labai pritariu jų 
pomėgiui linksmintis. Sutinku, kad Viktorijos laikų idealai 
iš tiesų buvo griežtoki. Kalbu ne apie jūsų luomą, Rotšildai, 
bet juk žmogaus tokia prigimtis, kad jaunystėje jam knieti 
pašėlti. Tačiau šiuolaikiniai jaunuoliai man atrodo kažkokie 
palaidi. Jūsų posūnis, Metrolandai, vargšo senio Čazmo 
duktė, jaunojo Trobingo brolis. 

— Ar jums neatrodo, - švelniai paklausė tėvas Rotšildas, — 
kad visa tai gali būti nulemta istorijos? Nemanau, kad 
žmonės patys nori prarasti tikėjimą religija ar kuo nors 
kitu. Nedaug jaunuolių pažįstu, bet, man regis, visus juos 
apsėdęs kone pragaištingas pastovumo alkis. Manau, tai 
įrodo daugybė skyrybų. Šiais laikais žmonės nebepasitenkina 
vien tuo, kad pavyko kaip nors prasisukti... Ir dar visi nuolat 
kalba, kad viskas yra „kažkaip ne taip“... Dabar niekas ne- 
benori vargti, kol pasieks tikslą. Mano privačios mokyklos 
direktorius sakydavo: „Tai, ką išvis verta daryti, verta daryti 
gerai.“ Mano Bažnyčia kelis šimtmečius skelbia tą patį, tik 
kitais žodžiais. Bet šiuolaikiniai jaunuoliai išvertė šį posakį 
kita puse, ir kas galėtų tvirtinti, kad jie neteisūs? Jie sako: 
„Iai, ko neverta daryti gerai, išvis neverta daryti.“ Todėl 
jiems viskas daug sunkiau. 

— Dievulėliau, na, žinoma. Velniškai kvailas principas. 
Noriu pasakyti, kad jei nustotum daryti tai, ko neverta daryti 
gerai, tai ką tada išvis reikėtų daryti? Aš visad tvirtinau, kad 
sėkmę šiame pasaulyje lemia apskaičiavimai, kiek mažiausiai 
pastangų reikalauja bet kuris darbas... energijos ir jėgų pa- 
skirstymas... O juk aš tikrai nemažai gyvenime pasiekiau, su 
tuo, sakyčiau, daugelis sutiks. 

— Taip, Autridžai, turbūt sutiks, — pritarė tėvas Rotšildas, 
permetęs jį gana mįslingu žvilgsniu. 

"Tačiau savikritikos balsas ministro pirmininko širdyje 
tylėjo. Niekas taip nepadeda atgauti pusiausvyros kaip 
lengvas ginčas. Išreiškus žodžiais, viskas pasidaro labai 
paprasta. 

— Beje, o ką turite galvoje, kai sakote „nulemta istorijos“? 

— Na, pavyzdžiui, artėjantį karą... 

— Kokį karą? — šaižiai paklausė ministras pirmininkas. — 
Niekas man nė žodžiu neužsiminė apie jokį karą. Tikrai 


Vargingi kūnai 141 


manau, kad man turėjo būti pranešta. Tegu mane skradžiai, — 
išdidžiai šūktelėjo jis, — jei kas nors sugalvos skelbti karą, 
nepasitaręs su manimi. Kam tas ministrų kabinetas, jei jo 
nariai nepasitiki vieni kitais? Ir išvis, kam jiems reikia to 
karo? 

— Čia ir yra esmė. Niekas apie jį nekalba ir niekam jo 
nereikia. Niekas nekalba, nes niekam jo nereikia. Visi bijo 
nors žodį ištarti. 

— Natai, po šimts, jei niekam to karo nereikia, tai kas gali 
priversti jį pradėti? 

— Šiais laikais karai prasideda ne dėl to, kad kam nors jų 
reikia. Visi trokštame taikos, nuolat rašome laikraščiuose 
apie konferencijas, skirtas nusiginklavimo ir tarptautinės 
teisės klausimams, bet mūsų pasaulio tvarka iš esmės nesta- 
bili ir netrukus vėl vieningai žygiuosime į katastrofą, garsiai 
skelbdami taikius ketinimus. 

— Na, jūs, atrodo, daug apie tai išmanote, — atsakė po- 
nas Autridžas, — bet aš vis dėlto manau, kad reikėjo man 
anksčiau pranešti. Tikriausiai tai reiškia, jog teks sudaryti 
koaliciją su Braunu, tuo senu tuščiakalbiu. 

— Nesvarbu, - įsiterpė lordas Metrolandas, - aš vis tiek 
nesuprantu, kaip tai paaiškina faktą, kad mano posūnis geria 
kaip arklys ir visur tąsosi su savim negrę. 

— Žinot, man atrodo, tai susiję, — atsakė tėvas Rotšildas. — 
Bet viskas labai sudėtinga. 

Netrukus jie išsiskirstė. 

Tėvas Rotšildas priekiniame kieme užsitraukė kombine- 
zono kelnes, sėdo ant motociklo ir dingo naktyje, nes prieš 
miegą dar turėjo daug ką aplankyti ir daug ką nuveikti. 

Lordas Metrolandas išėjo iš rūmų prislėgtas. Automobilį 
pasiėmė Margo, bet iki Hilo gatvės buvo vos penkios 
minutės kelio pėsčiomis. Jis išsiėmė iš dėklo milžinišką cigarą, 

prisidegė jį ir panardino smakrą palto apykaklės karakulyje, 
beveik tobulai įkūnydamas populiarų paveikslą žmogaus, 
kuriam yra ko pavydėti. Tačiau širdyje buvo sunku. Kokius 
niekus kalba tas Rotšildas. Na, reikia tikėtis, jog niekus. 

Nelaimingas sutapimas lėmė, kad priėjęs savo namų duris 
jis pamatė apie spyną krapštantis Piterį Pastmasterį, ir namo 
jie įžengė kartu. Lordas Metrolandas pastebėjo ant stalo prie 
durų gulintį cilindrą. „Tikriausiai jaunojo Trumpingtono“, — 
pamanė jis. Posūnis, nė nepažvelgęs į jį, nusmaukęs skrybėlę 
ant pakaušio, tebelaikydamas rankoje skėtį, netvirtu žingsniu 
pasuko tiesiai prie laiptų. 

— Labanakt, Piteri, — palinkėjo lordas Metrolandas. 

— Ak, eikit velniop, - neaiškiai atsakė pošūnis; paskui, jau 
lipdamas laiptais, atsigręžė ir pridūrė: — Rytoj keletui savaičių 
išvykstu į užsienį. Gal galėsit pasakyti motinai? 

— Gerai pasilinksmink, - atsiliepė lordas Metrolandas. — 
Tik, deja, šiuo metu visur vienodai šalta. Gal norėtum 
pasiimti jachtą? Niekas ja nesinaudoja. 

— Ak, eikit velniop. 

Lordas Metrolandas nuėjo į savo kabinetą baigti rūkyti ci- 
garo. Būtų nesmagu ant laiptų susitikti jaunąjį Irumpingtoną. 
Jis atsisėdo į labai patogų krėslą. Iš esmės nestabili, taip sakė 
Rotšildas, iš esmės nestabili... Apsižvalgęs kabinete, pamatė 
pilnas lentynas knygų — „Nacionalinį biografijų žodyną“, 
seną ir labai daug vietos užimantį Encyclopaedia Britannica 
leidimą, „Kas yra kas“, Debreto, Berko žinynus, Vitakerio 
almanachą, kelis Hansardo tomus, teisės knygų ir atlasų, — 
kampe stovintį žaliai dažytą seifą žalvario rankena, savo 
rašomąjį stalą, sekretoriaus stalą, keletą labai patogių ir 
keletą labai dalykiškų krėslų, padėklą su gėrimų grafinais 
ir sumuštinių lėkšte, ant stalo sudėtą vakarinį paštą... kur 
jau ten „iš esmės nestabili“. Vargšas senis Autridžas, kaip jis 
leidžiasi mulkinamas to šarlatano jėzuito. 

Jis girdėjo, kaip atsidarė ir užsidarė lauko durys, pro kurias 
išėjo Alesteris Trumpingtonas. 

Tada pakilo ir tyliai užlipo viršun, palikęs peleninėje 
smilkstantį cigarą, kurio aromatingi dūmai pripildė 
kabinetą. 


Už ketvirčio mylios Steilo hercogienė, kaip buvo pratusi, 
užėjo palinkėti labos nakties vyriausiai dukteriai. Ji priėjo 
prie lango ir keletą colių jį nuleido, nes naktis buvo šalta ir 
žvarbi. Tada priėjo prie lovos ir pataisė pagalvę. 

— Labanakt, vaikeli, — tarė ji. — Šį vakarą atrodei labai 
dailiai. 

Ledi Ursula vilkėjo baltus medvilnės naktinius ilgomis 
rankovėmis, su nedidele raukta apykakle. Plaukai buvo 
supinti į dvi kasas. 

— Mama, - tarė ji. - Edvardas šiandien man pasipiršo. 

— Brangute. Kokia tu keista būtybė. Kodėl anksčiau ne- 
pasakei? Juk neišsigandai, tiesa? Puikiai žinai, kad mudu su 
tėčiu džiaugiamės viskuo, kas tinka mūsų mergytei. 

— Na, aš pasakiau, kad netekėsiu už jo... Atsiprašau. 

— Bet, mieloji, nėra už ką atsiprašinėti. Palik viską sutvar- 
kyti mamai. Rytą aš viską padarysiu kaip reikia. 

— Mama, bet aš tikrai nenoriu už jo tekėti. Pati nežinojau, 
kol neprireikė apsispręsti. Tu juk žinai, visad maniau, kad 
tekėsiu. Bet kai jis pasipiršo, kažkodėl... na, tiesiog negalėjau 
sutikti. 

— Nagi, vaikeli, tik nebesijaudink. Juk puikiausiai žinai, 
kad mudu su tėčiu niekada tavęs neversime daryti to, ko 
nenori, tiesa? Tai tik tu pati gali nuspręsti. Juk čia lemiamas 
tavo gyvenimas ir tavo laimė, Ursula, ne mūsų, ar ne?.. Nors 
aš manau, kad tau būtų geriau ištekėti už Edvardo. 

— Bet, mama, aš nenoriu... negaliu... mane tai pražudys! 

— Nagi, nagi, saulute, tikrai liaukis dėl to jaudinusis. Tu 
juk žinai, brangioji, kad mudviem su tėčiu rūpi tik tavo 
gerovė. Niekas neprivers mano brangiausios mergytės daryti 
tai, ko ji nenori... Tėtis rytą pasikalbės su Edvardu ir viską 
sutvarkys... ledi Enkoredž kaip tik šiandien kalbėjo, kokia 
tu būsi graži nuotaka. 

— Bet, mama... 

— Daugiau nė žodžio, vaikeli. Jau labai vėlu, o tau rytoj 
reikia ypač gražiai atrodyti, juk ateis Edvardas, ar ne? 

Hercogienė tyliai užvėrė dukters miegamojo duris ir nuėjo 
į savo kambarį. Jos vyras buvo savo drabužinėje. 

— Endriu? 

— Kas atsitiko, brangioji? Aš meldžiuosi: 

— Edvardas šį vakarą pasipiršo Ursulai. 

— Aha! 

— Tu nesidžiaugi? 

— Juk sakiau, brangioji, aš mėginu melstis. 

— Koks džiaugsmas matyti vaikus tokius laimingus. 


Devintas skyrius 


Kitą dieną apie pietus Adamas paskambino Ninai. 

— Nina, brangioji, tu jau atsikėlei? 

— Na, aš ne... 

— Klausyk, ar tikrai nori, kad šiandien nuvažiuočiau pas 
tavo tėtį! 

— O mes susitarėm, kad tu važiuosi? 

— Taip. 

— Ko? 

— Pranešti, jog dabar, kai jau turiu darbą, mudu galime 
susituokti. 

— Prisiminiau... taip, brangusis, važiuok pas jį. Būtų labai 
smagu susituokti. 

— Bet paklausyk, o mano skiltis? 

— Kokia skiltis, angele mano? 

— Laikraštyje, „Pertekliuje“... na, žinai, mano darbas. 

— O... pala, paklausyk... mudu su Rudžiu galim ją 
parašyti. 

— Jums nebus sunku? 

— Manau, bus dieviškai smagu. Puikiausiai žinau viską, ką 
tu rašai... man atrodo, vargšelis Rudis jau irgi žino... kaip jis 
vakar vakare linksminosi... gerai, einu toliau miegoti... taip 
skauda... iki, širdele. 

Adamas papietavo. Prie gretimo staliuko sėdėjo Agata 
Ransibl su Arčiu Švertu. Ji pasakė, kad visi rytoj ketina. 

vykti į kažkokias automobilių lenktynes. Gal Adamas su 
Nina norėtų važiuoti drauge? Adamas atsakė, kad norėtų. 
Pavalgęs išvyko į Eilsberį. 

"Traukinio kupė priešais sėdėjo dar dvi moterys, kurios irgi 
kalbėjosi apie jaunąją kartą. 

— „be to, puiki vieta tokio amžiaus jaunuoliui, ir aš 
jam tai tvirtinau, ir tėvas. „Turėtum džiaugtis, kad tau taip 
pasisekė, — sakiau, — gavai tokį gerą darbą šiais laikais, kai 
taip sunku išvis susirasti bet kokį darbą, bet kur.“ Štai po- 
nios Hemingvėj, mūsų kaimynės, sūnus jau prieš pusantrų 
metų baigė mokyklą, bet iki šiol slankioja po namus, nieko 
neveikia, tik užsirašė į neakivaizdinius civilinės inžinerijos 
kursus. „Labai geras darbas, — sakiau aš jam, — žinoma, ne- 
galima norėti, kad darbas būtų įdomus, nors laikui bėgant, 
be abejo, priprasi prie jo, kaip tėvas priprato, ir net pamatysi, 
kaip pradėsi jo pasigesti.“ Tu gi žinai, kaip būna Albertui per 
atostogas, niekaip nesugalvoja, ko nusigriebti, tik spokso 
į jūrą ir kartoja: „Na taip, dabar visai kas kita“, o paskui 
pradeda spėlioti, kaip ten reikalai įstaigoje. Aš Bobui taip ir 
pasakiau, bet nieko iš to neišėjo, jis daugiau nieko nenori, tik 
pradėti automobilių prekybą: na, tai aš sakau, automobiliais 
tegu užsiima įtakingi žmonės, o ko tu tikiesi, atsisakydamas 
gero darbo, jei neturi užnugario: ką darysi, jei nepasiseks? 
Bet ne, Bobui tik automobiliai galvoje, o namuose, žinai, 
jam nepatogu gyventi. Juodu su tėvu nesutaria. Nieko gero, 
kai namuose du vyrai ir abu vienu metu užsimano į vonią, 
ir, man atrodo, visai suprantama, kad Bobas dabar, kai jau 
pradėjo pats užsidirbti, nori jaustis savarankiškesnis. Bet ką 
jam daryti? Su tokiu atlyginimu negali išeiti ir gyventi pats 
sau, net jei ir galėtų, vargu ar labai tuo džiaugčiausi — tu gi 
žinai, koks tas jaunimas, kaip jie lengvai pakliūva į visokias 

bėdas, jei tik palieki be priežiūros. Bobas turi daugybę drau- 
gų, kurie man nekelia jokio pasitikėjimo, ateina ir išeina 
kada susimanę, žinai, kaip jie dabar įpratę. Šeštadieniais 
renkasi žolės riedulio klube. Bet beveik visi uždirba daugiau 
už Bobą, o juk negerai, kai vaikinas susideda su bičiuliais, 
kurie turi daugiau pinigų. Tik pradeda pavydėti. O dar aš 
anksčiau maniau, kad Bobas taikosi į Betę Railends, žinai, 
tos ponios Railends iš Laurų sodybos dukrą, jie tokie mieli 
žmonės; vaikai kadaise kartu žaisdavo tenisą, visi kalbėjo, 
kad beveik visą laiką leidžia drauge, bet dabar ji visai jam 
neberūpi, tik tie draugeliai iš klubo, vieną šeštadienį aš jam 
ir sakau: „Gal norėtum pakviesti Betę išgerti arbatos?“, jis 
atsako: „Gerai, jei nori, pakviesk“, ji atėjo, tokia gražutė, tu 
net neįsivaizduoji, o Bobas išėjo savo keliais ir grįžo tik po 
vakarienės. Na, jokia mergina nepakęs tokio elgesio, dabar 
girdėjau, kad ji beveik susižadėjusi su Andersonų sūnum, 
tuo, kuris prekiauja radijo aparatais. 

— Še tau, o va mūsų Lilė... Žinai, ji gi seniai kalbėjo, 
kaip norėtų būti manikiūrininke. Tėvui anksčiau tai labai 
nepatiko, jis ilgai nenorėjo nieko girdėti. Sakė, kad tai tik 
pretekstas sėdėti ir nieko neveikti, bet žinai, aš jam sakiau: 
„Jei mergaitė taip nori, jei už tai moka gerus pinigus, tai, 
manyčiau, verčiau pasitikėti savo dukteria negu stoti jai 
skersai kelio.“ Supranti, aš juk šiuolaikiškas žmogus. „Mes 
gyvenam ne Viktorijos laikais“, - sakiau aš jam. Na va, ji 
ir susirado labai gerą darbą, Bondo gatvėje, ir elgiasi su ja 
padoriai, šiuo požiūriu mes jokių priekaištų neturime, bet 
štai susipažino ten su tokiu vyriškiu — pagal amžių galėtų 
būti jos tėvas, na, nesvarbu, vis tiek pagyvenęs, užtat labai 
elegantiškas, su dailiais žilais ūsiukais, tikras džentelmenas, 
ir turi gerą automobilį Morris Oxford. Tai sekmadieniais jis 
išsiveža ją pasivažinėti, kartais užsuka po darbo, nusiveda į 

kiną, su manim ir mano vyru visad mandagus, malonus, kaip 
ir galima tikėtis žinant, koks tai žmogus, o neseniai atsiuntė 
mums visiems bilietus į teatrą. Labai simpatiškas, mane, 
įsivaizduok, vadina „mamule“... na, žodžiu, nuoširdžiai 
tikiuosi, kad čia nieko bloga... 

— O mūsų Bobas... 

Jos išlipo Berkhamstede, į jų vietą atsisėdo vyras ryškiai 
rudu kostiumu ir visą kelią kažką skaičiavo, rašinėdamas 
mažame bloknotėlyje automatiniu pieštuku, tačiau jam, 
atrodo, nesisekė suvesti galų. „Nejau viską bus atidavęs 
dukterims?“ — pamanė Adamas. 

Į Dautingą nuvažiavo autobusu, kuris vežė iki degalinių 
pilno kaimo. Išlipęs pėsčias takeliu patraukė iki parko var- 
tų. Nustebęs pamatė, kad jie plačiai atidaryti; priartėjus jo 
vos nesuvažinėjo staiga iš už kampo dideliu greičiu išniręs 
milžiniškas garsiai barškantis automobilis; spėjo pastebėti 
tik piktdžiugos pilnas moters akis, niekinamai dėbtelėjusias 
pro mažą galinį langelį. Dar didesnę nuostabą kėlė didelis 
ant centrinės vartų dalies pakabintas plakatas su užrašu 
„ĮĖJIMAS TIK VERSLO REIKALAIS“. Adamui einant 
privažiavimo takeliu, pro šalį pradundėjo du sunkvežimiai. 
Paskui pasirodė vyriškis su raudona vėliavėle. 

— Ei! Ten negalima. Gaudo priekiniame kieme. Ei, jūs, 
apeikite pro arklides, jums sakau. 

Mintyse mėgindamas atspėti, kokiu sportu čia užsiimama, 
Adamas klusniai pasuko šoniniu takeliu. Jis įsiklausė, ar 
nenugirs šūvių garsų, tačiau išgirdęs tik tolimus šūksnius ir, 
panašu, styginių orkestro muziką, nusprendė, jog pulkinin- 
ko veikiausiai prasta nuotaika. Vis dėlto sumanymas eiti į 
medžioklę priekiniame kieme grojant styginiam orkestrui 
Adamui pasirodė keistokas, ir jis automatiškai ėmė kurti 
skilties tekstą: 

Pulkininkas Blauntas, minėtos žavingosios Ninos Blaunt 
tėvas, pastaruoju metu retai atvyksta į Londoną. Dažniausiai 
jis medžioja savo valdose, Bakingemšyre. Medžioklės plotai, 
kuriuos teisėtai galima vadinti vienais gausiausių visoje šalyje, 
plyti tiesiai priešais dvarą, ir vietos gyventojai pasakoja nemažai 
linksmų istorijų apie svečius, netyčia atsidūrusius ugnies linijoje... 
Pulkininkas Blauntas pasižymi ekscentriška keistybe - taikliausiai 
šaudo tada, kai girdi smuikų ir violončelės muziką. (Panašią 
silbnybe turi ir ponas „Rudis“ Litldžonas - jis įstengia žvejoti tik 
skambant fleitoms...) 

Netoli nuėjusį Adamą ir vėl sustabdė; šį kartą tai buvo 
žmogus su kamža, vyskupo drabužiams būdingomis ran- 
kovėmis ir violetiniu apsiaustu su gobtuvu. Jis rūkė cigarą. 

— Alio, kokių velnių tamstai čia prireikė? — paklausė 
vyskupas. 

— Atvykau pas pulkininką Blauntą. 

— Nieko nebus, sūneli. Jį kaip tik dabar pribaiginėja. 

— Viešpatie aukščiausias. Už ką? 

— Et, nieko ypatinga. Suprantat, jis vienas iš veslininkų — 
norim šiandien popiet pribaigti visą tą gaują, kol dar geras 
oras. 

"Tokios šaltakraujiškos šventvagystės akivaizdoje Adamas 
neteko žado. 

— O kojums reikia iš to seno krieno? 

— Na, dabar jau turbūt nieko. Atvažiavau jam pranešti, 
kad gavau darbą „Kasdienio pertekliaus“ redakcijoje. 

— Eikit sau. Tai ko anksčiau nesakėte? Visada džiaugiamės 
proga pabendrauti su žiniasklaida. Dūmą? — Iš vyskupo 
krūtinę gaubiančių gausių klosčių išniro didelė cigarų dėžė. — 
Žinot, aš vyskupas Filpotsas, - paaiškino šis imdamas Adamą 
už parankės plačia rankove papuošta ranka. — Tikriausiai 
norėsite prieiti arčiau ir pats pasižiūrėti. Man atrodo, jie kaip 

tik baigia giedoti paskutinę giesmę. Sunkus buvo darbas, — 
patikliai pripažino jis, vesdamas svečią aplink namą, - ir 
labai nevykusiai organizuotas. Įsivaizduojat, vakar privertė 
panelę Latuš laukti visą popietę, o kai galiausiai prisirengė 
ir nusitaikė, pasirodė, jog oras toks prastas, kad visas darbas 
nuėjo šuniui ant uodegos; vakar po vakarienės išsitraukėm 
aparatą ir peržiūrėjom visus gabaliukus — tokių niekam 
tikusių skutelių tikriausiai dar nebuvo tekę matyti, beveik 
neimanoma ką nors atpažinti. Nedrįsom net rodyti jos vyrui — 
būtų kritęs negyvas vietoje, tad iškirpę keletą geresnių gabalų 
pasilikome, o visa kita išmetėm lauk. Pala, klausykit, gal jums 
negera! Staiga visas pažaliavot. Tabakas per stiprus? 

— Oi... irgi buvo veslininkė? | 

— Mielas berniuk, pati svarbiausia... ji Selina, grafienė 
Hantingdon... Na štai, dabar galit pasižiūrėti, kaip vyksta 
darbas. 

Jie kaip tik apėjo namą iš šono ir priešais atsivėrė pla- 
tus vaizdas, pilnas gyvybės ir veiklos. Koks tuzinas vyrų ir 
moterų XVIII a. drabužiais sustoję ratu garsiai giedojo, o 
viduryje stovėjo nedidukas vyrelis ilgu pastoriaus švarku, 
užsidėjęs baltą pudruotą peruką, ir jiems dirigavo. Netoliese 
grojo styginių orkestras, o aplink giedotojus būrėsi daugybė 
vienmarškinių vyrų su garsiakalbiais, kino kameromis, mik- 
rofonais, popieriaus lapais ir prožektoriais. Truputį atokiau 
eilės laukė ketvertu žirgų kinkyta karieta, būrys kareivių 
ir keletas rekvizitininkų su pakylomis ir drobės gabalais, 
kuriuose buvo nutapyta Ekseterio katedra. 

— Pulkininkas kažkur ten, jis dabar kaip tik gieda, — pa- 
aiškino vyskupas. — Baisiausiai norėjo įsitrinti statistu, o 
kadangi išnuomojo mums savo dvarą beveik už dyką, Ai- 
zeksas sutiko. Man atrodo, jis dar niekada gyvenime nėra 
buvęs toks patenkintas. 

Jiems prisiartinus giesmė nutilo. 

— (Gerai, — tarė vienas iš vyrų su garsiakalbiais. - Galim 
baigti. Dabar varysim dvikovą. Reikės dviejų statistų kūnui 
išnešti. Visi kiti šią popietę laisvi. 

Nuo nueinančių giedotojų grupelės atsiskyrė vyriškis 
odine prijuoste, vilnonėmis kojinėmis ir pakulų peruku. 

— Labai prašau, pone Aizeksai, - meldė jis, - būkite geras, 
leiskite man nešti kūną. 

— Gerai, pulkininke, jei tik norite. Bėkit į drabužinę ir 
pasakykit, kad jums duotų ilgus marškinius ir šakes. 

— Nuolankiai dėkoju, — atsakė pulkininkas Blauntas ir 
nutrepeno į savo namus. Staiga jis stabtelėjo. 

— O gal, - pasiteiravo jis, - o gal būtų geriau, jei rankoje 
laikyčiau kalaviją? 

— Ne, šakes, ir paskubėkit, nes visai neleisiu nešti kūno. 
Ei, kas nors, pakvieskite panelę Latuš. 

Jaunoji ponia, kurią Adamas pastebėjo automobilyje 
eidamas prie dvaro, nulipo priekiniais laiptais; ji dėvėjo 
plunksnomis padabintą skrybėlę, jojimo kostiumą ir galio- 
nais puoštą apsiaustą. Rankoje laikė rimbą. Jos veidas buvo 
nudažytas ryškiai geltona spalva. 

— Šioje scenoje yra žirgas ar ne, pone Aizeksai? Buvau pas 
Bertį, bet jis sako, kad visi žirgai reikalingi karietai. 

— Deja, Efe, žirgo nėra, ir neverta čia išsigalvoti. Turim tik 
keturis žirgus, tu puikiausiai tai žinai, pati matei, kas buvo, 
kai pamėginom įkinkyti į karietą tik du. Žodžiu, teks apsieiti 
su tuo, kas yra. Eisi per laukus pėsčia. 

— Sumautas žydpalaikis, — ištarė Efė Latuš. 

— Didžiausia šio filmo problema, - kalbėjo vyskupas, —- kad 
mums nepakanka kapitalo. Tiesiog širdis plyšta. Aukščiausio 
lygio bendrovė, aukščiausio lygio prodiuseris, puiki sceno- 
grafija, puikus scenarijus — ir viskas pakibo ore tik dėl to, 

kad pritrūko kelių šimtų svarų. Kaip priversti panelę Latuš 
vaidinti visomis jėgomis, jei nėra už ką jai parūpinti žirgo? 
Jokia mergina nepakęstų tokio elgesio. Aizeksu dėtas, kuo 
greičiau užbaigčiau tą reikalą su karieta. Kokia prasmė 
kviestis žvaigždę, jei nemoki su ja deramai elgtis? Aizeksas 
savo elgesiu visus tik suerzina. Norėjo nufilmuoti visą sceną 
katedroje tik su dvidešimt penkiais statistais. Bet jūs čia at- 
vykote aprašyti mūsų darbo, tiesa? Tuoj pakviesiu Aizeksą, 
jis viską jums apsakys... Aizeksai! 

— U? 

— Atvyko iš „Kasdienio pertekliaus“. 

— Kur? 

— Čia. 

— Ateinu. - Jis užsimetė švarką, standžiai susisegė jį ties 
juosmeniu ir atžingsniavo per veją tiesdamas ranką pasi- 
sveikinti. Adamas paspaudė jo ranką ir pirštais pajuto pilną 
saują žiedų. — Malonu jus matyti, pone. Nagi, klauskite 
ko tik norite apie filmą, nes aš čia tam ir esu, kad jums 
atsakyčiau. Užsirašėte mano pavardę? Štai kortelė. Čia, 
kampe, bendrovės pavadinimas. Ne, ne tas, kuris išbrauktas. 
"Tas, kuris užrašytas virš jo — „Didžiosios Britanijos vaidybinių 
filmų bendrovė“. O šitas filmas, — pradėjo jis, regis, puikiai 
išmoktą kalbą, — kurio mažytę ištraukėlę jūs ką tik matėte, 
iš tiesų ženklina lemiamą Britanijos kino pramonės raidos 
poslinkį. Tai pats svarbiausias garsinis specialios religinės 
tematikos filmas, kuris bus sukurtas tik šioje šalyje, daly- 
vaujant tik britų aktoriams ir vadybininkams, finansuojamas 
tik britų kapitalo. Jį pavyko režisuoti nepaisant daugybės 
kliūčių ir išlaidų, filmo ekspertais dirbo patyrę istorikai ir 
teologai. Negailėta pastangų, siekiant kuo kruopščiausiai 
atkurti kiekvieną smulkmeną. Didžiojo visuomenės ir 
religijos reformatoriaus Džono Veslio gyvenimas, kupinas 

žmogiškų aistrų ir tragizmo, bus pirmą kartą parodytas britų 
žiūrovams... Klausykit, aš visa tai esu surašęs. Prieš išeidamas 
gausite dokumentą. Eime pažiūrėti dvikovos... 

— Tai Veslis ir Vaitfildas, jie tuoj pradės kautis. Žinoma, 
iš tikrųjų ten ne jie, o du fechtavimo treneriai, pasamdėme 
juos Eilsberio sporto salėje. Tai ir turėjau galvoje, kai sa- 
kiau, kad negailime lėšų, siekdami kuo tiksliau atkurti 
istorinę atmosferą. Kiekvienam mokam po dešimt šilingų 
už pusdienį. 

— Bet ar Veslis su Vaitfildu kovėsi dvikovoje? 

— Na, tai niekur neužfiksuota, bet yra žinoma, kad jie 
kivirčijosi, o tais laikais tebuvo vienas būdas spręsti kivirčus. 
Suprantat, abu įsimylėję Seliną, grafienę Hantingdon. Ji 
nori juos sulaikyti, bet atvyksta per vėlai. Vaitfildas jau 
spėjo pabėgti savo karieta, o sužeistas Veslis guli ant žemės. 
Ši scena tikrai turės pasisekimą. Tada grafienė parsiveža jį 
namo ir slaugo, kol šis pasveiksta. Aš jums sakau, filmas 
įeis į istoriją. Ar žinot, kiek Britų salose veslininkų? Na, 
aš irgi nežinau, bet man sakė — nustebtumėt sužinojęs. Tai 
štai, jie visi būtinai ateis pažiūrėti filmo, paskui aptarinės jį 
visose koplyčiose. Mes įrašėme Veslio pamokslų ištraukų, 
giedame jo sukurtas giesmes. Džiaugiuosi, kad jūsų laikraštį 
tai sudomino. Galit nuo manęs perduoti — tai tikrai didelis 
dalykas... Tik viena kliūtis, — tęsė ponas Aizeksas, staiga 
įgijęs pasitikėjimą pašnekovu, — apie kurią nenoriu daug 
kam pasakoti. Bet jūs, manau, suprasite, nes matėte, kaip 
mes dirbame, matėte, kokios darbų apimtys, tad suprasite, 
jog išlaidų nemažai. Klausykit, aš vien panelei Latuš moku 
daugiau negu dešimt svarų per savaitę. Ir, atvirai kalbant, — 
jums galiu tai pripažinti —- pradedame pamažu justi stygių. 
Kai filmas bus baigtas — jei pavyks jį baigti, — turės didžiulį 
pasisekimą. Bet jei, sakysime, kas nors — jūs pats ar kas 

nors iš jūsų draugų — turėtų šiek tiek laisvo kapitalo, kurį 
sumanytų investuoti... pavyzdžiui, tūkstantį svarų... tai 
aš tikrai su malonumu pasidalyčiau pelnu. Nepamirškit, 
tai jokiu būdu ne loterija — laimėjimas nekelia abejonių. 
Jei sumanyčiau pardavinėti akcijas biržoje, jas tuojau pat 
nupirktų, plėšte išplėštų man iš rankų. Bet aš to nenoriu ir 
tuojau paaiškinsiu, kodėl. Tai britų bendrovė, aš nenoriu į 
ją įsileisti jokių užsienio spekuliantų, o jei paleidi akcijas į 
atvirą rinką, suprantate, nesukontroliuosi, kas jas įsigyja. 
Kam laikyti pinigus užgniaužus už puspenkto ar penkis 
procentus, kai čia per pusę metų galima juos pagausinti 
dvigubai? 

— Deja, į mane neverta kreiptis kapitalo, — atsakė Ada- 
mas. - Kaip manote, ar galėčiau pasikalbėti su pulkininku 
Blauntu? 

— Turbūt labiausiai gyvenime nepakenčiu, — atsakė po- 
nas Aizeksas, — žiūrėti, kaip žmogus praleidžia gerą progą. 
Paklausykit, turiu jums puikų pasiūlymą. Matau, kad filmas 
jus sudomino. Tai štai, parduosiu jums viską, ką iki šiol pa- 
gaminome, - nufilmuotą juostą, aktorių sutartis, scenarijaus 
autorines teises — už penkis šimtus svarų. Jums beliks tik 
viską pabaigti ir būsite turtuolis, o aš keiksiu visą pasaulį, 
kad neišsilaikiau bent kiek ilgiau. Na, kaip? 

— Jūs labai malonus, bet tikrai nemanau, kad šiuo metu 
galėčiau sau tai leisti. 

— Na, kaip norite, — atsainiai atsakė ponas Aizeksas. — 
Yra daug tokių, kurie gali sau tai leisti, ir jie tikrai nepraleis 
tokio pasiūlymo, tik pamaniau, pasiūlysiu jums pirmam, nes 
pamačiau, kad esate sumanus jaunuolis... Žinot, ką sugal- 
vojau? Atiduosiu už keturis šimtus. Jau tikrai nieko geriau 
neįmanoma pasiūlyti, tiesa? Niekam kitam ir neatiduočiau, 
tik jums. 

— Labai atsiprašau, pone Aizeksai, bet aš čia atvykau 
ne jūsų filmo pirkti. Atvažiavau pasikalbėti su pulkininku 
Blauntu. 

— Ką gi, tikrai nebūčiau pamanęs, kad jūs iš tų, kurie 
praleidžia pro pirštus panašią progą. Gerai, suteikiu jums 
paskutinę galimybę ir tada jau atsiimu pasiūlymą visiems 
laikams. Sutinku — trys penkiasdešimt. Sutinkat ar ne? 
Paskutinis žodis. Žinoma, jūsų juk niekas neverčia pirkti, — 
gana išdidžiai paaiškino ponas Aizeksas, — bet patikėkite, jei 
to nepadarysite, gailėsitės iš visos širdies. 

— Dar kartą atsiprašau, — atsakė Adamas, — manau, kad 
pasiūlymas neapsakomai dosnus, bet tiesą sakau, aš išvis 
nenoriu pirkti jokio filmo. 

— Jei taip, — užbaigė ponas Aizeksas, — grįžtu prie darbo. 

„Didžiosios Britanijos vaidybinių filmų bendrovė“ nesiilsėjo 
iki pat saulėlydžio. Adamas stebėjo nuo pievelės. Matė, kaip 
du fechtavimo treneriai ilgais juodais paltais ir baltomis 
kaklaskarėmis vyriškai smūgiavo ir gynėsi, kol galiausiai 
vienas susmuko ant žemės; tada išjungė kameras ir jo vietą 
užėmė aktorius, vaidinantis pagrindinį vaidmenį (kuris dėl 
įvairių drabužinės darbo keblumų buvo priverstas paskolinti 
fechtuotojui savo paltą). Vairfildas užėmė nugalėtojo vietą 
(užsidėjęs jo peruką) ir nubėgo prie karietos. Iš už krūmynų 
pasirodė Efė Latuš, rankoje tarsi iššūkį tebelaikydama 
medžioklės rimbą. Buvo nufilmuoti Efės, Veslio, paskui Efės ir 
Veslio stambūs planai. Tada pasirodė pulkininkas Blauntas su 
dar vienu statistu, apsirengę kaip kaimo stuobriai, ir parnešė 
sužeistą pamokslininką į namus. Visa tai užtruko labai ilgai, 
nes veiksmui nuolat trukdė smulkūs nesklandumai, o kartą, 
pergalingai suvaidinus visą sceną, vyriausiasis operatorius 
apsižiūrėjo pamiršęs įdėti į kamerą naują filmo juostą. („Pats 
nesuprantu, kaip galėjau taip apsižioplinti, pone Aizeksai.“) 

Galiausiai žirgus iš karietos iškinkė, ant jų sėdo grenadieriai 
ir buvo nufilmuoti keli kadrai, kaip jie beviltiškai risnoja 
pagrindiniu takeliu. 

— Batčerio suburtos Kamberlando kariuomenės likučiai, — 
paaiškino ponas Aizeksas. — Visad pravartu pridėti truputį 
atmosferos. Auga filmo ugdomoji vertė. Be to, žirgus sam- 
dome dienoms, todėl reikia kuo geriau juos panaudoti, kol 
dar turime. Jei jų nereikia filmui apie Veslį, galima pritaikyti 
kur nors kitur. Koks šimtas pėdų juostos, kurioje nufilmuoti 
bėgantys žirgai ir raiteliai, visada pravers. 

Kai viskas baigėsi, Adamui pavyko susirasti pulkininką 
Blauntą, tačiau pokalbis nenusisekė. 

— Deja, turiu labai nedaug laiko, — pasakė šis. — Tiesą 
sakant, šiuo metu pats rašau scenarijų. Man sakė, kad jūs 
atvykote iš „Kasdienio pertekliaus“ ir norite rašyti apie filmą. 
Pasakiškas filmas, tiesa? Nors aš, suprantama, labai menkai 
esu su juo susijęs. Išnuomojau savo namus ir suvaidinau 
vieną kitą menkutį epizodinį vaidmenį. Užtat nereikėjo už 
juos mokėti. 

— Na, tikiuosi, kad ne. 

— Mielas berniuk, kiti juk moka. Aš truputį sumažinau 
namo nuomą, teisybė, bet už vaidmenis nemoku. Tiesą sa- 
kant, mane beveik galima pavadinti profesionalu. Supranta- 
te, ponas Aizeksas vadovauja Nacionalinei kinematografijos 
meno akademijai. Jis turi mažutę įstaigėlę Edžvero gatvėje — 
žinot, tokį kambariuką, kuriame atrenka kandidatus. "Tai 
štai, jei kandidatas pasirodo daug žadantis — o jis priima toli 
gražu ne kiekvieną, ne, tik išrinktuosius, - apsiima jį mokyti. 
Kaip sako ponas Aizeksas, geriausias mokymas yra prakti- 
ka ir darbas, tad jis iškart imasi statyti filmą ir už mokinių 
įmokas samdo profesionalus. Iš tiesų labai paprastas ir labai 
išmintingas planas. Visi „Džono Veslio“ veikėjai - mokiniai, 

išskyrus patį Veslį, Vaitfildą, vyskupą ir, žinoma, panelę Latuš: 
jos vyras lieka atsakingas už įstaigą Edžvero gatvėje, kai 
ponas Aizeksas išvažiuoja. Net operatoriai dar tik mokosi. 
Bet supraskite, dėl to viskas tik dar įdomiau. Tai jau trečias 
filmas, kurį prodiusuoja ponas Aizeksas. Pirmas nepavyko, 
nes ponas Aizeksas juostą ryškinti atidavė mokiniui. Aišku, 
jam teko sumokėti už patirtus nuostolius — tai įrašyta sutar- 
tyse, kurias visiems tenka pasirašyti, bet juostos nebeliko, 
ponas Aizeksas sakė, jog jam vos neplyšo širdis, kad kiek, 
būtų visai metęs kinematografą. Bet paskui atsirado labai 
daug mokinių, tad jis prodiusavo antrą filmą: šį kartą pavyko 
kuo puikiausiai. Filmas sukėlė tikrą kino meno revoliuciją, 
taip sakė ponas Aizeksas, bet profesionalai iš pavydo jį 
boikotavo. Nerodė nė viename kino teatre. Bet dabar jau 
viskas gerai. Ponas Aizeksas sako galiausiai patekęs į reikiamą 
draugiją, o tai reiškia, kad „Vaidybiniai filmai“ netrukus taps 
didžiausia šalies filmų gamybos bendrove. Maža to, jis man 
pasiūlė pirkti pusę jos akcijų už penkis tūkstančius svarų. 
Nepaprastai dosnus pasiūlymas, juk galėtų viską pasilikti 
sau, bet jis sako, kad labai nori direktorių taryboje turėti 
žmogų, kuris išmano apie vaidybą ir turi patirties. Keista, 
banko valdytojas karštai priešinasi tokiam mano žingsniui. 
Negana to, rezga visokių kliūčių... Bet ponas Aizeksas turbūt 
nenorės, kad apie tai rašytumėte... 

— Iš tikrųjų aš atvykau pasikalbėti apie jūsų dukterį 
Niną. 

— O, ji su filmais visai neturi nieko bendra. Atvirai jums 
pasakysiu — abejoju, ar ji išvis turi talento. Keista, tokie 
dalykai dažniausiai pasireiškia kas antroje šeimos kartoje. 
Štai, pavyzdžiui, mano tėvas buvo labai prastas aktorius, 
nors būtinai apsiimdavo vaidinti pagrindinius vaidmenis, 
kai per Kalėdas statydavome mėgėjų spektaklius. Garbės 

žodis, kartais atrodydavo tiesiog juokingas. Pamenu, kartą 
mėgino parodijuoti Henrį Irvingą „Varpuose“... 

— Bijau, pone, kad jūs būsite mane pamiršęs, bet aš prieš 
mėnesį buvau pas jus atvažiavęs pasikalbėti apie Niną. Ji 
liepė jums pasakyti, kad aš dabar Ponas Plepys... 

— Plepys... ne, mielas berniuk, deja, aš jūsų neprisimenu. 
Atmintis nebe ta... Vusteryje yra kanauninkas Plepys, aš jį 
kitados pažinojau... kartu mokėmės Naujojoje kolegijoje... 
reta pavardė. 

— Ponas Plepys, iš „Kasdienio pertekliaus“. 

— Ne, ne, mielas berniuk, tikrai ne. Jis buvo įšventintas dar 
prieš man baigiant, dirbo kapelionu kažkur užsienyje — ar tik 
ne Bermudose. Paskui grįžo namo ir persikėlė į Vusterį. Bet 
niekada gyvenime nedirbo „Kasdieniame pertekliuje“. 

— Ne, ne, pone, tai aš dirbu „Kasdieniame pertekliuje“. 

— Na, tada tikrai turėtumėte žinoti, kas pas jus dirba, o 
kas ne. Aišku, galėjo būti, kad jis išvyko iš Vusterio ir metėsi 
į žurnalistiką. Žinau, šiais laikais daug pastorių taip daro. 
Bet aš, prisipažinsiu, labai nustebčiau, jei ir jis taip pasielgė. 
Baisiai kvailas buvo vyrukas: Be to, jam dabar mažiausiai 
septyniasdešimt... Nagi, nagi... kas galėjo pagalvoti. Sudie, 
mielas berniuk, buvo labai malonu su jumis pasikalbėti. 

— Ak, pone, — sušuko Adamas, pamatęs, kad pulkininkas 
Blauntas eina šalin. — Jūs nesuprantate — aš noriu vesti 
Niną. 

— Na, tai tuščias reikalas buvo čia važiuoti, — irzliai atkirto 
pulkininkas. - Juk sakiau, ji Londone. Neturi su filmu nieko 
bendra. Turėsite važiuoti į Londoną ir pats jai pasipiršti. 
Tarp kitko, girdėjau, kad ji jau susižadėjusi. Kurią dieną čia 
buvo atvažiavęs toks vėjo pamušalas... pastorius sakė, kad 
jis visiškai pakvaišęs. Visą laiką kvatojosi — labai blogas 
ženklas, bet Nina vis tiek kažkodėl nori už jo ištekėti. Taigi 

jūs, berniuk, deja, pavėlavote. Labai apgailestauju... be to, 
filmuojant šį filmą pastorius mane visai nuvylė. Atsisakė 
skolinti automobilį. Tikriausiai dėl to, kad filmas apie Veslį 
ir jo sekėjus. Siauraprotystė, ar ne... Na, sudie. Kaip malonu, 
kad atvažiavote. Perduokite linkėjimus kanauninkui Plepiui. 
Kai kitą kartą atvyksiu į Londoną, būtinai jį susirasiu ir 
paerzinsiu... ką sumanė, rašyti į laikraščius, sulaukęs tokio 
amžiaus. 
Ir pulkininkas Blauntas pergalingai pasitraukė. 


Vėlų tos pačios dienos vakarą Adamas su Nina sėdėjo Cafė 
de la Paix galerijoje ir valgė austres. 

— Na, dėl tėčio nebesukime galvos, — tarė ji. — Imkime ir 
kuo greičiau susituokime. 

— Bet mes siaubingai skurdžiai gyvensime. 

— Na, nebūsime didesni skurdžiai negu dabar esame... Man 
atrodo, bus dieviška... Be to, baisiai taupysime: Mailsas pa- 
sakojo radęs tokią vietelę netoli Totenamo kelio, kur galima 
gauti pigių austrių — tuzinas už tris šilingus ir šešis pensus. 

— Ar mes nuo jų nesusirgsim? 

— Na, Mailsas sakė, kad jos skiriasi nuo įprastų tik tuo, 
kad jų truputį kitoks skonis... Šiandien pietavau su Mailsu. 
Jis skambino, klausė, kur tu. Norėjo parduoti „Kasdieniam 
pertekliui“ žinią apie Edvardo Trobingo sužadėtuves. Bet 
Vanas jam pasiūlė penkias ginėjas ir nupirko pirmas. 

— Gaila, kad praleidome. Redaktorė baisiai įsius. Tiesa, o 
kaip pavyko paskalų skiltis? Viską surašėte kaip reikia? 

— Brangusis, manau, gana gerai susidorojau. Supranti, 
nei Vanas, nei Mailsas nežinojo, kad aš irgi tuo užsiimu, 
todėl daug kalbėjosi apie Edvardo sužadėtuves, o aš viską 
surašiau... labai kiauliška?.. dar prirašiau apie Edvardą ir 
tą merginą, kurią jis ketina vesti. Pažinojau ją, kai buvo 

debiutantė, todėl prirašiau pusę puslapio. Įterpiau vos keletą 
išgalvotų personažų, kaip tu visad darai, ir buvo baigta. 

— Ką rašei apie išgalvotuosius? 

— Ak, nebepamenu. Na, kad žmonės matė grafą Cincinatį 
įeinantį į Espinozos restoraną su tamsiai žaliu katiliuku... ir 
panašiai. 

— Tu taip ir parašei? 

— Taip, o ką, ar negerai!?.. Angele mano, kas nors ne taip? 

— O, Dieve mano. 

Adamas puolė prie telefono. 

— Centrinė, dešimt tūkstančių... sujunkite mane su nakti- 
niu redaktoriumi... Klausykite, būtinai reikia pataisyti Plepio 
skiltį... labai skubu. 

— Deja, Saimai. Paskutinį leidimą atidavėme prieš pusę 
valandos. Šį vakarą viską reikėjo padaryti anksčiau. 

Adamui teko grįžti prie staliuko valgyti austrių. 


— Bloga atmintis, — kitą rytą ištarė lordas Monomarkas, 
perskaitęs pastraipą. 


Ponu Plepiu tapo Mailsas Malpraktisas. 


— Dabar jau nebegalime susituokti, — tarė Nina. 


Dešimtas skyrius 


Adamas, panelė Ransibl, Mailsas ir Arčis Švertas pastarojo 
automobiliu važiavo į automobilių lenktynes. Kelionė 
buvo ilga ir šalta. Panelė Ransibl mūvėjo kelnes, o Mailsas 
viešbučio, kur jie sustojo papietauti, restorane pasidažė 
blakstienas. Todėl jų paprašė išeiti. Į kitą viešbutį panelės 
Ransibl neįleido, šaltos avienos su marinuotomis daržovėmis 
jai atnešė į automobilį. Arčis pamanė, kad būtų gerai išgėrus 
šampano ir ėmė kankinti vynų padavėją, kvosdamas jo 
derliaus metų (ši tema jam nuo seno kėlė pasibjaurėjimą). 
Pietus valgė labai ilgai, nes salėje buvo šilta, paskui susėdę 
prie ugnies gėrė Kūmmel", kol atėjo perpykusi panelė Ransibl 
ir juos išsivedė. 

Arčis pareiškė esąs labai mieguistas ir vairuoti negalįs, 
tad Adamas pasikeitė su juo vietomis, pasiklydo ir jie mylių 
mylias važiavo nesibaigiančiu aplinkkeliu į priešingą pusę. 

Pradėjo temti, įsismarkavo lietus. Vakarieniauti sustojo 
trečiame viešbutyje, kur visi kikeno, rodydami į panelės 
Ransibl kelnes, o restorane ant sienų kabojo žalvarinės 
šildyklės. 

Galiausiai privažiavo miestą, kur turėjo vykti lenktynės. 
Nuvyko į viešbutį ieškoti jame apsigyvenusio lenktynininko. 


* Kmynų degtinė. 

Viešbutis, pastatytas XIX a. septintojo dešimtmečio gotikos 
stiliumi, atrodė didžiulis, tamsus ir vadinosi Imperial. 

Jie buvo atsiuntę telegramą, prašydami rezervuoti kam- 
barius, tačiau: 

— Ką jūs, — atsakė moteriškė prie stovo su užrašu „Regist- 
ratūra“, — visi kambariai rezervuoti dar prieš pusę metų. 
Visiškai neturiu kur jūsų dėti, nerasčiau vietos net pačiam 
Greičio karaliui. Nemanau, kad šią naktį mieste ką nors 
rasite. Nebent pamėgintumėte pasiklausti stoties viešbutyje. 
"Tai jūsų vienintelis šansas. 

Stoties viešbutyje panelei Ransibl buvo liepta palaukti 
lauke, tačiau vis tiek nieko nepavyko. 

— Vieną galėčiau paguldyti bare ant sofos, ten kol kas mie- 
ga tik sutuoktinių pora ir du berniukai, o jei sutinkate visą 
naktį sėdėti, galiu pasiūlyti poilsio kambarį su palmėmis. — 
Apie lovas negali būti nė kalbos. Gal dar verta pamėginti 
„Karalių Jurgį“, bet kažin, ar jiems tai labai patiks, net jei 
atsirastų vietos, nors iš anksto aišku, kad jos nėra. 

Panelė Ransibl lyg ir prisiminė, kad netoliese gyvena jos 
tėvo draugai; ji rado jų telefono numerį ir paskambino, bet 
šie atsakė — ne, deja, namai pilnut pilnutėliai, tarnų, gali- 
ma sakyti, nėra, be to, jie gyvenime nėra girdėję apie lordą 
Čazmą. Taigi vėl nepavyko. 

Jie aplankė dar kelis viešbučius, pamažu leisdamiesi 
žemyn kokybės laipteliais nuo „patikimų, skirtų šeimoms 
ir prekybininkams“ iki tiesiog „skirtų prekybininkams“, 
paskui „aukštos klasės pensionų su maistu“, „pensionų 
dirbančioms merginoms“, kol galiausiai pasiekė „aludes: 
lovos su švaria patalyne, priimami tik vyrai“. Visur buvo 
pilna. Galų gale prie kanalo rado „Karalių Jurgį“. Viešbučio 
šeimininkė stovėjo tarpdury ir kaip tik baigė ūdyti mažą 
senutį su katiliuku. 

— Įsivaizduojat, ėmė ir nusiavė batus tiesiai bare, — pareiškė 
ji, tikėdamasi naujų klausytojų užuojautos, — na, argi 
džentelmenai taip elgiasi? 

— Batai buvo peršlapę, — ginčijosi senutis, — šlapi kaip 
velniai. 

— Na, ir dėl to juos tikriausiai reikėjo statyti ant baro, ar ne? 
O paskui, įsivaizduojat, dar mane išvadina sąmokslininke, 
nes liepiau tuojau pat baigti šituos fokusus, autis batus ir 
traukti namo. 

— Noriu namo, - atsiliepė senutis. - Namo, pas žmoną ir 
vaikus. Neleidžia žmogui pareiti pas savą žmoną. 

— Kas gi tau neleidžia pareiti pas žmoną, senas kvaily? Aš 
tik pasakiau: dėl Dievo meilės, prieš eidamas namo apsiauk 
tuos savo batus. Ką žmona pasakys, kai parkeliausi namo 
be batų? 

— Nieko nepasakys, svarbiausia, kad pareisiu namo. Klau- 
sykit, kad jus kur, aš juk jau penkerius metus nebuvau namie. 
Kaip skaudu, kai visokios sąmokslininkės tik reikalauja apsi- 
auti batus ir neleidžia pasimatyti su žmona ir vaikais. 

— Gerbiamasis, bet ji, žinote, teisi, - įsiterpė panelė Ran- 
sibl. — Tikrai bus geriau, jei apsiausite batus. 

— Na va, girdėjai, ką panelė sakė? Panelė sako, kad ap- 
siautum batus. 

Senutis paėmė iš šeimininkės batus, įdėmiai nužvelgė 
panelę Ransibl ir sviedė batus į kanalą. 

— Panelė, — iš visos širdies pratarė jis. — Su kelnėm. — Ir 
vienomis kojinėmis nutipeno į tamsą. 

— Tiesą sakant, jis visai padorus žmogelis, — tarė 
šeimininkė, — tik pradeda šėlti, kai prisigeria. Be reikalo 
išmetė tokius gerus batus... dabar jau tikriausiai nakvos 
policijos nuovadoj. 

— Vargšiukas, tai jis negriš pas žmoną? 

— Oi ne, Viešpatie apsaugok. Ji gyvena Londone. 

Sulig tais žodžiais Arčis Švertas, kurio humanitariniai 
interesai nebuvo tokie įvairūs kaip panelės Ransibl, liovėsi 
domėjęsis pokalbiu. 

— Iš tiesų tai mes norėjome paklausti, ar nerastumėte 
mums vietos pernakvoti? 

Šeimininkė įtariai dėbtelėjo į jį. 

— Vienam ar visiems? 

- Visiems. 

— Gal ir rasiu. — Ji nužvelgė automobilį, paskui panelės 
Ransibl kelnes, tada vėl automobilį, tarsi stengdamasi min- 
tyse suderinti šiuodu dalykus. - Kainuos po svarą žmogui, — 
galiausiai pareiškė. 

— Rasite vietos mums visiems? 

— Na, - paklausė ji, - kuris iš jūsų esate panelės drau- 
gas? 

— Deja, aš visiškai vieniša, - atsakė panelė Ransibl. - Kokia 
gėda, ar ne? 

— Nesigraužk, brangute, vieną gražią dieną ir tau pasiseks. 
Na gerai, žiūrėkime, kaip visus sutalpinti. Yra vienas tuščias 
kambarys. Aš galiu pernakvoti su mūsų Sara, tada lova liks 
džentelmenams, o jei jaunoji panelė sutiks prisiglausti pas 
mus su Sara... 

— Jei neįsižeisite, mieliau miegočiau lovoje viena, - nelabai 
tvirtai ištarė panelė Ransibl. - Suprantate, - taktiškai pridūrė 
ji, - aš baisiai knarkiu. 

— Tai nieko, mūsų Sara irgi knarkia. Mums tai nieko... 
nors, žinoma, jei jūs norite... | 

— Tikrai manau, kad taip bus geriau, — atsakė panelė 
Ransibl. 

— Na, tada poną Tičkoką tikriausiai galima paguldyti ant 
grindų, ar ne? 

— Taip, - pritarė Mailsas, - poną Tičkoką tikrai galima 
paguldyti ant grindų. 

— Ojei kitas džentelmenas neprieštaraus, įtaisysime jį laip- 
tų aikštelėje... Na, kaip nors susitvarkysime, pamatysite. 

Tad jie visi galinėje svetainėje išgėrė džino, pažadino poną 
Tičkoką, liepė padėti sunešti bagažą, tada pavaišino džinu ir 
jį, jis pareiškė vienodai kietai miegas ir lovoje, ir ant grindų, 
pasidžiaugė galįs kam nors padėti, neprieštaravo pasiūlymui 
išgerti dar lašelį prieš miegą, kaip sakoma, „saldžių sapnų“; 
galų gale visi nuėjo miegoti labai pavargę, bet visai paten- 
kinti, ir ak, kaip tą naktį juos sukandžiojo blusos. 

Adamui pavyko vienam gauti visą miegamąjį. Pabudo 
anksti rytą ir išgirdo, kaip į langą barbena lietus. Pažvelgęs į 
lauką, pamatė pilką dangų, kažkokį fabriką ir kanalą, iš kurio 
seklių vandenų kilo mažytės geležies nuolaužų bei tuščių bu- 
telių salelės; prie kito kranto kėpsojo pusiau apsemtas aplūžęs 
vaikų vežimėlis. Kambaryje stovėjo komoda, prigrūsta 
šiurpiausių daiktų ir jų detalių, praustuvė su ryškiaspalviu 
dubeniu, tuščias ąsotis ir senas dantų šepetėlis. Dar kūpsojo 
putnus moteriškas biustas, aptrauktas blizgančia raudona 
medžiaga, tarsi kokios pirmykštės kankinės nukirstas ties 
kaklu, juosmeniu ir rankomis — vadinamasis siuvėjo „ma- 
nekenas“. (Adamo vaikystės namuose irgi toks buvo, visi jį 
vadino „Džemaima“ - kartą jis dūrė „Džemaimai“ kalteliu, 
išdraikė pasipylusį kamšalą po visą vaikų kambarį ir buvo 
nubaustas. Labiau apsišvietusiais laikais tokiame veiksme 
būtų įžvelgtas kompleksas ir pradėta kaip reikiant nerimauti. 
Nors ir šiaip kamšalą jam teko sušluoti pačiam.) 

Adamas labai norėjo gerti, bet grafino su vandeniu dugne 
buvo matyti šviesiai žalių samanų, nuo kurių darėsi bloga. 
Jis grižo į lovą ir po pagalve rado kažkieno (veikiausiai pono 
Tičkoko) paliktą nosinę. 


166 Evelyn Waugh 


Dar po kiek laiko pabudęs pamatė ant savo lovos sėdinčią 
panelę Ransibl su pižama ir kailiniais. 

-— Brangusis, — tarė ji, - mano kambaryje nėra veidrodžio, 
niekur nerandu vonios, koridoriuje užkliuvau už kažko šalto, 
minkšto ir miegančio, nesudėjau akių visą naktį, nes veido 
losjonu galabijau blusas, čia baisiai dvokia ir man taip bloga, 
kad norėčiau numirti. 

— Dėl Dievo meilės, važiuojam iš čia, — atsakė Adamas. 

Tad jie pažadino Mailą, Arčį Švertą ir po dešimties 
minučių nešdamiesi lagaminus vogčiomis išslinko iš „Ka- 
raliaus Jurgio“. 

— Kažin, kaip manote, ar nereikėtų palikti šiek tiek pini- 
gų? — paklausė Adamas, bet visi kiti atsakė, jog ne. 

— Na, gal tik reikėtų susimokėti už džiną, — pasiūlė panelė 
Ransibl. 

Jie paliko ant baro penkis šilingus ir išvažiavo į Imperialą. 

Buvo dar labai anksti, bet visi, rodos, jau buvo atsikėlę, 
bėgiojo į liftus ir iš jų, nešiodami šalmus bei kombinezonus. 
Jiems pasakė, kad Mailso bičiulis išvyko dar prieš aušrą, 
tikriausiai į savo garažą. Adamas sutiko keletą reporterių, 
kuriuos anksčiau buvo matęs „Kasdienio pertekliaus“ redak- 
cijoje. Šie jam pasakė, kad lenktynėse dalyvauja visi, kad 
linksmiausia jas stebėti iš Staigaus posūkio, kur pernai žuvo 
trys žmonės, o šiais metais bus dar blogiau, nes paklojo naują 
asfaltą, be to, jis šlapias. Dabar ten mirtini spąstai, kalbėjo 
reporteriai. Tada nuėjo imti interviu iš kitų lenktynininkų. 
Visos komandos tvirtai įsitikinusios, kad laimės, sakė jie. 

Panelė Ransibl rado tuščią vonios kambarį ir po pusvalan- 
džio grįžo ryškiai išsidažiusi, su sijonu, vėl jausdamasi savimi 
ir viskam pasirengusi. Visi nuėjo pusryčiauti. 

Valgomajame buvo tiesiog tiršta žmonių. Įvairių tautybių 
Greičio karaliai, neįspūdingos išvaizdos žmogeliai mažais 

ūsiukais ir įtariomis akimis skaitė rytiniuose laikraščiuose 
spausdinamas prognozes ir valgė, suvokdami, kad galbūt 
daro tai paskutinį kartą gyvenime (kai kuriems taip ir nuti- 
ko). Aplink sukiojosi minios žurnalistų, kurie stengėsi kiek 
įmanydami daugiau išspausti iš „užmiesčio komandiruotės“; 
sėdinėjo gausybė vienodų „aistruolių“, viską išmanančių 
jaunikaičių ryškiais nertiniais, sukištais į stangriai diržu 
sujuostas kelnes, senais privačių mokyklų kaklaraiščiais, 
languotais tvido švarkais, plačiaburniai, kalbantys Londono 
prastuomenės tarme; trainiojosi Karališkųjų oro pajėgų ir 
Automobilininkų asociacijos nariai, degalų tiekimo ir padan- 
gų gamybos bendrovių atstovai. Buvo net viena nuliūdusi 
šeima, atvykusi į miestą krikštyti dukterėčios. (Niekas jų 
neispėjo, kad vyksta lenktynės, tad viešbučio sąskaita sukėlė 
didelį sukrėtimą.) 

— Dabar daug geriau, — patenkinta ištarė panelė Ransibl, 
valgydama keptą menkę. 

Iš visų pusių link jų sklido labai sudėtingų pokalbių nuo- 
trupos. 

— ...jau po apžiūros pakeitė visą variklį... Bet ką kitą seniai 
būtų diskvalifikavę... 

— „sau ramiai slinko apie penkiasdešimties mylių 
greičiu... 

— „darant posūkį, jam įgėlė bitė, tai vos nesitrenkė į medį, 
kliudė rotušę. Jam iš paskos važiavo Railis, dukart apsisuko, 
užkopė į šlaitą, iškart pasuko ir užsidegė... 

— „.„perkaito saugikliai. Nėra jokios prasmės ten dėti va- 
riklio stiprintuvo... 

— ...už Staigaus posūkio spūsties. Tik reikia prie balto na- 
muko sumažinti greitį iki keturiasdešimties ar keturiasdešimt 
penkių mylių, tada staiga pralėkti pro aludę ir per sekundę 

prasmukti artimesne kelio puse. Kūdikis sugebėtų. Sunkiau 
prie to dvigubo posūkio, tiesiai už geležinkelio tilto. 

— „vis mojo ir mojo jam vėliavėle iš aptvarų. Aš tau sakau, 
jie tyčia stengiasi, kad jis nelaimėtų. 

— „vardo nepasisakė, bet pažadėjo šįvakar būti toje pačioje 
vietoje ir davė man balto viržio šakelę, kad pritvirtinčiau 
prie automobilio. Aš, kaip kvailys, pamečiau. O ji dar sakė, 
kad ieškos automobilio su ta šakele... 

— „Šiais metais siūlo tik dvidešimt svarų priedą... 

— „pralėkė septyniasdešimt penkių mylių greičiu... 

— „jam sprogo tarpiklis ir išlėkė cilindrų galvutės... 

— „sulaužė abi rankas ir dviejose vietose prasiskėlė kau- 
kolę... 

— „.„galinės šviesos... 

— „tokiu greičiu, kad net svirduliavo... 

— ...Mersas... 

— „magas... 

— „avarija... 

Po pusryčių panelė Ransibl, Adamas, Arčis Švertas ir 
Mailsas nuėjo į garažą ieškoti savojo Greičio karaliaus. Rado 
jį labai susikaupusį, klausantį variklio ūžimo. Garažo kampas 
buvo atitvertas virvėmis, o jo grindys išbarstytos smėliu tarsi 
ruošiantis bokso varžyboms. 

Aplink šį ringą būriavosi vaikinukai plėšriai žibančiomis 
akimis, su autografų albumais ir rašalą leidžiančiais parkeriais 
rankose, o viduje, apspistos remontininkų, kėpsojo automo- 
bilio dalys. Variklis ūžė ir drebėjo, purtomas tuščių pastan- 
gų. Nuo jo kilo tamsių dūmų debesys ir sklido kurtinamas 
riaumojimas, drebinantis viso pastato betonines grindis bei 
rifliuotos geležies stogą, todėl nei kalbėti, nei mąstyti viduje 
buvo neįmanoma, o visos juslės iškart apmirdavo. Dažnai 
šį aukštą, širdį veriantį toną pertraukdavo šaižūs išlydžiai, 

kurie, atrodo, ir kėlė didžiausią nerimą, nes kiekvienąkart 
juos išgirdęs Mailso draugas — o jau jis tai tikrai negalėjo būti 
itin jautrus triukšmui — krūptelėjęs susiraukdavo ir mesdavo 
reikšmingą žvilgsnį į vyriausiąjį mechaniką. 

Net nepaisant akį rėžiančio garso netobulumo, automobilis 
neišmaniam žiūrovui būtų pasirodęs stebėtinai neužbaigtas. 
Tiesą sakant, buvo aiškiausiai matyti, kad jis dar ne visai 
surinktas. Ratai buvo tik trys; ketvirtąjį rankose laikė kom- 
binezonu apsitaisęs jaunuolis ir retkarčiais, kai nereikėdavo 
atmetinėti aukštyn nuo kaktos aukso spalvos plaukų sruo- 
gos, padaužydavo jį kūju. Sėdynių irgi nebuvo — antras 
mechanikas toje vietoje, kur jas tikėtumeisi rasti, kaip tik 
prisukinėjo švininius svarmenis. Variklio gaubto irgi trūko: 
pastarąjį pasičiupęs dažytojas piešė ant jo baltu apskritimu 
apsuptą skaičių 13. Toks pats skaičius jau buvo nupieštas 
gale, o trečias mechanikas tvirtino kitą tokį užrašą prie vieno 
priekinio žibinto. Ketvirtas mechanikas pritaisinėjo vielos 
tinklelį vietoje priekinio stiklo, penktas gulėjo paslikas ant 
grindų ir pasistatęs skardinę metalo šveitiklio triūsė su sku- 
durais prie galinės ašies. Dar du mechanikai padėjo Mailso 
draugui klausytis garso išlydžių. 

— Tarsi jų nebūtų girdėti net iš Berklio aikštės, — pareiškė 
panelė Ransibl. 

(Iš tiesų automobilio pavyzdys labai vykusiai iliustruoja 
metafizinę perskyrą tarp „buvimo“ ir „tapsmo“. Vieni au- 
tomobiliai, paprasčiausios transporto priemonės, niekam 
daugiau neskirtos, gryni mechaniniai žmogaus tarnai, kaip 
ledi Metroland Hisbpano Suiza, ponios Maus Rolls-Royce, 
ledi Sirkamferens 1912 m. laidos Daimler ar „eilinio skaity- 
tojo“ pamėgtasis Austin Seven, kaip ir jų savininkai, aiškiai 
atstovauja „buvimo“ kategorijai. Juos perka jau surinktus, 
nudažytus, su numeriais, kad atlaikytų įvairius naudojimo 

tarpsnius: retkarčiais jie padailinami naujais dažais, laikinai 
atjauninami pakeičiant kurį nors antraeilės svarbos organą, 
tačiau iš esmės išsaugo tapatybę, kol patenka į metalų 
laužą. 

Visai kas kita yra tikri automobiliai, netrunkantys tapti 
žmonių šeimininkais, tie gyvybiškai svarbūs metalo gaminiai, 
egzistuojantys vien tam, kad patys savo malonumui judėtų 
erdvėje; vairuotojai, iš paskutiniųjų besilaikantys įsikibę 
vairo, jiems svarbūs ne daugiau negu biržos brokeriui jo 
stenografistė. Šie automobiliai be paliovos kinta, egzistuoja 
it tarpusavyje derančių ir vėl subyrančių dalių verpetas: ne- 
lyginant mašinų srautai, susibūrę daugelio kelių kryžkelėje, 
jų mechanizmo dedamosios dalys susieina į krūvą, persipina 
vienos su kitomis ir vėl išsiskiria.) 

Atrodė, jog Mailso draugas nenusiteikęs kalbėti, net jei 
tai ir būtų buvę įmanoma tokiame triukšme. Jis abstrakčiai 
pamojo ranka ir vėl įsiklausė. Netrukus priėjo prie jų ir 
sušuko: 

— Atsiprašau, neturiu nė minutės laiko, pasimatysim lauke. 
Gavau jums keletą žyminių raiščių. 

— Dievuliau, kas gi tai galėtų būti? 

Jis padavė jiems kelis baltos drobės raiščius, prie kurių 
galų buvo pritaisyta lipnios juostos. 

— Ant rankų, - suriko. — Be jų neįleis į aptvarus. 

— Dievulėliau, kaip nuostabu! Įsivaizduojat, eisim į ap- 
tvarus. 

Jie užsirišo raiščius. Ant panelės Ransibl raiščio buvo užrašyta 
„ATSARGINIS VAIRUOTOJAS“, ant Adamo - „GARAŽO 
PERSONALAS“, ant Mailso - „ATSARGINIS MECHANITI- 
KAS“, o ant Arčio — „SAVININKO ATSTOVAS“. 

Lig tol vaikiūkščiai, būriavęsi aplink virves, skeptiškai 
vertino panelės Ransibl ir jos draugų visuomeninę padėtį, bet 

vos pamatę raiščius suskubo bėgti prie jų su savo autografų 
sąsiuvinėliais. Arčis visuose su didžiausiu pasitenkinimu 
pasirašė, o viename net nupiešė nelabai deramą piešinuką. 
Paskui visi susėdo į Arčio automobilį ir išvažiavo. 

Lenktynės turėjo prasidėti tik vidudienį, tačiau visas 
abejones, galėjusias kilti dėl to, kaip praleisti kelias liku- 
sias valandas, iš anksto numaldė vietos policija, atkakliai 
pasirengusi nukreipti visus automobilius, kad ir kur šie 
būtų ketinę keliauti, lenktynių trasos pusėn. Šiam organi- 
zaciniam principui įgyvendinti nepagailėta jėgų: dar prieš 
kelias dienas policijos viršininkas išleido kelių žemėlapį, 
kurį privalėjo įsiminti visi eismą reguliuojantys konstebliai, 
ir šie taip puikiai išmoko pamoką, kad nuo ankstyvo ryto 
iki vėlyvos popietės visi iš bet kurios pusės prie miesto 
priartėjantys automobiliai prievarta atsidurdavo plačiame 
lauke, paženklintame rodyklėmis ir punktyrine linija A-B, 
rodančia kelią į laikiną automobilių stovėjimo aikštelę už 
Didžiosios tribūnos. (Ne vienas gydytojas, patekęs į eismo 
reguliuotojų pinkles, maloniai praleido laisvą dieną be jokios 
regimos žalos savo pacientams.) 

Žiūrovai jau buvo pradėję plūsti lėta, nenutrūkstama 
srove. Vieni ėjo pėsčiomis nuo geležinkelio stoties, nešini 
sumuštiniais ir sudedamosiomis kėdutėmis; kiti važiavo 
dviviečiais dviračiais, treti — dviračiais ar motociklais su 
lopšeliais, bet dauguma atvyko nelabai brangiais automo- 
biliais. Iš jų drabužių ir elgesio buvo matyti, kad šie žmonės 
priklauso vidurinei klasei; buvo tokių, kurie nešėsi radijo 
imtuvų ir kitokių linksmybės ženklų, bet apskritai eisena 
atrodė tvarkinga ir susikaupusi. Ji nė iš tolo nepriminė Derbio 
žirgų lenktynių pramogautojų; šie žmonės ištrūko iš įstaigų ne 
tam, kad vėjavaikiškai pramogautų su čigonais, karuselėmis 
ir sukčiais, siūlančiais lošti antpirščiais. Jie atvyko stebėti 

automobilių lenktynių. Lėtai slinkdami automobiliais, panirę 
išmetamųjų dujų debesyse, jie aptarinėjo technines auto- 
mobilių gamybos smulkmenas, tikimybę, kad bus pralietas 
kraujas, ir įdėmiai tyrinėjo trasų žemėlapius, stengdamiesi 
susirasti patį pavojingiausią posūkį. 

Aplinkkelis, kurį numatė policijos viršininkas, buvo ilgas, 
pakeliui nusėtas vienaaukščiais gyvenamaisiais pastatais ir 
pertvarkytais geležinkelio vagonais. Virš jo tarp telegrafo 
stulpų plevėsavo ištiesti transparantai, daugiausia reklamuo- 
jantys laikraštį „Ryto žinios“, kuris organizavo lenktynes ir 
finansavo laimėtojo trofėjų — keistos išvaizdos sidabruotą 
statulėlę, simbolizuojančią Garbę, apsikabinusią Greitį. 
(Pastaroji kol kas buvo labai atidžiai saugoma organizatorių 
kambaryje, nes pernai pačiose rungtynių išvakarėse ją pavogė 
vyriausiasis rengėjas, už juokingai mažus pinigus užstatė 
Mančesteryje, dėl to buvo pašalintas iš posto ir pasodintas į 
kalėjimą.) Kitos reklamos garbino įvairių degalų rūšių bei au- 
tomobilių žvakių pranašumus, o buvo ir tokių, kurios skelbė: 
„100 SVARŲ UŽ PRARASTĄ GALŪNEĘ. SKUBĖKITE 
APSIDRAUSTI.“ Tarp automobilių dar vaikštinėjo seny- 
vas žmogus, nešinas baltos ir mėlynos spalvos plakatu su 
užrašu „NEPRALIEJUS KRAUJO NEBUS ATPIRKTOS 
NUODĖMĖS“, o puošniai apsitaisęs jaunikaitis guviai pre- 
kiavo suklastotais bilietais į Didžiąją tribūną. 

Adamas sėdėjo galinėje automobilio sėdynėje su Mailsu, 
kurį — tai buvo aiškiai matyti — išmušė iš vėžių abejingas 
draugo elgesys. 

— Niekaip nesuprantu, — kalbėjo jis, - ko mes išvis 
atsigrūdome į šitą sumautą skylę. Turbūt reikia sugalvoti, 
ką čia parašius „Pertekliui“. Jau neabejoju, kad tai bus pati 
nykiausia mano gyvenimo diena. 

Adamas buvo linkęs jam pritarti. Staiga jis pastebėjo, kad 
kažkas mėgina atkreipti jo dėmesį. 

— Žiūrėk, ten kažkoks pabaisa tau kažką šaukia, — tarė 
Mailsas. — Na žinai, brangusis, jau tavo draugai... 

Atsisukęs Adamas vos už trijų jardų, kitapus jaunos 
dviračiu važiuojančios moters maskuojamosios spalvos 
šortais, jos bendrakeleivio su kuprine ant pečių ir programėles 
pardavinėjančio berniuko, pamatė seniai ieškomą girto ma- 
joro personą. Šį rytą majoras atrodė visai blaivus, buvo su 
katiliuku, Burberry lietpalčiu ir karštligiškai mojo rankomis 
Adamui iš atviro automobilio galinės sėdynės. 

— Ei! — rėkė girtas majoras. — Ei! Aš jūsų visur ieškau. 

— O aš ieškau jūsų, — suriko Adamas. — Man reikia pi- 
nigų. 

— Negirdžiu —- ko jums reikia? 

— Pinigų. 

— Nieko nebus - čia pragariškas triukšmas. Kuo jūs vardu? 
Lotė pamiršo. 

— Adamas Saimsas. 

— Negirdžiu. 

Lėtai į priekį judanti mašinų eilė galiausiai pasiekė tašką, 
policijos viršininko žemėlapyje pažymėtą raide B, čia dvi 
punktyrinės linijos išsiskyrė. Sankryžoje stovėjo policinin- 
kas, nukreipiantis automobilius į kairę ir į dešinę — vienus į 
stovėjimo aikštelę už Didžiosios tribūnos, kitus ant kalvelės 
virš trasos. Arčis pasuko į kairę. Girto majoro automobilis 
padidino greitį ir šūstelėjo į dešinę. 

— Man būtinai reikia jūsų vardo, - suriko majoras. 

Tą pačią akimirką, regis, visi vairuotojai nutarė pasig- 
nalizuoti, šalia Adamo važiuojanti dviratininkė paspaudė 
skambutį, jos draugas dviratininkas suskambino varpeliu 
nelyginant Paryžiaus taksi, o programėlių pardavėjas jam į 

ausį sukliko: „Oficiali lenktynių programa - trasos planas — 
visų vairuotojų sąrašas.“ 

— Adamas Saimsas, — beviltiškai riktelėjo jis, bet majoras 
liūdnai išskėtė rankas ir dingo minioje. 

— Bet kaip tu moki susipažinti... — apstulbęs iš susižavėjimo 
ištarė Mailsas. 

Netrukus pasirodė, kad „aptvarai“ — tai eilė būdelių 
tiesiai priešais Didžiąją tribūną, suręstų iš faneros lakštų 
ir rifliuotos skardos. Dauguma automobilių buvo atvykę ir 
stovėjo savo „aptvaruose“, apsupti mechanikų bei žioplių; 
galima buvo pamanyti, kad juos jau remontuoja. Pareigūnai 
paknopstomis lakstė pirmyn atgal, kažką žymėdamiesi 
sąrašuose. Virš jų galvų kabantis didžiulis garsiakalbis grojo 
karinius maršus. 

Didžioji tribūna tebebuvo beveik tuščia, bet kitur palei 
trasą būriavosi žmonės. Trylikos ar keturiolikos mylių ilgio 
trasa kilo į kalvą ir leidosi nuo jos; prie pavojingiausių posūkių 
stovinčių sodybų ir aludžių šeimininkai pasinaudoję proga 
pristatė ant stogų palaikių medinių galerijų ir labai brangiai 
pardavinėjo bilietus, kuriuos žiūrovai pirko noriai nelyginant 
neprotingai brangias karštas bandeles. Tiesiai už aptvarų 
kilo status, žole apaugęs kalvos šlaitas. Jos viršuje pūpsojo 
palapinė, kurioje skautų būrys rengėsi fiksuoti lenktynininkų 
kelią, o kol kas su malonumu gėrė imbierinį limonadą, valgė 
irisus ir ėjo ristynių. Už palapinės driekėsi spygliuotos vielos 
tvora, užjos vėl būriavosi žiūrovai ir kilo keletas skkanumynų 
kioskų. Virš kelio kabojo medinis tiltas, reklamuojantis „Ryto 
žinias“. Kur ne kur buvo regėti pareigūnai, besistengiantys 
suprasti, ką vieni kitiems pranešinėja lauko telefonu. Kartais 
maršai nutildavo, griežtas balsas pranešdavo: „Prašome poną 
tokį ir tokį nedelsiant ateiti į rengėjų kabinetą“, ir muzika 
užgrodavo iš naujo. 

Panelė Ransibl su draugais susirado kelią į aptvarą, 
paženklintą tryliktu numeriu, ir susėdę ant faneros suo- 
lelio rūkė bei dalijo autografus. Netrukus prie jų priėjo 
pareigūnas. 

— Aptvaruose prašome nerūkyti. 

— O, brangusis, labai atsiprašau. Nežinojau, kad nega- 
lima. 

Panelei Ransibl už nugaros buvo šeši atviri kanistrai, 
keturiuose iš jų buvo benzinas, dviejuose — vanduo. Ji nežiū- 
rėdama sviedė per petį cigaretę ir ši, maloningai pasirūpinus 
Apvaizdai - toks rūpestis panelės Ransibl gyvenime pasitai- 
kydavo retai — įkrito į vandenį. Jei cigaretė būtų pataikiusi 
į benziną, panelės Ransibl jau veikiausiai nebebūtų tarp 
gyvųjų. 

Netrukus pasirodė tryliktasis numeris. Mailso draugas ir 
jo mechanikas, abu su kombinezonais, šalmais ir lenktyni- 
ninkų akiniais, iššoko iš automobilio, pakėlė variklio gaubtą 
ir bematant vėl ėmėsi jį remontuoti. 

— Trylikto numerio išvis nereikėjo niekam skirti, — tarė 
mechanikas. — Taip nesąžininga. 

Panelė Ransibl prisidegė kitą cigaretę. 

— Aptvaruose labai prašome nerūkyti, — priminė pareigū- 
nas. 

— Brangusis, kokia aš netikusi. Visai pamiršau. 

(Šį kartą cigaretė įkrito į krepšį su mechaniko pietumis 
ir tyliai smilko, gulėdama ant vištos šlaunelės, kol galiausiai 
užgeso pati.) 

Mailso draugas, pasiėmęs labai didelį piltuvą, ėmėsi pilti 
į baką benziną. 

— Klausykit, — prakalbo jis. —- Aš negaliu tiesiai iš jūsų 
nieko imti, bet jei važiuojant pro aptvarą Edvardsas pakels 
kairę ranką, tai reikš, kad kitą kartą pravažiuodami sustosi- 

me įsipilti degalų. Tada jūs pripilsite porą bakų, pastatysite 
juos ant lentynos ir greta padėsite piltuvą, kad Edvardsas 
galėtų paimti. Jei Edvardsas pakels dešinę ranką... —-toliau 
sekė įmantrūs nurodymai. — Jūs atsakingas už atsargines 
dalis, — pasakė jis Arčiui. - Na, ar gerai įsiminėte signalus? 
Nepamirškite, jie gali nulemti lenktynių baigtį. 

— Ką reikš, jei aš pamosiu mėlyna vėliavėle? 

— Kad liepiate man sustoti. 

— Kodėl turėčiau jus stabdyti? 

— Na, jei kartais pastebėsite, kad kas nors negerai — iš 
bako varva benzinas ar kas nors panašaus, arba pareigūnai 
pareikalaus nuvalyti lentelę su numeriu. 

— Gal aš verčiau paliksiu mėlyną vėliavėlę ramybėje. Ji 
man atrodo kažkokia netokia. 

Panelė Ransibl vėl prisidegė cigaretę. 

— (Gal malonėsite išeiti iš aptvaro, jei jau taip norite 
rūkyti? — paklausė pareigūnas. 

— Tas žmogus velniškai įžūlus, —- pasiskundė panelė Ran- 
sibl. - Geriau eime į tą dievišką palapinę ko nors išgerti. 

Jie užlipo ant kalvos, praėjo pro skautus, vielų tvoroje 
rado vartelius ir galiausiai pasiekė palapinę, kurioje buvo 
prekiaujama maistu ir gėrimais. Joje tvyrojo draugiškesnė 
nuotaika. Daugybė vyriškių sportiniais tvido kostiumais 
prieš lenktynių pradžią „lenkė po burnelę“. Nebuvo jokių 
kvailų draudimų rūkyti. Ant žolės sėdėjo vidutinio amžiaus 
moteris su buteliu tamsaus alaus ir kūdikiu. 

— Kaip namie, — tarė panelė Ransibl. 

Staiga karinio orkestro maršas nutilo ir balsas pranešė: „Iki 
dvyliktos valandos liko penkios minutės. Visus mechanikus 
ir vairuotojus prašome susirinkti trasos pradžioje.“ 

Aplink lenktynių trasą stojo tyla, maisto palapinė ėmė 
sparčiai tuštėti. 

— Brangioji, mes pražiopsosim startą. 

— Bet labai norisi išgerti. 

Jie suėjo į palapinę. 

— Prašom keturias taures viskio, — paprašė Arčis Švertas. 

— Praleisite startą, — įspėjo padavėja. 

— Koks vis dėlto kiaulė tas žmogėnas, — prisiminė panelė 
Ransibl. — Gerai, gal ten ir negalima rūkyti, bet galėjo bent 
jau mandagiai mus visus įspėti. 

— Brangioji, rūkei tik tu viena. 

— Na ir kas, man atrodo, tai dar blogiau. 

— Viešpatie, panele, - įsiterpė padavėja, — nejaugi tikrai 
nenorit pamatyti starto? 

— Kaip tik starto nė už ką pasaulyje nenorėčiau praleisti... 
ak, brangieji, man atrodo, jau prasidėjo. 

Iš apačios staiga pasigirdo sutartinis šešių dešimčių galingų 
automobilių variklių riaumojimas. 

— Jau pradėjo... kokia gėda. 

Visi prisiartino prie palapinės durų. Virš žiūrovų galvų 
buvo matyti atkarpėlė trasos, jie spėjo pastebėti pajudėjusius 
automobilius, susigrūdusius į daiktą nelyginant pro vartus 
genamos kiaulės; vienas po kito jie išsivadavo iš spūsties ir 
garsiai suspiegę akceleratoriais dingo už lanksto. 

— Po ketvirčio valandos suks antrą ratą, — tarė Arčis 
Švertas. - Išgerkim dar po vieną. 

— Kas pirmauja? — nerimastingai paklausė padavėja. 

— Nepavyko tiksliai įžiūrėti, — atsakė panelė Ransibl, — 
tačiau beveik neabejoju, kad tryliktas numeris. 

— Vajetau! 

Netrukus žmonių palapinėje vėl ėmė gausėti. Bendru suta- 
rimu nuspręsta, kad į pergalę pretenduoja du labiausiai tikėtini 
varžovai, tryliktasis ir dvidešimt aštuntasis numeris, raudonas 
automobilis Omega, vairuojamas italų meistro Marino. 

— Klastingesnio lenktynininko nesu matęs, - gėrėdamasis 
ištarė vienas žiūrovas. 

— Klausykit, Belfaste jo varžovai tik ir lėkė į griovius, nė 
akim nespėjai mirktelėti. 

— Viena tikrai aišku. Abu finišo nepasieks. 

— Kaip vairuoja tas Marino - tai tikra žmogžudystė: vienas 
malonumas į jį žiūrėti. 

— Tikrai nepėsčias, grynas menininkas, tikrai jums sakau. 

Adamas, panelė Ransibl, Arčis ir Mailsas grįžo į savo 
aptvarą. 

— Tik pagalvokit, — kalbėjo panelė Ransibl, — vargšeliui 
juk bet kada gali ko nors prireikti, gal jis jau rodo signalus 
kaip išprotėjęs, o niekas į juos nekreipia dėmesio — kaip 
nesmagu. 

Automobiliai jau buvo gana tolygiai pasklidę visoje traso- 
je. Jie svaiginamu greičiu garsiai sucypę pralėkdavo pro šalį; 
keletas automobilių įvažiavo į savo aptvarus ir vairuotojai, 
virpėdami it lapai, iššokę iš jų imdavo kažką reguliuoti. 
Vienas jau neteko vilties — stambus vokietis, kurio automo- 
bilio padanga sprogo, kalbama, pradūrus Marino samdytam 
piktadariui. Automobilis nusprūdo nuo kelio ir šoko į medį 
nelyginant šuns vejama katė. Dviejų mažų amerikietiškų 
automobilių variklių nepavyko įjungti: ekipažo nariai iš 
paskutiniųjų stengėsi įpūsti jiems gyvybės, nepaisydami nie- 
kinamų žiūrovų komentarų. Staiga išniro du automobiliai, 
tiesia kelio atkarpa lekiantys vienas greta kito. 

— Tryliktas numeris, - suklykė panelė Ransibl, pagaliau iš 
tiesų įsiaudrinusi. — O greta tas šėtonas italas. Nagi, pirmyn, 
tryliktas! Greičiau! — rėkė ji, šokčiodama aptvare ir modama 
atsitiktinai į rankas pakliuvusia vėliavėle. — Greičiau! Ak! 
Šaunuolis, tryliktas numeri! 

Automobiliai žaibiškai šmėstelėjo pro šalį ir išnyko, vietoje 
jų atsirado kiti. 

— Agata, brangioji, tau nereikėjo mojuoti mėlyna 
vėliavėle. 

— Brangusis, koks siaubas. O kodėl? 

— "Todėl, kad dabar kitame rate jiems reikės sustoti. 

— Dieve mano. Nejau aš mojau mėlyna vėliavėle? 

— Brangioji, puikiausiai žinai, kad mojai. 

— Kokia gėda. Ką aš jam dabar pasakysiu? 

— Gal verčiau dinkime iš čia, kol jis negrįžo. 

— Žinai, tikrai manau, kad taip bus geriausia. Jis tikriausiai 
labai supyks, ar ne? Eime į palapinę, dar išgersim — sutinki, 
juk taip)? 

Taigi tryliktame aptvare ir vėl nieko nebeliko. 


— Araš nesakiau? — ištarė mechanikas. — Kai tik ištraukėme 
šitą sumautą numerį, iškart supratau, kad gero nelauk. 


Priėję maisto ir gėrimų palapinę jie iškart pamatė girtą 
majorą. 

— Vėl tas tavo draugelis, — tarė Mailsas. | 

— Na, štai ir jūs, — pasisveikino majoras. — Ar žinot, kad 
vaikausi jus po visą Londoną! Ką jūs veikėte tiek laiko? 

— Gyvenau pas Lotę. 

— Na, oji man sakė niekad gyvenime apie jus negirdėjusi. 
Suprantat, aš mielai prisipažįstu, kad tą vakarą truputį 
padauginau, o kai rytą atsibudau, atvirai sakant, galvoje 
buvo tikra košė. Paskui radau kišenėje tūkstantį svarų ir 
kaipmat viską prisiminiau. Ogi toks vyrukas pas Lotę davė 
man tūkstantį svarų, kad pastatyčiau už Indijos Bėglį. Bet 
aš žinojau, kad Indijos Bėglys niekam tikęs. Nenorėjau, 
kad prarastumėt pinigus, bet blogiausia, jog pažinojau jus 

ne daugiau negu Adomą ir Ievą. („Man atrodo, tai be galo 
juokinga, — tarė panelė Ransibl.) Lotė, regis, irgi nieko apie 
jus nežinojo. Atrodytų, ne taip jau sunku surasti vyruką, 
kuris dalija pirmą kartą sutiktiems žmonėms tūkstančius 
svarų, bet aš niekaip neįstengiau jūsų aptikti. 

— "Tai norite pasakyti, — paklausė Adamas, kurio širdyje 
staiga įsižiebė kliedesiui prilygstanti viltis, — jog tebeturite 
tą mano tūkstantį! 

— Neskubėkit, - sutramdė jį majoras. - Leiskit papasakoti 
viską, kaip buvo. Žodžiu, lenktynių dieną niekaip negalėjau 
apsispręsti, kaip elgtis. Viena vertus, gal reikėtų pasilikti pi- 
nigus. Anksčiau ar vėliau vyrukas vis tiek atsiras, tegu pats 
tada ir stato, už ką sugalvojęs. Kita vertus, kyla pagunda 
pastatyti jo vardu už favoritą, duoti progą užsidirbti. 

— Ir pastatėte už favoritą? - Adamo širdis vėl apsunko it 
švinas. 

— Ne, nepastačiau. Galiausiai tariau sau: ką gi, vyrukas 
tikriausiai baisiai turtingas. Jei jam patinka švaistyti pinigus 
vėjais, ne mano reikalas — ėmiau ir pastačiau viską jūsų vardu 
už Indijos Bėglį. 

— "Tai norite pasakyti... 

— Noriu pasakyti, kad jūsų dabar laukia daili apvali 
trisdešimt penkių tūkstančių svarų sumelė, kurią galėsite 
pasiimti kada tik užsigeisite. 

— Viešpatie Dieve... klausykit, išgerkime, gerai? 

— Tokio pasiūlymo niekada neatsisakau. 

— Arči, paskolink man pinigų, kol pasiimsiu savo turtus. 

— Kiek? 

— Kad pakaktų penkiems buteliams šampano. 

— Gerai, jei tik rasi, kur jų gauti. 

Padavėja palapinės gilumoje laikė paslėpusi dėžę šampano. 
(„Žiūrovams dažnai pasidaro negera prisižiūrėjus į taip greit 

lekiančius automobilius, ypač damoms“, — paaiškino ji.) 
Visi pasiėmė po butelį, susėdo ant kalvos šlaito ir išgėrė už 
Adamo praturtėjimą. 

— Sveiki visi, — prabilo garsiakalbis. — Automobilis, kurio 
numeris dvidešimt aštuntas, italų gamybos Omega, vairuo- 
jamas kapitono Marino, ką tik pasiekė finišą per dvylika 
minučių ir vieną sekundę, važiuodamas vidutiniu 78,3 my- 
lios per valandą greičiu. Kol kas tai didžiausias lenktynėse 
užfiksuotas greitis. 

Skelbimą sutiko garsūs plojimai, bet Adamas tarė: 

— Šitos lenktynės man kažkodėl pasidarė nebeidomios. 

— Klausykit, drauguži, — kreipėsi į jį majoras, visiems 
patogiai įsitaisius, - pakliuvau į kebloką padėtį. Kaip tikras 
asilas turiu prisipažinti, kad spūstyje man iš kišenės ištraukė 
piniginę. Žinoma, liko šiek tiek smulkių, pakaks grįžti į 
viešbutį, o ten, aišku, galėsiu susimokėti čekiu, bet atvirai 
sakau: norėjau susilažinti su pora beveik nepažįstamų vy- 
rukų. Tai ir pagalvojau, drauguži, gal jūs man paskolintumėt 
penkis svarus? Galėsiu grąžinti, kai atiduosiu tuos trisdešimt 
penkis tūkstančius. 

— Na žinoma, - atsakė Adamas. - Arči, būk geras, pasko- 
link man penkis svarus. 

— Labai dėkoju, - kalbėjo majoras, kišdamas banknotus į 
kelnių kišenę. —- O gal tada jau galėtumėt sukrapštyti ir visą 
dešimtinę, būtų dar geriau? 

— Atsiprašau, — vėsokai atkirto Arčis. - Daugiau nebetu- 
riu, o dar reikia namo grįžti. 

— Gerai, gerai, drauguži, aš viską suprantu. Daugiau nė 
žodžio... Na, už mus visus. 

— Aš pats buvau lapkričio handikapo lenktynėse, — 
pasisakė Adamas. — Man pasirodė, kad jus ten mačiau. 

— Būtų daug patogiau, jei būtume tada susitikę, ar ne? 
Na, bet viskas gerai, kas gerai baigiasi. 

— Tas jūsų majoras tikras angelas, - tarė panelė Ransibl. 

Pabaigus šampaną majoras — dabar jau neabejotinai gir- 
tas — pakilo eiti. 

— Klausyk, drauguži, — tarė jis. — Jau turiu judėti. Reikia su 
kai kuo susitikti. Nuoširdžiai dėkoju už gėralą. Kaip smagu 
jus vėl susitikti. Iki, miela panele. 

— Kada vėl susitiksim? — paklausė Adamas. 

— Kada tik norėsit, drauguži. Baisiai džiaugsiuosi, jei 
užsuksit, kada tik sugalvojęs. Senam draugui visad atsiras 
ir kur prisėsti, ir ką išgerti. Na, viso. 

— Bet gal galėčiau netrukus pas jus užeiti? Suprantat, 
pinigų klausimu. 

— Kuo greičiau, drauguži, tuo geriau. Tik nesupratau, apie 
kokius pinigus kalbat? 

— Apie mano trisdešimt penkis tūkstančius. 

— Ak taip, tikrai. Įsivaizduojat, pamiršau tokį dalyką. Štai 
ką pasakysiu. Šįvakar pasirodykit Imperiale, tada ir atiduosiu. 
Kaip bus gerai nusimesti rūpestį. Septintą amerikietiškame 
bare - gal net truputį prieš septynias. 

— Eime pažiūrėti į automobilius, — pasiūlė Arčis. 

Jie nusileido nuo kalvos jausdamiesi žvalūs ir atsainūs 
(kaip ir dera jaustis, daug išgėrus prieš pietus). Priėję aptvarą 
visi nutarė, jog išalko. Kopti atgal prie maisto palapinės 
pasirodė per ilgai, todėl suvalgė mechaniko pietų likučius, 
kurių nebuvo sugadinusi panelės Ransibl mesta cigaretė. 

Paskui tryliktuoju numeriu paženklintą automobilį ištiko 
nesėkmė. Vairuojamas mechaniko jis lėtai pasuko į šalikelę. 
Pasak jo, veržliaraktis, mestas iš Marino automobilio jiems 
prasilenkiant po geležinkelio tiltu, sutrenkė Mailso draugui 

petį. Mechanikas jam padėjo išlipti ir prilaikydamas nuvedė 
prie Raudonojo Kryžiaus palapinės. 

— Dabar ramiai galim išsibraukti, — tarė jis. - Šiandien 
jis jau nebeįstengs vairuoti. Tryliktas numeris neša tik ne- 
laimes. 

Mailsas nuėjo padėti draugui, palikęs panelę Ransibl, 
Adamą ir Arčį paikai spoksoti į automobilį. Arčis, nesmarkiai 
žagsėdamas, valgė mechaniko obuolį. 

Netrukus pasirodė pareigūnas. 

— Kas atsitiko? — paklausė jis. 

— Ką tik nužudytas vairuotojas, — paaiškino Arčis. — 
Veržliaraktis, paleistas po geležinkelio tiltu. Kaltas Marino. 

— Na, tai išsibraukiat? Kas atsarginis vairuotojas? 

— Nežinau. Gal tu žinai, Adamai? Nė kiek nenustebčiau, 
jei atsarginis vairuotojas irgi būtų nužudytas. 

— Aš atsarginė vairuotoja, — ištarė panelė Ransibl. - Man 
ant rankos parašyta. 

- Ji atsarginė vairuotoja. Žiūrėkit, jai ant rankos parašyta. 

— Na, tai norėsit išsibraukti? 

— Agata, tik nedrisk išsibraukti. 

— Ne, išsibraukti nenorėsiu. 

— Gerai. Kuo jūs vardu? 

— Agata. Aš atsarginė vairuotoja. Man ant rankos 
parašyta. 

— Matau, kad parašyta... na, gerai, pradėkit, kai norėsit. 

— Agata, — tvirtai pakartojo panelė Ransibl, lipdama į 
automobilį. —- Man ant rankos parašyta. 

— Klausyk, Agata, - kreipėsi į ją Adamas. — Tu tikrai gerai 
jautiesi? 

— Man ant rankos parašyta, - griežtai atrėžė panelė Ran- 


sibl. 


— "Tai yra tikrai manai, kad tai nepavojinga? 

— Nėra visai nepavojinga, Adamai. Gali pradėti mėtyti 
veržliarakčius. Bet iš pradžių važiuosiu labai lėtai, kol apsi- 
prasiu. Pamatysi. Važiuosi su manim)? 

— Geriau liksiu čia, pamosiu vėliavėle, — atsakė Adamas. 

— Sutarta. Viso... Dievuliau, koks šiurpas ir siaubas... 

Automobilis šoko į kelio vidurį, vos ne vos išvengė susi- 
dūrimo, apsisuko ir garsiai riaumodamas dingo už posūkio. 

— Klausyk, Arči, ar tikrai nieko, kad ji vairuoja girta, ir 
dar lenktynėse? Kaip manai, jos nesuvažinės? 

— Ne, ne, viskas gerai. Automobilių lenktynėse visi vai- 
ruoja girti. 

— Tikrai? 

— Tikrai. 

— Visi? 

— Iki vieno - girti kaip šiaučiai. 

— "Tai tada nieko. Eime ir mes išgerti. 

Jie vėl užlipo ant kalvos ir pro skautus patraukė link 
maisto palapinės. 


Netrukus apie panelę Ransibl pranešė viešai. 

— Sveiki visi, - prakalbo garsiakalbis. — Tryliktuoju nume- 
riu paženklintas automobilis, anglų gamybos Plunket-Bowse, 
vairuojamas panelės Agatos, ties Staigiu posūkiu susidūrė 
su dvidešimt aštuntuoju numeriu paženklintu automobiliu, 
italų gamybos Omega, vairuojamu kapitono Martino. Trylik- 
tasis numeris netrukus tęsė lenktynes. Dvidešimt aštuntasis 
apvirto ir pasitraukė iš trasos. 

— Šaunuolė Agata, - pagyrė Arčis. 


Po kelių minučių: 
— Sveiki visi. Tryliktuoju numeriu paženklintas automobi- 
lis, anglų gamybos Plunket-Bowse, vairuojamas panelės Aga- 

tos, ką tik įveikė trasą per devynias minutes ir keturiasdešimt 
vieną sekundę. Tai visiškas trasos rekordas. 

Iš visų pusių nuaidėjo garsūs patriotizmo šūksniai, ir visa 
palapinė išgėrė už panelės Ransibl sveikatą. 


Dar po kelių minučių: 

— Sveiki visi. Tenka paneigti ką tik nuskambėjusį skel- 
bimą, kad tryliktuoju numeriu paženklintas automobilis, 
anglų gamybos Plunket-Bowse, vairuojamas panelės Agatos, 
įveikė trasą rekordiniu greičiu. Prižiūrėtojai praneša, kad 
tryliktasis numeris tuoj po sankryžos paliko trasą, penkias 
mylias važiavo trumpesniu keliu, o į lenktynių trasą grįžo 
tik posūkyje prie „Raudonojo liūto“. Todėl teisėjai neįskaitė 
nuvažiuoto atstumo. 


Dar po kelių minučių: 

— Sveiki visi. Tryliktuoju numeriu paženklintas anglų 
gamybos Plunket-Bowse automobilis, vairuojamas panelės 
Agatos, pasitraukė iš lenktynių. Prie Bažnyčios posūkio 
vietoje dešinės pasukęs į kairę jis neseniai dingo iš trasos ir 
paskutinį kartą pastebėtas važiuojantis šalutiniu keliu pietų 
kryptimi; atrodo, jog vairuotoja automobilio nesuvaldė. 

— Brangieji, kaip man pasisekė, — tarė Mailsas. - Tik antrą 
dieną dirbu laikraštyje ir jau gavau tokią puikią medžiagą. 
„Pertekliaus“ redakcijoje mane už tai turėtų įvertinti - pa- 
galiau praturtėsiu, — ir nuskubėjo į pašto palapinę, vieną iš 
lenktynėms parūpintų patogumų, norėdamas padiktuoti ilgą 
tekstą apie panelės Ransibl sukeltą katastrofą. 

Adamas nuėjo su juo ir pasiuntė Ninai telegramą: Girtas 
majoras maisto palapinėje viskas kaip turi būti trisdešimt penki 
tūkstančiai tuokiamės rytoj reikalai puikūs Agata dingo myliu 
Adamas. 

— Man atrodo, viskas čia aišku, — tarė jis. 

Tada jie nuėjo į Raudonojo Kryžiaus palapinę — kitą 
lenktynėms parūpintą patogumą — pažiūrėti, kaip laikosi 
Mailso draugas. Pasirodė, jog jį kamuoja skausmas ir nerimas 
dėl automobilio. 

— Manau, jis tiesiog beširdis, — pareiškė Adamas. — Neri- 
mauti reikėtų dėl Agatos. Na, iškart matyti... 

— Automobilininkai visi beširdžiai, — atsidusęs pritarė 
Mailsas. 

Netrukus ant neštuvų įnešė kapitoną Marino. Garsiai 
sudejavęs, šis apsivertė ant šono ir nešamas pro šalį spjovė į 
Mailso draugą. Paskui apspjovė jo sutvarstyti atėjusį gydytoją 
ir įkando vienam iš savanorių slaugų. 

Raudonojo Kryžiaus palapinėje pasklido kalbos, kad ka- 
pitonas Marino — ne džentelmenas. 

Arčis sužinojo, kad niekaip nepavyks išvažiuoti, kol 
lenktynės nesibaigs, o jos truks dar mažiausiai dvi valan- 
das. Automobilių srautas važiavo ir važiavo aplink. Kartais 
skautai vis iškeldavo prie kurio nors numerio didelį raudoną 
ženklą, rodantį, kad automobilį įveikė variklio gedimas, 
susidūrimas su kitu ekipažu ar Staigus posūkis. Prie pietus 
tiekiančios palapinės kalvos viršūnėje nusidriekė ilga žmonių 
eilė. Paskui pradėjo lyti. 

Nebeliko kitos išeities, kaip vėl grįžti į barą. 

"Iemstant trasą įveikė paskutinis automobilis. Laimėtojui 
buvo įteiktas sidabruotas trofėjus. Per garsiakalbį nuskambėjo 
„Dieve, sergėk karalių“ ir nerūpestingas atsisveikinimas: „Vi- 
siems viso gero.“ Žiūrovams, stovintiems gale eilės prie pietų, 
pagarbiai pranešta, kad daugiau pietūs nebebus tiekiami. 
Padavėjos gėrimų palapinėje garsiai kartojo: „Ponai ir ponios, 
prašome grąžinti taures.“ Greitosios pagalbos automobiliai 
paskutinį kartą apvažiavo trasą, rinkdami likusius gyvus 

vairuotojus. Galiausiai Adamas, Mailsas ir Arčis Švertas 
patraukė ieškoti savo automobilio. 

Važiuojant atgal galutinai sutemo. Iki miesto važiavo 
valandą. Adamas, Mailsas ir Arčis Švertas beveik nesikalbėjo. 
Gėrimo poveikis buvo pasiekęs antrąjį laipsnį, vaizdingai 
aprašytą blaivybės draugijos dalijamose brošiūrose: laikiną, 
apgaulingą gerą nuotaiką ir pakilumą pakeitė melancholija, 
virškinimo sutrikimai ir moralės nuosmukis. Adamas stengėsi 
galvoti apie staiga atsiradusius turtus, tačiau buvo labai 
sunku išlaikyti mintis nukreiptas į tokį aukštą tikslą, beveik 
tuojau pat jos bejėgiškai nuslysdavo atgal, prie dabarties 
nepatogumų. 

Lėtai judančia automobilių eile jie galiausiai pasiekė 
miesto centrą ir pamatė oriai apšviestą viešbutį Imperial. 
Aplink sukamąsias duris sūkuriavo sraunus peršlapusių, 
alkanų automobilizmo mėgėjų verpetas. 

— Mirsiu, jei tuojau pat negausiu užkąsti, - tarė Mailsas. — 
Negalvokim kol kas apie Agatą, verčiau eime pavalgyti. 

"Tačiau Imperialo direktoriui nedarė įspūdžio nei lankytojų 
gausa, nei jų neviltis: jis vyriškai gynė britiškosios viešbučių 
tarnybos tradicijas. Arbatos, aiškino jis, kasdien nuo ketvir- 
tos iki šeštos valandos galima atsigerti Palmių salėje, kurioje 
ketvirtadieniais ir sekmadieniais groja orkestras. Nuo septin- 
tos iki devintos valandos valgomajame tiekiama table d'hėte 
vakarienė. Tuo pačiu metu kepsnių salėje tiekiama vakarienė 
ū la carte. Dabar dvidešimt po šešių. Jei ponai malonėtų vėl 
ateiti po valandos ir dešimties minučių, jis pasistengtų rasti 
jiems vietų, tačiau negali pažadėti, kad rezervuos staliuką. 
Šiandien labai daug lankytojų. Netoliese vyko automobilių 
lenktynės, paaiškino jis. 

Šveicorius elgėsi draugiškiau — pasakė, kad pagrindinėje 
gatvėje, truputį toliau, netoli kino teatro, yra arbatinė- 

restoranas Cafė Royal. Tačiau jis, atrodo, davė šį patarimą 
visiems lankytojams, nes Cafė Royal pasirodė kimšte 
prisikimšusi žmonių. Visi baisiai irzo, bet staliukus pavyko 
gauti tik sarkastiškiausiems ir valdingiausiems klientams, o 
maisto atnešdavo vien už visiškai nepadorius užgauliojimus. 
Tad Adamas, Mailsas ir Arčis Švertas pamėgino užeiti dar 
į dvi arbatines — vienoje, kuri vadinosi „Dorasis indėnas“, 
šeimininkavo „damos“, — paskui į darbininkų valgyklą ir 
keptų žuvų krautuvėlę. Galiausiai kooperatyve nusipirko 
pakelį įvairių sausainių ir niūriai tylėdami juos suvalgė Im- 
perialo Palmių salėje. 

Buvo jau po septynių ir Adamas prisiminė sutartą susi- 
tikimą amerikietiškame bare. Ten, žinoma, irgi būriavosi 
tiršta minia. Pasirodė net keletas Greičio karalių, iškaitusių 
po vonios, su smokingais ir krakmolytais baltais marškiniais; 
kiekvieną jų supo savas gerbėjų būrys. Adamas vargais ne- 
galais prasigrūdo prie baro. 

— (Gal matėte čia kur nors girtą majorą? — paklausė jis. 

Padavėja purkštelėjo. 

— Najau ne, sakyčiau, - atrėžė ji. - Net jei toks čia ir užeitų, 
aš jo neaptarnaučiau. Mano bare tokių tipų nepasitaiko. 
Kaip galėjot bamanyti. 

— Na, gal dabar jis negirtas. Bet gal matėte kresną rau- 
donveidį vyrą su monokliu ir riestais ūsais? 

— Na, panašus neseniai čia buvo. Jūs jo draugas? 

— Man būtinai reikia su juo susitikti. 

— Na, tik tiek pasakysiu, kad geriau paieškokite jo kur 
nors kitur ir nemėginkite atsivesti čia. Kaip jis siautėjo! 
Sudaužė dvi taures ir baisiai susiriejo su kitais ponais. Laikė 
rankoje tris ar keturis banknotus po svarą. Mojavo jais ir 
vis kartojo: „Žinot ką? Šiandien sutikau tikrą asilą. Aš jam 
skolingas trisdešimt penkis tūkstančius, o jis man dar pasko- 

lino penkis svarus.“ Na, ar kas taip kalba su nepažįstamais 
žmonėmis? Išėjo gal prieš dešimt minučių. Patikėkit, iškart 
lengviau atsikvėpiau. 

— Jis tikrai taip sakė — kad sutikęs asilą? 

— Kartojo nesiliaudamas — baisiausiai visiems įkyrėjo. 

"Tačiau eidamas iš baro Adamas sutiko majorą, išeinantį iš 
vyrų tualeto. Šis ėjo itin atsargiai statydamas kojas ir permetė 
Adamą stikliniu tuščių akių žvilgsniu. 

— Ei! — šūktelėjo jam Adamas. - Ei! 

— Labutis, — atsainiai atsiliepė girtas majoras. 

— Klausykit, — paklausė Adamas, — o kaipgi mano 
trisdešimt penki tūkstančiai svarų? 

Girtas majoras stabtelėjo ir pasitaisė monoklį. 

— Trisdešimt penki tūkstančiai ir dar penki svarai, — pa- 
tikslino jis. — Ir ką? 

— Na, tai kur jie? 

— Saugioje vietoje. Anglijos nacionaliniame ir provincijų 
banke. Visiškai patikima, padori bendrovė. Patikėčiau jiems 
dar didesnius turtus, jei tik turėčiau. Patikėčiau jiems net 
milijoną, drauguži, garbės žodis. Sena, puiki bendrovė, žinot. 
Dabar tokių bendrovių beveik nebeliko. Patikėčiau šiam 
bankui net savo žmoną ir vaikučius... Tik jau nemanykite, 
drauguži, kad galėčiau atiduoti jūsų pinigus saugoti kokiai 
nors nepatikimai bendrovei. Tikriausiai ganėtinai mane 
pažįstate, kad tai suprastumėte. 

— Ne, žinoma, ne. Jūs nepaprastai malonus, kad ėmėtės 
juos pasaugoti — sakėte, šį vakarą išrašysite man čekį. Ne- 
pamenate! 

Girtas majoras gudriai pažvelgė į jį. 

— A, — atsiliepė jis. — Tai kas kita. Taip, kažkam tikrai 
sakiau, kad išrašysiu čekį. Bet kaip sužinoti, kad tai buvote 
jūs?.. Supraskite, juk negaliu apsižioplinti. Įsivaizduokite, jei 

jūs būtumėte persirengęs sukčius? Ne, nesakau, kad esate, 
bet jei būtumėte? Ką tada man daryti? Tokiais atvejais reikia 
labai atidžiai viską patikrinti. | 

— O, Dieve... Štai su manimi du draugai, jie gali jums 
prisiekti, jog aš esu Adamas Saimsas. Ar to pakaks? 

— (Gal tai jūsų bendrai? Be to, aš juk nežinau, ar to vyruko, 
kuris man davė tūkstantį svarų, vardas iš tiesų Adamas, kaip 
ten sakote? Tai tik jūsų žodžiai. Štai ką aš jums pasakysiu, - tarė 
majoras, įsitaisydamas giliame krėsle, — pirmiausia šiek tiek 
nusnausiu. Minutėlę. Pabudęs pasakysiu, ką nusprendžiau. 
Nemanykite, drauguži, kad jus kuo nors įtarinėju, bet turiu 
būti atsargus... svetimi pinigai, suprantate... — ir užmigo. 

Adamas prasigrūdo pro žmones, besibūriuojančius Pal- 
mių salėje, kur buvo palikęs Mailsą ir Arčį. Ką tik gautos 
naujienos apie automobilį, paženklintą tryliktuoju numeriu. 
Ji aptiko maždaug už penkiolikos mylių, dideliame kaime, 
visu greičiu įvažiavusį į turgaus vietoženklį!? (ir nepataiso- 
mai sužalojusį paminklą, jau ir taip įtrauktą į restauruotinų 
sąrašą). Tačiau panelės Ransibl nerado nė ženklo. 

— Turbūt mums reikėtų ja pasirūpinti, — tarė Mailsas. — To- 
kios bjaurios dienos dar neatsimenu. Ar gavai savo turtus? 

— Majoras buvo per girtas ir manęs neatpažino. Ką tik 
užmigo. 

— Štai kaip. 

— Reikia važiuoti į tą kvailą kaimą ieškoti Agatos. 

— Negaliu palikti majoro. Jis tikriausiai netrukus pabus ir 
atiduos visus pinigus pirmam sutiktajam. 

— O gal einam, gerai jį papurtysim, kad atiduotų juos 
dabar, - pasiūlė Mailsas. 

"Tačiau šis pasiūlymas pasirodė nenaudingas, nes priėję 
krėslą, kuriame Adamas buvo palikęs girtą majorą, jo ten 
neberado. 


Vargingi kūnai 191 


Portjė labai gerai atsiminė, kaip jis išėjo. Įspaudė jam į 
ranką svarą, sumurmėjo: „Šiandien sutikau asilą“, ir užsisakė 
taksi iki stoties. 

— Žinot ką, - pratarė Adamas, — nemanau, kad aš išvis 
kada nors atgausiu tuos pinigus. 

— Na ir kas, nematau, kuo čia taip skųstis, — atsiliepė 
Arčis. — Tavo padėtis nė kiek nepablogėjo. Tai aš netekau 
penkių svarų ir penkių butelių šampano. 

— "Tas tiesa, — atsakė Adamas, pasijutęs truputį paguostas. 


Jie sulipo į automobilį ir per lietų nuvažiavo į kaimą, kuria- 
me buvo aptiktas Plunket-Bowse. Ten jis ir tebestovėjo, dar 
rūkstantis ir iš esmės atpažįstamas, apspistas susižavėjusių 
kaimiečių. Konsteblis neperšlampamu apsiaustu iš pasku- 
tiniųjų stengėsi apsaugoti automobilį nuo miklių suvenyrų 
mėgėjų, mėginančių nukrapštyti smulkesnes detales. 

Avarijos, atrodo, niekas nematė. Visi jaunesni bendruo- 
menės nariai buvo lenktynėse, o senesiems rūpėjo popiečio 
miegas. Vienas iš jų sakė, jog, regis, girdėjęs trenksmą. 

Tačiau pratęsus apklausą geležinkelio stotyje pavyko 
nustatyti, kad ankstyvą popietę prie kasų pasirodė labai 
susitaršiusi jauna moteris su raiščiu ant rankovės ir pasi- 
teiravo, kur esanti. Išgirdusi atsakymą pareiškė, kad ne- 
apsakomai gailisi čia atsidūrusi, nes kažkas kelio vidury 
palikęs milžinišką akmeninį veržliaraktį. Paskui pripažino, 
jog jaučiasi gana keistai. Stoties viršininkas paklausė, ar 
ji nenorėtų užeiti į jo kabinetą ir prisėsti, pasisiūlė atnešti 
lašą brendžio. Mergina atsakiusi: „Ne, brendžio jau gana“, 
ir nusipirkusi pirmosios klasės bilietą į Londoną. Išvažiavo 
15.25 valandos traukiniu. 

— "Tada viskas gerai, — nusiramino Arčis. 

Jie paliko kaimą, netrukus prie Šiaurės greitkelio rado 
viešbutį, ten pavakarieniavo ir pernakvojo. Į Londoną at- 
vyko rytojaus dieną apie pietus ir sužinojo, kad rytą panelę 
Ransibl rado Justono stoties pagrindinėje salėje, įsmeigusią 
akis į garvežio variklio modelį. Atsargiai klausinėjama ji 
atsakiusi, jog, kiek jai žinoma, vardo neturinti ir tarsi patvir- 
tindama šį faktą rodė ant rankovės užrištą raištį. Paaiškino 
atvažiavusi automobiliu, kurio, pasak jos, niekaip nepavyko 
sustabdyti. Jis buvo pilnutėlis blusų, kurias ji mėginusi nuga- 
labyti lašindama ant jų veido losjoną. Viena blusa sviedusi į ją 
veržliaraktį. Kelio viduryje staiga išdygęs akmeninis kryžius. 
Negalima tokių simbolių statyti vidury kelio, juk tiesa, kad 
negalima, ar ne? 

Tad ją nugabeno į slaugos namus Vimpoulo gatvėje?“ ir 
ilgam uždarė tamsioje palatoje. 


Vienuoliktas skyrius 


Adamas paskambino Ninai. 

— Brangusis, kaip aš apsidžiaugiau tavo telegrama. Ar tai 
teisybė? 

— Ne, deja, ne. 

— "Tai majoras vis dėlto kažkoks ne toks? 

— Taip. 

— Pinigų neturi? 

— Ne. 

— Šiandien nesituoksime? 

— Ne. 

— Aišku. 

— Na? 

— Aš pasakiau — aišku. 

— Ir viskas? 

— "Taip, viskas, Adamai. 

— Man labai gaila. 

— Man irgi gaila. Viso. 

— Viso, Nina. 

Vėliau Nina paskambino Adamui. 

— Brangusis, čia tu? Noriu tau pranešti gana klaikią 
žinią. 

— Taip! 

— "Tu baisiai supyksi. 

— Na! 

— Aš išteku. 

— Už ko? 

— Net nežinau, ar galiu tau sakyti. 
— Už ko? | 

— Adamai, tu juk nepradėsi elgtis kaip žvėris, tiesa? 
— Kas jis? 

— Rudis. 

— Netikiu. 

— Sakau, išteku. Ir tiek. 

— "Tu išteki už Rudžio? 

— Taip. 

— Aišku. 

— Na)? 

— Aš pasakiau — aišku. 

— Ir viskas? 

— Taip, Nina, viskas. 

— Kada pasimatysime? 

— Aš tavęs daugiau niekada nenoriu matyti. 
— Aišku. 

— Na! 

— Aš pasakiau — aišku. 

— Na, tai viso. 

— Viso... Man labai gaila, Adamai. 


Dvyliktas skyrius 


Po dešimties dienų Adamas, Vigmoro gatvės kampe nupirkęs 
gėlių, nuėjo į slaugos namus aplankyti panelės Ransibl. Pir- 
miausia jį nuvedė į vyriausiosios medicinos sesers kabinetą. 
Ji turėjo daugybę fotografijų sidabro rėmuose ir labai įkyrų 
foksterjerą. Pati sesuo taip godžiai rūkė cigaretę, kad buvo 
girdėti, kaip traukia dūmus. 

— Poilsio valandėlė savame prieglobstyje, — paaiškino ji. — 
Tupėk, Kudliau, tupėk. Nors iškart matau, kad jūs mėgstate 
šunis, — pridūrė ji žiūrėdama, kaip Adamas nelabai noriai 
tapšnoja šuniui per galvą. — Tai atėjote aplankyti panelės 
Ransibl? Ką gi, pirmiausia turiu jus įspėti, kad jos nieku 
gyvu negalima jaudinti. Ji patyrė sunkų sukrėtimą. Galiu 
paklausti — jūs jos giminė? 

— Ne, tik draugas. 

— Gal net daugiau negu draugas, ką? - klastingai paklausė 
sesuo. — Na, tiek to, neraudonuokite. Eikit aplankyti. 
Bet žiūrėkit, ne ilgiau penkių minučių, kitaip ateisiu jūsų 
išvyti. 

Laiptinėje tvyrojo eterio kvapas, kuris Adamui priminė, 
kaip vieną kartą, ruošdamasis vestis Niną pietų, sėdėjo ant 
jos lovos ir laukė, kol ji baigs dažytis. (Ji visad liepdavo jam 
nusisukti ir laukti, kol baigs, keistai kuklindamasi šios savo 
tualeto dalies, kitaip negu merginos, kurios veikiau mirs, 

negu leis, kad jas pamatytų su apatiniais, tačiau atvirai rodosi 
viešumoje nedažytais veidais.) 

Mintys apie Niną Adamui buvo labai skausmingos. 

Ant panelės Ransibl palatos durų kabojo labai įdomus 
grafikas, kuriame buvo pažymėti jos temperatūros bei 
pulso .svyravimai ir daugelis kitų nepaprastai įdomių ligos 
eigos smulkmenų. Adamas su malonumu jį tyrinėjo, kol 
seselė, nešina padėklu su skaisčiai žvilgančiais chirurginiais 
instrumentais, permetė jį tokiu žvilgsniu, kad teko norom 
nenorom nusisukti. | 

Panelė Ransibl gulėjo pritemdytoje palatoje, aukštoje ir 
siauroje lovoje. 

Adamas įėjęs rado šalia jos sėdinčią ir vąšeliu neriančią 
slaugę. Ši pakilo, numesdama nuo skreito keletą daiktelių, 
ir tarė: 

— Štai, mieloji, atėjo jūsų aplankyti. Tik atminkite, kad 
jums negalima per daug kalbėti. 

Ji paėmė iš Adamo rankų gėles, ištarė: „Žiūrėkit, kokios gra- 
žios. Kaip jums pasisekė, tiesa?“, ir išsinešė jas iš palatos. Ne- 
trukus grįžo, nešdama jas pamerktas ąsotyje su vandeniu. 

— Na va, buvo labai ištroškusios, — tarė. - Tikriausiai joms 
labai gera atsidurti maloniame vėsiame vandenyje. 


Ir vėl išėjo. k 

— Brangusis, — ataidėjo silpnas balsas nuo lovos, — visai 
nematau, kas čia atėjo. Ar būtų labai siaubinga, jei atitrauk- 
tum užuolaidas? 

Adamas nuėjo prie lango ir įleido į palatą pilkos gruodžio 
dienos šviesos. 

— Brangusis, jau beveik apakau. Spintoje yra visko, ko rei- 
kia kokteiliams. Suplak, tik didelį. Seselės juos taip mėgsta. 
Čia tokie malonūs slaugos namai, Adamai, tik visos seselės 
peralkusios, o gretimoje palatoje guli stulbinamas jaunuolis, 

kuris nuolat kaišioja pro duris galvą ir klausinėja, kaip mano 
sveikata. Jis iškrito iš orlaivio — didingas įvykis, ką manai! 

— Kaip tu jautiesi, Agata? 

— Na, tiesą sakant, gana keistai... Kaip Nina? 

— Ji susižadėjo, ketina ištekėti, nejau negirdėjai? 

— Brangusis, čionykštėms seselėms daugiau niekas nerūpi, 
tik princesė Elžbieta. Nagi, papasakok. 

— Su jaunuoliu, vardu Rudis. 

— Na? 

— Nejau neprisimeni? Jis prisidėjo prie mūsų po pobūvio 
orlaivyje. 

— Nejaugi tas, kuris paskui vėmė? 

— Ne, kitas. 

— Neatsimenu... o Nina jį vadina Rudžiu? 

— Taip. 

— Kodėl? 

— Jis jos prašė. 

— Nieko sau. 

— Juodu vaikystėje drauge žaisdavo. Tai dabar ji ketina 
už jo ištekėti. 

— Brangusis, bet ar tau neliūdna? 

— Beviltiškai. Svarstau, ar nenusižudžius, kaip Saimonas. 

— Neverta, brangusis... o ką, Saimonas nusižudė? 

— Brangioji, tu juk puikiai žinai. Tą naktį, kai prasidėjo 
visos šmeižto bylos. 

— A, tas Saimonas. Maniau, tu kalbi apie Saimoną. 

— Kokį Saimoną? 

— Tą jaunuolį, kuris iškrito iš orlaivio. Seselės jį vadina 
Paikšiu Saimonu, nes jo smegenys pažeistos... bet, Adamai, 
labai tave užjaučiu dėl Ninos. Žinai, ką mes padarysim? Kai 
tik aš pasveiksiu, priversime Merę Maus surengti puikiausią 
pobūvį, kad visi prasiblaškytume. 

— Tai tu negirdėjai apie Merę? 

— Ne, o ką! 

— Ji išvyko į Monte Karlą su Pukaporo maharadža. 

— Dievulėliau, Mausų šeima tikriausiai šėlsta iš pykčio? 

— Ji ketina baigti religijos kursus, kad galėtų oficialiai tapti 
karališkąja sugulove. Paskui abu važiuos į Indiją. 

— Kaip visi aplink dingsta, Adamai. Ar atgavai tuos savo 
pinigus iš girto majoro? 

— Ne, jis irgi dingo. 

— Žinai, visą laiką, kol buvau išprotėjusi, sapnavau klai- 
kiausius sapnus. Tarsi mes visi važiuojam ir važiuojam ratais 
kažkokiose automobilių lenktynėse ir niekaip neįstengiame su- 
stoti, mus stebi didžiulė minia, o joje vien paskalų skiltininkai 
ir svečiai, kurie nekviesti lenda į pobūvius, arba tokie žmonės 
kaip Arčis Švertas, visi ragina lėkti dar greičiau, automobiliai 
daužosi vienas į kitą, galiausiai aš lieku viena ir niekaip negaliu 
sustoti, bet paskui į kažką atsitrenkiu ir pabundu. 

Tą akimirką atsidarė durys ir įlindo Mailsas. 

— Agata, Adamai, brangieji. Kiek sugaišau, kol galiausiai 
mane įleido. Neįsivaizduojat, kokie čia visi keisti. Iš pradžių 
pasakiau, kad esu lordas Čazmas, bet nieko nepešiau, tada 
pareiškiau, jog esu vienas iš gydytojų, vis tiek nieko nepa- 
vyko, paskui prisipažinau, jog esu tavo sužadėtinis — vis tiek 
nieko, ir tik kai prisistačiau kaip paskalų skiltininkas, mane 
iškart įleido, bet liepė tavęs nenervinti ir paprašė laikraštyje 
paminėti slaugos namus. Kaip laikaisi, mieloji Age? Atnešiau 
tau naujų plokštelių. | 

— Tu tikras angelas. Paklausykime jų. Po lova yra gramo- 
fonas. 

- Šiandien pas tave ateis daug kitų draugų. Mačiau juos 
per pietus pas Margo. Džonis Hupas, Vanas, Arčis Švertas. 
Kažin, ar visiems pavyks įsibrauti. 

Pavyko. 

Netrukus susirinko nemenkas būrelis, iš gretimos palatos 
pasirodė Saimonas su labai gaivių spalvų chalatu, buvo 
pradėtos groti naujosios plokštelės, o panelė Ransibl negrišku 
ritmu po antklode judino apibintuotas galūnes. 

Galiausiai atvyko Nina, atrodė labai graži ir baisiausiai 
pasiligojusi. 

— Nina, girdėjau, kad išteki. 

— Taip, man labai pasisekė. Tėtis ką tik investavo visus 
pinigus į kino filmą ir viską prarado. 

— Brangioji, tai gryniausia smulkmena. Mano tėtis viską 
prarado du kartus. Nėra jokio skirtumo. Tai vienas iš dau- 
gelio dalykų, kuriuos sužinai, kai prarandi viską, ką turėjai... 
O tu iš tiesų jį vadini Rudžiu? 

— Na taip, tik Agata, būk gera, nepradėk iš manęs ty- 
čiotis. 

Gramofonas grojo dainą, kurią kitados juodaodis dainavo 
Cafė de la Paix. 

Staiga įėjo seselė. 

— Na, jūs tikri triukšmadariai, kitaip nepavadinsi, — tarė 
ji. — Nežinau, ką pasakytų vyriausioji sesuo, jei staiga čia 
atsirastų. 

— Gal šokolado, sesute? 

— Ooo, šokoladukai! 

Adamas suplakė dar kokteilių. 

Mailsas atsisėdo ant panelės Ransibl lovos, pasiėmė 
telefoną ir pradėjo diktuoti tekstą apie slaugos namus. 

— Štai ką reiškia turėti savą žmogų žiniasklaidoje, — 
pareiškė seselė. 

Adamas atnešė jai kokteilį. 

— Ar galima? - paklausė ji. - Tikiuosi, pagaminote nelabai 
stiprų? Kas bus, jei man trenks į galvą? Ką pagalvos pacientai, 

pamatę įkaušusią seselę? Na, jei bažadate, kad tikrai nieko 
blogo nenutiks, tada labai ačiū. 


„Vakar buvau Vimpoulo gatvėje, kablelis, slaugos namuose, 
kablelis, aplankyti panelės Agatos Ransibl, kablelis, žaviosios 
lordo Cazmo dukters, kablelis, sveikstančios po neseniai šioje 
skiltyje aprašytos automobilio avarijos, taškas. Lankyti panelės 
Ransibl susirinko gana daug senų draugų, kablelis, tarp kurių 
buvo... 


Adamas, dalydamas svečiams kokteilius, priėjo prie Ninos. 

— Maniau, daugiau niekada nebesusitiksime. 

— Juk buvo aišku, kad kur nors vis tiek susitiksime, ar ne? 

— Agata atrodo geriau, negu buvo galima tikėtis, tiesa? 
Kokie juokingi šitie slaugos namai. 

— Nina, man būtinai reikia tave pamatyti. Eime šįvakar 
su manim pas Lotę, pavakarieniausim. 

— Ne. 

— Labai prašau. 

— Ne. Rudžiui nepatiks. 

— Nina, juk tu nesi jo įsimylėjusi? 

— Ne, nemanau. 

— O mane! 

— Nežinau... Tave — buvau. 

— Nina, man baisiai sunku be tavęs. Būk gera, pavakarie- 
niauk šiandien su manim. Kas gi čia blogo? 

- Brangusis, aš juk puikiausiai žinau, kuo tai baigsis. 

— Gerai, ir kodėl gi ne? 

— Supranti, Rudis į tokius dalykus žiūri ne taip kaip mes. 
Jis baisiai pasius. 

— Na, o aš? Negali paneigti, kad turiu šiokią tokią pir- 
menybę!? 


Vargingi kūnai 201 


— Brangusis, nepradėk manęs persekioti. Be to, vaikystėje 
mes su Rudžiu kartu žaidėme. Jo plaukai tada buvo labai 
gražios spalvos. 


„Ponas „Džonis“ Hupas, kurio memuarus ketinama išleisti 
po mėnesio, man pasakė, jog ateityje ketina atsiduoti tapybai 
ir pavasarį vyksta į Paryžių studijuoti. Jis bus priimtas į dailės 
studiją, vadovaujamą... 


— Paskutinį kartą prašau, Nina... 

— Na, turbūt teks sutikti. 

— Tu angelas! 

— Man atrodo, iš pat pradžių žinojai, kad sutiksiu. 


„Panelė Nina Blaunt, kurios sužadėtuvės su visiems žinomu polo 
žaidėju, ponu „Rudžiu“ Litldžonu... Ponas Svertas... 


— O, Adamai, jei tu būtum toks turtingas kaip Rudis, ar 
bent per pusę. Ir išvis, jei turėtum bent kiek pinigų. 


— Čia dabar, - ištarė netikėtai tarpduryje pasirodžiusi vy- 
riausioji sesuo. — Kur tai girdėta — kokteiliai ir gramofonas 
pas ligonę sutrenktomis smegenimis? Sesele Brigs, tuojau 
pat užtraukite užuolaidas. Visi lauk. Klausykite, kitą ligonį 
tokie dalykai seniai būtų nuvarę į kapus. 

Iš tiesų panelė Ransibl atrodė priveikta įtampos. Ji tiesi it 
strėlė sėdėjo lovoje, karštligiškai šypsojosi ir tvarsčiais apvy- 
niota galva linkčiojo įsivaizduojamiems lankytojams. 

— Brangusis, — kalbėjo ji. — Kaip dieviška... kaip jūs 
laikotės?.. o jūs?.. jūs tikri angelai, kad čia atėjote... tik atsar- 
giai, neišlėkite posūkyje... o, štai, ką tik pravažiavote. Ana tas 
bjaurusis itališkas automobilis... niekaip nesuprantu, kaip jis 

sukonstruotas... brangusis, labai prašau, pasistenk važiuoti 
tiesiau, aukseli, tu vos neatsitrenkei į mane... Greičiau... 

— Viskas gerai, panele Ransibl, viskas gerai. Nereikia taip 
jaudintis, — tarė vyriausioji sesuo. — Sesele Brigs, greičiau 
atneškite ledo kompresą. 

— Čia visi draugai, — spindulingai šypsodamasi kalbėjo 
panelė Ransibl. — Greičiau... greičiau... kai ateis laikas, jis 
tikrai sustos... 

Vakare panelei Ransibl baisiai pakilo temperatūra, ir 
grafike pasirodęs proveržis sukėlė didelį slaugos namų 
susidomėjimą. Seselė Brigs, vakare gerdama kakavą, 
prisipažino, jog jai būsią gaila netekti šios ligonės. Tokia 
simpatiška, protinga mergaitė - bet labai nervinga. 


Shepheard's viešbutyje Lotė tarė Adamui: 

— "Tas vyriškis vėl buvo pas tave atėjęs. 

— Koks vyriškis, Lote? 

— Iš kur aš galiu žinoti? Tas pats, kuris buvo anksčiau. 

— Niekad man nesakei apie jokį vyriškį. 

— Tikrai, brangusis, nesakiau? Na, bet tikrai norėjau 
pasakyti. 

— Ko jam reikėjo? 

— Nežinau - kalbėjo kažką apie pinigus. Tikriausiai ants- 
tolis. Sakė, rytoj vėl ateis. 

— Gerai, tai pasakykit jam, kad aš išvažiavau į Mančes- 
terį. 

— Puiku, brangusis... Na ką, gal taurę vyno? 


Vėliau vakare Nina tarė: 
— Sį vakarą neatrodai labai linksmas. 
— Atsiprašau, tau su manim nuobodu? 

— (Gal geriau eisiu namo. 

— Taip. 

— Adamai, brangusis, kas atsitiko? 

— Nežinau... Nina, ar tau kartais nepradeda atrodyti, jog 
daugiau taip tęstis nebegali? 

— Ką turi galvoje, kai taip klausi - mus ar apskritai 
viską? 

— Viską. 

— Ne - gaila, bet ne. 

— Tikriausiai tu teisi... ko ieškai? 

— Drabužių. 

— Kam)? 

— Ak, Adamai, ko dabar nori... šį vakarą tu visai nepa- 
kenčiamas. 

— Nina, nebekalbėkime daugiau, gerai? 

Vėliau jis tarė: 

— Viską pasaulyje atiduočiau, kad būtų kaip nors kitaip. 

— Kad aš būčiau kitokia ar kas viskas būtų kitaip? 

— Viskas... tik aš nieko neturiu... kam tos šnekos? 

— Ak, Adamai, brangiausias mano... 

— Taip)? 

— Ne, nieko. 


Kai Adamas kitą rytą nulipo žemyn, Lotė, kaip įpratusi, 
sėdėjo savo svetainėje ir gėrė rytinę taurę šampano. 

— Tai paukštytė jau išskrido, ką? Prisėsk, išgerk taurę 
vyno. Tas antstolis vėl buvo atėjęs. Pasakiau, kad tu 
Mančesteryje. 

— Nuostabu. 

— Atrodė gerokai suirzęs. Sakė, važiuos tavęs ieškoti. 

— Dar geriau. 

Ir tada nutiko tai, ko Adamas baiminosi jau daugelį dienų. 
Staiga Lotė paklausė: 

— Tiesa, prisiminiau. O kaipgi mano sąskaitėlė? 

— Ak, taip, — atsiliepė Adamas. — Seniai norėjau jos 
paprašyti. Liepkite, kad suskaičiuotų ir atsiųstų man, kai 
galės, gerai! 

— Turiu ją čia. Nieko sau, pažiūrėk, kiek išgėrei. 

— Iš tiesų daug, ar ne? Bet ar tikrai ne teisėjas išgėrė bent 
dalį šito šampano)? 

— Na, gal ir taip, - pripažino Lotė. - Kartais skaičiuodama 
truputį susipainioju. 

— Ką gi, labai ačiū, netrukus atnešiu čekį. 

— Ne, brangusis, — paprieštaravo Lotė. — Geriau išrašyk čia 
pat. Štai parkeris, štai rašalas, o štai tuščia čekių knygelė. 

(Sąskaitos pas Lotę pateikiamos nedažnai ir nereguliariai, 
tačiau jas gavus neimanoma išsisukti nesusimokėjus.) Adamas 
išrašė čekį: septyniasdešimt aštuoni svarai šešiolika šilingų. 

— Ir du pensai už čekį, - pridūrė Lotė. 

Ir du bensai, prirašė Adamas. 

— "Tai šaunuolis, — pagyrė Lotė, nusausindama čekį ir 
užrakindama jį stalčiuje, — O, jūs tik pažiūrėkite, kas atėjo. 
Ogi tas ponas, pamiršau jo pavardę. 

Tai buvo Rudis. 

— Labas rytas, ponia Kramp, - gana oficialiai pasisveikino 
jis. 

— Prisėsk su mumis, brangusis, išgerkimė vyno. Klausyk, 
aš juk pažįstu tave nuo tų laikų, kai dar gimęs nebuvai. 

— Labas, Rudi, — pasisveikino Adamas. 

— Paklausyk, Saimsai, — tarė Rudis, nesmagiai žvelgdamas 
į taurę šampano, kuri buvo įdėta jam į ranką, - man reikia 
su tavim pasikalbėti. Gal einam kur nors, kur mums niekas 
netrukdys? 

— Kalbėkitės čia, berniukai, aš jums netrukdysiu, — pareiškė 
Lotė. - Puikiausiai pasikalbėsite. Turiu begalę darbų. 

Ji išėjo iš svetainės, ir netrukus jau buvo girdėti, kaip 
kažkur ūdija italą padavėją. 

— Na? - paklausė Adamas. 

— Paklausyk, Saimsai, — prakalbo Rudis, — norėjau tau 
pasakyti, kad tai, ką pasakysiu, tau gal pasirodys velniškai 
nemalonu, supranti, bet paklausyk manęs, tu gi žinai, po 
velnių, kad laimėjo geriausias — nors, žinoma, nieku gyvu 
nenorėjau savęs vadinti geriausiu. Niekad gyvenime to 
nepasakyčiau. Be to, Nina vis tiek tūkstantį kartų per gera 
ir tau, ir man. Tiesiog man labiau pasisekė. Suprantu, tau tai 
didelė nelaimė ir taip toliau, bet vis dėlto, geriau pagalvojus, 
paklausyk — na, juk supratai, ką norėjau pasakyti? 

— Ne visai, — švelniai atsiliepė Adamas. — Pakartok dar 
kartą. Tu kalbėjai apie Niną? 

— "Taip, apie ją, — skubiai atsakė Rudis. - Mudu su Nina 
susižadėjome ir aš visai nenoriu, kad pradėtum čia kištis, 
kitaip teks brangiai sumokėti. — Jis nutilo, šiek tiek nustėręs 
nuo savo paties iškalbos. 

— O kodėl manai, kad aš kišuosi? 

— O todėl, po šimts, kad vakar ji vakarieniavo su tavim, 
gal ne? Ir namo grįžo labai vėlai. 

— Iš kur tu žinai, kad ji grįžo vėlai? 

— Na, tiesą sakant, supranti, man reikėjo ją pamatyti, 
pasitarti vienu labai svarbiu klausimu, tai porą trejetą kartų 
paskambinau, bet ji atsiliepė tik po trijų. 

— Tikriausiai skambinėjai kas dešimt minučių? 

— One, po šimts, tikrai ne taip dažnai, — paneigė Rudis. — 
Ne, ne, ne, ne taip dažnai. Žinau, kad tai nelabai kaip atrodo, 
ir šiaip, bet supranti, man reikėjo su ja pasikalbėti, be to, kai 
prisiskambinau, ji tiesiog atsakė, kad skauda galvą ir kalbėti 

nenori: na, gali įsivaizduoti. Nors galų gale, supranti, nenoriu 
elgtis kaip koks stuobrys. Bet ir nereikia apsimetinėti, kad 
judu buvote tiesiog giminės ar seni šeimos draugai, ką? Tai 
yra juk tu taip pat, galima sakyti, buvai su ja susižadėjęs — 
anksčiau? Na tai štai, kaip tau būtų patikę, jei aš būčiau 
pradėjęs listi? Pažvelk į viską iš mano pusės, ką, ar supranti, 
ko klausiu? 

— Na, man atrodo, kad būtent taip viskas ir atsitiko. 

— Oine, paklausyk, Saimsai, tai yra, po velnių - negalima 
taip kalbėti. Ar žinai, kad visą laiką, kol buvau Rytuose, 
laikiau virš lovos pasikabinęs Ninos nuotrauką, rimtai sa- 
kau? Tau turbūt tai atrodo sentimentalu ir panašiai, bet ką 
noriu pasakyti: nė minutės nebuvau tos merginos pamiršęs, 
kad ir kaip toli keliavau. Nieko nesakau, ten buvo daugybė 
puikiausių merginų, ir nesakau, kad su kai kuriomis iš jų 
nesu artimiau draugavęs — na, pats žinai, teniso pažaisti, 
pajodinėti ir panašiai, paskui vakare pašokti — bet niekada 
neikliuvau. Nina buvo vienintelė, apie kurią rimtai galvojau 
ir net buvau, galima sakyti, nusprendęs, kad grįžęs susirasiu 
ją, ir jei ji neprieštaraus... ar supratai, ką noriu pasakyti? 
Žodžiu, matai, kokia man pasirodė nesėkmė, kad kažkas čia 
pradėjo kištis. Juk tu puikiausiai supranti, ar ne! 

— Taip, - atsakė Adamas. 

— Ir dar štai ką pasakysiu, bičiuli, pamiršęs visokius sen- 
timentus. Supranti, Nina iš tų merginų, kurioms patinka 
gražiai rengtis, visko turėti, na, supranti — patogiai gyventi. 
Tai aš ir sakau, jos tėvukas, aišku, yra fantastiškas senis, 
geresnių nebūna, bet su pinigais elgiasi kaip tikras asilas, 
turbūt supranti, ką noriu pasakyti. Žodžiu, matai kaip, Ninos 
laukia tikras skurdas ir panašiai, o tu, klausyk, juk tu beveik 
neturi pinigų, ar tiesa! 

— Visiškai neturiu. 

— Na, supranti, štai apie tai aš ir kalbu. Tau baisiai 
nepasisekė. Niekas tavęs, aišku, dėl to nekaltina ir niekas 
nemano, kad tai trūkumas - na, supranti, pačiam užsidirbti: 
pragyvenimui ir visa kita. Šiais laikais pilna vyrukų, kurie 
neturi nė grašio. Galėčiau išvardyti dešimtis puikiausių vy- 
rukų, aukščiausios rūšies, tačiau neturinčių nė skatiko. Ne, 
bet, tiesą sakant, pradėjus kalbėti apie santuoką, tai pasidaro 
svarbu, gal ne? 

— Iš tiesų visu tuo nori pasakyti, kad šiek tiek abejoji 
Nina? 

— O, paistalai, bičiuli, gryniausi niekai. Po velnių, aš tiesiog 
visiškai pasitikiu Nina, eičiau paskui ją kur nori užmerktomis 
akimis. Klausyk, kaip galima būti įsimylėjus žmogų, jei juo 
nepasitiki? 

„Iš tiesų, kaip?“ — pamanė Adamas ir tarė: 

— Nagi, Rudi, pasakyk pagaliau tiesą. Kiek duotum už 
Niną!? 

— Viešpatie Dieve, koks keistas klausimas — atiduočiau 
viską pasaulyje, nė neabejodamas. Dėl tos merginos eičiau 
į ugnį ir į vandenį. 

— Gerai, tai aš tau ją parduosiu. 

— Ne, kaip čia dabar, palauk, Viešpatie Dieve, po šimts, 
paklausyk... 

— Parduosiu savo akcijas už šimtą svarų. 

— Apsimetinėji, kad Nina tau rūpi, o pats taip apie ją kal- 
bi! Paklausyk, po paraliais, tai net nepadoru. Be to, šimtas 
svarų — tai velniškai daug. Juk žinai, kad vedybos yra baisiai 
brangus reikalas, supranti. O aš dar ką tik užsakiau iš Airijos 
atgabenti porą ponių polo žaidimui. Viskas velniškai daug 
atsieis, kai paskaičiuoji. 

— Šimtas tuoj pat į rankas ir aš palieku Niną tau. Man 
atrodo, tai nebrangu. 

— Penkiasdešimt. 

— Šimtas. 

— Septyniasdešimt penki. 

— Šimtas. 

— Pošimts, neketinu mokėti daugiau negu septyniasdešimt 
penkis. 

— Gerai, tegu bus septyniasdešimt aštuoni svarai, šešiolika 
šilingų ir du pensai. Mažiau nuleisti neketinu. 

— Sutinku, tegu bus tiek. Bet tu tikrai pasitrauksi? 

— Pasistengsiu, Rudi. Išgerkim. 

— Ne, ačiū... dabar aiškiai matau, ko Ninai pavyko 
išvengti... vargšė mergaitė. 

— Sudie, Rudi. 

— Sudie, Saimsai. 

— Jaunasis ponas išeina, nebepamenu pavardės? — paklausė 
Lotė, pasirodžiusi tarpduryje. — O aš kaip tik norėjau pasiūlyti 
šiek tiek išgerti. 


Adamas nuėjo prie telefono kabinos. 

— Alio, čia Nina? 

— Pasisakykite, kas skambina? Atrodo, panelės Blaunt 
nėra namie. 

— Fenvikas-Saimsas. 

— O, Adamai. Bijojau, kad čia Rudis. Atsibudau ir suvo- 
kiau, kad visiškai negaliu jo matyti. Jis vakar paskambino, 
vos man parėjus. 

— Žinau. Nina, brangioji, nutiko baisus dalykas. 

— Koks? 

— Lotė man pateikė sąskaitą. 

— Brangusis, ir ką tu darei? 

— Na, pasielgiau labai nepaprastai... Brangioji, aš parda- 
viau tave. 

— Brangusis... o kam? 

— Rudžiui. Už tave davė septyniasdešimt aštuonis svarus, 
šešiolika šilingų ir du pensus. 

— Na! 

— Ir dabar aš daugiau niekada tavęs nebematysiu. 

— O, Adamai, man atrodo, pasielgei kaip kiaulė — visai 
nenoriu, kad mes daugiau niekada nebesimatytume. 

— Labai atsiprašau... Sudie, Nina, sudie, brangioji. 

— Sudie, mielas Adamai. Bet vis tiek manau, kad tu 
pašlemėkas. 


Rytojaus dieną Lotė paklausė Adamo: 

— Pameni, sakiau apie tokį vyriškį, kuris buvo atėjęs tavęs 
ieškoti? 

— Antstolį? 

— Na, tai buvo ne antstolis. Ką tik prisiminiau. Tas vyrukas 
anksčiau dažnai čia užeidavo, kol nesusiriejo su kanadiečiu. 
Jis buvo pas mane tą naktį, kai paikšelė Flosė žuvo ant 
sietyno. 

— Nejaugi girtas majoras! 

— Vakar jis nebuvo girtas. Na, bent ne toks girtas, kad 
kristų į akis. Raudonveidis tipas su monokliu. Brangusis, 
turėtum jį prisiminti. Tai jis paėmė iš tavęs pinigų, kad pa- 
statytų už žirgą lapkričio handikapo lenktynėse. 

— Bet man reikia kuo greičiau jį susirasti. Kuo jis vardu? 

— O, šito tai nepasakysiu. Anksčiau žinojau, bet kažkaip 
išslydo iš atminties. Jis išvažiavo į Mančesterį tavęs ieškoti. 
Gaila, kad prasilenkėte. 

Tada Adamas paskambino Ninai. 

— Klausyk, — tarė jis. - Nedaryk jokių skubių sprendimų, 
susijusių su Rudžiu. Gal man pavyks tave atpirkti. Girtas 
majoras vėl pasirodė. 

— Brangusis, bet jau vėlu. Mudu su Rudžiu šį rytą susituo- 
kėme. Dabar kraunuosi daiktus medaus mėnesio kelionei. 
Skrisime aeroplanu. 

— Rudis neleido laiko veltui, ar ne? Brangioji, nevažiuok. 

— Negaliu. Rudis sakė žinąs „aukščiausios klasės vietelę 
netoli Monte Karlo su labai padoriu devynių duobučių golfo 
lauku“. 

— Na)? 

— "Taip, aš pati žinau... bet mūsų nebus vos kelias dienas. 
Kalėdoms grįžtame pas tėtį. Gal pavyks ką nors sutarti, kai 
parvyksim. Labai tikiuosi. 

— Viso. 


— Viso, 


Rudis pažvelgė iš aeroplano žemyn. 

— Klausyk, Nina, — suriko jis, — ar tau, kai buvai jauna, 
reikėjo atmintinai mokytis tokį eilėraštį iš poezijos knygelės: 
Šita sala, valdovų sosto žemė...2! Tu supranti, apie ką kalbu? Ši 
tėviškė laimingosios genties, šis deimantas, žėrįs sidabro jūroj... 

„Ši Anglija, palaimintasis kraštas, 

Lopšys ir auklė prakilnių karalių, 

Garsių kilme, bauginančių vardu... 

Pamiršau, kas ten toliau. Kažkas apie atkaklų žydą. 

— "Tai ištrauka iš pjesės. 

— Ne, iš tokios mėlynos eilėraščių knygutės. 

— Aš joje vaidinau. 

— Na, tai turbūt sudėjo eiles į dramą. Anksčiau jie buvo 
mėlynoje eilėraščių knygutėje. Na, nesvarbu, vis tiek supra- 
tai, apie ką kalbu? 

— Taip, o ką? 

— Na, norėjau pasakyti, ar tau kartais taip nebūna, kai 
pakyli labai aukštai į orą, žvelgi žemyn ir matai viską, kas 

plyti apačioje. Klausyk, ar tavęs neapima kažkoks panašus 
jausmas į tą, apie kurį ten rašo, supranti, apie ką kalbu? 

Nina pažvelgė žemyn ir pamatė keistu kampu pasvirusį 
plačiai išplitusių raudonos spalvos priemiesčių horizontą, 
arterijas primenančius kelius su automobilių dėmelėmis, 
fabrikus — vienus veikiančius, kitus tuščius ir griūvančius, 
apleistą kanalą, tolimas kalvas, nusėtas vienaaukščiais na- 
mukais, telegrafo stulpus ir nutiestus elektros laidus; vyrai ir 
moterys iš taip aukštai priminė tik mažyčius taškučius - jie 
tuokėsi, pirko daiktus, pelnė pinigus, augino vaikus. Vaizdas 
susiūbavo ir vėl pasviro, aeroplanui patekus į oro srovę. 

— Atrodo, tuoj vemsiu, — ištarė Nina. 

— Varpšė mergaitė, — atsiliepė Rudis. — Tam ir skirti po- 
pieriniai maišeliai. 


Išsyk prieš akis driekėsi ne daugiau kaip ketvirtis mylios 
juodo kelio. Jis vyniojosi nelyginant kino juosta. Šalikeles 
gaubė nežinia, pro šalį skriejo rūkas. „Greičiau, greičiau“, — 
aidėjo pro variklio gausmą. Kelias staiga pakilo, baltas au- 
tomobilis nė kiek nemažindamas greičio užskriejo į stačią 
kalvą. Kalvos viršūnėje buvo posūkis. Iš abiejų pusių išniro 
po automobilį ir vis labiau artėdami ėmė spausti. 

— Greičiau, — sušuko panelė Ransibl, - greičiau. 

— IMiau, tyliau, brangute. Visus pažadinsi. Reikia ramiai 
pagulėti, kitaip niekada nepasveiksi. Viskas gerai. Nėra ko 
jaudintis. Viskas gerai. 

Ją mėgino paguldyti ant nugaros. Kaip galima normaliai 
vairuoti, gulint lovoje? 

Dar vienas šiurpus posūkis. Greičio traukiamas išorėn 
automobilis pasviro ant dviejų ratų — jis slydo keliu, kol iki 
šalikelės beliko vos keli coliai. Posūkiuose reikėtų sumažinti 
greitį, bet šitaip gulint ant nugaros jų nematyti. Važiuojant 

tokiu greičiu, galiniai ratai neilgai išsilaikys ant kelio. Štai, 
slydinėja į visas puses. 

— Greičiau. Greičiau. 

Švirkšto adatos dūris. 

— Nėra ko jaudintis, brangute... viskas gerai... nėra ko 
jaudintis. 


Tryliktas skyrius 


Filmavimas baigėsi, visi išsiskirstė — Veslis ir Vaitfildas, vysku- 
pas Filpotsas ir panelė Latuš, ponas Aizeksas ir jo mokiniai 
iš Nacionalinės kinematografijos meno akademijos. Parką 
storai apsnigo — jis virto švaria, balta plyne, nedarkoma jokių 
šešėlių nei dėmių, išskyrus mažytes plačiai išskėstas strėlytes, 
alkanų paukščių pėdsakus. Varpininkai susirinko repeticijai 
ir oras judėte judėjo nuo varpų gausmo. 

Valgomajame Florinas, ponia Florin ir Ada, penkiolikmetė 
kambarinė, puošė šeimos portretų rėmus bugienio šakelėmis. 
Florinas laikė krepšį, ponia Florin prilaikė kopėčias, o Ada 
dėliojo ir tvirtino šakeles. Pulkininkas Blauntas viršuje 
prigulė nusnūsti po pietų. 

Florinas turėjo paslaptį. Tai buvo plati senos baltos drobės 
juosta, ant kurios raudonu kaspinėliu buvo išsiūti žodžiai 
„SVEIKI SUGRĮŽE NAMO“. Jis seniai žinojo, kur juos- 
ta laikoma ir kur ją rasti - tolimajame palėpės kampe, už 
dviejų sėdimųjų vonių ir violončelės dėklo, pačiame juodo 
lagamino viršuje. 

— Ją pasiuvo pulkininko motina, — paaiškino jis, — jam 
pirmą kartą išvykus į mokyklą, ir visad kabindavo prieškam- 
baryje, kai juodu su ponaičiu Eriku parvažiuodavo atostogų. 
Būdavo, vos įėjęs į namus pirmiausia jos pasigesdavo — net 
kai jau buvo užaugęs ir parvažiuodavo iš kariuomenės. „Kur 

mano šūkis?“ — klausdavo. Dabar jį pakabinsime panelei 
Ninai - tiksliau, reikėtų sakyti, poniai Litldžon. 

Ada pasiūlė pastatyti puokštelę bugienio kapitono ir po- 
nios Litldžonų miegamajame. 

Ponia Florin paprieštaravo — kur tai girdėta, bugienis 
miegamajame, be to, prisiekti negalėtų, bet lyg yra girdėjusi, 
jog nešti bugienį į miegamuosius ir vaikų kambarius išvis 
blogas ženklas. 

Ada pasiūlė: 

— Na, tada gal bent šakelę amalo virš lovos?*/ 

Ponia Florin atrėmė, kad Ada per jauna galvoti apie tokius 
dalykus ir kad jai derėtų pasigėdyti. 

Florinas paliepė Adai liautis ginčijusis bei atsikalbinėjus 
ir ateiti į prieškambarį padėti kabinti šūkio. Vieną galą 
reikia pririšti prie raganosio rago, paaiškino jis, kitą — prie 
žirafos. 

Netrukus pulkininkas Blauntas nulipo žemyn. 

— Ar pakurti židinį didžiojoje svetainėje? — paklausė ponia 
Florin. 

= Židinį didžiojoje svetainėje? Ne, o kam gi to reikia, 
ponia Florin? 

— Dėl kapitono ir ponios Litldžon — juk jūs, pone, 
nepamiršote, kad jie atvažiuoja šiandien popiet, tiesa? 

— Koks dar kapitonas ir jo ponia? Niekad negirdėjau tokios 
pavardės. Norėčiau žinoti, kas juos čia pakvietė? Tik jau ne 
aš. Neįsivaizduoju, kas jie tokie. Visai jų nelaukiu... Be to, da- 
bar prisiminiau, Nina sakė ketinanti atvažiuoti su savo vyru. 
Nesiruošiu leisti namų paversti viešbučiu. Jeigu tie žmonės 
atvažiuos, Florinai, liepkite jiems eiti savo keliais, kad ir kas 
jie tokie būtų. Supratote? Tikrai jų nepriimsiu, net manau, 
kad tas, kas juos pakvietė, gerokai peržengė ribas. Niekam 
nederėtų kviesti čia svečių, nepasitarus su manimi. 


Vargingi kūnai 215 


— Ar pakurti židinį didžiojoje svetainėje ta proga, kad pas 
mus atvažiuoja panelė Nina su vyru, pone? 

— "Taip, taip, be abejo... ir, žinoma, jų miegamajame. 
Florinai, o jūsų paprašysiu nusileisti su manimi į rūsį 
paieškoti geresnio portveino... Štai čia turiu raktus... Iš 
anksto nujaučiu, kad Ninos vyras man patiks, — patikliai 
kalbėjo jis, lipdamas laiptais į rūsį. - Girdėjau apie jį labai 
gerai kalbant — padorus, patikimas jaunuolis, ir anaiptol 
ne skurdžius. Nina rašė, kad vaikystėje jis dažnai čia lan- 
kydavosi. Atsimenate jį, Florinai? Aš tai ne... Dar kartą 
priminkite, kokia jo pavardė? 

— Litldžonas, pone. 

— Taip. Tikrai, Litldžonas. Vos prieš minutę man ta pavardė 
sukosi ant liežuvio galo. Litldžonas. Reikės prisiminti. 

— Jo tėvas gyveno netoliese, Oukšote, pone. Buvo labai 
turtingas džentelmenas. Man atrodo, jie užsiėmė laivyba. 
Jaunasis ponaitis Litldžonas jodinėdavo drauge su panele 
Nina, pone. Vikrus buvo kaip beždžioniukas, pone, ruda- 
plaukis... baisiai nekentė kačių. 

— Na, na, tikėsimės, kad tai bus išaugęs. Atsargiai ant 
šito laiptelio, Florinai, jis visai sugriuvęs. Žibintą aukščiau, 
žmogau, nejau negali? Nagi, ko mes čia atėjome? Portveino, 
teisybė, portveino. Nagi, kažkur turėjau 1896 metų der- 
liaus, liko vos keli buteliai. Kas čia parašyta, ant šios dėžės? 
Neįskaitau. Atnešk arčiau žibintą. 

— Paskutinius to derliaus butelius išgėrėme, pone, kai čia 
buvo ponai iš kino. 

— Tikrai, Florinai, visus? Na žinote, nereikėjo to daryti. 

— Ponas Aizeksas labai gerai nusimanė apie vynus. Man 
buvo duoti nurodymai parūpinti jiems viską, ko prašys. 

— Na taip, bet 1896 metų portveinas... Na, ką gi. Paim- 
kite du butelius 1904 metų derliaus. Aha, ko čia dar mums 


216 Evelyn Waugh 


reikėjo? Bordo — taip, bordo vyno. Bordo, bordo, bordo, 
bordo... Kur mes laikome bordo vyną, Florinai? 


Pulkininkui Blauntui geriant arbatą —- ką tik buvo suvalgęs 
virtą kiaušinį rudu lukštu ir dabar tepė bandelę medumi — 
Florinas atidarė bibliotekos duris ir pranešė: 

— Kapitonas ir ponia Litldžon, pone. 

Įėjo Adamas ir Nina. 

Pulkininkas Blauntas padėjo bandelę ir pakilo pasisvei- 
kinti. 

— Nagi, Nina, jau senokai nebuvai aplankyti savo senio 
tėvo. Tai čia mano žentas, a? Sveikas, mano berniuk. Įeikit 
abu, sėskitės. Florinas tuoj atneš puodelius... Na, — ištarė 
jis, tiriamu žvilgsniu permetęs Adamą, - nepasakysiu, kad 
būčiau jus atpažinęs. Kitados labai gerai pažinojau jūsų tėvą. 
Buvo mano kaimynas tame, kaip jis, pamiršau. Jūs tikriausiai 
tų laikų nė neprisimenate. Būdavo, ateidavote pas mus ir 
traukdavote jodinėti su Nina. Jums tada buvo ne daugiau 
kaip dešimt ar vienuolika... Keista, kažkodėl maniau, kad 
jūs rudaplaukis... 

— Turbūt girdėjai, kad jį vadina Rudžiu, — tarė Nina, - tad 
taip ir pagalvojai. 

— Matyt, būta ko nors panašaus... labai keista žmogų 
vadinti Rudžiu, kai jo paprasti šviesūs plaukai... na, vis tiek 
labai džiaugiuosi, kad atvažiavote, labai džiaugiuosi. Deja, 
savaitgalis žada būti nuobodus. Dabar čia mažai kas apsi- 
lanko. Florinas sakė pakvietęs į svečius kažkokį kapitoną 
su ponia - koks įžūlumas, - bet aš atsakiau, jog nenoriu jų 
matyti. Kodėl turėčiau priiminėti Florino draugus? Tarnai, 
atrodo, mano, kad jei kelerius metus tau padirbėjo, tai da- 
bar gali daryti viską, ką tik įsigeidžia. Štai vargšė senoji ledi 
Greibridž — tik po jos mirties paaiškėjo, kad kamerdineris 


Vargingi kūnai 217 


visą laiką šiauriniame namo gale nuomojo kambarius. Ji 
niekaip nesuprato, kodėl valgomajame niekada nematyti 
vaisių iš sodo — ogi kamerdineris su savo nuomininkais juos 
suvalgydavo tarnų svetainėje. O kai ji susirgo ir nebegalėjo 
išeiti iš kambario, parke jis įrengė golfo laukus... plaukai 
šiaušiasi pagalvojus. Abejoju, ar Florinas galėtų taip pasi- 
elgti — bet niekuo negali būti tikras. Viskas prasideda nuo 
smulkmenų, pavyzdžiui, nuo to, kad pradeda kviestis svečių 
savaitgaliui. 


Virtuvėje Florinas tarė: 

— Šis ponas nėra tas Litldžonas, kurį aš kitados pažinojau. 

Ponia Florin pridūrė: | 

— "Tai tas pats jaunuolis, kuris prieš mėnesį buvo atvažiavęs 
pietauti. 

Ada ištarė: 

— Jis labai simpatiškas. 

Florinas ir ponia Florin vienu balsu sudraudė: 

— Otu, Ada, patylėk. Ar jau nunešei jiems į miegamąjį 
karšto vandens? Užnešei lagaminus? Išpakavai daiktus? 
Išvalei pulkininko vakarinį kostiumą? Gal manai, kad visus 
darbus namie už tave turi nudirbti ponas Florinas ir ponia 
Florin? Pažiūrėk, į ką panaši tavo prijuostė, apsileidusi mer- 
giote, šiandien jau antrą suterlioji. 

Florinas dar pridūrė: 

— Na, bent jau panelė Nina pastebėjo sveikinimą. 


Bibliotekoje pulkininkas Blauntas kalbėjo: 

— Šį vakarą galiu jums pasiūlyti gerą pramogą. Man ką tik 
atsiuntė dvi paskutines išryškintas mano filmo juostos rites. 
Pamaniau, kad šiandien galėsim jas peržiūrėti. Tik reikės 
nueiti pas pastorių, nes tas, laimingasis, turi įsivedęs elektrą. 

Jau įspėjau, kad mūsų lauktų. Neatrodė labai patenkintas. 
Sakė, kad rytojui turi paruošti tris pamokslus ir dar keltis 
šeštą valandą ankstyvųjų mišių. Tai čia Kalėdų dvasia? Ir 
dar nepanoro automobiliu mūsų atsivežti. Juk tik ketvirtis 
mylios, jam tai joks vargas, o kaip mes klamposim per sniegą, 
ir dar nešini aparatu? Pasakiau jam: „Jei jūs pats elgtumėtės 
kaip tikras krikščionis, gal mes mieliau užsirašinėtume į jūsų 
užsienio misijas, skautų būrius ir vargonų taisymo fondus.“ 
Čia jį ir pagavau. Po šimts, aš juk pats parūpinau jam šitą 
vietą: kas, jei ne aš, turi teisę naudotis jo automobiliu. 


Užlipus į viršų persirengti prieš vakarienę Nina tarė Ada- 
mui: 

— "Taip ir žinojau, kad tėtis tavęs nepažins. 

Adamas atsakė: 

- Žiūrėk, kažkas mums virš lovos pakabino amalo. 

— Man atrodo, tu gerokai nustebinai Florinus. 

— Brangioji, o ką pasakys pastorius? Jis mane vežė į stotį, 
kai pirmą kartą buvau čia atvykęs. Palaikė mane bepročiu. 

— ..„vargšas Rudis. Kaip manai, ar mes su juo labai negražiai 
elgiamės? Bet juk pats likimas panorėjo, kad jį būtent dabar 
iškviestų į dalinį. 

— Aš jam palikau čekį - sumokėjau už tave. 

— Brangusis, tu juk žinai, kad jis negalioja. 

— Visi čekiai galioja, kol bankas jų neatmetė. Rytoj 
Kalėdos, tada antra Kalėdų diena, paskui sekmadienis. Čekio 
nepavyks išgryninti iki pirmadienio, o iki to laiko gali atsitikti 
kas tik nori. Gal pasirodys girtas majoras. Blogiausiu atveju 
galėsiu tave grąžinti. 

— Tikriausiai taip ir bus... Brangusis, medaus mėnuo buvo 
tikras pragaras... klaikiai šalta, Rudis atkakliai reikalavo po 
vakarienės eiti pasivaikščioti į terasą ir grožėtis mėnuliu virš 

Viduržemio jūros, kiauras dienas žaidė golfą, susidraugavo 
su kitais viešbutyje gyvenančiais anglais. Neįmanoma ap- 
sakyti, kaip buvo nyku... graudu iki ašarų, kaip sakydavo 
vargšė Agata. 

— Ar jau sakiau, kad dalyvavau jos laidotuvėse? Žmonių 
beveik nebuvo, tik Čazmai ir keletas tetų. Nuvažiavau su 
Vanu, buvau įgėręs, visi į mane spoksojo. Manau, nusprendė, 
kad aš irgi kaltas dėl tos avarijos... 

— O kaip Mailsas? 

— Jam teko išvykti iš šalies, gal nežinojai? 

— Brangusis, aš tik šiandien grįžau po medaus mėnesio. 
Nieko nežinau... Klausyk, atrodo, daugiau nieko nebeliko, 
tik mudu abu. 

— Ir Rudis. 

— Taip, ir Rudis. 


Kino filmo peržiūra vakare nebuvo labai sėkminga. 

Pastorius atvyko jiems baigiant vakarieniauti; įėjo į 
valgomąjį purtydamasis sniegą nuo palto pečių. 

— Užeikite, pastoriau, užeikite. Ilgai nebetruksime. Imkite 
taurę portveino ir prisėskite. Jūs pažįstate mano dukterį, 
tiesa? O štai mano naujasis žentas. 

— Man atrodo, su juo irgi jau esu turėjęs malonumą su- 
sitikti. 

— Nesąmonė, jis pirmą kartą čia atvažiavo nuo tada, kai 
buvo tokio didumo - jūsų dar tada čia nebuvo. 

Pastorius gurkšnojo portveiną ir atkakliai apžiūrinėjo 
Adamą pro taurės viršų, o Nina tai matydama kikeno. 
Netrukus Adamas irgi pradėjo kikenti, ir pastorius suprato 
įtarinėjęs ne tuščiai. Taigi svečiams dar neatvykus į pastoriaus 
namus santykiai jau buvo įtempti. Tiesa, pulkininkas taip 
rūpinosi aparato pergabenimu, kad nieko nepastebėjo. 

— Jūs pirmą kartą čia lankotės? — paklausė pastorius, 
važiuodamas per sniegynus. 

— Juk žinote, vaikystėje gyvenau netoliese, - atsakė Ada- 
mas. 

— A... bet neseniai irgi buvote atvykęs, tiesa? Pulkininkas 
dažnai pamiršta... 

— Ne, ne. Nesilankiau čia jau penkiolika metų. 

— Supratau, — piktdžiugiškai pabrėždamas atsiliepė pas- 
torius ir tyliai sumurmėjo: — Nepaprasta... labai liūdna ir 
nepaprasta. 

Pastoriaus žmona buvo nusiteikusi šventiškai sutikti svečius 
ir svetainėje buvo patiekusi kavos su šokoladiniais sausai- 
niais, bet pulkininkas netruko padaryti galą linksmybėms, 
panardindamas visus į tamsą. 

Jis išsuko visas elektros lemputes ir įtvirtino savo žibinto 
jungiklį. Svetainę perkirto ryškus spindulys, primenantis 
policijos lempas, ir apšvietė pastorių, kuris pašnibždomis 
žmonai į ausį pasakojo, ką patyręs. 

— „tas pats jaunuolis, apie kurį aš tau pasakojau, - kalbėjo 
jis. — Visiškai išprotėjęs, vargšelis. Net neatsimena, kad jau 
buvo čia atvažiavęs. Kai žmogus sulaukia pulkininko metų, 
tokie dalykai nieko nestebina, bet kai jaunuolis... nieko gero 
nežada ateities kartoms... 

Pulkininkas trumpam liovėsi kuistis. 

— Paklausykit, pastoriau, man ką tik atėjo į galvą. Gal 
būtų gerai, kad ir senis Florinas tai pamatytų? Jis miegojo 
beveik visą laiką, kol buvo filmuojama. Žinau, kad labai 
norėtų pažiūrėti. Būkite toks malonus, atvežkite jį savo 
automobiliu. 

— Ne, pulkininke, iš tiesų manau, kad to visai nereikia. 
Ką tik pastačiau automobilį į garažą. 

— Nepradėsiu rodyti, kol jūs negrįšite, jei jums dėl to ne- 

ramu. Dar truputį užtruks, kol viską paruošiu. Palauksime 
jūsų. Tikrai pažadu. 

— Mielas pulkininke, dabar baisiai sninga, galima sakyti, 
pūga. Ar gražu būtų tokiu oru naktį traukti iš lovos seną 
žmogų vien pažiūrėti filmo, kurį, be jokios abejonės, netrukus 
rodys visoje šalyje? 

— Gerai, pastoriau, kaip jums patinka. Tik pamaniau, kad 
jei jau Kalėdos... o, prakeikimas, manęs vos nenutrenkė. 

Adamas su Nina ir pastorius su žmona kantriai sėdėjo 
tamsoje. Pagaliau pulkininkas išvyniojo sidabruotą ekraną. 

— Gal kas nors man padėtų nurinkti visa tai nuo židinio 
atbrailos, — tarė jis. 

Pastoriaus žmona nuskubėjo gelbėti savo svetainės 
puošmenų. 

— Kaip manote, atlaikys? — paklausė pulkininkas, rizikingai 
ropšdamasis ant fortepijono ir susijaudinęs demonstruoda- 
mas stulbinamą, šiaip snaudžiantį gyvybingumą. — Na, dabar 
paduokite man ekraną. Puiku. Pastoriau, nesupyksit, jei 
įsuksiu į sieną keletą varžtelių? Visai nedidelių. 

Netrukus ekranas buvo pritvirtintas, o lęšis nutaikytas 
taip, kad ant jo nušvistų mažas ryškus keturkampis. 

Žiūrovai nekantriai susėdo. 

— Pradedam, - ištarė pulkininkas ir įjungė aparatą. 

Pasigirdo zyzimas ir ekrane staiga pasirodė vaizdas — atbu- 
lomis keliu lekiantys keturi uniformuoti raiteliai. 

— Aha, - tarė pulkininkas, - kažkas ne taip... keista. Tik- 
riausiai būsiu pamiršęs persukti juostą. 

Raiteliai išnyko, vėl pasigirdo zyzimas — juostą persuko 
ant kitos ritės. 

— Nagi, dabar, — pareiškė pulkininkas, ir iš tiesų ekrane 
pasirodė smulkus, tačiau aiškus užrašas: „DIDŽIOSIOS BRITANI- 
JOS VAIDYBINIŲ FILMŲ BENDROVĖ PRISTATO“. Šis užrašas, smar- 

kiai vibruojantis, bet šiaip be jokių permainų, ekrane kybojo 
gana ilgai („Žinoma, prieš pradedant komercines peržiūras, 
titrus reikės sutrumpinti“, — paaiškino pulkininkas.), kol 
galiausiai vietoje jo pasirodė kitas: „PAGRINDINĮ VAIDMENĮ 
ATLIEKA EFEĖ LATUŠ“. Pastarasis švystelėjo labai greitai; tiesą 
sakant, žiūrovams vos spėjus jį pastebėti, užrašas nuskendo 
užmarštin. („Po šimts, — suburbėjo pulkininkas, - slystelėjo.“) 
Paskui vėl stojo ilga pauzė, o tada: 


„PAŽENKLINTAS UGNIMI“, FILMAS APIE DŽONO VESLIO 
GYVENIMĄ 


(„Na štai“, — tarė pulkininkas.) 
ANGLIJA, XVIII AMŽIUS 


Netrukus ekrane pasirodė keturi vyrai su perukais ir 
maskaradiniais kostiumais, sėdintys prie kortų stalelio. Ant 
jo stovėjo taurės, žvakės ir gulėjo šūsnys pinigų. Buvo aišku, 
kad visi karštligiškai lošia ir be saiko geria. („Iš tikrųjų jie 
dar ir dainuoja, — paaiškino pulkininkas, — tik aš, deja, kol 
kas neturiu garso aparatūros.“) Paskui pasirodė plėšikas 
ir karieta, kurią Adamas jau buvo matęs, tada — keletas 
elgetų, mirštančių iš bado priešais Dautingo bažnyčią, po 
to kelios menuetą šokančios damos maskarado suknelėmis. 
Kartais viršutinis kadro rėmas nukirsdavo šokėjų galvas, 
kartais jos prasmegdavo gilyn, tarsi šoktų liulančiuose 
smėlynuose, o kartą kadre pasirodė vienmarškinis ponas 
Aizeksas, raginantis nesustoti. („Šitą iškirpsiu“, - pažadėjo 
pulkininkas.) 


Vargingi kūnai 223 


EPVORTO PASTORIAUS NAMAI, LINKOLNŠYRAS (ANGL.) 


(„Čia tam atvejui, jei filmą sugalvotų rodyti Valstijose, — 
paaiškino pulkininkas. — Nemanau, kad pas juos irgi yra 
Linkolnšyras, bet mandagiau atrodys, jei įrašysim - ką žinai, 
ko gali pasitaikyti“) 

Pasirodė Dautingo dvaro kampas, pro visus jo langus 
rūko debesys dūmų. Dvasininkas neapsakomai skubiai 
perdavinėjo kažkam vieną po kito daugelį vaikų. („Gaisras, 
suprantate? — aiškino pulkininkas. — Labai paprastai pavyko 
padaryti, padegėme kažkokią bjaurastį, kurios turėjo atsivežęs 
Aizeksas. Dvokė kaip reikiant.“) 

Nuotykingasis filmas truko gal pusvalandį. Vienas išs- 
kirtinių jo bruožų buvo tas, kad vos tik įvykiai pasiekdavo 
dramatišką ar reikšmingą vietą, juosta, regis, imdavo suktis vis 
greičiau. Kaimiečiai kuisnojo į bažnyčią tarsi genami elektros 
srovės, įsimylėjėliai lyg kulkos šokinėjo pro langus, žirgai lėkė 
pro šalį nelyginant lenktyniniai automobiliai, o maištai kilda- 
vo taip sparčiai, kad juos sunku būdavo sužiūrėti. Kita vertus, 
visos ramios ar mažiau veiksmo turinčios scenos — dviejų 
dvasininkų pokalbis sode, ponios Vesli malda, mieganti ponia 
Hantingdon ir panašios — atrodė trunkančios visą amžinybę. 
Šis netobulumas krito į akį net pulkininkui Blauntui. 

— Manau, čia reikės kai ką iškirpti, - nusprendė jis, ketu- 
rias su puse minutes be pertraukos žiūrėjęs, kaip Veslis rašo 
religinį traktatą. 

Ritei pasibaigus, žiūrovai su palengvėjimu pasirąžė. 

— Na, iš tiesų labai įdomu, - tarė pastoriaus žmona, - labai 
įdomu ir labai pamokoma. 

— Priimkite mano sveikinimus, pulkininke. Neapsakomai 
įdomus kūrinys. Niekad nemaniau, kad Veslio gyvenime buvo 
tiek nuotykių. Matau, jog reikia dar kartą perskaityti Lekį?. 

— Tiesiog dieviška, tėti. 

— Labai ačiū, pone, man be galo patiko. 

— Bet palaukit, palaukit, čia juk ne viskas, — atsiliepė 
pulkininkas. — Dar liko keturios ritės. 

— O, kaip gerai... - Tikrai, nuostabu... —- Puikumėlis. — A. 

"Tačiau viso filmo taip ir nepavyko pažiūrėti. Vos prasidėjus 
antrai serijai - kai Amerikoje atsidūrusį Veslį iš indėnų nagų 
išgelbėjo kaubojumi persirengusi ponia Hantingdon - nutiko 
vienas iš tų nesmagumų, nuo kurių neapdrausti net didžiausi, 
prabangiausi kino teatrai. Staiga kažkas sutraškėjo, šoko ilga 
žydra kibirkštis ir šviesa užgeso. 

— O varge, — tarė pulkininkas, - kažin, kas čia dabar. Kaip 
tik pasiekėme tokią įdomią vietą. - Jis visomis jėgomis kibo į 
aparatą, neatsargiai nusidegino pirštus, o žiūrovai tylėdami 
sėdėjo tamsoje. 

Netrukus durys atsidarė ir su žvake rankoje įėjo kamba- 
rinė. | 

— Atsiprašau, ponia, — tarė ji, — bet šviesa dingo visame 
name. | 

Pastorius nuskubėjo prie durų ir pamėgino perjungti ko- 
ridoriuje įtaisytą jungiklį. Kelis kartus jį spragtelėjo, paskui 
pabarbeno pirštu nelyginant barometrą ir papurtė. 

— Atrodo, įvyko trumpasis jungimas, — paaiškino jis. 

— Na žinot, pastoriau, tai labai nepatogu, - irzliai atsiliepė 
pulkininkas. — Be elektros tikrai negalėsiu parodyti filmo. 
Nejau nieko negalite padaryti? 

— Deja, čia prireiks elektriko, o iki pirmadienio vargu ar 
pavyks jį rasti, — atsakė pastorius anaiptol ne taip romiai, 
kaip derėtų krikščioniui. — Tiesą sakant, man jau visai aišku, 
kad mudu su žmona ir visais šeimynykščiais turėsime praleisti 
Kalėdų savaitgalį tamsoje. 

— Na, -atsakė pulkininkas, — tikrai to nesitikėjau. Žinoma, 
suprantu, kad jums tai ne mažesnis nusivylimas negu man. 
Ir vis dėlto... 

Tarnaitė atnešė dar kelias žvakes ir dviračio žibintą. 

— Štai viskas, ką namuose pavyko rasti, — tarė ji, - o par- 
duotuves atidarys tik pirmadienį. 

— Nemanau, pulkininke, kad tokiomis aplinkybėmis 
jums dar prireiktų mano svetingumo. Gal norėtumėte, kad 
paskambinčiau į Eilsberį ir pakviesčiau jums taksi? 

— Ką tokį? Taksi? Klausykit, juokinga kviestis taksi iš pat 
Eilsberio, kad pavažiuotume vos ketvirtį mylios. 

— Nemanau, kad ponia Litldžon labai norėtų tokią naktį 
eiti pėsčiomis. 

— Gal taksi ir būtų neblogai, tėti. 

— Žinoma, jei norėtumėte prisiglausti čia... gal vėliau 
prasigiedrys. Tik jums, manau, bus labai nejauku sėdėti 
tamsoje? 

— Ne, ne, žinoma, iškvieskite taksi, — patvirtino pulki- 
ninkas. 

Pakeliui namo jis pareiškė: 

— Jau beveik ketinau jam savaitgaliui paskolinti keletą 
savo žibintų. Bet dabar tikrai to nedarysiu. Įsivaizduokite — 
užsakyti taksi už septynių mylių, kad pavežtų mus kelis 
šimtus jardų. Ir dar Kūčių vakarą. Jei tie krikščionys taip 
supranta artimo meilę ir pagalbą, tai nė kiek nesistebiu, kad 
jų bažnyčios stovi tuščios. O aš tempiausi iš tokios tolybės 
savo filmą, norėdamas jiems parodyti... 

Kitą rytą Adamas su Nina pabudo po Ados pakabintu 
amalu ir išgirdo, kaip snieguotais laukais aidi Kalėdų varpai. 
„Gerieji žmonės, į bažnyčią; bažnyčion rinkitės visi.“ Abu 
buvo išvakarėse pakabinę kojines, Adamas į Ninos kojinę 
įdėjo buteliuką kvepalų ir purškiklį, o ji dovanojo jam du 

kaklaraiščius ir naujos mados saugų skustuvą. Ada atnešė 
arbatos ir pasveikino su Kalėdomis. Nina nepamiršo nupirkti 
dovanų abiem Florinams, bet apie Adą nepagalvojo, tad 
atidavė jai kvepalus. 

— Brangioji, — priminė jai Adamas, — Asprey jie kainavo 
dvidešimt penkis šilingus iš Arčio Šverto sąskaitos. 

Vėliau jie pabėrė ant palangės trupinių, likusių nuo 
sumuštinių, ir jų lesti atskrido sniegena. Tokia buvo ir visa 
diena. 

Adamas su Nina vieni pusryčiavo valgomajame. Ant 
spirito lempų šiltai stovėjo sidabro indai, kuriuose buvo om- 
leto, aštriai paruoštų putpelių, žuvies su ryžiais, inkstų, jūrų 
liežuvio bei raguolių; dar buvo patiekta kumpio, liežuvio, 
kiaulės galvos slėgtainio ir sūdytos silkės. Nina suvalgė 
obuolį, Adamas - porą skrebučių. 

Vienuoliktą valandą nusileido pulkininkas Blauntas, apsi- 
vilkęs pilką fraką. Jis palinkėjo svečiams labo ryto, visi apsikeitė 
dovanomis. Adamas jam dovanojo dėžę cigarų, Nina - didelę 
iliustruotą knygą apie šiuolaikinę kinematografiją; jis dovano- 
jo Ninai upės perlų segę, kitados priklausiusią jos motinai, o 
Adamui - spalvotą kalendorių, ant kurio viršelio buvo spal- 
votas pypkę rūkančio buldogo paveikslėlis, o prie kiekvienos 
metų dienos — Longfelou citata. 

Pusę dvyliktos visi išėjo į bažnyčią rytinių pamaldų. 

— Tegu jam tai bus tikro krikščioniško atlaidumo pa- 
moka, — pasakė pulkininkas (ir vis dėlto visą pamokslą 
pabrėžtinai skaitė Bibliją). 

Po mišių jie aplankė porą trejetą kaimo namelių. Florinas 
jau buvo juos apėjęs ir išdalijęs ryšelius su maistu. Visiems 
buvo labai džiugu ir smalsu pamatyti panelės Ninos vyrą. 
Daug kas jį prisiminė dar mažą vaiką ir kalbėjo, jog nuo to 
laiko jis neatpažįstamai pasikeitė. Pasigardžiuodami priminė 

Adamui daugel keblių epizodų iš Rudžio vaikystės, daugiau- 
sia susijusių su įvairaus pobūdžio žala ir kerštu katėms. 


Po pietų visi nulipo žemyn pažiūrėti, kaip papuošta tarnų 
svetainė. 

"Tai buvo labai senas kasmetinis paprotys, kuriam Florinai 
pasirengė, ant dujų ragelių prikabinėdami popierinių kas- 
pinų. Ada pietavo pas savo tėvus, kurie gyveno Dautingo 
kaime tarp degalinių, tad Florinai valgė savo kalakutą ir 
slyvų pudingą vienu du. 

— Dar atsimenu, kaip per Kalėdų pietus prie šio stalo, 
būdavo, susėda dvidešimt penki žmonės, - kalbėjo Florinas. — 
Tikrus pobūvius ruošdavo, kai pulkininkas ir ponaitis Erikas 
dar buvo maži. Statydavo spektaklius, apversdavo visus 
namus aukštyn kojom, kiekvienas svečias atsigabendavo 
savo kamerdinerį. 

— Aha, - atsiduso ponia Florin. 

— Laikai keičiasi, — pareiškė Florinas, krapštydamasis 
dantis. 

— Aha, - pritarė ponia Florin. 

Iš valgomojo atėjo šeimininkai. 

Pulkininkas pabeldė į duris ir paklausė: 

— Ar galime užeiti, ponia Florin? 

— Žinoma, galite, pone, labai jūsų laukiame, — atsiliepė 
ponia Florin. 

Adamas, Nina ir pulkininkas pasigėrėjo puošmenomis ir 
įteikė savo dovanas, susuktas į vyniojamąjį popierių. Tada 
pulkininkas tarė: 

— Manyčiau, reikėtų visiems drauge išgerti po taurę vyno. 

Florinas atidarė butelį chereso, kurį buvo rytą atsinešęs iš 
rūsio, ir pripylė taures; pirmą padavė Ninai, paskui poniai Flo- 
rin, tada pulkininkui, Adamui ir galiausiai paskutinę — sau. 

— Nuoširdžiausi sveikinimai, ponia Florin, — palinkėjo 
pulkininkas, iškėlęs taurę, — ir jums, Florinai, taip pat. Metai 
bėga, mes nejaunėjame, tačiau aš tikiu ir viliuosi, kad dar 
daug kartų visi drauge švęsime Kalėdas. Štai ponia Florin 
neatrodo nė viena diena vyresnė negu tais laikais, kai tik 
pradėjo čia dirbti. Geriausi jums linkėjimai, tebus ateinantys 
metai pilni sveikatos ir laimės. 

Ponia Florin atsakė: 

— Dėkojame jums, pone, su didžiausia pagarba ir linkime 
to paties. 

Florinas tarė: 

— Labai džiaugiamės, vėl matydami panelę Niną gimtuose 
namuose — turėčiau sakyti, ponią Litldžon, — ir jos vyrą, 
mudu su ponia Florin linkime jiems daug laimės ir klestėjimo 
vedybiniame gyvenime; galiu tik tiek pasakyti, kad jei jie 
bus drauge tokie laimingi kaip mudu su ponia Florin, tai 
tikriausiai nieko geresnio ir neįmanoma palinkėti. 

"Tada šeimininkai išėjo ir visi namų gyventojai susirengė 
pogulio. 


Vakare pavalgius Adamas su pulkininku įsipylė į taures 
portveino ir atgręžė krėslus į židinį. Nina išėjo į svetainę 
parūkyti. 

— Žinot ką, - tarė pulkininkas, koja baksnodamas degančią 
pliauską, — aš, mano berniuk, labai džiaugiuosi, kad Nina 
ištekėjo už jūsų. Jūs man iš karto patikote, vos pamačiau. 
Nina užsispyrusi — tokia jau gimė, bet visad žinojau, kad galų 
gale pasirinks protingai. Manau, kad jūsų, mieli jaunuoliai, 
laukia labai malonus bendras gyvenimas. 

— Tikiuosi, pone. 

— Aš tuo nė kiek neabejoju, mano berniuk. Keletą kartų ji 
vos nepadarė klaidos. Visai neseniai čia buvo atvažiavęs toks 

asilas, norėjo ją vesti. Žurnalistas. Visiškas kvailys. Sakė, kad 
mano senas draugas kanauninkas Plepys dirba laikraštyje. 
Na, nenorėjau jam prieštarauti — kas jau kas, o jis turėtų 
žinoti tokius dalykus, — bet man tai iškart pasirodė keista, o 
paskui, jam išvažiavus, įsivaizduojat, rankiojau senus popie- 
rius ir radau iškirptą straipsnį iš Vusterio „Heraldo“, kuriame 
aprašytos jo laidotuvės. Mirė 1912 metais. Na, juk tik visiškas 
iškvėšėlis taip apsiriktų, tiesa?.. Gal dar portveino? 

— Ačiū. 

— Paskui pasirodė dar vienas. Pardavinėjo dulkių siurblius, 
ar galit įsivaizduoti, ir paprašė jam duoti tūkstantį svarų! 
Įžūlus šuniūkštis. Kaipmat pasiunčiau jį kuo toliausiai... 
Bet jūs, Litldžonai, visai kitoks. Tokį žentą aš ir pats būčiau 
išsirinkęs. Jūsų santuoka man suteikė daug laimės, mielas 
berniuk. 

Tuo metu įėjo Nina ir pranešė, kad prie svetainės lango 
stovi giesmininkai. 

— Kviesk juos vidun, - paliepė pulkininkas. —- Kviesk vidun. 
Jie kasmet ateina. Ir pasakyk Florinui, kad atneštų punšo. 

Florinas atnešė punšo didžiulėje sidabrinėje vazoje, o Nina 
atvedė giesmininkus. Šie sustojo prie komodos, gniaužydami 
rankose kepures, mirkčiodami nuo ryškios dujų šviesos, stai- 
ga šilumoje ryškiai paraudusiomis nosimis ir skruostais. 


O, žinią paguodos ir džiaugsmo, — giedojo jie, — paguodos ir 
džiaugsmo, 
O, žinią paguodos ir džiaugsmo. 


Paskui jie pagiedojo „Gerąjį karalių Venceslavą“, „Pirmąsias 
Kalėdas“, Adeste Fideles ir „Kai piemenėliai bandą ganė“. Bai- 
gus Florinas išpilstė punšą, atidžiai žiūrėdamas, kad jaunimui 
netektų vyresniesiems skirtų taurių ir sykiu kad kiekvienas 

gėrimo gautų truputėlį — bet labai nedaug — daugiau negu 
įstengia pakelti. 

Pulkininkas paragavo punšo ir pareiškė, jog jis esąs nepri- 
lygstamas. Tada išklausinėjo giesmininkus, kokie jų vardai ir 
iš kur atkeliavę, galiausiai padavė vadovui penkis šilingus ir 
išsiuntė atgal į sniegynus. 

— Taip būdavo kasmet, kiek mano atmintis siekia, — tarė 
pulkininkas. - Kai buvom vaikai, per Kalėdas visad rengdavo 
pobūvį... tokios linksmos būdavo šarados... po pietų visad 
taurė chereso tarnų svetainėje, o vakare — giesmininkai... 
Sakykit, — staiga paklausė jis, pakeitęs temą, — ar jums iš 
tiesų patiko filmas, kurį žiūrėjom vakar? 

— Dieviškesnio filmo nesu mačiusi, tėti. 

— Man jis nepaprastai patiko, pone, garbės žodis. 

— Tikrai? Ar tikrai? Na, tai labai džiaugiuosi. Bet, man 
atrodo, pastoriui jis nepatiko — na, nelabai patiko. Aišku, 
labai gaila, kad matėt tik gabaliuką. Tada nenorėjau nieko 
sakyti, bet pats sau pamaniau, kad pastorius labai neatsakin- 
gai prižiūri savo elektros įrangą — neatlaikė nė vieno vakaro. 
Jam visiškai nerūpi, kad žmogus norės parodyti filmą. Bet 
filmas puikus, ką? Tikrai taip manote? 

— Prisiekiu, dar niekad nemačiau tokio gero filmo. 

— Jis ženklina lemiamą Britanijos filmų pramonės raidos 
poslinkį, - svajingai patvirtino pulkininkas. — Tai pats svar- 
biausias garsinis specialios religinės tematikos filmas, sukur- 
tas tik šioje šalyje — dalyvaujant tik britų aktoriams ir vady- 
bininkams, finansuojamas tik britų kapitalo. Jį režisuojant 
negailėta nei pastangų, nei lėšų, o pastatymą prižiūrėjo 
istorijos bei teologijos ekspertai. Negailėta pastangų, siekiant 
kuo kruopščiausiai atkurti kiekvieną istorinę smulkmeną. 
Didžiojo visuomenės ir religijos reformatoriaus Džono Veslio 
gyvenimas, kupinas žmogiškų aistrų ir tragizmo, pirmą kartą 

pateikiamas vertinti britų žiūrovams... Džiaugiuosi, mielas 
berniuk, kad jūs tai supratote, nes aš, atvirai sakant, turiu 
pasiūlymą. Pats senstu, nebegaliu visko aprėpti, todėl ma- 
nau, kad ateityje vertėtų atsisakyti komercinės veiklos ir 
pasitenkinti aktoriaus bei prodiuserio duona. Komercijai 
reikia jauno žmogaus. Tad ir pamaniau — gal norėtumėte 
tapti mano verslo partneriu? Aš nusipirkau viską iš Aizekso, 
o kadangi jūs esate šeimos narys, tai mielai parduočiau jūsų 
dalį už kokius du tūkstančius svarų. Žinau, kad jums tai 
vieni niekai, ir galiu patikinti, kad po kelių mėnesių pinigus 
atgausite dvigubai. Ką pasakysite? 

— Na... — išsižiojo Adamas. 

"Tačiau atsakyti taip ir neprireikė, nes tą akimirką atsivėrė 
svetainės durys ir pasirodė pastorius. 

— Sveiki, pastoriau, užeikite. Kaip malonu ir kaimyniška, 
kad užsukote tokį vėlų vakarą. Linksmų jums Kalėdų. 

— Pulkininke Blauntai, atnešiau šiurpią žinią. Negalėjau 
tuojau pat jums nepranešti... 

— Klausykit, man labai gaila. Nejau pas jus nutiko kas 
nors blogo? 

— Blogiau, daug blogiau. Mudu su žmona vakarieniavome 
prie židinio — nes šviesos dar nėra, — ir įsijungėme radiją. 
Giedojo labai gražias Kalėdų giesmes. Staiga koncertas buvo 
nutrauktas specialios žinių laidos... Pulkininke, nutiko baisus 
ir netikėtas dalykas - ką tik paskelbtas karas. 


Laiminga pabaiga 


Sėdėdamas ant suaižėjusio stuobrio didžiausio mūšio lauke 
per visą pasaulio istoriją, Adamas skaitė Ninos laišką. Laiškas 
atėjo vakar, bet kovos veiksmai buvo tokie atkaklūs, kad iki 
šiol nebuvo nė minutės, kad galėtų jį perskaityti. 


Dauting Holas 
Eilsberis 


Brangiausias Adamai, 

Kažin, kaip tau sekasi. Sunku susivokti, kas iš tikrųjų vyk 
sta, nes laikraščiai rašo tokias keistybes. Vanas gavo dievišką 
darbą — išgalvoja karo naujienas: neseniai sukūrė puikią 
istoriją, kaip tu išgelbėjai kelių šimtų žmonių gyvybe, dabar 
kilo masinis sujudimas, žmonės piktinasi, kodėl tavęs dar 
neapdovanojo Viktorijos kryžiumi, tad veikiausiai netrukus 
jį gausi, juokinga, ar ne? 

Mudviem su Rudžiu sekasi gerai. Rudis įsitaisė dirbti Vait- 
hole, dėvi labai puošnią uniformą, o aš, mielasis, netrukus 
turėsiu kūdikį, baisu, ar ne, bet Rudis tvirtai įsikalė į galvą, 
jog kūdikis jo, ir baisiai džiaugiasi, tad veikiausiai viskas bus 
gerai. Jau-atleido tau už anas Kalėdas, sako, kad dabar tu 
atlieki pareigą tėvynei, o per karą visa kita galima pamiršti. 

Ar žinojai, kad Dautinge įrengta ligoninė? Tėtis rodo 
sužeistiesiems savo filmą, šie negali atsidžiaugti. Buvau 

sutikusi poną Benflitą, jis sakė, kad žmogui, kuris visą 
gyvenimą atidavė kultūrai, tiesiog baisu žiūrėti, kaip griūva 
ir nyksta viskas, kas jam buvo brangu; tačiau jo išleistą 
karo poezijos antologiją „Apnuogintas kardas“ labai gerai 
perka. Vyriausybė neseniai išleido įsaką, kad visi privalo 
miegoti su dujokaukėmis, nes išlieka bombų pavojus, bet 
niekas jo neklauso. Arčį pasodino į kalėjimą kaip įtartiną 
svetimšalį — tai Rudžio darbas, jis tiesiog puikiai gaudo 
šnipus. Man dažnai būna bloga, tai vis dėl to kūdikio, bet 
visi sako, kad labai patriotiška susilaukti kūdikio per karą, 
kaip manai, kodėl? 
Myliu tave, angele mano, saugokis. 


N. 


Jis įdėjo laišką atgal į voką, įsikišo į kišenę prie krūtinės ir 
užsegė saga. Tada išsitraukė pypkę, prisikimšo ir užsirūkė. 
Aplink plytėjo nusiaubtis — kiek akys užmato, vien šlapi 
molynai, viskas sudegę arba sulaužyta. Iš už horizonto aidėjo 
šūvių papliūpos, kartais virš pilkų debesų pasirodydavo 
aeroplanai. Adamas buvo nemiegojęs trisdešimt šešias va- 
landas. Iemo. 

Netrukus jis pamatė artėjančią figūrą, atsargiai mėginančią 
brautis per spygliuotos vielos kamuolius, kurie nelyginant vo- 
ratinkliai draikėsi ant žemės: buvo aišku, jog tai kareivis. Jam 
prisiartinus Adamas pamatė į save nukreiptą liepsnosvaidį. 
Adamas tvirčiau suspaudė rankoje Haksdeino-Halio 
bombą?* (skirtą raupsų užkratui skleisti) ir nepažįstamieji, 
kupini įtarumo, susitiko. Prieblandoje Adamas vos įžiūrėjo 
anglų štabo karininko uniformą. Jis įsidėjo bombą atgal į 
kišenę ir atidavė pagarbą. 

Atvykėlis nuleido liepsnosvaidį ir pakėlė ant kaktos du- 
jokaukę. 

— Jūs anglas, ar ne? — paklausė jis. — Nė velnio nematau. 
Po šimts, sudaužiau monoklį. 

— Nieko sau, — ištarė Adamas. - Jūs girtas majoras. 

— Aš visai negirtas, pone, po velnių, - atsakė girtas ma- 
joras, — dar daugiau, esu generolas. Ką, po perkūnais, jūs 
čia veikiate? 

— Na, - atsakė Adamas, — aš pamečiau savo būrį. 

— Pametėt savo... Aš, po velnių, pamečiau visą diviziją! 

— Ar mūšis jau baigėsi, pone? 

— Neturiu supratimo, nė velnio nematau. Kai pastarąjį 
kartą teiravausi, jis dar vyko. Mano automobilis sulūžo 
kažkur netoliese. Vairuotojas nuėjo ieškoti pagalbos ir pa- 
siklydo, aš išėjau jo ieškoti, bet irgi pasiklydau ir pamečiau 
automobilį. Velniškai sunku šitoje šalyje ką nors rasti. 
Kraštovaizdis visiškai vienodas. Keista, kad čia susitikome. 
Aš jums skolingas. 

— Trisdešimt penkis tūkstančius svarų. 

— Trisdešimt penkis tūkstančius ir penkis svarus. Visur 
jūsų ieškojau, dar iki šitos sumaišties. Jei norite, pinigus 
galiu atiduoti dabar. 

— Svaras šiais laikais nedaug vertas, tiesa? 

— Beveik nieko. Na, vis tiek išrašysiu čekį. Galėsit nusi- 
pirkti ko nors išgerti ir laikraštį. Beje, kalbant apie gėrimus, 
automobilyje turiu dėžę burbulų, reikia tik jį surasti. 
Išgelbėjau iš oro pajėgų valgyklos, kai subombardavo štabą. 
Kaip norėčiau rasti tą automobilį. 

Galiausiai jie jį rado. Tai buvo Daimler limuzinas, įklimpęs 
baloje iki ratų vidurio. 

— Lipkit vidun, sėskitės, — svetingai pasiūlė generolas. — 
"Tuoj ijungsiu šviesą. 

Adamas įsiropštė vidun ir pamatė, kad automobilis 
netuščias. Susirietusi į kamuoliuką ir apsiklojusi prancūzų 
karininko miline kamputyje kietai miegojo mergina. 

— O, labas, visai buvau jus pamiršęs, — tarė generolas. — 
Radau šią mergytę šalia kelio. Negaliu jūsų supažindinti, nes 
nežinau jos vardo. Pabuskit, madmuazele. 

Mergina negarsiai šūktelėjo ir atmerkė apstulbusias 
akis. 

— Viskas gerai, panele, nėra ko bijoti — čia visi draugai. 
Parlez anglais? 

— Aišku, — atsakė mergina. 

— Na, tai gal lašelį? —- paklausė generolas, lupdamas foliją 
nuo šampano butelio kaklelio. — Dėtuvėje rasite taurių. 

Kampe susigūžusi pasigailėtina moteriškumo atplaišėlė, 
pamačiusi vyną, regimai padrąsėjo. Atpažino tarptautinį 
geros valios ženklą. 

— Na, o dabar gal mūsų dailioji viešnia pasisakys savo 
vardą? — paklausė generolas. 

— Nežinau, — atsakė toji. 

— Ak, nereikia, mažute, nėra ko drovėtis. 

— Tikrai nežinau. Mane visaip vadino. Kadaise buvau 
vardu Skaistybė. Paskui tokia ledi, kurią sutikau pobūvyje, 
išsiuntė mane į Buenos Aires, o kai prasidėjo karas, parsi- 
gabeno atgal — linksminau kareivius, kurie atliko mokymus 
Solsberio lygumoje. Buvo puiku. Jie mane vadino Triušiuke — 
nežinau, kodėl. Paskui mane nusiuntė čia, pas kanadiečius, 
tie mane vadino negražiai, paskui besitraukdami paliko ir aš 
susidėjau su kažkokiais užsieniečiais. Jie irgi buvo malonūs, 
nors, žinoma, visą laiką kariavo prieš Angliją. Paskui pabėgo 
ir jie, o sunkvežimis, kuriuo važiavau, įstrigo duobėje; 
susidėjau su kitais užsieniečiais, šitie jau kariavo drauge 
su anglais, buvo tikri gyvuliai, bet aš sutikau amerikietį 
gydytoją, jis buvo žilaplaukis ir vadino mane Emile, nes sakė, 
kad primenu jam namie likusią dukterį; jis nusivežė mane į 
Paryžių, mes puikiai praleidome savaitę, tada jis susirado kitą 

merginą iš naktinio klubo, o kai grįžo į frontą, mane paliko 
Paryžiuje; neturėjau pinigų, prie manęs pradėjo kabinėtis 
dėl paso, paskui išvadino numėro mille soixante dix-huit“ ir 
drauge su būriu merginų išsiuntė į rytus, pas tenykščius 
kareivius. Tiksliau, taip turėjo būti, bet laivą susprogdino, 
mane išvadavo, ir prancūzai atsiuntė čia traukiniu su kitomis 
merginomis, kurios pasirodė visai neinteligentiškos. Gyvenau 
su tomis merginomis skardos trobelėje, vakar jas aplankė 
draugai, aš viena išėjau pasivaikščioti, o grįžusi pamačiau, 
kad trobelės nebėra, merginų irgi nebėra, nieko nebuvo, 
kol jūs atvažiavote šiuo automobiliu, ir dabar aš jau visai 
nežinau, kur esu. Viešpatie, koks baisus tas karas. 

Generolas atkimšo antrą butelį šampano. 

— Na, nieko, panele, dabar jūs visiškai saugi, — pareiškė 
jis, — nagi, nusišypsokite ir pralinksmėkite. Na, ko gi tokia 
surūgusi — štai kokios dailios lūpytės. Leiskite nuimti tą storą 
milinę. Va, apvyniosiu ja jums kelius. Na, dabar geriau?.. O 
kojytės tai dailios, tvirtos, ką?.. 

Adamas netrikdė kaimynų. Vynas, minkštos sėdynės ir 
susikaupęs dviejų mūšio dienų nuovargis leido nuo jų at- 
siriboti; nekreipdamas dėmesio į greta besiliejančius šiltus 
jausmus, jis nugrimzdo į snaudulį. 

Įklimpusio automobilio langai apšvietė nusiaubtą mūšio 
lauko plynę. Netrukus generolas užtraukė žaliuzes, uždeng- 
damas liūdną vaizdą. 

— Juk taip jaukiau, tiesa? — paklausė jis. 

Skaistybė kuo dailiausiai čiupinėjo jo karo apdovanojimus 
ir susidomėjusi apie juos klausinėjo. 


Netrukus tarsi viesulo sūkurys mūšio garsai vėl ėmė artėti. 


* Tūkstantis septyniasdešimt aštuntu numeriu (pranc.). 


0 


13 


14 


Paaiškinimai 


Nilo vanduo (pranc.) - XX a. trečiąjį-ketvirtąjį dešimtmetį itin populiari 
drabužių ir interjero detalių spalva; pilkšvai melsva. 

Keturi paskutiniai dalykai katalikų teologijoje yra mirtis, paskutinis teis- 
mas, dangus ir pragaras (skaistykla nelaikoma paskutiniu dalyku, nes ji 


laikina). 


Labai moteriškai besielgiančio homoseksualo apibūdinimas. 

Romane žodis „aviniškas“ (sheepish), vartojamas prasme „puikus“ (ir 
palyginimas su ožiais (goatish), vartojamas prasme „bjaurus“, minimas 
pirmame skyriuje Auksiniam jaunimui smerkiant policininkų elgesį su 
panele Ransibl) liudija, kad autorius tesėjo pažadą, duotą bičiulės Nancy 
Mitford jaunesniajai seseriai, dešimtmetei Jessiccai, kuri labai mylėjo avis 
ir nemėgo ožkų, įamžinti šį jos pomėgį romane. 

Kitaip tariant, turtingiems aristokratams žemvaldžiams (žemuogių lapai 
yra hercogo herbe). 

Ruritanija — išgalvota šalis, minima labai populiarioje Anthony Hope'o 
nuotykių knygoje „Zendos kalinys“ (The Prisoner of Zenda). 

Bombe - prancūziško deserto rūšis. 

Autoriaus užuomina į jo draugus - Guinnessų turtų paveldėtoją Brianą ir 
tuometinę jo žmoną Dianą, jiems dedikuota ši knyga. 

Milteliai nuo pagirių. 

Citata iš krikščioniškos giesmės (muzikos autorius Felixas Mendelssonas), 
55 psalmės teksto pagrindu. 

Rene Laligue - krištolo ir stiklo dirbinių dizaineris, kurio vardas ir bendrovė 
ypač garsėjo art deco laikais, populiari iki šiol. 

Robertas Eidamas (Adam, 1728-1792) - garsus škotų kilmės architektas, 
jo sukurti interjerai pasižymėjo puošnumu, gebejimu „įamžinti judesį“ ir 
skyrėsi nuo anksčiau mėgto griežto, antikai ištikimo stiliaus. 

Čia pašaipiai aprašomi skirtingi reikalavimai, kurių prašmatniuose na- 
muose turėjo būti laikomasi, priimant įvairiems visuomenės sluoksniams 
priklausančius asmenis. 

Oberamergau miestelyje (Bavarija) nuo 1654 m. kas dešimt metų atliekamas 
religinis Kristaus kančios vaidinimas, kuriuo gyventojai įsipareigojo dėkoti 
Dievui už tai, kad buvo apsaugoti nuo buboninio maro. 

Žalias gvazdikas — simboliu tapusi estetų grupuotės, kurios ryškiausias 
atstovas ir ideologas buvo Oscaras Wilde'as, mėgstama puošmena. 

Visų Europos aristokratiškų šeimų žinynas. 

Citata iš šv. Pauliaus laiško filipiečiams (3, 20-21), iš kurios kilęs knygos 
pavadinimas: „Tuo tarpu mūsų tėvynė danguje, ir iš ten mes laukiame 
Išgelbėtojo, Viešpaties Jėzaus Kristaus, kuris pakeis mūsų vargingą kūną 
ir padarys jį panašų į savo garbingąjį kūną ta galia, kuria jis sau visa 
palenkia.“ 

Citata iš garsaus Rudyardo Kiplingo eilėraščio, tiksliai išreiškianti kolonijinės 
Anglijos nuostatą. 

Angl. market cross, akmeninis kryžius, ženklinantis senojo miestelio turgaus 
vietą. 

"Toje gatvėje daugiausia dirba gydytojai psichiatrai. 

William Shakespeare, „Ričardas II“, vertė Antanas Danielius. 

"Turimas galvoje angliškas Kalėdų paprotys bučiuoti žmogų, su kuriuo 
atsiduri po amalo puokštele. 

William Edward Hartpole Lecky - istorikas, parašęs dviejų tomų veikalą 
„Anglijos istorija XVIII a.“. 

E. Waugh išgalvotas ginklas. 

daugiau, išskyrus linksmybes, paskalas ir nuotykius. Kūnas yra mirtingas 
ir vargingas, todėl reikia stačia galva nerti į vakarėlių šurmulį, taurių 
skambesį, šampano purslus iš pat ryto ir svaigulingą siautulį. Romanas 
kaip šokis ant bedugnės krašto: personažai, nesuvokdami savo pačių 
komiškumo, nesupranta, tik nujaučia, kad viskas trapu ir pasmerkta. 

čia galva nerti į vakarėlių šurmulį, taurių skambesį, šampano purslus iš 
pat ryto ir svaigulingą siautulį. 

Romanas kaip šokis ant bedugnės krašto: personažai, nesuvokdami 
savo pačių komiškumo, nesupranta, tik nujaučia, kad viskas trapu ir pa- 

